
|. Civilizaţii neexplicate de dinaintea istoriei 


Datorită dezvoltării științei, omul a ajuns acum în pragul 
explorării spaţiului, având în faţa sa noi planete de cucerit, o 
situaţie oarecum similară cu cea a vest-europenilor din anul 
1493, după ce Columb a descoperit că sunt posibile călătoriile 
transatlantice. Pe de altă parte însă, prin dezvoltarea aceleiași 
științe avansate, s-ar putea ca omul să se afle la doar cinci 
minute de Armaghedon. Dar indiferent în ce fază temporală sau 
a destinului considerăm că ne aflăm, educaţia noastră, tradiţiile 
și viziunea general optimistă asupra istoriei ne-au condiţionat să 
acceptăm mersul înainte al civilizaţiei. Progresul civilizaţiei se 
încadrează într-un model coerent, începând cu Mesopotamia și 
Egipt, dezvoltând perfecțiunea politică și religioasă în Palestina, 
Siria și Grecia, perfecțiunea legislativă și organizatorică în 
timpul Imperiului Roman, regresând întrucâtva în Evul Mediu, 
dar regăsindu-și ritmul alert al mersului înainte în timpul 
Renașterii, trecând apoi prin descoperirea Lumii Noi și prin 
revoluția industrială. 

Marșul civilizaţiei pare să explice capacităţile și gradul de 
organizare crescânde ale omului din cele mai vechi timpuri și 
până în prezent. Cu toate acestea, chiar în momentul în care 
omul, datorită progresului științific, este examineze cu mai 
multă acuratețe urmele propriului său trecut, ies la lumină 
elemente neliniștitoare și tulburătoare, mai ales în ultimii ani. O 
întrebare iconoclastă se ridică în faţa celor ce cercetează istoria 
antică: este posibil ca în îndelungata istorie a omenirii să fi 
existat alte civilizaţii despre care să nu știm nimic sau de la care 
nu auzim decât ecouri vagi, suprapuse adesea cu culturile mai 
mult sau mai puţin familiare nouă? 

Iniţial, concepţia noastră despre istoria antică a fost puternic 
influențată de dependenţa faţă de Biblie. De aici faptul că 
anumite cărţi care tratează istoria antică sunt scrise dintr-un 
explicabil punct de vedere insular. Acest aspect a dus la 
deformarea imaginii generale a culturilor antice și la neglijarea 
completă a unora dintre cele mai importante civilizaţii, precum 


cea hitită și cea minoică, conservând totodată aluzii fascinante 
la culturi de o antichitate extremă și aproape preistorică, 
civilizaţii atât de îndepărtate în timp și atât de lipsite de alte 
referinţe încât au ajuns să fie încadrate în preistorie. 

Nu este necesar să ne ocupăm de omisiunile culturale, de 
rasele și culturile neglijate de către scriitorii Bibliei și de alți 
comentatori, ci mai degrabă de civilizațiile dispărute mai vechi, 
pentru care acestea nu constituie decât niște vestigii. Se naște 
întrebarea dacă mayașii antici, precursorii incașilor din America 
de Sud, constructorii de movile din America de Nord, uluitor de 
rafinații artiști ai peșterilor din Europa de Vest sau Africa de 
Nord, egiptenii pre-dinastici, populaţiile din Insula Paștelui sau 
Insulele Canare, pentru a da doar câteva exemple, și-au 
dezvoltat ei înșiși propriile culturi sau era vorba doar de 
reminiscenţe ale unor culturi mai vechi. 


Dispunem acum de metode de datare a perioadelor culturale 
care tind să ne zdruncine ideile despre vechimea civilizaţiei 
umane. Apar în mod constant descoperiri edificatoare din cele 
mai diferite zone geografice: o cetate cu ziduri de pe locul 
lerihonului a fost datată ca având o vechime de zece mii de ani, 
aproape contemporană cu legendara Atlantida. Data 
determinată pentru lerihon precede deja cu câteva mii de ani 
anul 4004 î.e.n., anul începerii lumii, așa cum a fost stabilit de 
către James Usher, arhiepiscopul de Armagh, Irlanda, în 1650. O 
dată care continue să ne influenţeze subtil în aprecierile privind 
vârsta civilizației. (Dr. John Lightfoot, vicecancelar de 
Cambridge, contemporan cu episcopul Usher, precizează chiar 
că: „omul a fost creat de către Trinitate pe data de 3 octombrie 
4004 înainte de Cristos, la ora nouă dimineața.”) Și mai 
fantastică a fost tentativa din 1857 a lui Philip Henry Goose de a 
justifica tradiţia biblică pe baza fosilelor care ieșeau la iveală în 
cantități crescânde în secolul al XIX-lea. Goose, o autoritate în 
domeniul vieţii marine, a emis ipoteza că Dumnezeu a creat 
fosilele unor animale dispărute în același timp în care i-a creat 
pe Adam și Eva. 

În vreme ce noi, fiii erei atomice, știm acum foarte bine care 
este vârsta planetei noastre și unde se situează cu aproximaţie 
începutul erei cuaternare sau a epopeii omului, și anume cu 
circa două milioane de ani în urmă, nu este mai puţin adevărat 


că opinia general acceptată privind vârsta „civilizaţiei” coincide 
cu conceptul biblic referitor la începuturile omenirii. Explicaţia 
clasică spune că putem atribui civilizația și istoria numai 
izvoarelor scrise. 

Dar chiar și acest fundament se schimbă. Inscripţiile în os 
realizate cu unelte ascuţite, despre care se credea că au o 
vechime de 30000 de ani, sunt cercetate acum într-o 
perspectivă nouă, potrivit căreia ele ar fi înregistrări ale 
ciclurilor lunare și observaţii ale fazelor lunii pe perioade lungi 
de timp, un soi de astronomie a „omului peșterilor”. Faptul că 
astfel de dovezi sunt descoperite în grote din diferite zone ale 
Europei ne face să ne schimbăm ideea despre capacitatea 
intelectuală a strămoșilor noștri care locuiau în peșteri. 

În diferite locuri din Franţa și Spania au fost descoperite litere 
sau simboluri care preced forme de scriere, fapt ce duce la 
concluzia că scrierea sau scrierea simbolică ar trebui datată în 
urmă cu 8000 până la 10.000 de ani. Picturile din peșteri de la 
Lussac (Franţa) înfățișează bărbaţi și femei din zorii civilizaţiei 
îmbrăcaţi în haine confortabile cu o croială surprinzător de 
modernă, destul de diferite de blănurile și oasele pe care le 
asociem de obicei cu oamenii peșterilor. lar în Rodhesia, s-a 
stabilit că o mină de cupru a fost exploatată în urmă cu 47.000 
de ani, ceea ce duce la constatarea că minerii necunoscuți 
aveau un scop bine definit pentru cuprul pe care îl extrăgeau. 

Cu cât mergem mai departe în trecutul istoric, cu atât 
descoperim mai multe indicii despre existenţa unei civilizaţii de 
o amploare nedeterminată, premergătoare civilizaţiilor ale căror 
anale le posedăm, chiar dacă acestea sunt întrucâtva 
incomplete. 

Anumiți arheologi și cercetători ai antichităţii aderă la ideea 
conform căreia, dacă o civilizaţie foarte avansată și 
necatalogată a existat înaintea celor pe care le cunoaștem, de 
ce nu există niciun fel de dovezi concrete legate de aceasta? S-a 
mai sugerat că dacă aceste culturi preistorice au fost atât de 
avansate, de ce n-am reușit până acum să scoatem la iveală 
măcar un ceas, un stilou sau o brichetă în urma săpăturilor? Ca 
pentru a răspunde acestor remarci sarcastice, în ultimii ani au 
fost făcute câteva descoperiri de-a dreptul uluitoare, care 
implică cunoașterea și utilizarea electricităţii de către populaţiile 
antice, măsurări ale distanțelor, maselor și volumelor planetare, 


o concepţie realistă despre Pământ, inclusiv o anumită 
familiaritate cu continentul Antarctica, cu mii de ani înainte ca 
acesta să fie „descoperit” în mod oficial, cunoștințe avansate de 
cartografie şi geometrie sferică, șlefuirea lentilelor de 
microscop, folosirea calculatoarelor și alte cunoștințe științifice 
și matematice nebănuite până în prezent. 

E ca și cum cineva care a fost aici în trecut ne-a lăsat niște 
mesaje sub forma unor monumente și clădiri cheie care ar fi de 
ajutor altor rase suficient de avansate pentru a le descifra, 
având scop de îndrumare și, uneori, de avertizare. 

Unele din aceste monumente continuă să existe, iar anumite 
forme de relief „naturale”, despre care s-a crezut că sunt prea 
mari pentru a fi făcute de mâna omului, s-ar putea ca în 
realitate să fie monumente de o natură extraordinară. Un 
exemplu remarcabil îl constituie Marea Piramidă din Egipt. Cu 
cât o studiem și o măsurăm mai mult, cu atât conceptul ei pare 
să se schimbe, diferenţiindu-se în mod subtil de ceea ce am 
presupus anterior. Să fi fost doar un mormânt - așa cum a 
presupus istoricul grec Herodot? Sau a fost altceva, poate un 
semn indicator al primului meridian pentru astronomii și 
cartografii care cândva ar fi uitat pentru ce a fost construită? A 
fost un uriaș ceas echinocţial, un reper temporal pentru 
perioadele de însămânţare și recoltare în folosul milioanelor de 
agricultori din Valea Nilului? A fost o colosală capsulă a timpului 
care indica, cu mult înaintea erei noastre, că o rasă străveche 
avea cunoștințe despre greutatea Pământului, despre distanța 
dintre Pământ și Soare, o cheie pentru matematică și anul 
sideral, un ghid geografic și cartografic și, în sfârșit, depozitul 
unui sistem de măsuri preistoric, până acum necunoscut? 

Marea Piramidă este o piatră de hotar a trecutul antic care a 
rămas în picioare. Având înălţimea unui bloc cu 45 de etaje, 
este ușor de recunoscut ca obiect, chiar dacă e mai greu să i se 
sesizeze adevărata semnificaţie. Dar pe glob există numeroase 
alte monumente mult mai dificil de recunoscut, unele din cauza 
dimensiunilor lor imense, cum ar fi Panecillo, un mic munte din 
preajma capitalei ecuadoriene, Quito (despre care mult timp s-a 
crezut că este un munte natural, fiind se pare artificial), precum 
și multe alte forme de relief aparent naturale din Mexic, Peru, 
Brazilia, Europa, Asia Centrală și chiar și în insulele Pacificului. 

Metodele și echipamentele aflate acum la dispoziția 


arheologilor sunt incomparabil superioare celor din trecut, când 
inspiraţia și devotamentul oamenilor ţinea loc de tehnologie. 
Noile instrumente includ folosirea avioanelor și a fotografierii 
aeriene pentru reperarea locurilor de pe uscat, mini-submarine, 
sonare și costume de scafandru autonome pentru explorarea 
subacvatică, echipamente radar și de detecție a minelor precum 
și magnetometrul cu cesiu pentru investigaţiile din subsol, o 
cunoaștere sporită a limbilor vorbite în antichitate, mare parte 
din această cunoaștere fiind realizată prin procedurile de 
decodificare și o întreagă nouă știință a restaurării, curățţirii și 
reconstituirii trăsăturilor vestigiilor antichităţii și, cel mai 
important, noile tehnici de datare a acestora. 

Ca o curiozitate, se poate observa că progresul în 
investigaţiile arheologice moderne se datorează în bună parte 
dezvoltării tehnologiilor militare moderne. Numeroase observații 
aeriene au fost efectuate de către piloţii din cel de-al doilea 
război mondial aflaţi în misiune. În cursul unor operaţiuni de 
recunoaștere aeriană, de exemplu, au fost identificate portul 
scufundat Tyre precum și alte porturi mediteraneene aflate 
acum sub apele mării. Străzile și canalele cetăţii etrusce Spina, 
dispărute de secole sub mlaștinile din apropierea Veneţiei, 
orașul plăcerilor, Baiae, scufundat, un soi de Las Vegas roman, 
și numeroase cetăţi mayașe acoperite de jungla Americii 
Centrale și ruine preincașe din America de Sud îşi datorează 
redescoperirea avionului. Un singur exemplu ilustrează noua 
perspectivă asupra trecutului pe care o putem obţine din aer: în 
apropiere de Persepolis (Iran), patru sute de situri antice 
nebănuite au fost înregistrate în treisprezece ore de zbor, iar 
fotografierea verticală aeriană a unei zone apropiate a pus în 
evidență detaliat, prin intermediul structurii de relief vizibile 
numai din aer, planul unei cetăţi pe care o expediţie arheologică 
se străduia să-l realizeze de peste un an și jumătate. 

Prin urmare, instrumentele războiului ne-au sporit enorm 
capacitatea de a localiza și de a studia culturile antice, dintre 
care nu puţine au dispărut tocmai în urma războaielor de 
cucerire - ceea ce constituie un comentariu destul de pertinent 
asupra procesului ciclic al progresului, războiului, devastării și 
redeșteptării, așa cum am putut observa și în istoria noastră 
înregistrată în documente. 

Examinând acum suprafaţa pământului, subsolul său, 


fundurile lacurilor, mările, râurile, platformele continentale ale 
mărilor, ba chiar și abisurile, descoperim dovezi tot mai multe 
nu numai despre prezenţa omului în trecut, dar și despre culturi 
„necatalogate” despre care cunoaștem prea puţin sau nimic, și 
care au dispărut din motive încă necunoscute. De fapt, atunci 
când studiem aceste vestigii culturale ale unor populații pe care 
le presupunem primitive, misterul se adâncește. Cum să 
explicăm zona Nazca de pe coasta peruană, unde pe o arie de 
câteva sute de kilometri pătraţi, deșertul este 

Marcaje pe sol observabile numai din aer în Valea Nasza 


Elemente de relief artificial construite în deşertul Nasca 


marcat cu ceea ce para fi hărţi, diagrame, simboluri cosmice, 
care pot fi văzute și studiate numai din aer? Apare tentaţia de a 
specula asupra anumitor conexiuni culturale cu locuri precum 
Marele Zodiac de la Glastonbury (Anglia), întins pe un cerc cu 
circumferința de aproape cincizeci de kilometri, cu uriașele 
pietre atent așezate de la Carnac (Bretania), sau de la 
Stonehenge, din câmpia Salisbury, și chiar cu misterioasele 
movile din Valea Mississippi și alte locuri din centrul Statelor 
Unite. Imense ridicături de pământ și movile piramidale, 
alcătuind cercuri perfecte, pătrate în interiorul cercurilor, 
poligoane măsurate, romboizi, elipse și reprezentări de animale 
și șerpi, care nu sunt întotdeauna vizibile de la nivelul solului, 
dar evidente atunci când sunt observate din aer. 

Uriașele ziduri de piatră preincașe de pe platourile și munţii 
andini sunt imposibil de explicat, nu numai din cauza metodei 
de transport folosite de constructori, ci și pentru precizia 
milimetrică cu care au fost potrivite blocurile de granit cu 
unghiuri multiple, cântărind sute de tone. 

De la inventarea datării cu carbon, care, din păcate, nu 
datează și pietrele, s-a încercat să se stabilească cu aproximaţie 
vârsta pentru numeroase ruine „neexplicate”, uneori cu 
rezultate uluitoare, adesea fiind mult mai vechi decât cele 
presupuse anterior. (Imensului Zodiac de la Glastonbury i s-a 
atribuit o vârstă de 15.000 de ani!) Pe măsură ce perioadele 
culturale ale omenirii sunt împinse în trecutul tot mai îndepărtat, 
constatăm nu numai că lăsăm mult în urmă anul „creației” 
(4004 î.e.n.) stabilit de episcopul Usher (care, destul de ciudat, 
corespunde vag cu punctul de început al istoriei scrise din 
regiunea egipteano-sumeriană), dar și că trebuie să admitem că 
civilizaţia a existat în timpul și înainte de ultima glaciațiune. 

Există multe alte metode de calculare sau de stabilire a 
vârstei artefactelor sau clădirilor, dar metoda de datare cu 
Carbon-14 este cea mai utilizată în acest moment. Pe scurt, ea 
constă în următoarele: orice material organic îşi pierde jumătate 
din carbon la fiecare 5600 de ani, astfel încât prin reducerea 
într-un reactor și cântărirea rămășițelor se poate determina o 
cifră estimativă, afectată de o eroare care nu depășește de 
regulă 280 de ani. Singura problemă este că această metodă 
distruge materialul sau obiectul testat. Ținând cont de datările 
de dinaintea erei noastre pe care le găsim în textele de istorie 


antică, este interesant să aruncăm o privire asupra unor datări 
efectuate prin metoda Caa. 


Vârsta aproximativă în ani, cu indicarea erorii posibile 
Stonehenge, Anglia 1846, 275 
Movila piramidală, Dealul Silbury, Avebury, 4115, 95 
Anglia 


Unelte găsite în vestul Iranului 100.000 
Zonă locuită, Star Carr, Anglia 10.000 
Picturi în peșteri, Lascaux, Franţa 16.000, 900 


Manuscrisele de la Marea Moartă, Qumran, 2005, 275 
Israel 


Vestigii ale unei cetăţi cu ziduri, lerihon, Israel 8800 

Movilă-crematoriu, Tara, Irlanda 4000 

Oase cu marcaje „calendaristice”, Dordogne, 30.000 
Franța 

Ruinele Mohenjo-Daro, India 5500 

Flaut - Paracas, Peru 8000 

Securi - Cascada Kalambo, Malawi 56.300 
Țesătură de bumbac, Huaca Prieta, Peru 4515 

Mină de fier - Ngwenya, Swaziland 43.000 
Mystery Hill, Massachusetts, S.U.A. 2970 


Înainte de testările cu C14, unele dintre aceste date erau deja 
estimate iar testele le-au confirmat, în vreme ce altele au împins 
preistoria înapoi cu o viteză vertiginoasă. De exemplu, 
vechimea de 43.000 de ani a minei de fier sugerează cu tărie că 
predecesorii noștri preistorici nu erau atât de înapoiaţi precum 
se presupunea. 

În multele mii de ani dintre apariţia omului de Cro-Magnon 
inventiv și artist există un interval de timp care, dacă l-am putea 
localiza, ar putea conţine numeroase secole de cultură și 
civilizaţie. O memorare vagă a acestora ne-a parvenit, se pare, 
sub înfățișarea legendelor despre marele potop, care se 
regăsesc la aproape toate popoarele antice, precum și ca tradiţii 
ale distrugerii repetate a omenirii (survenită de obicei ca o 
pedeapsă divină a răutăţii omului) prin inundaţii, foc, cutremure 
de pământ, erupții vulcanice sau îngheţ. Oricare ar fi motivul 
persistenţei acestor avertismente implicite - cum ar fi metoda 


folosită de casta preoțească pentru păstrarea moralității și a 
obedienţei - aceste legende sunt atât de răspândite și de 
predominante încât par a fi, în mod logic, amintiri ancestrale 
despre schimbări ale suprafeţei pământului (cataclisme, ere 
glaciare, explozii vulcanice colosale și inundaţii devastatoare, 
când lanţurile muntoase s-au ridicat iar mările au acoperit 
uscatul). 

Pe tot întinsul globului găsim același stereotip al catastrofelor 
recurente care aproape că au șters de pe fața pământului 
omenirea, lăsând numai câţiva supraviețuitori care au scăpat 
ascunzându-se în peșteri, căutând refugiu pe munţii înalţi sau 
îmbarcându-se în arce. |n cele mai tradiţionale cazuri, 
supraviețuitorii sunt un bărbat ales, însoțit de una sau mai 
multe femei, uneori cu familii întregi, alteori cu o selecţie de 
animale și păsări, speciile acestora din urmă variind în funcţie 
de locul de origine al legendei. În toate cazurile, supraviețuitorii 
s-au întors pentru a lua de la capăt dificilul urcuș către 
civilizaţie. 

Uneori, catastrofa este considerată a fi un potop global, ca în 
tradiția iudeo-creștină, un concept împărtășit și de Orientul 
Mijlociu antic, alteori fiind vorba de un întreg șir de cataclisme, 
ca în tradiţiile Indiei, unde zeul Vishnu, Păstrătorul, a salvat 
periodic omenirea de la nouă mari dezastre, urmând să-l 
salveze în cele din urmă și din cel de-al zecelea. În Mexicul 
antic, toltecii au calculat că lumea s-a sfârșit (sau aproape s-a 
sfârșit) de trei ori și au încorporat această credinţă în calendarul 
lor, mai târziu adoptat și de azteci. În conformitate cu tradiţia 
calendaristică toltecă, prima vârstă a Pământului s-a numit 
Soarele de Apă, iar Pământul a fost distrus de potop; a doua 
vârstă a fost Soarele de Pământ, când lumea a fost distrusă de 
cutremure; a treia vârstă s-a numit Soarele de Vânt, când 
distrugerea a fost provocată de vânturile cosmice. Noi ne aflăm 
încă în vârsta a patra, care se numește Soarele de Foc și 
urmează a se sfârși cu o conflagrație uriașă și generalizată, o 
predicție destul de pertinentă pe deplin împărtășită de profeţii 
actuali ai dezastrului atomic. 

Teoria catastrofelor periodice care fac ca noile civilizaţii să 
pornească mai mult sau mai puţin de la zero, a fost general 
acceptată și adeseori comentată de către lumea antică, chiar 
dacă puţini au dat dovadă de atâta luciditate ca Platon, filosoful 


grec care s-a folosit de această teorie în dialogul său intitulat 
Timaios. Platon descrie vizita distinsului său strămoș atenian, 
Solon, creator de legi, filosof și erudit, împreună cu câţiva preoți 
egipteni în templul zeiței Neith din Sad's (Egipt). Solon discută 
cu preoţii vechimea arborelui său genealogic când unul dintre 
preoţii „foarte bătrâni” profită de moment pentru a ţine un 
discurs despre antichitate, despre importanţa izvoarelor istorice 
și despre catastrofele repetate abătute asupra Pământului. 
Cuvintele lui Platon, care ne-au parvenit mai mult sau mai puţin 
așa cum au fost ele spuse cu mai bine de 2000 de ani în urmă, 
îngăduie un comentariu realist privind antichitatea de dinaintea 
antichităţii și despre ciclurile recurente ale civilizaţiei. 

Preotul egiptean ar fi zis: „O, Solon, o, Solon, voi elenii nu 
sunteți decât niște copii și n-ai să întâlnești niciodată un bătrân 
care să fie elen... toţi aveţi mintea tânără; nu vi s-au transmis 
păreri vechi prin tradiţie antică, nici vreo știință care să se fi 
învechit. Și am să-ţi spun care este cauza: au fost, și-or să mai 
fie, multe distrugeri ale omenirii, provocate de multe cauze.” 


II. Mesaje enigmatice din trecut 


Există vreo dovadă că una sau mai multe civilizaţii avansate 
au existat înainte de începuturile noastre înregistrate în 
documente? Dacă ne gândim la rezultatele și implicaţiile noilor 
tehnici arheologice care împing înapoi „cortina timpului”, 
observăm că în mod cert a existat timpul necesar pentru 
existența unor civilizaţii ca prolog la propria noastră civilizaţie. 
Cu siguranţă că aceste culturi au fost diferite de a noastră, cu 
accentul pe anumite modele pe care noi nu le percepem încă. În 
orice caz, când examinăm o asemenea teorie, dată fiind 
posibilitatea ca o civilizaţie dezvoltată să fi existat cumva în 
neolitic sau înainte de topirea ultimilor ghetari, ar trebui să ne 
gândim dacă n-ar fi trebuit să supravieţuiască ceva pe care să-l 
putem examina în lumina cunoașterii științifice prezente. Dat 
fiind intervalul de timp scurs (8000 până la 15.000 de ani sau 
chiar mai mult), ar fi o minune dacă ceva ar mai fi supraviețuit. 
Sir Charles Lyell, un erudit britanic din secolul al XIX-lea și 
cercetător al antichităţii, a exprimat cu claritate punctul de 
vedere „oficial” când s-a referit la obiectele preistorice studiate 
la acea dată: 


În locul unor obiecte de ceramică sau unelte din silex 
rudimentare, de o formă atât de neregulată, n-ar fi trebuit să 
descoperim mai degrabă forme sculpturale care să depășească 
în frumuseţe capodoperele lui Phidias sau Praxiteles; linii de cale 
ferată și de telegraf îngropate, care să ofere inginerilor noștri 
indicii de o valoare inestimabilă; instrumente astronomice și 
microscoape de o construcţie mai avansată decât orice se 
cunoaște în Europa și alte dovezi ale perfecțiunii în arte și 
știință, necunoscute secolului nostru? în zadar ne-am strădui să 
ne imaginăm întrebuinţările și semnificaţiile posibile ale unor 
astfel de  mașini-relicve, poate pentru aeronavigaţie sau 
explorarea adâncurilor oceanelor, ori pentru rezolvarea unor 
probleme matematice care depășesc necesităţile și chiar 
concepţiile matematicienilor în viață. 


Observațiile savantului britanic sunt compatibile cu judecata 
tradiţională și întrucâtva logică, conform căreia: „Dacă au 
existat civilizații dezvoltate anterioare, de ce nu am descoperit 
nimic concret care să indice măcar o apropiere faţă de 
elementele și tehnicile civilizaţiilor moderne - un ceas, o 
brichetă sau un radio cu tranzistori?” 

Dar poate că predecesorii noștri culturali din preistorie au 
avut o formă diferită de dezvoltare tehnologică pe care nu 
suntem capabili să o identificăm. Cu toate acestea, în anii care 
au trecut, s-au făcut câteva descoperiri neobișnuite, dintre care 
unele ar putea oferi aproape un răspuns direct lui Sir Charles. In 
orice caz, descendenţii ideologici ai acestuia se confruntă acum 
cu problema unei revizuiri de amploare a conceptului nostru 
despre cunoașterea și dezvoltarea antichităţii extreme. Au fost 
descoperite obiecte și copii ale unor documente, adesea în 
locuri neașteptate. Ele au fost duse în muzee, catalogate și, 
după câţiva ani, reexaminate și parțial identificate. 

Căci, dacă ne gândim la dezvoltarea anumitor cunoștințe 
științifice din trecut, cunoștințe care au cunoscut mai degrabă o 
involutie decât o evoluţie de-a lungul secolelor, până în perioada 
Renașterii, avem sentimentul unic și ciudat de familiar că cineva 
- una sau mai multe rase - a fost aici înainte ca istoria să 
înceapă. Se formează impresia că mare parte din cunoștințele 
noastre actuale despre lume au fost cunoscute cândva și apoi 


uitate sau utilizarea lor a fost supusă restricţiilor până când au 
început să fie redescoperite în epoca contemporană, începând 
probabil cu 1453, cu căderea Constantinopolului, ultimul 
depozitar al culturii antice. 

A lăsat această rasă preistorică vreo urmă, în afara unor 
clădiri și ziduri ciclopice, împrăștiate pe tot globul și în 
adâncurile mărilor, a căror construire nu o putem explica nici 
astăzi fără utilizarea mașinilor moderne? S-ar putea să avem la 
îndemână unele dintre aceste mesaje, sub forma unor obiecte, a 
unor manuscrise sau hărţi recopiate după originale demult 
distruse. Firește, aceste „mesaje” nu au fost destinate anume 
urmașilor, căci nu trebuie să uităm că, oricât de îndepărtat ni se 
pare acel trecut, pentru cei care trăiau atunci el însemna 
prezent, iar de eventualele documente se serveau chiar ei. Fac 
excepţie cronicile referitoare la regi și împărați, care erau 
preocupaţi de „locul lor în istorie”. Cu toate acestea, ele 
reprezintă o formă de comunicare sau mesaje care par să spună 
celor ce încearcă să le interpreteze: „Civilizaţia voastră nu este 
prima pe această planetă, după cum nici culturile pe care le 
consideraţi rădăcinile voastre nu au fost adevăratul început. Cu 
mii de ani în urmă noi știam deja ceea ce voi abia aţi descoperit: 
forma și dimensiunile planetei și relaţia sa cu cosmosul. Am 
avut telescoape, lentile, computere, cunoștințe de matematică 
și despre materie. Am străbătut în lung și în lat o planetă mai 
tânără, pe vremea când mari întinderi de gheaţă acopereau 
nordul și când mările continentului polar sudic erau încă 
navigabile, iar gheaţa nu acoperise în întregime uscatul. Am 
lăsat hărţi amănunțite ale continentelor vizitate, a căror 
amintire chiar a dispărut în secolele scurse între timp. După 
dispariţia noastră, rasele mai tinere au reţinut o parte din 
cunoștințele noastre, cunoștințe care v-au ajutat să vă construiți 
o lume nouă, aflată chiar acum în pericol de a fi distrusă.” 

Mesajele din trecutul îndepărtat ne parvin sub forme diferite. 
Ele ar trebui analizate mai întâi în lumina cunoștințelor 
transmise - dintre care unele au fost greșit interpretate sau 
neidentificate încă - dar alte materiale, cum ar fi hărţile antice, 
au ajuns la noi din vremuri imemoriale și, conform unor indicii 
temeinice, au ajutat la descoperirea Lumii Noi. Cu alte cuvinte, 
se pare că Columb, ajutat de aceste hărţi de o vechime 
necunoscută, știa încotro se duce. 


Se crede că Columb a avut la dispoziţie hărţi sau copii ale 
unor hărţi utilizate de navigatori din antichitatea „clasică”, 
minoanii, fenicienii, cartaginezii, grecii și romanii, ca și de cei 
care i-au precedat în calitatea de exploratori ai lumii. Unele din 
aceste hărți au fost recent redescoperite iar altele au existat dar 
nimeni n-a știut ce reprezintă cu adevărat - fragmente de hărți 
planetare desenate cu ajutorul unor cunoștințe de trigonometrie 
sferică aplicată la proiecţiile cartografice înainte de inventarea 
trigonometrici și înainte de statornicirea ideii că planeta noastră 
este rotundă. 

Se pare că aceste hărți au fost utilizate și copiate de generaţii 
succesive de marinari, fiind folosite ca hărţi de rute maritime, 
infinit superioare hărților oficiale ale planetei din antichitate și 
Evul Mediu. Din punctul de vedere al marinarilor nu puteau să 
fie altfel, în măsura în care pentru ei reprezentau în principal un 
mijloc de supravieţuire și nu o informație generală și pitorească. 
Originalele după care au fost copiate aceste hărţi au fost 
distruse sau pierdute în timpul incendiilor sau al jafurilor la care 
au fost supuse marile biblioteci din vremurile clasice, deși unele 
dintre ele au reapărut după căderea Constantinopolului. 

Prin compararea acestor copii succesive cu hărțile moderne, 
din punctul de vedere al latitudinii, longitudinii și al distanțelor 
relative, se constată că cei care le-au desenat iniţial erau 
familiari nu numai cu lumea „cunoscută”, ci și cu /umea, în 
general. Ei au putut să deseneze coastele Americii, munţii din 
America de Sud și coastele și interiorul Antarcticii cu secole 
înainte ca acestea să fie oficial descoperite. Lucru și mai 
incredibil, mai ales în harta lui Piri Reis din Istambul, datată 
1513, caracteristicile topografice ale Antarcticii sunt 
reprezentate corect, deși sunt acoperite de un strat de sute de 
metri de gheaţă de câteva mii de ani. 

Unii exploratori ai planetei erau familiarizați cu forma 
planetei, știau să călătorească în jurul ei și au desenat hărţi ale 
Americii și ale Mării Caraibelor cu mai bine de două mii de ani 
înainte ca Cristofor Columb să le dovedească existenţa și, în 
mod similar, au vizitat și au cartografiat Antarctica cu multe 
secole înainte ca vestitul căpitan Cook să „dovedească”, în 
secolul al XVIII-lea, că Antarctica nu a existat. 

Apariţia continentului antarctic pe hărţile lumii înainte de 
descoperirea sa poate fi explicată prin faptul că, în scopul de a 


completa porțiunile necunoscute ale planetei, cartografii din 
secolul al XV-lea, s-au folosit de hărţile care au supravieţuit din 
vremuri străvechi. Aceasta a dus în mod frecvent la rezultatul că 
regiunile necunoscute, copiate și recopiate din vremurile antice, 
erau adesea mai corect reprezentate decât regiuni 


Harta lui Piri Reis, din 1513, care indică Antarctica 


familiare  cartografilor. Harta lui Mercator din 1538, 
reprezentând puţin cunoscuta coastă a Americii de Sud, era mai 
corectă decât harta din 1569 pe care a desenat-o după ce 
coasta vestică a fost mai bine explorată. Un motiv hotărâtor 
pentru călătoria căpitanului Cook în căutarea Antarcticii l-a 
constituit însuși faptul că aceasta apărea pe atât de multe hărţi, 
iar concluzia sa eronată despre inexistenţa continentului a fost, 
desigur, provocată numai de faptul că nu a navigat suficient de 
mult înspre sud. 

Ne putem întreba de ce o persoană cu realizările științifice ale 
lui Ptolemeu (Claudius Ptolemaeus) - custode al Bibliotecii din 
Alexandria în cel de-al doilea secol al erei noastre și autor al 
lucrării Geographica, care a exercitat o atât de mare influenţă în 
antichitate - având posibilitatea să corecteze substanţial hărțile 
lumii aflate la dispoziţia sa, nu s-a folosit totuși de ele. Probabil 
că învățatul antic le-a considerat interesante ca teorii, dar 
incorecte și, bazându-și propriile hărți pe distanțele calculate cu 
metoda  „pedometrului”, folosită de legiunile romane care 
maăsurau efectiv cu pasul distanțele de la un punct la altul, a fost 
în stare să măsoare latitudinile dar, lipsindu-i un cronometru sau 
un instrument asemănător, nu a putut măsura longitudinile. 

Harta lui Piri Reis din 1513 care, conform cartografului său, 
Piri Reis, un fost pirat turc devenit între timp amiral, este, se 
pare, doar o parte dintr-o hartă a lumii desenată de el pe baza 
unor hărți mai vechi cu câteva sute de ani decât hărţile celebre, 
dar mai puţin exacte, ale lui Ptolemeu. 

Redescoperirea hărții lui Piri Reis este legată de un șir de 
coincidente surprinzătoare. 

Această hartă ilustrată antică, desenată pe piele de gazelă, a 
fost găsită în 1929 în timpul curăţeniei care se făcea în Palatul 
Topkapi din Istanbul, la câţiva ani după ce turcii conduși de 
Mustafa Kemal îl „eliberaseră” pe sultan de îndatoririle sale, 
deposedându-l de palat și de harem. La început a părut să fie o 
hartă veche și interesantă a coastelor Spaniei, Africii și Americii 
de Sud, dar o neașteptată referinţă scrisă făcută la Columb a 
stabilit dintr-o dată o legătură între ea și „harta pierdută” a lui 
Columb, folosită de acesta la prima traversare a Atlanticului. 
Citez: 


„„.se spune că un păgân genovez, pre numele lui Columb, a 


fost cel care a descoperit aceste locuri, insulele din Marea 
Caraibelor. De exemplu, în mâinile numitului Columb a căzut o 
carte în care se spunea că la marginea Mării de Apus, adică pe 
coasta sa vestică, erau coaste și insule și tot soiul de metale și 
pietre preţioase... 


Pe lângă această referință contemporană la Columb, harta, 
spre deosebire de altele de la acea dată, arăta în mod corect 
longitudinile. Copii ale hărţii au circulat prin bibliotecile lumii și 
au fost comentate în presa internaţională. Secretarul de stat al 
Statelor Unite, Henry L. Stimson, citind despre hartă în London 
News, a cerut guvernului turc să cerceteze chestiunea. Au fost 
căutate fără succes, în haremul reconvertit, harta pierdută a lui 
Columb și părțile lipsă ale hărții lui Piri Reis, după care problema 
a fost abandonată. Un amănunt aparent minor trecut cu 
vederea la acea vreme a fost însemnarea lui Piri Reis conform 
căreia în alcătuirea hărții sale el s-a folosit de hărţi vechi ale 
lumii „desenate în vremea lui Alexandru, Stăpânul celor două 
cornuri, care arătau pătrimea nelocuită a lumii...” Se pare că 
unele hărţi au fost salvate de la distrugerea generală a 
documentelor antichităţii și au fost apoi folosite de marinarii 
arabi și turci, iar mai târziu și de către cei europeni. Aceste hărți 
de navigaţie maritimă conţineau un mesaj care avea să fie 
descifrat abia după un anumit timp. 

O altă copie a acestei hărţi a fost oferită de către un căpitan 
de marină turcă, aflat în vizită la Oficiul Hidrografic al U.S. Navy 
din Washington. Până la urmă harta a ajuns pe biroul căpitanului 
Arlington Mallery, arheolog și cercetător al hărților vechi, în 
special al controversatelor hărţi scandinave ale Groenlandei și 
ale Oceanului de Nord, care au dovedit fără putinţă de tăgadă 
(măcar scandinavilor, dacă nu și popoarelor latine) că vikingii au 
descoperit America. 

Când a primit harta lui Piri Reis, Mallery, printr-o coincidenţă 
ciudată dar de înțeles, tocmai examina un exemplar din 
Geographic Journal care prezenta profilul ghețarilor din 
Groenlanda. Pe aceeași pagină se afla o descriere comparativă a 
calotelor de gheaţă polare ale Arcticii și Antarcticii. Examinând 
liniile de coastă de pe harta lui Piri Reis el a conchis că acestea 
reprezentau corect coasta ținutului Queen Maud, chiar și cu 
golfurile și insulele sale, dar fără gheata care acum le acoperea. 


Profesorul Charles Hapgood, arheolog, istoric și cartograf, a 
desfășurat un program de cercetare întins pe mai mulţi ani 
având ca temă multe alte hărţi de navigaţie ale antichităţii, 
copiate după originale străvechi. O corelare completă a 
caracteristicilor cartografice cu hărţile moderne a demonstrat că 
originalele nu puteau fi realizate fără cunoașterea unor metode 
care nu erau cunoscute nici măcar în perioada Renașterii 
(cronometrul, necesar pentru determinarea longitudinii, a fost 
descoperit abia în jurul anului 1780), fără să mai pomenim de 
dificultatea efectuării unor observații la sol în Antarctica. 

Când se examinează fragmentul rămas din harta lui Piri Reis, 
frapează alungirea neobișnuită a coastei Americii de Sud, deși în 
esență aceasta este corect reprezentată în privința formei. 
Această discrepanţă aparentă este, desigur, o dovadă efectivă 
privind valabilitatea acestei hărţi antice prin faptul că încearcă 
să proiecteze forma rotundă a Pământului pe o suprafaţă plană, 
luând ca prim meridian, pentru scopurile hărţii, pe cel al 
localităţii egiptene Syene (Assuan). Orice proiecţie sferoidală 
modernă pe o suprafaţă plană ar provoca o deformare identică. 
Este remarcabil faptul că cartografii antici, într-o perioadă 
necunoscută a trecutului, nu numai că știau despre coasta 
Antarcticii, dar erau obișnuiți cu principiul proiecției sferice (și 
încă nu știm de câte ori a fost copiată imperfect harta). 

Punctele de referinţă ale coastei Arcticii par a fi surprinzător și 
inexplicabil de exacte. Așa cum se spune în scrisoarea primită 
de Baza Westover a USAF (SAC), evocată de profesorul Hapgood 
ca o apreciere, din punctul de vedere al observării aeriene, a 
concluziilor sale privind harta lui Piri Reis: Detalii geografice din 
partea de jos a hărţii concordă remarcabil cu rezultatele 
profilului seismic realizat la suprafața calotei de gheaţă de către 
Expediția Antarctică din 1949, organizată în comun de Suedia, 
Marea Britanie și Norvegia. Aceasta sugerează că linia de coastă 
a fost desenată înainte de a fi acoperită de gheaţă. În prezent, 
stratul de gheaţă din această regiunea are o grosime de 1,6 
kilometri. Nu cunoaștem cum se pot reconcilia datele din 
această hartă cu stadiul presupus al cunoștințelor geografice de 
la 1513.” 

Unele din informaţiile conţinute în vechile hărţi maritime, 
chiar dacă sunt decorate cu desene de sirene, monștri sau fețe 
de heruvimi care suflă cu putere aer, sugerează că cei care le- 


au conceput ori au avut cunoștințe detaliate despre Pământ, ori 
au posedat puteri nemaipomenite de predicție. Una dintre 
hărțile studiate de către academicianul francez Philippe Buache 
(1737) arată un curs de apă care traversează Antarctica și care, 
în absenţa gheții, ar diviza Antarctica în două, o separație 
despre care nu s-a știut până în 1959, Anul Internaţional al 
Geofizicii. Cu ajutorul celor mai moderne dispozitive de sondare 
a gheții, acum este posibil să se demonstreze că, dacă gheața 
ar lipsi, Antarctica de Est ar fi separată de Antarctica de Vest de- 
a lungul Munţilor Transantarctici. Deși continentul Antarctica 
arată ca o masă unică de gheață, știm acum, sau acceptăm pe 
baza încrederii în aparatele noastre de măsură, că de fapt este 
vorba de două insule gigantice. Dar cum de știau asta 
realizatorii hărților originale consultate de Buache, cu sute sau 
poate chiar mii de ani înainte de descoperirea „oficială” a 
Antarcticii? 

Secțiunea din harta planetară Orance Finné realizată în 1532 
care prezintă continentul Antarctica, nedescoperit până în 1818, 
descrie râuri care acum sunt ghețari. Harta Ibn ben Zara a 
Mărilor Mediterana și Egee pare exactă în privinţa coastelor dar 
arată - alături de insulele cunoscute - câteva insule care nu 
există, sau nu mai există la suprafata apei, așa cum probabil că 
existau spre sfârșitul ultimei glaciaţiuni, când nivelul apei la 
scară planetară era considerabil mai scăzut. O altă incursiune în 
trecutul îndepărtat are loc prin intermediul unei hărți turcești de 
la 1559, atribuită lui Hadji Ahmed, care nu numai că prezintă 
coastele vestice ale celor două Americi, dar se pare că arată o 
punte de uscat între Siberia și Alaska - un indiciu în privinţa 
faptului că sursa lui Hadji Ahmed îşi are originea pe la sfârșitul 
ultimei ere glaciare, spre satisfacția ulterioară a antropologilor 
americani susţinători ai „originii asiatice”. 

Lucrarea profesorului Hapgood este incitantă și 
convingătoare, mai ales datorită faptului că cititorul este în 
măsură, prin folosirea extinsă a tabelelor comparative de 
longitudine și latitudine și a proiecţiilor geometrice, să verifice 
de unul singur informaţia - un adevărat curs de arheologie „fără 
profesor”, care duce la o concluzie convingătoare. Ca să-l cităm 
pe profesorul Hapgood: „Pe vremea grecilor antici, matematica 
o luase înaintea instrumentaţiei mecanice. Nu exista niciun 
instrument pentru determinarea ușoară și corectă a 


longitudinilor. 

Cu toate acestea, harta Piri Reis și alte hărţi par să sugereze 
că un asemenea instrument sau instrumente au existat cândva, 
fiind folosite de oameni care cunoșteau foarte exact 
dimensiunea adevărată a Pământului. Ei par să fi fost foarte 
familiarizați cu cele două Americi, și au fost în stare să 
cartografieze coastele Antarcticii.” 

În Popul Vuh, o cronică a indienilor mayași din America 
Centrală, transmisă nouă din antichitate, există o aluzie 
neobișnuită, ciudat de coerentă cu conceptul unei foste culturi 
planetare. Ea se referă la „... prima rasă, capabilă de toate 
cunoștințele... a examinat cele patru colțuri ale orizontului, cele 
patru colțuri ale firmamentului și cercurile rotunde ale 
pământului.” 

Uneori, modificări în concepţia noastră despre dezvoltarea 
tehnologică a vremurilor de demult sunt aduse de câte un 
obiect mărunt - asemenea șocului cultural pe care l-am resimţi 
la descoperirea unei brichete sau a unei lanterne din antichitate. 
De regulă obiectul a fost inclus într-un grup mai mare de 
obiecte, dus într-un muzeu oarecare și etichetat „obiect ritual” 
sau, printr-un acces de sinceritate „artefact; utilitate 
necunoscută”. 

Arheologii profesioniști și amatori (din păcate, termenul 
„amator” a căpătat o conotaţie defavorabilă în cadrul 
disciplinelor arheologice și istorice) au făcut adesea speculații în 
legătură cu unele din aceste obiecte neidentificate, 
identificându-le uneori într-o manieră surprinzătoare. 

Wilhelm Konig, un inginer german, a fost angajat în 1936 de 
către primăria orașului Bagdad pentru construirea unei reţele de 
canalizare. El a remarcat și a făcut speculaţii în legătură cu niște 
pietre plate și vaze din muzeul din Bagdad, clasificate ca 
„obiecte rituale”. Mai târziu el a descoperit printre ruinele unei 
clădiri un vas vechi de circa 1700 de ani cu un cilindru interior 
din cupru, care era acoperit pe peretele interior cu asfalt. Așa 
cum declară chiar el: „La capătul superior al cilindrului era 
introdus un dop de asfalt. In centrul dopului era înfiptă o bucată 
de fier.” Aceasta era de fapt o baterie electrică. 

Nu știm dacă o astfel de invenţie sugerează o utilizare mai 
generală a electricităţii în epoci în care suntem destul de siguri 
că electricitatea era necunoscută, sau dacă reprezintă doar o 


tehnică de acoperire cu aur a bijuteriilor, folosită pe atunci în 
Orientul Mijlociu. În orice caz este vorba de un indiciu incitant 
privind posibilitatea folosirii electricităţii cu mii de ani înainte de 
Benjamin Franklin și zmeul său. 

Acest indiciu privind folosirea electricităţii pentru podoabele 
femeilor în Mesopotamia amintește de importanţa misticii 
feminine în dezvoltarea civilizaţiei: cea mai veche exploatare 
minieră a omenirii, mina de fler de la Ngwenya, veche de 43.000 
de ani, se pare că a avut drept scop exploatarea minereului de 
hematit, utilizat în cosmetică. 

Ceva care seamănă cu acoperirea galvanică a fost descoperit 
în cultura preincașă chimu a Peruului antic, în cadrul săpăturilor 
de la Chan Chan, când au fost descoperite minunate obiecte de 
podoabă făcute din cupru, dar placate cu aur sau argint, ori 
făcute din argint și placate cu aur. E greu să ne imaginăm cum 
s-ar fi putut realiza această operaţiune fără electroliză, chiar 
dacă s-a sugerat folosirea unui alt procedeu, prin care vaporii de 
aur sau de argint se ridicau din metalul topit și aderau la cupru. 
Este important să nu uităm că, indiferent de metoda folosită, 
tehnologia provenea de la o cultură mai veche decât cea găsită 
acolo de conchistadorii spanioli, care folosea pentru fabricarea 
podoabelor aurul și argintul pur, spre satisfacția spaniolilor. 

Nu se cunoaște dacă electricitatea a fost folosită pentru 
iluminat într-o epocă îndepărtată. Există totuși unele referiri 
ciudate la cunoașterea ei, care ne-au parvenit prin intermediul 
descrierilor Templului lui Solomon (Histoire Inconnue des 
Hommes - Robert Charroux). Templul avea un șir de douăzeci și 
cinci de vergele de fier lungi și ascuţite fixate de-a lungul 
acoperișului aurit, precum și conducte de apă care duceau la 
cisterne. O altă referire la iluminat vine din anul 400 î.e.n., de la 
fizicianul grec Ctesias, care vorbește despre folosirea în Egipt a 
„săbiilor din meta!” înfipte în pământ, cu vârful în sus, pentru a 
îndepărta efectele furtunilor. 

In plus, pare să persiste misterul legat de iluminatul preistoric 
sau antic, pe lângă folosirea focului cu lemne, a torțelor, 
lumânărilor sau a candelelor. Așa cum a spus John Pfeiffer, cu 
referire la folosirea focului, „luminile s-au aprins în urmă cu vreo 
750.000 de ani”, și de atunci, până la iluminatul modern, au fost 
încercate tot soiul de metode, inclusiv iluminatul indirect în 
lumea clasică și amplificarea luminii în Orientul antic. Rămân 


însă unele întrebări fără răspuns. Ne-am putea întreba cum au 
putut fi săpate sau pictate galeriile subterane din mormintele 
egiptene, în special pasajele de sub Marea Piramidă de la Gizeh, 
fără o formă eficientă de iluminat, mai ales că pe tavanele joase 
nu se vede nicio urmă care să indice formele de iluminare 
cunoscute pe atunci. 

Acest lucru amintește de misterul similar al ruinelor incașe și 
preincașe din America de Sud, unde tavanele joase și culoarele 
de trecere nu prezintă urme de înnegrire. 

Întreg continentul american, precum și insulele din Marea 
Caraibelor, constituie o sursă bogată de ceea ce s-ar putea 
numit mesaje din trecut, atâta doar că trecutul este în general 
mai dificil de datat în absenţa unei istorii scrise, iar pe de altă 
parte multe din obiectele de care dispunem sunt făcute din 
metale preţioase, piatră și lut, neputând fi datate. Un aspect 
fascinant al arheologiei americane, care are o legătură, deși 
incertă, cu vechimea sa, este faptul animalele dispărute sunt 
reprezentate consecvent sub forma unor movile de pământ, ca 
statui de piatră colosale, desenate pe obiectele de ceramică, 
incizate pe pietre, pe basoreliefurile templelor sau în formele 
podoabelor. 

In Statele Unite, forma unui elefant sau a unui mamut poate fi 
ușor distinsă în Elephant Mound din Wisconsin, când este văzută 
de sus, în vreme ce în ruinele arhitecturale de la Palenque se 
poate distinge o formă asemănătoare unui cap de elefant cu 
trompa ridicată, la fel ca și măștile de „elefant” din sculptura 
aztecă. In Columbia, reprezentări ale unor elefanţi gravate pe 
niște discuri de aur au fost recuperate de pe locul unde se 
construia un aeroport, în apropiere de Caii (ceea ce amintește 
de existenţa unui „cimitir” de elefanți sau de mastodonţi din 
apropiere de Bogota, datat înainte de apariţia omului civilizat pe 
această planetă). 

În Brazilia, forme asemănătoare cu rinocerii au fost găsite 
săpate pe niște stânci din regiunea amazoniană, o dată cu 
desene ale unor animale asemănătoare dinozaurilor. Stânci 
cioplite sub forma unor lei, hipopotami și a altor animale care nu 
aveau ce să caute în această regiune există în platoul 
Marcahuasi din Peru, în vreme ce obiectele de ceramică 
descoperite la Tiahuanaco (estimările privind vârsta așezării 
Tiahuanaco variază între 3000 și 12.000 de ani) oferă 


reprezentări acceptabile ale toxodonului, un animal preistoric 
asemănător hipopotamului, un indiciu că oamenii care l-au 
desenat probabil l-au și văzut. 

Un extraordinar și misterios sistem de marcaje la sol există în 
Valea Nazca din Peru, la nord și la sud de orașul Nazca la 
aproximativ patru sute de kilometri sud de Lima. Sistemul 
constă dintr-o serie de marcaje paralele și intersectate, 
semănând cu niște drumuri sau aliniamente de căi direcţionale, 
cunoscute de multă vreme sub denumirea de „drumuri incașe”. 
Numai că, spre deosebire de adevăratul sistem de drumuri 
incașe, acestea nu conduc nicăieri în mod logic, ci formează un 
labirint de trapezoide, triunghiuri, dreptunghiuri și alte forme 
geometrice, sau linii drepte, fără o configuraţie decelabilă. Alte 
„drumuri”, văzute de sus, alcătuiesc siluete enorme de păsări, 
păienjeni, broaște țestoase, jaguari, maimute, șerpi, pești 
(inclusiv o balenă), o uriașă siluetă umană, precum și alte 
reprezentări ale unor lucruri necunoscute. Ele au fost realizate 
de o rasă necunoscută, cu mult înainte de apariţia incașilor, 
probabil cu cincisprezece secole în urmă, prin săparea unor 
șanțuri în solul tare, prin incizarea desenelor pe pereţii stâncilor 
sau prin construirea unor movilițe mici și continue, în 
conformitate cu relieful. Uriașe pictografe au fost observate pe 
pereţii văii din apropiere și mai înainte, dar adevăratul impact al 
„liniilor” sau „drumurilor” de la Nazca nu a fost sesizat până 
când nu au fost văzute din aer, în timpul unui studiu pentru 
irigaţii. De la sol, abia dacă se văd. Când treci cu mașina prin 
Nazca pe autostrada Pan-American, traversezi un mănunchi de 
asemenea „drumuri”, dar nu prea ai ce vedea. 

Din aer însă perspectiva se schimbă considerabil și acest 
uluitor complex de desene și figuri nu poate fi apreciat decât de 
sus, putându-se distinge cu claritate și acum, după trecerea 
atâtor secole. 

Liniile și uriașele pictografe acoperă o suprafață lungă de 
peste o sută de kilometri - pe alocuri, incluzând marcajele de pe 
coastele dealurilor și munţilor din apropiere - și lată de peste 
cincisprezece kilometri. Liniile sunt riguros drepte, de parcă ar fi 
fost trasate de experţi, ceea ce constituie încă o caracteristică 
inexplicabilă atunci când ne gândim la dimensiunile relative, la 
poziţie și la perioada istorică. Dar nu mai puţin misterioasă este 
configuraţia acestor linii. Uneori ele se continuă preţ de câțiva 


metri doar, iar alteori se prelungesc pe distanţe de câţiva 
kilometri, păstrându-se absolut drepte chiar dacă trec peste 
(sau printr-un) munte. 

S-au făcut numeroase speculaţii cu privire la posibilitatea ca 
aceste linii să constituie „terenuri de aterizare preistorice” 
destinate piloților interstelari, sau chiar mesaje adresate 
călătorilor cosmici, un periplu pe tărâmul fanteziei care, în mod 
destul de ciudat, îşi găsește ecoul în tradiția peruviană antică în 
legenda zeiței Orejona, care coboară pe pământ într-o navă din 
ceruri. 

O explicaţie mai puţin palpitantă și totuși fascinantă este 
oferită de cercetările efectuate de dr. Paul Kosok și dr. Maria 
Reiche. Din întâmplare, în timp ce cerceta la fața locului 
misterioasele linii, dr. Kosok se afla pe un deal, la capătul unei 
linii mari, de la care radiau alte linii. Era în ziua de 22 iunie, 
solstițiul de iarnă în emisfera sudică. Când a apus, soarele a 
atins orizontul deasupra bazei liniei pe care el și soția sa se 
aflau. Această coincidenţă remarcabilă l-a determinat să verifice 
direcţiile astronomice ale altor linii și astfel a constatat că multe 
dintre acestea dădeau indicaţii ușor de înţeles de către un 
astronom, relativ la traiectoriile planetelor, ale soarelui și a lunii, 
precum și la calcule relative la solstiţii și echinoxuri. Tot prin 
investigaţii la faţa locului, dr. Reiche a coroborat și a analizat în 
detaliu aceste descoperiri, și chiar a stabilit data probabilă (anul 
500 e.n.) când a fost realizată „cea mai mare carte de 
astronomie din lume”. Ea a ajuns la acest rezultat prin 
determinarea ratei anuale de deviaţie pentru anumite stele 
„fixe”, pe baza drumurilor trasate în deșert. 

Au fost oare aceste imense hărţi astronomice construite 
pentru a fi văzute de cineva de sus? în acest caz, acel „cineva” 
ar fi, cel mai probabil, zeii care trebuiau îmbunaţi și cărora 
trebuia să li se aducă aminte nu numai să păstreze soarele, 
luna, planetele și constelaţiile pe drumurile lor, dar și să 
menţină clima în funcţiune. Aceste uriașe figuri reprezentau 
probabil constelaţiile zodiacale sau alte grupuri de stele. 

Căci America antică era deosebit de preocupată de datoria sa 
faţă de ceruri, în scopul de a le menţine funcţionarea 
corespunzătoare. Triburile şi naţiunile se considerau 
răspunzătoare pentru funcţionarea corectă a cosmosului - 
centrul cosmologiei incașe era /ntihuatana, „punctul de popas al 


soarelui”, o bornă de piatră unde umbra soarelui trebuia să se 
potrivească cu precizie în timpul solstițiului. Cele mai vechi 
culturi americane au fost totodată și cele mai preocupate de 
astronomie și de calcule matematice. Abia mai târziu aztecii au 
considerat că echilibrul cerurilor poate fi menţinut prin creșterea 
constantă a sacrificiilor umane, până când au constatat că 
această modalitate de plată nu era acceptată. 


„Candelabra de Andes” de la Paracas, Golful Pisco din Peru. 


Astfel de construcţii enorme, produse ale unor populatii 
avansate din punct de vedere cultural, care au dispărut înainte 
de descoperirea Americii, apar și în alte părți ale Americilor. Cu 
circa trei sute de kilometri mai la sud, mii de figuri 
asemănătoare, inclusiv stele, se găsesc gravate pe stânci. La 
fel, în California, pe valea râului Colorado, există pictografe care 
acoperă mari suprafețe de teren, constând din șiruri de pietre 
mici gravate, realizate după o tehnică asemănătoare celor de la 
Nazca și incluzând uriașe siluete umane. A fost numit Labirintul 
Mojave, deși indienii mojave supraviețuitori spun că nu cunosc 
nimic despre ele. O mare parte din acest sistem a fost distrus 
spre sfârșitul secolului trecut când s-a construit calea ferată 


care străbate regiunea. 

Probabil că cel mai spectaculos dintre aceste marcaje antice 
este cel numit Candelabra din Anzi, care are o lungime de peste 
240 metri, fiind săpat în stânca impunătoare de la Paracas 
(Peru), în Golful Pisco. Acest marcaj uriaș poate fi văzut de la 
mare distanță, de pe apele Pacificului, și seamănă cu un 
candelabru, un trident sau o furcă, părând să indice spre Valea 
Nazca, asemenea unui indicator rutier uriaș. Când conchistadorii 
spanioli l-au observat prima oară l-au luat drept un semn de la 
ceruri - Trinitatea - și l-au interpretat ca pe „un foc verde” 
pentru expediția lor de cucerire, încreștinare și înrobire a 
băștinașilor. 

Cercetând această săpătură în stâncă, spaniolii au descoperit 
că o funie uriașă era atașată de braţul central, existând indicii 
că și de braţele laterale fuseseră legate niște funii și frânghii, 
care alcătuiau un fel de aparat cu o folosinţă necunoscută. 


Obiect de aur dintr-un mormânt columbian, vechi de o mie de 
ani 


În Histoire Inconnue des Hommes Depuis Cent Mille Ans, 
Robert Charroux propune o explicaţie oferită de un comentator 


peruvian, Beltran Garcia. În opinia acestuia din urmă, 
„Candelabra” se poate să fi fost un calculator al mareelor dar, 
totodată, acest sistem, echipat cu contragreutăţi, scări înclinate 
și frânghii alunecând pe scripeţi constituie un seismograf 
gigantic și precis, capabil să înregistreze undele telurice și 
șocurile seismice provenite nu numai din Peru, ci și de oriunde 
de pe planetă...” 

Alţi comentatori au aderat la ideea zborurilor cu aparate „mai 
grele decât aerul”, care ar fi făcut din „Candelabra” un indicator 
aerian arătând către „terenurile de aterizare” de la Nazca. 

Ca un ecou exotic al acestor supoziţii, un obiect antic sud- 
american, vechi de aproximativ 1000 de ani și semănând izbitor 
cu un avion modern, a apărut în cele din urmă în colecţia de 
podoabe de aur de la Banco de Colombia. Când a fost expus în 
Statele Unite, obiectul a atras atenţia biologului și arheologului 
Ivan Sanderson. Obiectul neidentificat în chestiune arăta ca o 
insectă sau un pește aplatizat, dar la o cercetare mai atentă, dr. 
Sanderson a ajuns la părerea că ar putea fi o reprezentare a 
unui obiect mecanic. 

Fiind familiarizat, în calitatea sa de biolog, cu felul cum ar 
trebui să arate o insectă sau un pește, dr. Sanderson a devenit 
tot mai interesat de acest artefact care poseda atributele unui 
avion, fără să le includă pe acelea ale unor pești, păsări sau 
insecte cunoscute. De exemplu, marginile aripilor în formă de 
„delta” seamănă izbitor cu eleroanele sau elevatoarele 
mecanice. Corpul insectei sau al peștelui, lipsit de cap, acolo 
unde ar trebui să se afle capul, are o terminaţie frontală 
rectangulară „ca un Rolls-Royce desuet”. Coada nu este pur și 
simplu verticală, ca o coadă de pește, ci are marginile răsfrânte, 
ca la avioanele moderne și, dacă ar fi un avion, pare să prezinte 
o adâncitură chiar pe locul unde s-ar afla în mod normal 
carlinga. 

Alte opinii pertinente provin de la specialiști în inginerie, 
printre care se numără J.A. Ulrich, pilot de vânătoare, inginer și 
pilot de încercare pe avioanele - rachetă germane. Fără a fi fost 
în prealabil informat despre ce era vorba, el a fost de părere că 
misteriosul obiect din aur ar fi un avion F-102 și, remarcând 
marginile ușor curbate în jos ale aripilor, așa cum este necesar 
pentru „ascensiunea abruptă în regim forţat”, a spus că forma 
aparatului „indică un singur lucru: avion cu reacţie”. El a mai 


observat că direcţia este convenţională și că formele de la 
coada machetei ar putea fi niște dispozitive de frânare, și nu 
elevatoare. Absența  elevatoarelor posterioare este o 
caracteristică a noilor avioane suedeze SAAB. 

Întrucât aurul nu poate fi datat cu precizie, rămâne și 
posibilitatea ca minusculul avion să fie un „intrus”, respectiv să 
fi fost inclus accidental sau intenţionat în cadrul unor descoperiri 
ulterioare, dintr-o epocă mai recentă. Desigur, tot felul de 
invenţii moderne îşi găsesc reprezentarea în reproduceri 
primitive, începând cu băștinașii din Noua Guinee care cred că 
în timpul celui de-al doilea război mondial au fost vizitaţi de zeii 
coborâţi din ceruri în mașini zburătoare, care le-au adus diverse 
daruri și încearcă și acum să-i atragă pe zei construind machete 
primitive de avioane, piste de aterizare și hangare, și până la 
sculpturile în piatră din templele „antice” balineze care îi 
înfățișează pe olandezi, uneori conducând automobile, alteori 
bătându-i cu sălbăticie pe băștinași. 

În orice caz, tema călătoriei aeriene apare frecvent în miturile 
și tradiţiile antice: Icar, cretanul cu aripi de ceară care, după 
cum spune legenda, a zburat prea aproape de soare; Elijah și 
caleașca sa de foc; Endiku, babilonianul care a fost purtat la 
ceruri și a relatat, cu destulă exactitate din punctul de vedere al 
călătoriilor noastre spațiale, că uscatul seamănă cu un fel de 
porridge, iar marea cu o copaie plină cu apă; coborârea din 
ceruri a zeiţei Orejona (sau Orellana) în Tiahuanaco; și 
frecventele referiri la carele zburătoare din Mahabharata, 
celebrul poem epic indian. 

În Samarangana Sutradhara există un foarte incitant set de 
instrucţiuni despre cum să-ţi construieşti propria vimana, cum 
erau numite aceste care zburătoare hinduse. Aceste instrucțiuni 
conţin unele detalii surprinzătoare. 


.„.Corpul trebuie să fie solid și durabil, ca o mare pasăre 
zburătoare, din material ușor. Înăuntrul ei trebuie să se plaseze 
motorul cu mercur, având dedesubt aparatul de încălzire din 
fier. Cu ajutorul puterii latente în mercur care pune în mișcare 
vârtejul propulsor, un om așezat înăuntru poate călători spre 
ceruri la mare distanţă într-un mod minunat. 

Tot așa, folosind procesul descris, se poate construi o vimana 
mare cât templul Zeului-în-mișcare. 


Patru rezervoare solide de mercur trebuie construite în 
structura interioară. Când acestea au fost încălzite de focul 
controlat de la containerele din fier, vimana dezvoltă o putere 
ca de tunet datorită mercurului. Și imediat devine ca o perlă pe 
cer. 

Mai mult, dacă acest motor cu încheieturi bine sudate este 
umplut cu mercur, iar focul este dirijat spre partea superioară, 
ea dezvoltă o putere precum răgetul unui leu... 


O indicație mai precisă despre nebănuitul progres mecanic al 
trecutului îndepărtat a ajuns la noi de pe fundul Mării Egee, 
unde a stat vreme de două mii de ani, după care a mai așteptat 
încă o jumătate de secol într-un muzeu până când în sfârșit a 
fost recunoscută drept ceea ce era: un computer pentru stele. 

Mările, în special cele interioare cu ape limpezi precum 
Mediterana sau Marea Egee, s-au dovedit a fi un fel de depozite 
arheologice, deoarece majoritatea obiectelor care au căzut, s-au 
scufundat ori au fost aruncate acolo din vremuri străvechi a 
rămas pe loc. În largul insulei Anticythera, în anul 1900, niște 
scufundători greci au descoperit o minunată încărcătură de 
statui grecești, probabil o pradă din Grecia aflată în drum spre 
Roma. 

Printre statuile de bronz aduse ulterior la suprafaţă cu 
dificultate de  scufundătorii care au lucrat la adâncimi 
considerabile cu preţul pierderii câtorva vieţi omenești, s-au 
aflat și câteva piese de bronz și lemn prinse sau sudate între 
ele. S-a crezut că e vorba de niște fragmente neidentificate 
dintr-o statuie sau chiar dintr-o jucărie, datorită unor piese care 
semănau cu niște roți. Au fost lăsate deoparte pentru a se 
vedea unde se potriveau. Așa cum s-a dovedit, ele nu se 
potriveau nicăieri, constituind ele însele o descoperire mai 
remarcabilă decât minunatele statui. Căci atunci când lemnul s- 
a uscat a ieșit la iveală un mecanism cu roţi dinţate, cu inscripţii 
și indicaţii de direcţie, care în momentul când au putut fi 
interpretate au dezvăluit unele informaţii surprinzătoare. 

Dezlegarea enigmei a durat câţiva ani, necesitând munca mai 
multor arheologi, printre care profesorul Stais, primul care i-a 
înţeles semnificația, Dean Meritt, care a datat stilul scrierii în 
secolul | î.e.n., Derek de Solia Price și George Stamires, ale căror 
cercetări privind cadranele și mecanismele i-au stabilit utilizarea 


și identitatea. 

Un sistem complicat de roţi dinţate, platane și cadrane 
alcătuiau un planetariu miniatural, care furniza informaţii privind 
fazele, răsăriturile și apusurile de lună, planetele și constelațiile 
zodiacale precum și alte stele strălucitoare, funcţionând pe 
principiul unui ceas foarte complex și ingenios. Imbinarea roţilor 
dinţate sugerează un angrenaj diferenţial. Așa cum spune 
profesorul Price: „Nicăieri nu s-a mai păstrat un asemenea 
instrument. Nimic comparabil nu se cunoaște din vreun text 
științific sau vreo aluzie literară.” 

O altă opinie pertinentă a profesorului Price este aceea că 
astfel de modele au fost probabil strămoșii planetariilor 
moderne precum și ale ceasurilor mecanice. Un aspect 
neobișnuit în privinţa ceasurilor este acela că primele asemenea 
mecanisme, din perioada Evului Mediu, erau cele mai 
complicate și complexe, fiind mai mult destinate indicării fazelor 
lunii și planetelor decât a timpului, această ultimă funcţie fiind o 
consecință logică a celei dintâi. 

Dr. Price remarcă  similaritatea cu calculatoarele 
calendaristice cu angrenaje ale civilizaţiei arabice târzii și 
conchide: „Se pare că tradiţia populaţiei din Anticythera făcea 
parte dintr-un corp mai mare de cunoștințe care pentru noi s-a 
pierdut, dar le era cunoscut arabilor... fiind apoi dezvoltat și 
transmis de către aceștia Europei medievale unde a devenit 
fundamentul unui șir întreg de invenţii ulterioare în domeniul 
ceasornicăriei...” 

Alte materiale care ţin de descoperirea de la Anticythera stau 
și acum pe fundul mării, la o adâncime prea mare pentru a 
putea fi recuperate. Dar oceanul planetar și fundurile mărilor 
sunt pline de promisiuni pentru arheologi. Căci marea, „drumul 
întunecat al vinului” cum l-a numit Homer, a fost într-adevăr un 
drum, marea șosea a antichităţii. Este foarte probabil ca în viitor 
să se facă descoperiri și mai neobișnuite pe platformele 
continentale și pe fundul mărilor, nu numai statui și alte 
artefacte, dar chiar și orașe întregi și, în cele din urmă, poate se 
va dezlega și enigma unei civilizaţii care le-a precedat pe cele 
pe care le cunoaștem. 


III. Cunoștinţe pierdute despre istorie 


S-a calculat că mai puţin de 10% din mărturiile documentare 
ale antichităţii au ajuns la noi. Ținând cont de cât este de greu 
să se păstreze astfel de materiale și de vicisitudinile prin care au 
trecut, e o minune că avem chiar și atât. Mare parte a 
materialului documentar a rezistat până în epoca actuală 
deoarece a fost tăiat în piatră, pictat sau gravat pe pereţii 
mormintelor, sub formă de tăblițe de lut ars sau inscripţionat pe 
sigilii și peceţi. Aceste „documente” au adesea un caracter 
laudativ și comemorativ, mai rar fiind vorba de acele comentarii 
literare sau sociale care să ofere o imagine mai adecvată despre 
trecut. 

Mare parte din literatura antică, care ar fi putut ajunge la noi, 
a fost distrusă de incendii, fie intenţionat, fie din întâmplare. 
„Cărţile” antice erau de fapt papirusuri lungi sau suluri de 
pergament păstrate în bibliotecile din anumite metropole și 
puteau fi copiate de mână pentru bibliotecile personale ale celor 
care aveau permisiunea să facă acest lucru și destui sclavi care 
să le copieze. Aceasta a avut ca efect limitarea numărului de 
ediţii ale oricărui manuscris original și a sporit vulnerabilitatea 
capodoperelor la pierderi și distrugeri. 

Multe biblioteci din antichitate au fost distruse de incendii sau 
jafuri. Astfel, am putea enumera distrugerea capitalei Imperiului 
Persan, Persepolis, incendiată cu ocazia cuceririi de către 
Alexandru cel Mare, distrugerea cărților feniciene și cartagineze 
din Biblioteca din Cartagina de către romani în anul 146 î.e.n., și 
jafurile la care au fost supuse mai târziu Roma și alte orașe ale 
Imperiului Roman în declin, precum și repetatele jefuiri ale 
orașului Constantinopol. 

Uriașe pierderi de cărţi prin incendiere au fost provocate 
neintenționat de lulius Caesar când a cucerit Alexandria, dar 
Caesar, fiind el însuși un scriitor, s-a grăbit să-și decline orice 
responsabilitate, dând vina pe locuitorii Alexandriei pentru că i- 
au rezistat. Biblioteca din Alexandria a supraviețuit distrugerii și 
a redevenit un centru de cultură și principalul depozit de cărți 
din lumea mediteraneană până când Omar, al treilea calif al 
Islamului, a poruncit ca milioanele sale de suluri de pergament 
să fie folosite pentru încălzirea băilor orașului (au ţinut șase 
luni), atunci când generalul său, Amru, a cucerit Alexandria în 
anul 636. Se spune că Omar ar fi decretat: „Conţinutul acestor 
cărți este sau nu este în conformitate cu Coranul. Dacă este, 


atunci Coranul este suficient și fără ele; dacă nu este, atunci 
cărţile sunt periculoase. Prin urmare, trebuie distruse.” 

Pe lângă arderea documentelor antice ca rezultat al 
cuceririlor, multe din ele au fost intenţionat distruse din pricina 
excesului de zel al creștinilor timpurii, adesea la îndemnul 
expres al episcopilor lor, având la bază un raţionament 
asemănător cu al lui Omar, chiar dacă l-au precedat cu câteva 
secole. 

Distrugerea lucrărilor scrise ale antichităţii a mai avut drept 
cauză și scrierea unor lucrări noi, prin ștergerea, radierea sau 
acoperirea scrierilor originale, mai ales la începutul Evului Mediu 
când materialele de scris se găseau tot mai greu. Alte 
manuscrise au fost folosite în Egipt chiar și la învelirea mumiilor 
- o modalitate sinistră dar eficientă de păstrare a unora din 
aceste manuscrise. 

Pe lângă distrugerea documentelor antice din regiunea 
mediteraneană și a Orientului Mijlociu provocată de întâmplările 
nefericite ale războaielor, cuceririlor și fanatismului, istoria 
Chinei cuprinde cazul ieșit din comun al unui personaj care a 
radiat întreg trecutul scris al ţării sale pentru a se imortaliza pe 
sine însuși. Este vorba de Shi Huangdi, împăratul unificator al 
Dinastiei Qin, care a adoptat conceptul politic și psihologic 
conform căruia istoria chineză trebuie să înceapă o dată cu el. În 
secolul al Ill-lea î.e.n. El a decretat că toate cărţile trebuie arse 
(chiar și cele ale lui Confucius) și i-a trimis pe învățați la o 
distrugere lentă provocată de munca adeseori fatală la 
construirea Marelui Zid. Impăratul a exceptat de la acest destin 
numai cărţile despre medicină, agricultură și necromanție. 
Ținând cont că civilizaţia chineză s-a remarcat prin descoperiri 
științifice de mare valoare încă din epocile timpurii, nu putem ști 
ce cunoștințe și referinţe s-au pierdut, chiar dacă anumite 
practici medicale, cum ar fi acupunctura, datează încă din acele 
timpuri și sunt folosite și acum. 

Utilizarea busolei constituie un exemplu de cunoaștere 
științifică păstrată ca prin minune în vreme ce adevăratul ei 
scop a fost uitat și apoi încă o dată recunoscut. Necromanţii 
chinezi foloseau dispozitive asemănătoare pentru prezicerea 
viitorului, dar aceste obiecte mai erau folosite și pentru 
determinarea direcţiei, atât pentru ambarcațiuni, cât și pentru 
calești, căci indicatoarele arătau fie spre nord, fie spre sud, polul 


sud fiind considerat de către chinezii din antichitate polul 
principal (probabil ca reminiscență a unor călătorii anterioare?). 

Nu este încă limpede dacă chinezii antici au descoperit ei 
înșiși materialele explozive sau au păstrat cunoștințele de la o 
sursă anterioară lor, așa cum pare să fie cazul locuitorilor din 
antichitate ai Indiei. Folosirea explozibilelor în Extremul Orient 
pare să fie mult mai veche decât s-a crezut iniţial și nu ca mijloc 
de distracţie, ci ca armă. Indienii au folosit un anumit tip de 
materiale explozive în luptele cu Alexandru cel Mare, iar chinezii 
le-au folosit împotriva invadatorilor mongoli și turci. De fapt, 
singura bătălie pe care China dinastică a câștigat-o împotriva 
invadatorilor moderni a fost cea purtată cu misiunile de 
recunoaștere ale rușilor trimise în Est, cu aproape 200 de ani în 
urmă, în perioada de început a ultimei dinastii chineze. Este 
adevărat că rușii aveau puști, dar deși chinezii li se opuneau 
doar cu arcuri, săbii și sulițe, ei mai aveau și rachete ofensive. 

Conform unor rapoarte recente, oamenii de știință chinezi 
cercetează în prezent documente din antichitate, nu doar pentru 
a completa lacunele istorice, dar și pentru a vedea ce se poate 
învăţa din cunoștințele științifice, scrise într-un limbaj criptic, 
așa cum se obișnuia în acele vremuri, când secretul asupra unor 
astfel de cunoștințe era păstrat cu strășnicie de către cei care le 
controlau. O cercetare analoagă a documentelor arabe antice 
are loc în Rusia și în ţările arabe, deoarece informaţiile 
interesante despre rachete, materiale explozive și reacții 
chimice, moștenite de la surse anterioare din antichitate de 
către marile centre de civilizaţie musulmană din Cordoba, 
Granada, Cairo și Bagdad, ar putea să conţină indicii despre 
stadiul științific avansat al trecutului și, într-o atare situaţie, 
despre evoluţia probabilă a viitorului. 

Distrugerea arhivelor antice a continuat cu descoperirea și 
cucerirea Lumii Noii, când episcopul Diego de Landa din 
Yucatan, la începutul secolului al XVI-lea, a provocat distrugerea 
tuturor cronicilor mayașe care au putut fi găsite (fiind scrise pe 
hârtie din scoarță de lemn acestea ardeau foarte ușor), ceea ce 
a dus probabil la distrugerea oricăror posibilităţi de descifrare a 
hieroglifelor gravate în stâncă sau a celor trei cărți care au 
supravieţuit incendierii. 

Trebuie remarcat că episcopul de Landa a devenit în cele din 
urmă interesat chiar de materialul pe care l-a distrus și, 


efectuând un soi de cercetări arheologice bâlbâite, a inventat un 
alfabet imaginar după ce i-a interogat pe  mayașii 
supraviețuitori, care, înfricoșaţi, i-au spus episcopului tot ce 
credeau ei că acesta ar dori să audă. (Sistemul mayaș de scriere 
nu consta nicidecum din litere, ci din hieroglife, dintre care nici 
astăzi nu putem identifica decât câteva). Acest „alfabet” Maya, 
care nu a existat niciodată, a supravieţuit și a stârnit o confuzie 
considerabilă printre cercetătorii din secolul al XIX-lea, ca în 
cazul în care acest alfabet imaginar al lui de Landa a fost folosit 
de doi savanţi francezi, Brasseur de Boubourg și Auguste Le 
Plongeon, pentru a „traduce” o așa-zisă carte mayașă - Codex 
Troano. Francezii au crezut că pasajul pe care îl studiau descria 
scufundarea în ocean a „Țării Dealurilor de Lut, Mu... împreună 
cu cele 64 de milioane de locuitori ai săi... cu 8060 de ani în 
urmă...” - ceea ce ne aduce în minte fraza rostită de istoricul 
Robert Silverberg într-o situaţie similară:  „laceasta] are 
fascinația nebuniei, ca un pod monstruos construit din 
scobitori”. 

Ținând cont de procentajul extrem de mic din cunoștințele 
antichităţii pe care le putem examina și de marea parte a 
acestora pe care nu le putem citi corect sau, care au fost 
copiate și recopiate după documentele antice cu erori și 
omisiuni, putem totuși detecta o caracteristică misterioasă și 
inexplicabilă, comună cunoștințelor științifice ale trecutului așa 
cum au ajuns ele la noi. 

Există indicii solide că anumite cunoștințe astronomice și 
științifice erau stăpânite în trecutul îndepărtat, într-o perioadă în 
care, judecând după stadiul tehnologic presupus al acelei epoci, 
era imposibil să se facă observaţiile necesare pentru 
respectivele descoperiri. Cu atât mai mult cu cât aceste 
cunoștințe par să provină dintr-un stadiu foarte timpuriu de 
dezvoltare sau să fi fost cunoscute de acele rase sau națiuni 
încă din perioadele culturale cele mai timpurii și nu ca urmare a 
unei evoluții lente și firești. 

Astfel, se cunosc indicii clare că babilonienii și alte popoare de 
demult știau mult mai multe lucruri despre astronomie decât 
populaţiile ulterioare, în toată perioada scursă până la 
Renaștere. O parte din aceste cunoștințe a fost dobândită sau 
moștenită și apoi transmisă mai departe, adeseori prin 
intermediul legendelor, apărând iarăși și iarăși în locuri 


neașteptate și în perioade când asemenea informaţii nu aveau 
cum să fie cunoscute în mod logic. De exemplu se consideră 
improbabil ca babilonienii să fi folosit telescoape asemănătoare 
cu cele moderne și totuși, în absenţa acestora, ei nu ar fi putut 
să vadă, să înregistreze și să transmită mai departe unele dintre 
caracteristicile astronomice pe care le-au observat. 

Primii cercetători ai civilizaţiei mesopotamiene timpurii, 
printre care s-a numărat și Rawlinson, au fost surprinși să 
descopere că babilonienii cunoșteau în mod surprinzător 
anumite detalii despre planete. Rawlinson bănuia că există |... 
dovezi clare că babilonienii au observat cei patru sateliți ai lui 
Jupiter și motive întemeiate de a crede că ei erau familiarizați... 
cu cei șapte sateliți ai lui Saturn...” 

Cărţile babiloniene, cu scrierea lor cuneiformă aplicată pe 
cilindri de lut ars, ne vorbesc despre „coamele lui Venus”, pe 
care noi le numim „fazele” lui Venus și care nu pot fi distinse 
fără un telescop. Constelaţia pe care o numim și acum 
Scorpionul, ca în antichitate, nu seamănă în mod deosebit cu un 
scorpion decât atunci când, cu ajutorul unui telescop, se poate 
vedea o cometă din interiorul ei, care formează „coada” 
scorpionului. In mod destul de ciudat, scorpionul a fost denumit 
și de cuvântul mayaș pentru „scorpion”, ceea ce înseamnă fie 
că era vorba de o tradiție comună, fie că mayașii din perioada 
de început aveau mijloacele de a discerne coada cometei din 
observatoarele lor din junglă, solid construite și precis orientate. 

Cunoștinţele științifice dobândite pot lua forma legendelor 
atunci când sunt transmise din generaţie în generaţie. 
Babilonienii și predecesorii lor, sumerienii, precum și alte 
popoare mai vechi, au observat repetarea lunară a constelaţiilor 
zodiacale și le-au dat nume de popoare, obiecte sau animale 
care și astăzi au o importanţă tot mai mare pentru un segment 
mare al populaţiei. 

Tăblițele de lut din Mesopotamia supraviețuiesc și azi în 
cantități mari pe tot globul. Unele dintre ele au fost distruse de 
incendii în timpul cuceririlor, în vreme ce altele au fost numai 
„răscoapte”, supraviețuind cetăților și culturilor care le-au 
produs. O parte din biblioteca regală a lui Ashurbanipal, 
împăratul asirian, se află la British Museum. Despre acest 
împărat colecţionar de cărți se relatează că, odată, le-ar fi spus 
unor învăţaţi: „Acolo, în deșert, cu mult timp în urmă au existat 


cetăţi imense, ale căror ziduri au dispărut, dar noi mai păstrăm 
pe tăblițele noastre mărturii despre limbile lor...” 

Multe din tăbliţele provenite din biblioteca împăratului din 
Ninive nu au fost traduse, fie din cauza lipsei unor traducători 
calificaţi, fie pentru că o mare parte din materialul tradus pare 
să conţină noţiuni de matematică și astrologie. Nu putem decât 
să ne imaginăm ce informaţii nebănuite stau în continuare 
ascunse în literele cuneiforme ale tăblițelor de lut netraduse 
încă. 

De fapt, nu există niciun motiv pentru a le minimaliza din 
cauza accentului pus pe astrologie deoarece astrologia, care 
înseamnă „știința despre stele”, și astronomia, „legea stelelor” 
erau, pentru locuitorii antici ai Mesopotamiei, în esenţă, aceeași 
știință. 

Probabil că sub cerul senin al nopţilor din deșert a început 
omul să urmărească și să traseze cursul și influența lunii, al 
stelelor și al planetelor, punând bazele unei științe care a 
sugerat și în cele din urmă a pus la punct sistematizarea 
măsurării timpului, înființarea calendarului, scrisul și 
matematica avansată. 

O carte de astronomie babiloniană ne spune că „stelele iau 
forma animalelor” pentru a le putea ține minte și identifica mai 
uşor, și, o dată cu regresia culturii, ele devin animale, eroi sau 
zei. 

O legendă cunoscută a antichității vorbeşte despre Uranus 
care-și mănâncă și apoi îşi vomită copiii. Această legendă 
scabroasă ascunde de fapt o observaţie științifică căci, după ce 
au fost inventate telescoapele moderne, am aflat că planeta 
Uranus îşi acoperă în mod regulat sateliții, care apoi devin iarăși 
vizibili când ajung în cealaltă parte a orbitei. Dar cineva, cumva, 
a observat acest lucru cu mii de ani în urmă, cu ajutorul unui 
aparat de vizualizare având o putere de mărire suficientă pentru 
a-i permite să vadă și să consemneze faptul respectiv. 

Câţiva scriitori din perioada Renașterii au ajuns să se întrebe 
cum și de unde au primit anticii anumite informaţii științifice. 
Astfel, sir Walter Raleigh, explorator și om de știință, se întreba, 
într-o carte despre istoria lumii pe care a terminat-o în 1616, de 
unde au știut autorii antici despre fazele lui Venus, care nu 
fuseseră descoperite decât cu puţin timp în urmă de către 
Galileo. 


Un alt exemplu de anacronism frapant este dat de Jonathan 
Swift care, în Că/ătoriile lui Gulliver, apărută în 1726, descrie în 
mod inexplicabil „aștrii” sau „sateliţii” lui Marte, care au fost 
descoperiţi abia în 1877. Swift le-a dat chiar și dimensiunile: |... 
Anumiți astrologi... au descoperit de asemenea doi aștri sau 
sateliți mai mici, care se rotesc în jurul lui Marte, dintre care cel 
interior se află față de centrul planetei principale exact la 
distanța de trei diametre ale acesteia, iar cel exterior la cinci 
diametre; primul se rotește în intervalul de zece ore, iar celălalt 
în douăzeci și unu de ore și jumătate... ceea ce arată în mod 
evident că sunt guvernate de aceeași lege a gravitaţiei care 
influențează și celelalte corpuri cerești”. 

În controversata sa carte Worlds in Collision (Lumi în 
coliziune), profesorul Immanuel Velikovsky subliniază 
corectitudinea aproximativă a informaţiei oferite într-un limbaj 
colocvial în Călătoriile lui Gulliver, o supoziţie care nu a fost 
făcută deloc întâmplător, fiind vorba probabil de o legendă sau o 
tradiție provenită dintr-un corpus de cunoștințe științifice 
pierdute. 

Despre Thales din Milet, savant și astronom grec care este 
creditat și cu descoperirea forței aburilor, Herodot a spus că a 
prezis cu succes o eclipsă de soare Înainte ca ea să se producă 
pe data de 25 mai 585 î.e.n. Se știe că, pentru a prezice o 
eclipsă, trebuie stabilite trei puncte de verificare distanțate la 
120 grade longitudine unul de celălalt. Gândindu-ne la imaginea 
limitată despre lumea cunoscută despre care credem că exista 
la vremea predicţiei lui Thales, care au fost punctele de 
verificare ale învățatului grec și prin ce mijloace i-au fost 
transmise informaţiile necesare? 

O referinţă enigmatică făcută de Dante în a sa Divina 
Comedia sugerează că acesta știa sau auzise de existenţa Crucii 
Sudului cu mult înainte ca acest fenomen vizibil numai după 
traversarea ecuatorului să fie descoperit de marinarii europeni 
porniţi în călătoriile de explorare. În Purgatoriul Divine; Comedii, 
găsim următoarele șase versuri: 


lo mi volsi a man destra e posi mente 
All'altro polo, e vidi quattro stelle 
Non viste mai fuor ch'alla prima gente. 


Goder parea il ciel di lor fiammelle: 
O sttentrional vedovo sito 
Poi che privato sei di veder quelle! 


(M-am întors spre mâna dreaptă și am privit 
Către celălalt pol, și am văzut patru stele 
Nemaivăzute până atunci în afară de primii 
oameni 


Cerul parcă scânteia de flăcările lor: 
O, tărâm nordic văduvit 
Ce păcat că nu poți să le vezi!) 


Aluzia este misterioasă și din alte motive decât referirea la un 
fenomen necunoscut și la „primii oameni”. Se naște întrebarea 
de ce s-a mai ostenit Dante să includă în capodopera sa această 
observaţie astronomică. Probabil că astfel de fragmente de 
cunoștințe antice erau relativ familiare pentru elita instruită care 
constituia publicul său. La fel de adevărat este că, cu multe mii 
de ani în urmă, Crucea Sudului era vizibilă și din Emisfera 
Nordică. Știa Dante acest lucru? Și, dacă îl știa, lucru indicat de 
versul „nemaivăzute până atunci în afară de primii oameni”, de 
unde știa el că aceasta continua să fie vizibilă din emisfera 
sudică? 

Scriitori antici precum Homer și Virigiliu au considerat planeta 
roșie ca fiind Marte, zeul războiului, și au arătat că doi sunt 
bidivii care trag de carul său pe cer, dându-le numele de 
„Phobos” (Groaza) și „Deimos” (înfrângerea) - un exemplu 
literar de exprimare a cunoștințelor științifice prin intermediul 
legendelor. Când Asaph Hall a descoperit în sfârșit sateliții lui 
Marte în 1877, el le-a dat numele celor doi cai nărăvași ai zeului 
războiului, un gest elegant al prezentului relativ faţă de 
continuitatea cunoștințelor din trecut, aproape pierdute dar în 
cele din urmă reafirmate. 

În perioada de început a istoriei omenirii găsim o inexplicabilă 
preocupare faţă de matematică și capacitatea de a calcula 
sume enorme, care mai târziu au fost neglijate în perioadele 
clasice cu care suntem mai familiarizați, ca de exemplu 
civilizațiile greacă și romană. Grecii, de la care considerăm că 
ne parvin conceptele de geometrie și trigonometrie, datorită 


unor personalităţi precum Pitagora, Euclid, Hippocrate și alţii 
(deși este probabil ca ei să fi moștenit aceste cunoștințe de la 
constructorii Egiptului dinastic, care cunoșteau de multă vreme 
pătratul ipotenuzei și alte date geometrice), nu erau interesaţi 
de calcularea sumelor matematice enorme. Cât privește 
interesul romanilor pentru matematici, merită amintită teoria 
conform căreia printre numeroasele motive ale declinului și 
prăbușirii Romei s-a numărat și incapacitatea sistemului de 
calcul greoi al romanilor de a face faţă necesităţilor crescânde 
de evidenţă a banilor, bunurilor, populaţiei și schimburilor 
comerciale în acel imperiu uriaș. Romanii nu foloseau zeroul 
deși conceptul exista cu multe secole înaintea lor și, fără 
zerouri, calculele necesare erau dificile, ca să nu spunem mai 
mult. 

Babilonienii, care știau să rezolve sisteme de ecuații, erau 
familiarizați cu conceptul de zero și se descurcau ușor cu 
numerele uriașe - care se scriu cu ajutorul a 10-20 de cifre - 
folosindu-le pentru a calcula datele și perioadele de timp la 
scară cosmică. Pe lângă sistemul zecimal și multiplicarea cu 20, 
babilonienii sau predecesorii lor ne-au dat și sistemul în baza 12 
sau 60, convenabil nu numai pentru minute, ore, luni și ani, dar 
de o și mai mare utilitate pentru calcularea diviziunilor decât 
sistemul zecimal, deoarece 12 are mai mulți divizori decât 10. 

Importanţa numărului 12 le-a fost probabil sugerată 
astronomilor preistorici de procesiunea recurentă a celor 12 
constelații zodiacale, iar înțelegerea importanței și a 
extraordinarei utilităţi a acestui număr, inspirată de ceea ce 
observau pe cerul nopţii, trebuie să le fi dat acelor primi 
astronomi sentimentul de a fi receptat un mesaj de la zei. 

Pentru scopurile matematicilor avansate, zero constituie 
ingredientul secret. Culturile străvechi l-au cunoscut și adesea, 
odată cu apariţia decadenței culturale, l-au uitat. Babilonienii 
foloseau acest concept, notându-l cu un spațiu alb (o manieră 
adecvată de a exprima „nimic”), dar până la urmă folosirea sa a 
încetat, un fenomen retrograd care s-a produs și în China. India 
antică, care are reputaţia de a-l fi „inventat”, a știut conceptul și 
l-a păstrat până când, prin intermediul arabilor, a fost adus în 
Orientul Mijlociu și în sfârșit în Europa. 

Dar exact în partea opusă a planetei față de India descoperim 
că zeroul era folosit în orașele și observatoarele mayașe de mii 


de ani. Mayașii au fost se pare astronomii cei mai pricepuţi ai 
Americii precolumbiene, deși toate triburile și naţiunile 
sedentare par să fi fost preocupate de studiul cerului. Dintre 
toate popoarele antice, mayașii, sau poate predecesorii lor, 
olmecii, s-au apropiat cel mai mult de calcularea exactă a 
lungimii anului solar, o măsură pe care civilizaţia noastră o 
cunoaște abia de relativ puţină vreme. Valoarea exactă a anului 
solar este de 365,2422 zile, iar mayașii, folosind metode de 
calcul încă neînțelese pe deplin, au ajuns la valoarea de 
365,2420, adică la o diferenţă aproape neglijabilă. 

O realizare astronomică la fel de remarcabilă este poarta 
solidă de 10 tone situată la altitudinea de 4000 de metri pe 
platoul Tiahuanaco din Bolivia, o construcţie solitară, care nu 
duce către un loc anume. Pe ea sunt gravate un sistem de 
desene despre care se crede că ar reprezenta poziţiile lunii în 
funcţie de momentele zilei și indicaţii privind echinocțiile și 
solstițiile. Sunt indicate mișcările reale și aparente ale Lunii, 
ceea ce arată că sculptorii acestui monument aveau cunoștință 
de mișcarea de rotaţie a Pământului. Vârsta monumentului de la 
Tiahuanaco nu a fost stabilită și nici indienii aymară, găsiţi acolo 
de conchistadorii spanioli, nu știau cine, în afară de zei, putuse 
construi această poartă uriașă. 

Forma aproximativ rotundă a Pământului era general 
cunoscută și acceptată de civilizațiile străvechi și din cele mai 
îndepărtate colțuri ale planetei. O veche lucrare hindusă, Surya 
Siddhanta, descrie pământul ca o planetă cu calităţi superioare 
de relativitate: 


„„„Oriunde pe această sferă, oamenii cred că locul unde se află 
este cel mai sus. Dar, fiind vorba de o sferă în vid, ce rost au 
cuvintele „deasupra” și „dedesubt”? 


Arhivele antice din India demonstrează o familiaritate cu 
majoritatea regiunilor planetelor, inclusiv cu locuri îndepărtate și 
exotice precum Irlanda. 

Conform inscripţiilor hieroglife de la Sakkara, copiii din Egiptul 
antic erau învăţaţi că planeta este rotundă. În secolul al II-lea 
î.e.n., învățatul grec Eratostene, măsurând înclinația Soarelui la 
prânz în Syene și în Alexandria, a estimat circumferința 
pământului, cu o eroare de numai câteva sute de kilometri. 


Majoritatea măsurătorilor de pe hărţile marine din antichitate nu 
ar fi putut fi efectuate decât cu cunoașterea sfericității planetei. 

Există chiar și o referință la continentul american în dialogul 
lui Platon Timaios. Critias, unul dintre vorbitorii din acest dialog, 
scris cu 2400 de ani în urmă, pregătește terenul pentru 
descrierea Atlantidei dar, făcând asta, face un comentariu 
neobișnuit și incitant, care s-ar putea referi la America. El spune: 


„„„în acele zile Atlanticul era navigabil; iar în faţa strâmtorii pe 
care o numiţi Coloanele lui Heracles se afla o insulă. Insula era 
mai mare decât Libia și Asia puse laolaltă și era calea către alte 
insule, iar din insule puteai să treci către întreg continentul opus 
care înconjura adevăratul ocean. Căci această mare aflată 
dincoace de Strâmtoarea lui Hercule nu e decât un port, care 
are o intrare strâmtă, dar cealaltă este adevărata mare, iar 
ținutul care o înconjoară poate fi considerat cu adevărat un 
continent... 


Referirile lui Platon la continentul scufundat al Atlantidei 
rămân un subiect fascinant de studii și speculații, dar aluzia sa 
la un continent aflat în cealaltă parte a „oceanului adevărat” 
constituie o realitate, un adevăr de care el a auzit sau pe care l- 
a cunoscut cu 2000 de ani înainte de Columb. 

Columb a fost atât de fascinat de Medeea lui Seneca, scrisă 
cu 1500 de ani înainte de epoca sa, încât a copiat-o cuvânt cu 
cuvânt și a făcut dese referiri la ea. Deși în Medeea Seneca nu 
este la fel de explicit ca Platon, extrasul de mai jos este tot atât 
de incitant. Versiunea latină, așa cum a citit-o Columb, este 
urmată de o traducere aproximativă, lipsită de metafore: 


Venient annis saecula seris 
Quibus oceanus vincula rerum 
Laxet et ingens pateat tellus 
Tethisque novos detegat orbes 
Nec sit terris ultima Thule. 


(... Vor veni secole în vremurile de pe urmă ale lumii 
În timpul cărora oceanul, care încătușează lucrurile, 
Se va relaxa; iar lumea va apărea vastă 

lar Marea va dezvălui noi continente 


lar Thule nu va mai fi capătul lumii...) 


Aluzia la continente necunoscute sau la ţinuturi care ar exista 
dincolo de locul unde se considera că se sfârșește lumea a fost 
o sursă de inspiraţie pentru Columb, care s-a documentat 
pentru călătoria sa plănuită cu un zel demn de toată lauda, 
adunând numeroase aluzii și teorii clasice privind adevărata 
formă a planetei. 

Evident că nu toți grecii și romanii din antichitate credeau că 
pământul este plat, ori în Apollo și carul său luminos, în intrările 
în Hades situate în anumite locuri și alte fantezii frumoase 
legate de cosmos. Nici hindușii înclinați spre meditaţie nu 
credeau cu toţii că planeta noastră plată se sprijină pe spinările 
a patru elefanţi care stau pe o ţestoasă uriașă, la fel cum nici 
americanii nu cred în existenţa reală a lui Santa Claus (Moș 
Crăciun), a personajelor din benzile desenate sau a iepurașului 
de Paști. Dar atunci când o „intuiţie” sau o „supoziţie” 
documentată, exprimată cu mult înainte de descoperirea lor, 
indică existenţa sateliților din jurul lui Jupiter și Uranus, a 
inelelor lui Saturn, dimensiunile sateliților lui Marte, o descriere 
a Crucii Sudului și prezenţa unui continent transoceanic cu 
insulele sale adiacente, ceva ne spune că cineva a călătorit în 
regiunea asta înaintea noastră. 

In vreme ce aceste „previziuni” astronomice sau geografice 
descoperite în arhivele antichităţii indică o reflectare literară a 
unor cunoștințe mai cuprinzătoare și mai vechi, anumite obiecte 
mecanice despre care deţinem reprezentări sau descrieri 
picturale conferă un aspect neobișnuit de modern trecutului. 

Napalmul, de exemplu, pare o substanţă cât se poate de 
modernă, dar „focurile grecești” folosite de vasele de război ale 
Bizanțului antic, fabricate după o formulă specială care folosea 
țiței și sulf sau petrol brut și salpetru, aveau cam același efect 
ca napalmul și, imune la acţiunea apei, continuau să ardă atunci 
când se încerca stingerea lor cu apă ba chiar ardeau la 
suprafața mării în care se aruncau supraviețuitorii unei corăbii 
inamice cuprinsă de flăcări. Recipiente etanșe conţinând 
această armă chimică aveau proprietatea de autoaprindere, 
putând fi aruncate cu ajutorul catapultelor, expediate prin 
intermediul unor rachete sau pompate cu niște aruncătoare de 
flăcări căptușite cu bronz către vasele inamice. Marinarii 


bizantini erau adeseori echipați cu aruncătoare de flăcări 
portabile, atât de mici încât puteau fi purtate ca niște pistoale. 

Extraordinarele invenţii ale lui Arhimede din Syracusa (287- 
212 î.e.n.), unele dintre ele fiind realizate se pare în timpul cât 
acesta a studiat la Biblioteca din Alexandria, cuprind o versiune 
îmbunătăţită a pompei elicoidale, sisteme ingenioase de pârghii, 
scripeţi și dispozitive de prindere pentru ridicarea greutăților 
mari (folosite, de exemplu, la scufundarea corăbiilor romane 
care asediau portul Syracusa), și o metodă de refracție a razelor 
solare pentru incendierea corăbiilor. 

„Îmbunătăţirile” moderne din antichitate nu erau întotdeauna 
legate de război. Palatele din Creta (2000 î.e.n.) aveau apă 
curentă, toalete cu apă în apartamente minunate cu pereţii 
decoraţi cu fresce înfățișând delfini și fete despuiate care săreau 
peste tauri uriași, ca într-o variantă timpurie a luptelor cu tauri. 
Marii „oameni de afaceri” babilonieni îşi dictau scrisorile unor 
secretari care le incizau pe tăblițe de lut în birourile din marile 
lor magazine din cărămidă. Unele din „plicurile” din argilă care 
conţineau aceste scrisori au fost găsite nedeschise, cu scrisorile 
de afaceri încă înăuntru. În Roma antică, apa caldă la robinet 
era un lucru obișnuit, ca și containerele tip termos, în care se 
puteau păstra alimentele fie calde, fie reci. Timpul era măsurat 
destul de exact cu ajutorul unor ceasuri cu apă, bazate pe 12 
(nu pe 24) diviziuni ale zilei. Blocuri de piatră enorme au fost 
înălțate pe construcţii cu ajutorul unor macarale uriașe, a căror 
putere motoare era furnizată de câţiva sclavi. 

Tehnicile medicale sau chirurgicale de atunci nu au fost 
depășite decât în secolul al XIX-lea, ca să nu mai vorbim de 
neurochirurgia practicată în Egiptul antic, care nu a fost încă pe 
deplin înţeleasă. Alte vestigii ale unor cunoștințe de medicină 
din antichitate au supraviețuit în Evul Mediu sub forma unor 
elixire folosite de vrăjitori și magicieni, cum ar fi utilizarea 
pânzei de păianjen (penicilina) pentru tratarea rănilor infectate. 
Documente din India antică, vechi de câteva mii de ani, se 
ocupă de chirurgia plastică, neurochirurgie și cezariene, iar 
tratamentele cu plante medicinale pentru sporirea vitalităţii, 
ameliorarea memoriei, a sănătăţii dinţilor, a vederii și a 
tonusului pielii se bucură astăzi de un interes cel puţin similar ca 
în vremurile de demult. 

In ultimele două secole de dinainte de Cristos, Biblioteca din 


Alexandria a devenit centrul principal de cercetare al lumii 
antice. Heron, un învăţat grec, a elaborat un studiu de inginerie 
și a pus la punct un „instrument mecanic”, respectiv un 
instrument pentru prelucrarea șuruburilor și o turbină cu aburi 
care a folosit aburul pentru prima oară ca sursă de energie. Cu 
toate acestea, într-o lume unde forța de muncă a sclavilor era o 
resursă nelimitată, această ultimă utilitate nu a fost valorificată. 

Marele Arhimede, care a efectuat și el cercetări în Alexandria, 
este creditat cu inventarea șurubului lui Arhimede, deși unele 
indicii sugerează că acest dispozitiv a fost folosit în Egiptul antic 
cu câteva secole înainte și făcea parte din volumul general de 
cunoștințe existente la acea dată. 

Ctesibios, un alt învăţat alexandrin, a pus la punct un 
stingător de incendii dotat cu o pompă cu dublă acţiune, un 
aparat deosebit de util în orașe, unde lăcomia proprietarilor de 
locuinţe dusese la construirea unor clădiri cu numeroase nivele, 
expuse incendiilor (o altă caracteristică modernă), lucru 
rectificat parţial la Roma unde a fost interzisă construirea 
supraetajată a unor astfel de locuinţe. 

Romanii din Imperiile de Răsărit și de Apus aveau iluminat 
interior indirect; ziduri „incasante” și podele din sticlă; un sistem 
radiant de încălzire și chiar încălzire cu petrol (în Bizanţ) pentru 
marile băi. Sistemul roman de apeducte, cu planul lor bine 
structurat de valve și pompe, atât de solid construite încât mai 
sunt folosite și astăzi, putea furniza apa atât de rapid încât o 
întreagă arenă putea fi umplută cu apă până la adâncimea de 
plutire a unor corăbii, între care se încingeau bătălii navale în 
scurtele pauze dintre alte distracţii. 

Cu puţin înainte de prăbușirea Imperiului Roman și de 
recăderea Europei în semi-barbarism, „modernizarea” atinsese 
un asemenea nivel încât ajunseseră să fie folosite chiar și mașini 
de recoltat pentru strângerea grânelor, un exemplu de 
inventivitate forțată de scăderea numărului de sclavi. Astfel de 
elemente nu au fost consemnate în analele supraviețuitoare 
(poate că nici măcar nu au fost considerate demne de a fi 
menţionate) și nici n-ar fi fost bănuite dacă în urmă cu câţiva 
ani, printre niște ruine romane din Franţa, nu ar fi fost 
descoperit un bloc de piatră sculptat care înfățișa o mașină de 
recoltat. 

Pe lângă aceste caracteristici moderne ale culturilor antice, 


anumite tehnici sugerează că antichitatea ar fi pus la punct 
anumite procese pe care noi încă nu le-am descoperit. Știm, de 


Pilonul de fier de la Qutb Minar, Delhi, India, care nu prezintă 
semne de rugină, deşi are o vechime de cel puţin 1600 de ani. 


exemplu, că fierul și oţelul ruginesc într-un timp relativ scurt 
atunci când sunt expuse factorilor de mediu. Știm că vechii 
egipteni foloseau fierul, dar nu s-a găsit nicio bucată de fier 
până la deschiderea mormântului regal al faraonului 
Tutankamon. 

lată însă că un exemplu neobișnuit de fier care nu ruginește a 
rezistat la acţiunea factorilor climatici mai bine de o mie de ani, 
fără să sufere nicio degradare. 

In curtea de la Qutb Minar din Delhi (India) se înalță Pilonul lui 
Asoka, o coloană din fier turnat înaltă de circa 9 metri, care a 
fost luată de la locul său din Muttra și transportată la Delhi de 
către invadatorii musulmani din secolul al X-lea. Înainte, coloana 
a stat în templul ei din Muttra peste șase sute de ani, având în 
vârful ei o pasăre Garuda, una din întruchipările pe care zeul 
Vishnu și le asuma în timpul periodicelor sale salvări ale 
omenirii. Garuda, la fel ca și celelalte coloane (dacă au existat) 
au dispărut demult, fiind probabil topite și transformate în săbii 
de către cuceritorii musulmani. Aspectul cel mai neobișnuit al 
acestei coloane este faptul că ea nu ar fi trebuit să mai existe, 
căci atât fierul cât și oţelul ruginesc în câţiva ani și cu siguranţă 
că ruginirea ar fi dus la dispariţia obiectului într-o perioadă de 
peste șaisprezece secole. Longevitatea sa ar putea fi explicată 
de folosirea unui ingredient metalurgic secret, ceea ce 
constituie încă un indiciu privind tehnicile antice care au fost 
pierdute sau uitate o dată cu trecerea timpului. 

Deși corpurile. Planetare au primit numele unor zei sau eroi 
din mitologie, se pare că observaţiile îndelungi efectuate asupra 
lor în antichitate aveau mai multă legătură cu știința decât cu 
mitologia. Pornind de la referinţele făcute la corpuri cerești care 
nu sunt vizibile cu ochiul liber, bănuim că în acele timpuri era 
folosit un gen de telescop, care apoi a fost uitat. 

Plutarh atribuie folosirea instrumentelor optice lui Arhimede 
care le-a întrebuințat „... pentru a scoate în evidenţă... mărimea 
soarelui”. Dar chiar dacă nu am găsit astfel de instrumente 
datând din vremurile de demult, avem la îndemână exemple 
mai mici care dovedesc utilizarea măririi optice. 

Incă din 1853, la Asociaţia Britanică pentru Progresul Științei, 
un anume Sir David Brewster a prezentat un obiect care era o 
lentilă optică perfectă, chiar și după standardele vremii. 
Aspectul neobișnuit legat de această lentilă era că fusese 


excavată dintre ruinele de la Ninive, capitala Imperiului Asirian, 
ruine datate în jurul anului 600 î.e.n. Oricine cunoaște că 
lentilele șlefuite nu au fost descoperite decât cu nouăsprezece 
secole mai târziu. Deși autenticitatea sa nu a fost atacată la 
acea dată, utilizarea ei a fost pusă sub semnul întrebării, 
considerându-se că era o bijuterie sau o altă podoabă care, 
chiar dacă constituia o lentilă, nu fusese folosită ca atare de 
către asirienii antici. Prezenţa unei lentile optice sub straturile 
excavate la Ninive a fost pur și simplu catalogată ca 
inexplicabilă și lentila, bijuteria sau ce-o fi fost obiectul cu 
pricina a ajuns la British Museum. 

De atunci, alte lentile antice au fost descoperite în diferite 
părți ale lumii, incluzând Libia, Irak, Mexic, Ecuador și chiar 
Australia Centrală. O lentilă de obsidian concavă și șlefuită a 
fost scoasă la suprafață de pe fundul mării la Esmeraldas 
(Ecuador), iar alte lentile concave minuscule, șlefuite printr-un 
procedeu necunoscut, au fost dezgropate la La Venta (Mexic), 
fiind atribuite culturii olmece, despre care se crede în prezent că 
este cea mai veche din Mexic. 

Astfel de elemente tehnice ajutătoare ar putea explica unele 
metode de prelucrare a metalelor și pietrelor semiprețioase ale 
culturilor americane precolumbiene. 

Oricum, este de remarcat că culturile amerindiene au ajuns la 
un anumit nivel al civilizației cu mult înainte de cucerirea 
Americii. 

Un exemplu de cunoștințe pierdute, ilustrativ prin el însuși, se 
referă la cunoașterea sau necunoașterea roții. Se știe bine că 
atunci când primii conchistadori spanioli au ajun* pe continentul 
american și au întâlnit pentru prima oară culturile avansate din 
Mexic, America Centrală și Platoul Andin, ei au găsit drumuri 
pavate, pasaje peste munți și tuneluri, pasarele peste lacuri și 
lungi poduri suspendate. Cu alte cuvinte, au găsit tot ce era 
necesar pentru un sistem de transporturi foarte evoluat, în afară 
de mijloacele logice de transport: căruțe, trăsuri sau călești. Nu 
existau roţi, totul era transportat de către caravane tip safari 
sau, în Anzi, pe spinări de lama sau de oameni. In timpul 
incașilor, alergătorii umani (chasquis) deveniseră aproape o rasă 
distinctă, fiind capabili să parcurgă distanţele atât de repede 
încât incașii din capitala situată în munți puteau să mănânce 
pește proaspăt de pe coastă. Dar în ciuda acestei organizări, a 


culturii arhitecturale, a progresului tehnic, a transportului de 
bunuri și alimente din imperiile indiene, absenţa roții a fost de 
regulă acceptată ca o dovadă că locuitorii precolumbieni ai 
Americii nu au depășit niciodată nivelul Epocii de Piatră. 

O carenţă pregnantă a acestei teorii - general acceptate este 
faptul că roţile apar tot mai des în legătură cu artefactele 
mexicane antice - de obicei sub forma unor machete sau jucării 
cu roți reprezentând câini (sau coioți) și cărucioare. Roţi au fost 
descoperite în diferite locuri din Mexic (Cholula, Oazaca, Tres 
Zapotes și El Tajin, în apropiere de Vera Cruz) și în Republica 
Panama. Pare improbabil ca americanii antici să fi „inventat” 
roţile numai pentru jucării și nu pentru alte utilizări mai 
importante, și nici nu putem fi siguri că discurile pe care le 
vedem pe monumentele precolumbiene nu erau derivate sau 
predecesoare ale roţilor. Nu putem fi siguri nici măcar că ceea 
ce noi considerăm a fi niște jucării sunt într-adevăr jucării. E 
posibil ca obiectele acelea să fi avut semnificaţii și utilizări cu 
totul diferite față de cele atribuite de noi, dintr-o perspectivă cu 
totul diferită. 


Căţeluş cu rotile precolumbian dezgropat în apropiere de Vera 
Cruz, Mexic. Deşi s-a crezut că roţile de orice fel erau 
necunoscute de către amerindienii precolumbieni, au fost 
descoperite tot mai multe jucării cu rotile (dacă într-adevăr 
sunt jucării). 


De exemplu, ne putem întreba ce semnificaţie ar putea avea 
acel extraordinar obiect din aur și pietre preţioase care pare a fi 
ori un jaguar lung, ori un crocodil scurt, dezgropat din 
mormintele columbiene ale mai puţin cunoscutei culturi Cocle 
din Panama în deceniul al treilea al secolului nostru, care acum 
este expus la muzeul universităţii Pennsylvania din Philadelphia. 
Neobișnuit la acest obiect este faptul că conţine roți dințate pe o 
osie cu un braţ balansier între ele, cu alte două balansiere la 
spate, iar gura jaguarului are niște dinţi precum colții unei cupe 
de excavator. Doctorul Ivan Sanderson, care a examinat 
obiectul în amănunt și este familiarizat cu jaguarii (și crocodilii) 
vii, este de părere că avem de a face cu macheta unui 
excavator sau buldozer precolumbian, construit sub forma unui 
jaguar modificat. El mai remarcă faptul că „articulațiile 
picioarelor sunt îmbinate greșit față de animalul real, dar corect 


pentru absorbirea șocurilor la o mașină de mare tonaj”. Dat fiind 
că acest obiect neobișnuit este incomplet, nu putem decât să ne 
întrebăm dacă este macheta preistorică a unui vehicul 
funcțional, fapt ce ar explica unele din triumfurile constructive 
ale precolumbienilor, sau dacă nu cumva este doar o jucărie cu 
roți dințate, asemenea cățelului cu rotile, într-o regiune unde se 
presupune că principiul roții era necunoscut. 

Există multe astfel de anomalii la marile civilizaţii 
precolumbiene distruse de spanioli, precum și la rasele care le- 
au precedat pe acestea și dispăruseră ori fuseseră distruse deja 
la vremea Conquistei. Nu știm, de exemplu, cum reușeau 
peruvienii antici să deplaseze uriașii monoliţi și să-i îmbine atât 
de exact cu uneltele de care dispuneau, și nici cum de puteau 
să efectueze delicate operaţii de trepanare, îndepărtarea unei 
porțiuni de craniu și introducerea unei plăci de aur sau de cupru, 
o formă de chirurgie pe creier, precum și alte operaţii delicate 
legate de plombarea și acoperirea cu coroane a dinţilor, ori 
sistemul de medicină care a dus la obţinerea medicamentelor 
într-o perioadă timpurie. Nu știm cum reușeau columbienii 
chibchas sau peruvienii chimus să facă acoperiri cu metale 
prețioase fără ajutorul electricităţii. Nu cunoaștem nici măcar 
utilitatea a numeroase obiecte care există și acum. (De 
exemplu, care este rostul numeroaselor scaune de piatră 
cioplită împrăștiate în număr mare în munţii Columbiei, fără ca 
în apropiere să se găsească vestigii ale unor construcţii, sau 
dacă terasamentele de pe dealuri reprezintă amfiteatre sau 
sisteme de irigaţii.) La fel, abundența de sfere de piatră de pe 
coasta vestică a Mexicului și din Costa Rica trebuie să aibă o 
semnificaţie, însă ea ne scapă. 

Nu cunoaștem nici numele adevărat al multora dintre culturile 
amerindiene dispărute, și nu facem decât să le atribuim numele 
locurilor geografice unde au fost găsite urme ale acestora. O 
parte dintre aceste origini amerindiene ar putea fi clarificate 
dacă am putea citi, sau măcar găsi, vreun document indigen, 
chiar dacă numeroasele inscripţii mayașe, care se găsesc din 
belșug în peninsula Yucatân și America Centrală, continuă să 
rămână un mister pentru noi, cu excepţia numerelor și a 
datelor. 

Antropologii și arheologii ruși au aplicat acestei scrieri antice 
metode moderne computerizate la Centrul de Calcul din 


Novosibirsk, fără să reușească să o descifreze. S-au identificat 
circa o mie de combinaţii sau de constituenți separați în scrierea 
mayașă. Nu știm totuși dacă limba mayașă vorbită astăzi în 
diferitele ei dialecte este într-adevăr limba glifelor Maya. S-ar 
putea ca aceste fascinante semne grafice să rămână un mister, 
doar dacă nu cumva, la un moment dat, va fi descoperită în 
junglă o populaţie supraviețuitoare a culturii mayașe antice, 
care să fi păstrat secretul scrierii respective. Un asemenea grup 
de refugiaţi, indienii lacandon din pădurea tropicală Chiapas, 
care au fugit din calea năvălitorilor spanioli cu sute de ani în 
urmă, și care au fost intens cercetaţi în ultimul timp, au păstrat 
anumite tradiţii mayașe, dar se pare că au uitat orice cunoștințe 
despre scriere. 

În America de Sud, în diferite locuri din platoul andin și din 
sistemul de râuri amazonian, există numeroase inscripţii, cele 
mai multe intraductibile și neidentificabile, precum și o legendă 
ciudată din vremurile incașilor care spune că scrierea a fost 
cunoscută cândva în Peru și ţinuturile învecinate, dar a fost 
interzisă sub ameninţarea pedepsei capitale de către un 
conducător din antichitate căruia preoţii îi băgaseră în cap că 
scrisul era cauza nenorocirilor care se abătuseră asupra 
imperiului său (se întrezărește o aluzie alegorică la puterea 
cuvântului scris). Oricum, cu excepţia acestor indicii vagi și 
nedovedite, nu au fost descoperite inscripţii scrise sau săpate în 
piatră, care să provină de la imperiile preistorice ale Americii de 
Sud și care să poată fi datate ca atare. 

Pe de altă parte, imperiul incașilor a folosit un substituent 
neobișnuit pentru scriere, al cărui mod de întrebuințare încă nu 
a fost pe deplin înţeles. Este vorba de gupu, un ciucure din fire 
divers colorate cu ajutorul căruia incașii alcătuiau rapoarte 
despre populaţie, tributuri, trupe militare și, în general, cam 
toată „hârţogăria” unui imperiu extrem de bine organizat și în 
esență socialist. O castă specială de „cititori” de quipus era 
pregătită şi ţinută la îndemână pentru traducerea 
mănunchiurilor de fire cu ajutorul cărora se ţineau niște 
evidențe atât de exacte încât, se spunea, dacă o pereche de 
sandale lipsea în orice parte a întinsului imperiu, incașii aflau 
imediat. S-ar putea ca sistemul quipu să fi fost o formă de 
scriere sau de metascriere, care depășise cumva alfabetul și 
ajunsese la stadiul de sistem de computerizare. Dacă ne gândim 


la variantele posibile de combinare a elementelor separate din 
aceste bănci de memorie implicite dintr-un mănunchi de quipu, 
trebuie să ţinem cont nu numai de numărul firelor, dar și de 
lungimea și de culoarea acestora, de diferitele tipuri de sfoară, 
de frecvenţa și de spaţierea nodurilor, ba chiar și de forma 
fiecărui nod. Combinaţiile sunt infinite și devine posibilă chiar și 
redarea cuvintelor din limba vorbită. 

Când se evaluează stadiul avansat al științei și mecanicii 
civilizaţiilor antice de pe tot cuprinsul planetei, în afară de 
invențiile legate de comunicaţii și înregistrări de arhivă, de 
tehnicile relativ avansate de construcție, matematică și 
medicină, de observare științifică a naturii vizibile și de ideile 
despre planetă și cosmos, se naște întrebarea dacă culturile 
străvechi ale lumii aveau habar despre structura atomică a 
materiei, care constituie realizarea supremă și posibil finală a 
omului modern. 

În această privinţă există aluzii obscure, dar fascinante, 
legate de faptul că într-o anumită perioadă din trecutul 
îndepărtat, câteva culturi cunoșteau compoziția materiei. Chiar 
cuvântul „atom” vine de la o construcţie lingvistică grecească 
având sensul de „care nu poate fi divizat”. Democrit face chiar o 
referință, atribuită unor surse feniciene, că atomul indivizibil 
era, de fapt, divizibil. Mai mult decât atât, o parte din textele 
vedice și budiste ale Indiei antice conţin descrieri ale legăturilor 
dintre particulele unei entităţi, pe care acum le putem înţelege 
în termenii unei teorii atomice și ai legăturilor intermoleculare, 
chiar dacă înainte de accesul la aceste cunoștințe aceste pasaje 
păreau niște pure mistificări. 

Comentariile budiste timpurii furnizează descrieri ușor de 
înțeles ale legăturilor intermoleculare atunci când vorbesc 
despre mănunchiuri de papură care interacționează și se 
conectează cu alte mănunchiuri de papură ca și despre 
necesitatea disocierii conexiunilor pentru a scăpa de renaștere 
și de roata existenţei, ceea ce ar putea constitui un alt exemplu 
de cunoștințe științifice care reapar prin intermediul filosofiei. 

Scriitorul și yoghinul indian Paramhansa Yogananda arăta în 
1945 (anul | al Erei Atomice) că un sistem de filosofie hindusă, 
Vaisesika, derivă din cuvântul sanscrit v/sesas, care poate fi 
tradus ca  „individualitate atomică”. Conform unor arhive 
sanscrite păstrate, în secolul al VIll-lea î.e.n. Un indian pe nume 


Aulukya expunea, cu propriile sale cuvinte, o teorie științifică 
surprinzător de modernă despre natura atomică a materiei, 
despre golurile spaţiale dintre atomi în propriile lor sisteme, 
despre relativitatea timpului și a spațiului, teoria radiaţiei 
cosmice, natura cinetică a tuturor formelor de energie, 
caracterul inerent al legii gravitaţiei la atomii „tereștri”, căldura 
care provoacă schimbul molecular. 

Ar fi cu totul surprinzător dacă toate aceste cunoștințe de o 
vechime extremă, pe care omul modern a început să le 
redescopere începând cu Renașterea și pe care continuă să le 
descopere, ar fi doar niște  intuiţii întâmplătoare ale 
astronomilor, matematicienilor, filosofilor și profesorilor din 
antichitate. Este mai logic să le considerăm o moștenire 
reziduală de la o cultură mai veche, larg răspândită, sau de la 
un sistem de culturi, din care doar o părticică, asemenea zecimii 
de aisberg care iese la suprafață, a parvenit sau a putut fi 
înțeleasă de omul modern. 


IV. O capsulă a timpului înaltă de 45 de etaje 


Pe lângă numeroasele referinţe și indicii privind o cultură 
avansată de demult și obiecte inexplicabile care ar putea să 
reprezinte vestigii ale acesteia, s-ar putea să existe o mărturie a 
unei civilizaţii preistorice care a ajuns până la noi aproape 
intactă, atât de solid construită încât este aproape 
indestructibilă, atât de familiară încât mesajul ei este obscur. 
Este vorba de Marea Piramidă de la Gizeh, atribuită faraonului 
Kheops, al doilea faraon al celei de-a IV-a dinastii a Egiptului, 
despre care se crede că a fost construită cu 4000-0000 de ani în 
urmă. Este cea mai mare dintre cele șaptezeci de piramide ale 
Egiptului și chiar și astăzi, când o parte din vârf i-a dispărut, e 
înaltă cât un bloc cu patruzeci și cinci de etaje, fiind construită 
din 2.5 milioane de blocuri cântărind între 2.5 și 12 tone fiecare. 


Marea Piramidă de la Gizeh. 


Această construcţie nu este remarcabilă numai prin înălțimea 
sau masa ei. E posibil ca ea să fi fost, pe lângă o bornă de 
marcaj pentru primul meridian, o capsulă a timpului aproape 
permanentă pentru conservarea și transmiterea cunoștințelor 
acumulate în perioada de timp scursă între sfârșitul unei 
civilizaţii mai vechi și începutul alteia noi. 

Căci deși generaţii de jefuitori de morminte și alţi aventurieri 
au căutat comorile secrete dinăuntrul Marii Piramide, iar 
conducătorii arabi ai Egiptului din Evul Mediu au încercat să 
pătrundă cu ajutorul explozibililor în culoarele secrete care au 
fost localizate, pierdute și regăsite în vremurile moderne, din 
câte cunoaștem, nu s-a găsit nicio mare comoară, iar „Camera 
Regelui” nu s-au descoperit decât niște sarcofage goale din 
piatră, fără urme de vandalism sau de pătrundere anterioară. 

Cu toate acestea, cea mai mare descoperire a fost evidentă 
pentru toată lumea de-a lungul secolelor istoriei noastre 
„oficiale”, dar nu a fost recunoscută ca atare decât atunci când 
știința modernă a „prins din urmă” știința vremurilor de demult. 
Căci „comoara secretă” a piramidei s-ar putea să o constituie 
tocmai amplasamentul, volumul, dimensiunile interioare și chiar 


și orientarea culoarelor sale interioare. 

Deși s-a presupus în general că Marea Piramidă a fost 
construită ca mormânt pentru regele Kheops, legendele legate 
de intervalul ei de viaţă (sau de moarte) de 4000 până la 5000 
de ani, sau mai mult, vorbesc despre un secret încorporat în 
această formidabilă construcție. Tradiţia legată de această 
înțelepciune secretă a fost păstrată de către copţi, o sectă 
creștină indigenă care îşi are originile din timpul egiptenilor 
antici, căci Egiptul a fost creștinat cu câteva sute de ani înainte 
de a fi cucerit de musulmani. Și astăzi această sectă folosește 
un limbaj bisericesc înrudit cu sau coborând de la egiptenii 
antici, și are loje secrete în cadrul cărora zeii Egiptului antic 
continuă să fie venerati. 

lată ce afirmă un text scris de Masudi, un scriitor copt din Evul 
Mediu: 


Surid... unul dintre regii Egiptului de dinainte de Potop... a 
construit două mari piramide... El a poruncit preoţilor să 
depoziteze acolo toată știința lor și cunoștințele despre diferite 
arte și științele matematicii și geometriei, ca să rămână o 
mărturie de care să beneficieze cei care vor putea în cele din 
urmă să le înțeleagă... 


Arabii, după ce au cucerit Egiptul pentru Islam în secolul al 
VIl-lea al erei noastre, au auzit de legendele copte și despre 
comorile și manuscrisele de „dinainte de Potop” depozitate 
acolo, care conţineau tot felul de cunoștințe științifice utile, 
inclusiv secrete de o utilitate imediată legate de arme care nu 
ruginesc și sticlă care nu se sparge. Referințele la sticla 
incasantă apar în mod repetat în legendele arabe despre 
secretele antichităţii, incluzând credinţa că celebrul Far din 
Alexandria, o construcţie înaltă de circa 180 de metri situată în 
faţa portului, avea o fundaţie alcătuită din blocuri solide de 
sticlă. 

Avid după comorile reale sau închipuite ale Marii Piramide, un 
calif musulman din Evul Mediu, Al Mamun, a poruncit unor 
echipe de lucrători să cerceteze latura nordică a piramidei în 
căutarea unei intrări secrete, menţionată de scriitorul roman 
Strabo, o căutare care a avut un caracter distructiv, căci 
oamenii califului au dărâmat și au aruncat în aer porțiuni de 


perete pentru a pătrunde în interior. Deși nu s-a descoperit 
nimic preţios, s-a pus în evidenţă existenţa unor culoare lungi în 
interiorul piramidei. Căutătorii lui Mamun au parcurs și alte 
culoare către Camera Regelui, unde nu au găsit decât niște 
sarcofage din piatră goale, dar nici urmă de comoară sau de 
rege. 

Înțelegerea a ceea ce ar putea să reprezinte adevăratul 
secret al Marii Piramide a survenit aproape din întâmplare la 
începutul secolului al XIX-lea, în timpul uneia din numeroasele 
cuceriri ale Egiptului, de data aceasta de către Napoleon și 
armata sa. Când geniștii armatei franceze au început 
cartografierea Egiptului, ei și-au ales Marea Piramidă ca punct 
de triangulaţie convenabil. 

Când și-au analizat punctele de triangulație, ei au observat 
pentru prima oară că latura estică a piramidei era orientată spre 
est, fiind aliniată la axa polară a Pământului mult mai corect 
decât ar fi fost posibil fără instrumente moderne de genul 
busolei, sau chiar fără cunoașterea existenței axei polare, 
despre care până atunci se credea că este o realizare mai mult 
sau mai puţin „modernă”. După aceea s-a constatat că dacă 
liniile diagonale care porneau din colțurile de sud-est și sud-vest 
și treceau prin colţurile de nord-vest și, respectiv, nord-est, erau 
prelungite, aceste linii încadrau exact Delta Nilului, un ajutor 
binevenit din trecut pentru cartografierea regiunii. Mai mult, 
meridianul trecea prin vârful piramidei, secționând Delta Nilului 
exact în două. Poziţia exactă a piramidei nu părea să aibă vreo 
legătură specială cu Nilul sau cu vreun loc anume, în afară de 
faptul că coincidea cu măsurătorile indicate sau cu frontierele 
pe care le delimitau. 

De fapt, poziţia piramidei putea să fie, și probabil că a și fost, 
un loc excelent pentru stabilirea unui prim meridian, așa cum se 
întâmplă în prezent cu meridianul Greenwich, căci, dacă 
urmărim meridianul care trece prin piramidă în drumul său în 
jurul planetei, observăm că el constituie o mare linie de 
separație care împarte continentele locuibile în două părţi egale 
iar apoi, trecând de poli spre partea „cu apă” a Pământului, este 
evident că împarte Pacificul în două părţi destul de egale. 

Istoricul grec Herodot, ca și alţi scriitori ai antichităţii, au 
arătat că înălţimea înclinată exactă a piramidei era egală cu 


lungimea de un stadiu!, adică șase sutimi dintr-un grad de 
latitudine. Agatharchides din Cnidus, scriitor din secolul al II-lea 
î.e.n., scria că lungimea unei laturi a marii piramide era de o 
optime dintr-un minut de latitudine. 

Aceste indicații de măsurători  geodezice, sugerând 
cunoașterea de către antici a dimensiunilor Pământului, au 
sugerat de multă vreme că s-ar putea descoperi și alte corelaţii 
dacă piramida ar fi cercetată în mod corespunzător. Lucru care 
s-a și întâmplat în ultimii două sute de ani, când piramida a fost 
supusă unor măsurători riguroase de către o sumedenie de 
arheologi, savanţi, geodezi, astronomi, cartografi, ingineri, 
arhitecți, astrologi și mistici. Mulţi dintre acești învăţaţi și-au 
dedicat o bună parte din viaţă și din avere studierii și 
interpretării „secretelor” piramidei. 

In zilele noastre, baza piramidei a fost degajată pentru a se 
putea efectua măsurători exacte și s-au calculat toleranțele 
pentru plăcile care acopereau cândva piramida, făcând-o să 
strălucească în soarele Egiptului, înainte de a fi desprinse și 
folosite la alte construcţii. Măsurarea exactă a interiorului și a 
exteriorului piramidei ne-a oferit o întreagă serie de dimensiuni, 
ale căror implicaţii sunt aproape la fel de uluitoare ca și teoria 
care spune că dimensiunile și orientarea coridoarelor interioare 
ale piramidei consemnează trecutul și prezic viitorul. 

Intrucât numeroasele teorii privind legătura dintre măsurători 
și istoria prezentă și viitoare nu pot fi verificate în niciun fel și 
dat fiind că rezultatele finale prezise sunt destul de pesimiste 
(declinul general al lumii începe în 1962, iar „calendarul” se 
oprește în anul 2001), este preferabil să  examinăm 
coincidenţele legate de forma piramidei pe care le putem 
aprecia și controla mai bine. 

Și așa, rezultatele interpretative ale măsurătorilor pe care le 
avem la îndemână sunt îndeajuns de uluitoare. Câteva dintre 
exemplele și statisticile mai ușor de înţeles și de verificat ne dau 
sentimentul că într-adevăr Marea Piramidă este o bibliotecă în 
care pietrele uriașe și meticulos îmbinate iau locul fragilelor 
suluri de pergament și de papirus, un tezaur de cunoștințe 
științifice care așteaptă în deșert ca o imensă capsulă a timpului 
să fie interpretată de rasele viitoare îndeajuns de pregătite 


1 Unitate de măsură a lungimii în antichitate, având o valoare 
variabilă, cuprinsă între 178 și 192de metri (n. tr.). 


științific. 

Dimensiunile piramidei dau se pare valoarea modernă a lui pi, 
3,1416, un număr care se obţine împărțind suma laturilor la 
dublul înălțimii piramidei - o metodă normală de calculare a 
relaţiei dintre circumferință și rază. Anterior, matematicienii 
greci, printre care și Arhimede, nu au reușit să obțină pentru pi 
o valoare mai exactă decât 3,1428, iar asta la mii de ani după 
ce piramida a fost construită. Se crede că „ţolul piramidal” se 
bazează pe dimensiunea reală a Pământului, dat fiind că 
cincizeci de astfel de ţoii alcătuiesc, cu o bună aproximaţie, o 
lungime egală cu zece milionimi din axa polară. 

O dată cu revoluția științifică care a urmat după Revoluţia 
Franceză, oamenii de știință francezi au adoptat metrul ca 
unitate de lungime, fără vreo referință cunoscută la cubitul 
antic, considerând că acesta ar reprezenta zece milionimi dintr- 
un meridian. De fapt, este mai scurt cu cinci miimi, deoarece 
contururile Pământului nu sunt regulate și fiecare meridian are 
propria lungime. Prin urmare, o unitate de măsură mai exactă ar 
trebui să se bazeze nu pe meridian ci pe valoarea fixă a razei 
sau axei polare, ceea ce duce în final la concluzia că sistemul 
egiptean era mai logic decât cel folosit în prezent. 

O dată cu stabilirea ţolului piramidal, ies la iveală o mulţime 
de coincidenţe tulburătoare. Suma laturilor bazei piramidei 
indică numărul de zile dintr-un an, sau 365,240 țoli piramidali. 

Inălțimea piramidei înmulțită cu zece milioane dă distanţa 
aproximativă dintre Pământ și Soare. 

Un ţol piramidal înmulţit cu 100.000.000 dă aproape, dar nu 
exact, distanța parcursă de Pământ pe orbita sa în jurul 
Soarelui. Chiar și ușoara discrepanţă poate fi explicată prin 
mărirea orbitei terestre în decursul celor 5000 sau 6000 de ani 
scurși între timp. 

Dublând lungimea celor patru laturi ale piramidei obţinem 
aproape echivalentul unui minut de grad la ecuator. (Măsurată 
în metri, valoarea dată de piramidă este de 18-42,92, faţă de 
valoarea actuală de 1842,78.) 

Piramida este atât de perfect dimensionată și construită încât, 
dacă s-ar trasa un cerc având raza egală cu înălțimea sa, aria 
cercului desenat ar fi egală cu pătratul ariei bazei. 

Axa polară a Pământului este orientată diferit în spaţiu în 
fiecare zi și nu revine la poziţia iniţială decât o dată la 25,827 


ani. Această valoare apare aproape exact (25826,6) în 
dimensiunile piramidei prin adunarea diagonalelor bazei. 

Greutatea aproximativă a piramidei este de aproape 600.000 
de tone. Dacă o înmulţim cu un miliard, obţinem valoarea 
aproximativ estimată a greutăţii Pământului. 

O indicație neobișnuită privind vârsta piramidei apare în 
orientarea sa către Steaua Polară, perfect vizibilă prin Marea 
Galerie care străbate vertical piramida, pornind din Camera 
Regelui până la o deschidere din vârf. S-a demonstrat că Steaua 
Polară la momentul când a fost „prinsă” în vizorul piramidei se 
afla în Constelaţia Dragonului și de atunci a devenit componentă 
a Carului Mare, care la rândul său face parte din Ursa Major. 

Aceasta aduce în discuţie „utilitatea” Marii Piramide, și anume 
dacă a avut și alte întrebuinţări în afară de acelea de mormânt, 
bornă topografică, observator, depozit de cunoștințe și de 
măsurători. 

Se pare că printre multe alte utilizări, dintre care multe încă 
nu sunt clare, piramida a constituit și un uriaș „ceas” sezonier și 
un calendar. Forma ușor concavă a plăcilor albe de calcar ce 
acopereau piramida, care între timp au fost îndepărtate și 
folosite la construirea orașului Cairo, făcea posibil ca lungimile 
diferite ale umbrelor aruncate de piramidă să indice sosirea 
echinoxului de primăvară, trecerea anului și chiar și orele zilei. 

Edme François Jomard a fost un pionier în materie de 
„pPiramidologie” al cărui interes faţă de Marea Piramidă datează 
de pe vremea invaziei lui Napoleon în Egipt, cu multele sale 
divizii de soldaţi și cu aproape o divizie de oameni de știință. 
Printre multele sale contribuții la studiul acestui fenomen a fost 
și teoria că sarcofagele goale din granit roșu aflate în Camera 
Regelui erau destinate să fie goale și probabil că nu erau niște 
sicrie din piatră pentru mumia faraonului ci niște containere 
care indicau o măsură standard de volum, tot așa cum piramida 
însăși pare a fi un ansamblu de distanţe și de alte dimensiuni. 

L. Sprague de Camp, un istoric modern, scriitor și arheolog 
cercetător, exprimă scepticismul larg răspândit legat de 
interpretarea oricărui element al piramidei ca fiind un mesaj 
atunci când comentează sarcofagul din piatră gol: 


„„„Se spune că sarcofagul era un etalon - deși e limpede că un 
om întreg la minte nu și-ar lua drept etalon volumetric un 


recipient în care să intre circa o tonă și un sfert de apă, iar apoi 
să-l închidă într-un munte artificial, unde să nu mai poată fi 
folosit... 


Un alt comentariu asemănător spunea că ,... adevăratul 
mister al piramidei este motivul pentru care regele Kheops s-a 
răzgândit în privinţa înmormântării sale acolo”, știut fiind că 
sicriul regelui a fost întotdeauna gol. 

În concordanţă cu proliferarea misterelor întâlnite în studiul 
Marii Piramide este și chestiunea celorlalte șaptezeci și ceva de 
piramide din Egipt. Erau toate niște morminte sau marcau ceva 
anume? lar dacă erau morminte ale faraonilor, de ce sunt mai 
mulți faraoni în istorie decât piramide? Să luăm cazul marelui 
Ramses al lIl-lea, a cărui adulare de sine a acoperit zidurile 
Egiptului și care a poruncit cioplirea în stâncă la Abu Simbel a 
unor statui înalte de peste douăzeci de metri care să-l 
reprezinte. (Aceste statui au fost salvate de la inundare în 
timpul construirii barajului de la Assuan prin tăierea lor din rocă 
și urcarea în vârful stâncii. Operaţiunea a fost finanțată mai ales 
prin contribuţii publice provenite de la membrii ai unor naţiuni la 
care Ramses nici n-a visat, la câteva mii de ani după moartea 
sa.) Unde este piramida acestui maestru antic al relaţiilor cu 
publicul, ca și cele ale altor mari faraoni? Cel mai probabil este 
faptul că faraonii au renunţat pur și simplu să mai fie îngropaţi 
în piramide, care atrăgeau prin dimensiunile lor pe viitorii 
jefuitori de morminte. 

Nu trebuie exclusă nici posibilitatea ca unele dintre celelalte 
piramide să fie copii ale celei mai mari, fără ca cei care le-au 
construit să le înţeleagă semnificaţia, preocupaţi fiind doar de 
lăsarea unui semn de aducere aminte a propriei lor faime. 
Herodot relatează o anecdotă picantă despre o prinţesă 
egipteană care, dorind cu tot dinadinsul să aibă și ea o 
piramidă, s-a vândut unui lung șir de amanți pentru a strânge 
fondurile necesare pentru construcţie - de bună seamă, cel mai 
original motiv pentru o prinţesă de a deveni o prostituată. 

Se consideră în general că piramidele, alături de obeliscuri, 
sunt legate de venerarea soarelui, ele marcând evoluţia astrului 
în decursul zilei și al anului. În apropierea unora dintre piramide 
au fost descoperite îngropate și orientate exact pe axa vest-est 
niște „corăbii solare”, pentru ca faraonii înmormântați să 


urmărească soarele pe cer. 

O teorie extrem de originală a fost formulată recent de dr. 
Kurt Mendelssohn din Oxford, care a sugerat că piramidele au 
fost construite pentru a ţine ocupat surplusul de forță de muncă 
din Egipt în timpul perioadei anuale de inundație a Nilului, care 
ținea trei luni. Cu alte cuvinte, era vorba de niște programe de 
muncă cu caracter social care reglau distribuţia muncii prin 
alternarea programelor de construire a diferitelor piramide și 
aveau interesantul efect secundar că unificau și controlau 
economia ţării. Știm din marcajele găsite pe pietrele piramidei 
că muncitorii, care nu erau sclavi, erau plătiţi în grâu, bere, 
usturoi și alte lucruri indispensabile. 

Aceeași teorie s-ar putea aplica și în alte regiuni ale lumii, 
cum ar fi incredibilele drumuri și construcții din imperiul incaș 
„Ssocialist” din America de Sud sau zidurile și canalele din China. 
În orice caz, atribuirea unor teorii și explicaţii moderne pentru 
culturile antice, al căror aspect real abia dacă-l putem ghici, 
este cel puţin riscantă. În felul acesta am putea sfârși prin a 
echivala exodul triburilor de israeliți din Egipt cu un conflict de 
muncă axat pe cantitatea de paie folosită la cărămizi. 

Marea Piramidă a fost construită la începuturile istoriei 
„oficiale” a Egiptului și, lucru ciudat pentru o construcţie de 
asemenea proporţii, nu a fost pomenită de autorii contemporani, 
ci de greci și romani, care au ajuns acolo după câteva mii de 
ani, ca turiști. De fapt, istoria timpurie a Egiptului conţine o 
stranie anomalie, căci perioada sa de superioritate culturală 
pare să fi avut o evoluţie bruscă, cam pe la sfârșitul mileniului al 
patrulea î.e.n., de la stadiul anterior neolitic, fără dovezi ale 
unor etape de tranziţie obișnuită. Ea nu a evoluat, ci a apărut: 
instrumentele, tehnica, arta, arhitectura, ingineria, medicina, 
știința și organizarea marilor orașe par să se fi produs dintr-o 
dată, aproape ca și cum ar fi fost importate dintr-o altă regiune. 
Și asta chiar dacă istoria ne spune că civilizaţia egipteană este 
aproximativ contemporană cu celelalte culturi incipiente din 
Orientul Mijlociu, care oricum nu se aseamănă cu ea. 

Dar această primă explozie de civilizație, exemplificată de 
Marea Piramidă, nu s-a dezvoltat foarte mult și în cele din urmă 
a părut să regreseze, tot așa cum culturile timpurii din America 
de Sud și Centrală au părut să fie mai puternice, mai pline de 
vitalitate și mai avansate tehnic la începuturi decât atunci când 


au fost „descoperite” de spanioli. E ca și cum ar fi primit o 
„infuzie” de tehnici civilizatoare de altundeva, un impuls care o 
dată cu trecerea secolelor s-a diluat și și-a pierdut forța iniţială. 

In studiul lui Peter Tomkins, „Secretele Marii Piramide”, 
autorul conchide că piramida a fost, printre altele, un observator 
și, totodată, datorită indicaţiilor sale longitudinale, o cheie 
pentru „o hartă la scară a emisferei nordice”. În una din 
declaraţiile privind aptitudinile geodezice și științifice ale 
constructorilor, el face o remarcă extrem de pertinentă: 

Oricine a construit Marea Piramidă știa, așa cum legenda 
relatează cu exactitate, cum să întocmească excelente hărți ale 
stelelor cu ajutorul cărora să calculeze corect longitudinile, să 
deseneze hărți ale globului și astfel să îi străbată continentele și 
oceanele. 

Pare să existe o relaţie distinctă între cunoștințele 
fundamentale ale celor care au făcut ca Marea Piramidă să fie 
construită și cartografii care au desenat hărţile originale ale 
mărilor, mai vechi decât hărţile lumii existente pe atunci și, 
totodată, mult mai exacte și mai cuprinzătoare. 

Dacă adoptăm supoziţia că o rasă străveche a ajuns la un 
stadiu cultural avansat într-o perioadă de timp îndepărtată, așa 
cum se spune în multe legende ale unor popoare fără nicio 
legătură între ele, puţine mărturii ar fi ajuns până la noi sub 
forma unor obiecte sau documente identificabile, ţinând cont de 
intervalul de timp scurs, de distrugerile provocate de om, de 
descompunere, de schimbările climatice, sau de modificările de 
nivel ale pământului și ale mării. Pentru a supraviețui, 
cunoștințele ar fi trebuit să fie încorporate în niște „documente” 
atât de mari încât să fie practic indestructibile sau să fie atât de 
utile încât să continue să fie folosite și copiate, oricât de 
imperfect, pentru simplul motiv că oamenii trebuiau să 
călătorească în siguranţă. 

Prima condiţie este îndeplinită de Marea Piramidă iar a doua 
de copiile medievale ale hărților antice ale globului. 


V. Clădirile imposibile 
În încercarea de a urmări evoluţia în timp a unei civilizaţii 


preistorice, căpătăm impresia că receptăm sau deslușim doar 
ecouri ale acesteia, sub forma unor legende, copii ale unor hărţi, 


fiecare recopiere pierzând din claritatea originală, interpretări 
ale dimensiunilor, fragmente inexplicabile de informaţie 
științifică scoase în afara continuității procesului de scurgere a 
timpului. Dar oare să nu mai existe nimic altceva? Există oare 
clădiri sau vestigii ale unor clădiri care să indice anumite tehnici 
ce le-ar diferenţia categoric de alte ruine antice mai ușor de 
explicat? 

Ținând cont de trecerea timpului, așa cum transpare ea în 
informaţia transmisă prin intermediul hărților antice ale 
trecutului, în special acelea care au ca obiect un continent 
antarctic neacoperit de gheață, trebuie să fi trecut între 
douăsprezece și cincisprezece mii de ani între ultimele zile ale 
acestei civilizaţii ipotetice și prezent, o dată cu modificări 
climatice importante pe tot întinsul planetei. În acest timp, fierul 
sau otelul, dacă ar fi fost folosit de*aceste populaţii, ar fi 
dispărut. Construcţiile din lemn ar fi dispărut și ele. Clădirile din 
cărămidă, oricât de mari ar fi fost, s-ar fi deteriorat până la a nu 
mai putea fi deosebite de dealuri sau munţi mai mici, așa cum s- 
a întâmplat în Mesopotamia, unde uriașe suprafeţe urbane, 
chiar și Babilonul însuși, au fost „pierdute” până nu demult, pur 
și simplu pentru că ruinele lor acoperite de nisip sau sol nu mai 
puteau fi recunoscute ca atare. In America de Sud și Centrală, 
procesul de recunoaștere a dealurilor și munţilor „artificiali” se 
află în plină desfășurare, mai ales cu ajutorul recunoașterii 
aeriene. 

Ruine identificabile ale unei civilizaţii preistorice s-ar putea să 
ne aștepte sub stratul de gheaţă al Antarcticii, caci dacă 
Antarctica a prezentat cândva suficient interes pentru 
navigatori, care i-au cartografiat cu grijă coastele lipsite de 
gheață, insulele din larg, râurile și munţii, atunci pare logic să 
presupunem că acolo au trăit oameni care desfășurau activități 
comerciale, acesta fiind dintotdeauna un motiv întemeiat pentru 
întocmirea de hărți. In orice caz, astfel de dovezi preistorice ne 
sunt deocamdată inaccesibile, doar dacă forajele de mare 
adâncime din Antarctica nu ar scoate la iveală vestigii ale 
prezenţei anterioare a omului, așa cum lucrările de teren din 
Alaska, Canada Arctică și Siberia au dezgropat din solul veșnic 
îngheţat tigri, cai preistorici, mastodonţi și alte animale 
nearctice, precum și așezări antice având aproape întinderea 
unui oraș, cum ar fi cele de la Point Barrow și Port Hope din 


Alaska. În apropiere de Port Hope s-au găsit dovezi privind o 
civilizaţie arctică preistorică foarte avansată, printre care și 
morminte care mai conţineau schelete cu globi oculari din fildeș 
introduse în găvanele goale. 

Este foarte probabil ca în adâncurile mărilor și oceanelor să 
fie identificate construcţii complexe, căci culturi și probabil 
continente întregi au fost scufundate. Astfel de descoperiri vor 
deveni în viitor tot mai frecvente o dată cu dezvoltarea noilor 
echipamente și vehicule de cercetare subacvatică. 

Există însă unele clădiri sau părţi de clădiri, care nu se află 
nici sub gheaţă, nici sub apele mărilor, chiar dacă sunt relativ 
inaccesibile, care ar putea reprezenta o verigă de legătură între 
civilizaţia preistorică și cea modernă. Aceste ruine masive ar 
putea fi numite „clădiri imposibile”, deoarece construirea lor de 
către niște oameni cu adevărat primitivi nu ar fi fost posibilă 
numai cu tehnicile de care se presupune că dispuneau. _ 

Astfel de ruine se găsesc în diferite locuri de pe tot globul. În 
fiecare caz, locuitorii băștinași pretind că nu știu cine le-a 
construit, în afară de cazul când le atribuie unei rase de 
supraoameni, de uriași sau zeilor. 

În America de Sud, pe înaltul platou andin, pe piscurile 
munților, cocoțate la marginea unor prăpăstii adânci de sute de 
metri ori chiar pe platouri deșertice pustii, atât de înalte încât 
oamenii și animalele întâmpină dificultăţi de respiraţie, există 
ruine de proporţii ciclopice, care sunt pur și simplu imposibil de 
explicat fără a face apel la cele mai moderne instrumente de 
tăiere a pietrei sau mijloace de transport. 

Conchistadorii au găsit orașele, forturile și palatele incașe 
construite pe fundaţii și ziduri rămase de la culturile anterioare. 
Aceste ziduri continuă să reziste și acum, evidenţiindu-se 
adesea modificările ulterioare aduse de incași. Rasa sau rasele 
misterioase care le-au precedat pe incași erau capabile nu 
numai să taie și să asambleze monoliţi uriași, dar și să 
transporte blocurile de porfir roșu de la distanţe incredibile 
peste munți, râuri și torente, uneori de la cariere situate la peste 
1000 de mile distanță, depozitându-le pe stânci sau vârfuri de 
munte cum ar fi Ollantayparubo (Peru), de parcă le-ar fi adus 
acolo pe calea aerului, așa cum sugerează legendele. Unele din 
aceste blocuri de andezit și granit cântăresc între 150 și 200 de 
tone. Multe sunt acoperite cu inscripţii complicate săpate direct 


în piatră, așa cum sunt și uriașele clădiri din piatră sau pilonii 
comemorativi înalţi, asemenea obeliscurilor, din ţinuturile 
mayașe ale Americii Centrale. 

Hyatt Verrill, referindu-se la uneltele de cioplire a pietrei care 
se pare că au fost folosite, spunea: 


Niciun om în viață, indian sau de orice altă origine, nu ar fi 
putut duplica cel mai simplu dintre modelele săpate în piatră 
numai cu ajutorul uneltelor pe care le-am descoperit. Aici nu e 
vorba de pricepere, răbdare sau timp. Este o imposibilitate 
umană. 


Dar modelele săpate în piatră nu constituie decât o 
caracteristică minoră a acestor clădiri surprinzătoare, clădiri pe 
care le putem cerceta și acum, dar a căror explicaţie este la fel 
de departe de noi ca oricând. 

Oricine a vizitat ruinele incașe din Peru sau Bolivia a putut să 
observe monoliţii cu multe unghiuri ale palatelor, forturilor sau 
templelor, construite din pietre atât de strâns îmbinate încât nici 
cel mai mic interstițiu nu poate fi depistat între ele. Unele pietre 
sunt aproximativ rectangulare, în vreme ce altele au până la 
treizeci și două de plane oblice și fiecare se potrivește exact cu 
cele din jurul său, inclusiv pe suprafețele interioare. 


Pietre îmbinate perfect la Sacsahuaman 


Motivul pentru acest sistem de îmbinare perfectă ar fi 
sporirea rezistenţei la seisme, lucru înfăptuit cu succes se pare, 
căci ele au rezistat mai bine decât multe din structurile ridicate 
pe ele de către spanioli, care s-au prăbușit de-a lungul anilor în 
urma numeroaselor cutremure care au zguduit zona andină. 

Dacă n-au fost tăiate, prin ce mijloace au fost transportate în 
vârful munţilor și, în sfârșit, cum au fost îmbinate? Ar fi trebuit 
să fie așezate pe zid, scoase afară, tăiate, așezate din nou și 
iarăși scoase până se obținea îmbinarea perfectă. Dar întregul 
sistem de pietre se întrepătrunde în așa fel încât procesul 
acesta complicat ar fi fost imposibil, chiar dacă preincașii ar fi 
posedat uneltele de tăiere a pietrei necesare pentru o 
asemenea precizie. 

Din câte se cunoaște, sud-americanii din antichitate nu 
cunoșteau niciun instrument de prelucrare precisă a pietrei sau 
mașini care să facă posibilă o îmbinare multiplă de o asemenea 
complexitate. Din acest motiv, stăruie legendele și zvonurile 
care spun că constructorii antici puseseră la punct un 
„ingredient secret”, un extract de plante radioactiv care putea 
să dizolve și să perforeze piatra, făcând ca marginile să se 


sudeze sau, cel puţin, să devină maleabile. O asemenea 
invenţie, dacă a existat, ar explica îmbinările incredibile dintre 
pietrele uriașe, complexitatea frumoaselor săpături în piatră, 
care ar fi putut fi realizate cu ajutorul unor mu/aje, și chiar și 
construirea drumurilor incașe, care străbat munţii, canioanele și 
toate felurile de bariere imposibil altfel de trecut. 

Colonelul P.H. Fawcett, explorator al junglelor sud-americane 
și cercetător al civilizaţiilor precolumbiene, care a pierit în 
Brazilia în 1920 în timp ce căuta un oraș dispărut în regiunea 
râului Xingu, din sistemul de afluenţi ai Amazonului, era de 
părere că constructorii preistorici puteau înmuia pietrele și să le 
„stivuiască”, asemenea unor saci cu nisip sau ciment umed, 
astfel încât să se îmbine și să se solidifice apoi la locul îmbinării. 

Fawcett relatează un incident petrecut în Peru. În timp ce 
prospectau una din nenumăratele huacas (movile funerare) din 
apropiere de Cerro de Pasco, o echipă de ingineri geologi a găsit 
un container etanș, din cele numite la fel, huaca, și pe care 
incașii și preincașii le foloseau pentru păstrarea lichidelor, a 
prafului de aur, a seminţelor de porumb sau a orice altceva care 
prezenta proprietăţi de curgere. 

Găsind ceva lichid în acea huaca, ei au încercat să-l forțeze pe 
unul din lucrătorii indieni pe care-i aveau cu ei să-l bea. Acesta 
s-a opus cu violență și, spărgând huaca în timp ce se zbătea, a 
rupt-o la fugă. Când inginerii s-au întors din urmărirea fără 
succes a victimei lor, au observat că roca pe care cursese 
lichidul din huaca spartă devenise maleabilă, pentru ca după un 
timp să se solidifice la loc. 

Dacă lichidele care înmoaie roca se pot obţine din anumite 
plante (și se știe că unele plante din junglă, cunoscute de multă 
vreme de către indieni, conţin comori nebănuite sau otrăvuri 
puternice, precum curara), acele plante nu au fost descoperite. 
Încă. 

O altă relatare povestește despre un om care, mergând prin 
pădure ca să-și aducă acasă calul, a constatat că pintenii săi 
lungi i se topiseră în jurul rotițelor. Când a ajuns la chacra sau 
ferma către care se îndrepta și le-a arătat celor de acolo pintenii 
topiţi, a fost întrebat dacă nu cumva trecuse printr-un pâlc de 
plante joase cu frunze groase și roșii care, în opinia celor cu care 
vorbea, erau plantele folosite de incași pentru înmuierea rocilor. 

Și mai neobișnuit în relatarea lui Fawcett este faptul că niște 


păsări mici din Anzi îşi scobesc cu ciocul găuri în stâncile solide 
de peste cursurile de apă vijelioase. Fawcett a observat că 
înainte de a începe ciocănitul pietrei, păsărelele freacă stânca 
cu o frunză. 

Mai trebuie remarcat că Fawcett nu a reușit niciodată să intre 
în posesia unei astfel de frunze și nu se explică nici de ce un 
agent de maleabilizare atât de puternic nu „înmoaie” și 
borcanele în care sunt ţinute, picioarele calului care trece prin 
frunzele cu pricina sau, așa cum observă naturalistul și 
exploratorul Ivan Sanderson, ciocul păsării care ţine frunza. 

Oricum ar fi fost construite, aceste enigmatice monumente 
rezistă în continuare pe vârfurile munţilor și pe stânci aproape 
inaccesibile. Într-un fel, ele ne confruntă cu un fait accompli 
arheologic: nu puteau fi construite și totuși sunt acolo! 

Caracteristica „imposibilă” a orașului Tiahuanaco, ale cărui 
ruine gigantice se găsesc pe malul lacului Titicaca din Bolivia, 
este însuși faptul că a fost construit. El se înalţă pe un platou 
pustiu la o altitudine de 4000 de metri, înălțime care provoacă 
soroche, răul de munte, oamenilor neobișnuiţi cu asemenea 
altitudini. Aici porumbul nu poate crește, pisicile nu se pot 
acomoda, femeile albe nu pot să nască. In pofida altitudinii 
incredibile, o populaţie numeroasă trebuie să fi trăi cândva în 
vecinătate, așa cum o dovedesc dealurile terasate, un port 
părăsit și ruinele extinse din apropiere. 

Când spaniolii au sosit la Tiahuanaco, indienii quechua și 
aymara pe care i-au găsit acolo nu au putut să le spună despre 
vastul oraș părăsit decât că a fost construit de către zei. 

Cercetând cu atenţie, spaniolii au constatat că uriașele ziduri 
din piatră ale templelor, ridicate pe blocuri de fundaţie cântărind 
câte 100 de tone fiecare, erau ţinute laolaltă cu niște știfturi de 
argint. Plini de entuziasm, descoperitorii spanioli au scos aceste 
ştifturi în cadrul unei vaste operaţiuni proprii de construcţie (sau 
de distrugere). Din nefericire, multe dintre ziduri s-au prăbușit în 
timpul cutremurelor care au urmat și o mare porţiune din oraș, 
inclusiv pietrele cioplite și statuile, au fost literalmente cărate în 
alte locuri de-a lungul secolelor, pentru înălţarea altor clădiri, 
inclusiv o bună parte din orașul La Paz, ca și pentru construirea 
terasamentelor de șosele. Mare parte din materialul rămas a 
fost pur și simplu prea greu pentru a fi transportat. 

Totuși, au rămas suficiente mărturii pentru a alcătui un 


enigmatic mozaic arheologic. Este incredibil faptul că ciopliri de 
o asemenea complexitate au putut fi realizate pe piatră cu 
unelte de piatră, ca și faptul că pietrele de construcţie sunt 
tăiate după criterii geometrice clare, de parcă ar fi fost 
întrebuințate unelte din oţel. 

O poartă din piatră rămasă în picioare, numită de indienii de 
astăzi Poarta Soarelui (deși se pare că figura centrală este Zeul 
Ploii), este tăiată dintr-un singur bloc gigantic și în ea sunt 
săpate adânc figuri enigmatice, unele din ele fiind neterminate, 
de parcă ceva ar fi întrerupt brusc munca cioplitorilor. 


Poarta Soarelui 


Vârsta așezării Tiahuanaco constituie subiect de controversă, 
variind între 1500 și 15.000 de ani, sau chiar mai mult. Schelete 
ale unor animale dispărute, găsite în apropiere, nu indică în mod 
necesar vechimea orașului. Totuși, când desene ale unor 
animale dispărute, precum toxodonul, apar pe cioburi de 
ceramică, este îndreptăţită prelungirea intervalului de viață al 
acestei așezări. S-a sugerat adesea că Tiahuanaco, un port aflat 
acum departe de apă, și lacul Titicaca, un lac adânc cu faună 
oceanică, s-au aflat cândva la nivelul mării și au împinse în sus 


pe o înălțime de peste două mile în timpul unei convulsii 
terestre care a dus și la formarea „noului” lanț al Anzilor, o 
teorie care ar explica și părăsirea orașului precum și existența 
unei linii de „sare” pe munţii înconjurători. 

Originea așezării Tiahuanaco este atât de misterioasă, 
amplasamentul său este atât de pustiu iar construcţia sa e atât 
de inexplicabilă încât anumiţi cercetători, care au zăbovit 
suficient de mult la faţa locului pentru a se acomoda cu 
altitudinea, au adâncit misterul legat de Tiahuanaco prin 
concluziile lor. 

Unele dintre acestea se referă la Poarta Soarelui. Figura 
antropomorfică centrală din partea de sus a porţii are capul 
înconjurat de raze și ţine în fiecare mână ceea ce ar putea fi 
niște fulgere simbolice. Este flancată de douăzeci și patru de 
siluete mai mici, unele semănând cu niște oameni, altele cu 
aspect de pasăre. Acestea ar putea avea o funcţie calendaristică 
sau astronomică, așa cum se întâmplă adesea cu sculpturile 
amerindienilor. 

Totuși, o cercetare foarte atentă a capului acestor siluete 
„Subordonate” pune în evidenţă niște asemănări surprinzătoare. 
Ochiul îndreptat spre sus al uneia din creaturile-păsări pare a fi 
o parte dintr-un avion sau vehicul subacvatic cu propulsie 
reactivă, în vreme ce ochiul uneia din siluetele umanoide pare a 
fi o reprezentare a unui scafandru de mare adâncime. Aceste 
similarități sugerate au o semnificaţie sporită în parte și datorită 
legendelor legate de „zeii din ceruri” coborâţi la Tiahuanaco ca 
și din cauza zvonurilor privind existenţa unor ruine de mari 
proporții sub apele lacului Titicaca. Deși a explorat o parte din 
fundul lacului, căpitanul Cousteau nu a reușit să descopere 
respectivele ruine. 

Ca o consecință a lipsei unor documente scrise, sau măcar a 
unor documente pe care să le putem citi, e posibil ca anumite 
monumente uriașe din America să nu poată fi recunoscute 
categoric nici astăzi, și nu din cauză că au dispărut, ci pentru că 
sunt atât de mari. Așa este cazul cu Panecillo („pâinica”), un 
munte de lângă capitala ecuadoriană Quito, care îşi datorează 
numele faptului că seamănă cu o pâine îndreptată în sus. Incă 
de când Quito, capitala nordică a imperiului incaș, a fost 
cucerită și incendiată de spanioli pentru a fi mai ulterior 
reconstruită, pe Panecillo s-au făcut săpături nenumărate din 


pricina zvonurilor privind aurul, argintul și nestematele incașilor 
ascunse acolo. În ultimii ani, în urma studiilor de stratigrafie 
care au constatat lipsa straturilor, a devenit evident că Panecillo 
nu este câtuși de puţin un munte, ci o movilă artificială uriașă, 
construită cu atâta timp înaintea incașilor încât nu există nici 
măcar o legendă legată de acesta. Excavaţiile efectuate pe 
culmea movilei au scos la iveală o curioasă construcţie în formă 
de stup de albine semănând întrucâtva cu un convertor 
Bessemer sau cu o hazna modernă inversată, fără niciun indiciu 
privind semnificaţia sa sau măcar pentru ce a fost construit. 

Pe tot întinsul celor două Americi, multe astfel de dealuri și 
coline au fost identificate abia în ultimul timp ca fiind piramide 
sau movile construite de oameni. 

Știm astfel că dealul pe care s-a construit biserica Cholula din 
Ciudad de Mexico era o platformă pentru un templu piramidal 
aztec, înalt de peste 60 de metri și acoperind o suprafaţă 
considerabil mai mare decât Marea Piramidă din Egipt. 

Cea mai înaltă clădire de pe continentele americane, până la 
construirea primilor zgârie-nori din New York, a fost un templu 
mayaș uitat din Tikal (Guatemala), denumit acum simplu Tikal 
IV: Acoperit de copaci, Tikal IV s-a „pierdut” vreme de secole în 
junglă deși, având mai degrabă forma unui turn înalt decât a 
unei piramide, are o înălțime de 65 de metri. 

In mod similar, despre unele palate piramidale uriașe, temple 
și forturi de pe coasta peruviană, construite din chirpici, s-a 
crezut că sunt forme naturale de relief, până când construcţiile 
înconjurătoare, vizibile din avion, au arătat că sunt niște centre 
construite de om, aparţinând culturii preincașe chimu precum și 
altor culturi. 

În Mexic, în timpul perioadei revoluționare, soldaţii lui Pancho 
Villa și-au stabilit la un moment dat un post de artilerie pe 
culmea netedă a unui deal, de unde să bombardeze Armata 
Federală. Tirul lor susţinut a dislocat o parte din pământul care 
acoperea vârful piramide aztece pe care stăteau de fapt. 

Și alte forme naturale ale reliefului american ne-ar putea duce 
la descoperiri surprinzătoare. Dealurile și stâncile din anumite 
părţi ale Amazonului seamănă suspect de mult cu construcții 
artificiale. Pe platoul Marcahuasi din Peru, largi secţiuni de rocă 
montană au fost cioplite și modificate pentru a fi se da forme de 
fețe umane, de lei, cămile și animale care seamănă cu aligatori, 


hipopotami și ceva care seamănă mult cu un stegozaur 
preistoric. Aceste sculpturi nu sunt vizibile decât în anumite 
momente, ca de exemplu în timpul echinoxului de vară, când 
razele soarelui cad în așa fel încât scot în evidenţă trăsăturile lor 
complete. 

În 1947, un seism a provocat o falie în peretele unui munte 
din Paraguay, dezvăluind un perete interior „prelucrat” înalt de 
circa 36 de metri și prelungindu-se pe o distanţă de aproape o 
milă. Dar, la fel ca și alte reminiscenţe sud-americane „ilogice”, 
dimensiunile sale uriașe și inaccesibilitatea sa îngreunează o 
eventuală examinare detaliată, fiind mai ușor să fie clasificată 
ca o minune „naturală”. 

Evident, exagerările pot apărea cu ușurință și în sens invers. 
Probabil că așa stau lucrurile cu uriașele coloane de calcar din 
Australia, la 50 de kilometri nord de Rope River, despre care 
legenda spune că ar fi opera membrilor unei rase albe, care a 
aterizat în Australia cu mii de ani în urmă, sau cu rapoartele 
repetate făcute în timpul celui de-al doilea război mondial de 
către piloții americani din China, conform cărora la circa 60 de 
kilometri de Sian-fu, în provincia Shensi, ar exista niște piramide 
uriașe construite din pământ, cam de două ori mai înalte decât 
cele din Egipt și având latura bazei de circa 400 de metri. Se 
pare că fotografii ale acestor „piramide” sunt îndosariate în 
arhivele Air Force, dar nu au fost date niciodată publicităţii. 

Monumentele adevărate, cum ar fi obeliscurile, templele și 
piramidele egiptene, sunt la fel de misterioase în privinţa 
indicaţiilor despre cunoștințele pe care le-ar putea înmagazina, 
dar caracteristicile constructive și de transportare a materialului 
au fost trasate pentru generaţiile următoare de către egiptenii 
antici înșiși. Blocurile enorme au fost dislocate cu ajutorul unor 
pene, apoi au fost ridicate pe scripeţi și trase sau împinse pe 
role sau sănii mari care, la rândul lor, alunecau pe piste netede 
și bine unse. Obeliscurile se pare că au fost ridicate pe rampe și 
înclinate în gropi umplute cu nisip după care, pe măsură ce 
nisipul era scos afară, obeliscul se îndrepta și se fixa în poziţie 
verticală. 

Opinia larg răspândită în acest moment este că pietrele Marii 
Piramide au fost așezate la locul lor cu ajutorul unor rampe de 
înălțime variabilă, corespunzător nivelului la care ajungea 
construcţia. Dacă acest lucru ar fi adevărat, atunci numărul de 


100.000 de oameni care ar fi lucrat timp de douăzeci de ani la 
ridicarea piramidei (după Herodot), ar trebui corectat 
considerabil în sens crescător, ţinând cont de timpul necesar 
pentru scosul și transportul blocurilor de piatră, de personalul 
care să aprovizioneze numeroșii muncitori cu hrană și apă, de 
construirea, repararea și modificare rampelor din pământ, de 
așezarea blocurilor la locul lor și de acoperirea acestora cu plăci 
de calcar. Chiar dacă piramidele nu sunt „imposibile”, rămâne o 
doză de mister legată de aranjarea precisă a unor blocuri atât 
de masive ca și de știința și motivaţia care a dus la construirea 
lor. 

Pe Insula Paștelui, o insulă izolată în Pacific, la 3800 kilometri 
de coasta chiliană, se află aproape șase sute de statui din piatră 
enorme, denumite moai, unele dintre ele fiind înalte cât o 
clădire cu patru etaje și cântărind până la 50 de tone. Inițial 
erau așezate pe platforme de piatră iar pe capetele plate 
stăteau în echilibru niște „moţuri” din piatră roșie, aduse de la o 
carieră îndepărtată. Cele mai multe dintre statui au fost 
răsturnate, pierzându-și moţurile, iar altora li s-au spart 
falusurile. 

Și totuși altele se mai află în cariera unde este evident că se 
lucra la construirea lor până când cine știe ce dezastru a 
provocat pieirea sculptorilor. 

Populaţia băștinașă a Insulei Paștelui, numărând doar câteva 
mii de oameni atunci când a fost descoperită în 1722 (și redusă 
ulterior la câteva sute de către negustorii de sclavi peruvieni), a 
fost considerată prea mică pentru producerea unor astfel de 
coloși. Prin urmare, s-a sugerat că Insula Paștelui a făcut parte 
cândva dintr-o masă de uscat mai mare care ar fi putut să 
furnizeze numărul necesar de lucrători, ca în cazul Egiptului. 
Într-adevăr, părea imposibil ca populaţia indigenă să fi 
transportat pietrele în poziţie, să le fi ridicat și să-i mai fi așezat 
și „moțurile” roșii pe cap, o operaţiune destul de dificilă chiar și 
cu mașinile moderne. 

În orice caz, Thor Heyerdahl, după ce le-a câștigat încrederea, 
a aflat că printre băștinași mai există vestigii ale unei tradiţii 
privind ridicarea statuilor de piatră și a reușit chiar să 
fotografieze ridicarea unei astfel de statui, la care au participat 
numeroși lucrători, folosindu-se de stâlpi lungi pe post de 
leviere, de frânghii și grămezi de pietre pe post de punct de 


sprijin pentru pârghii. Pregătirea psihologică a muncitorilor se 
realiza prin cântece și ceremonii desfășurate în cursul nopții, 
făcându-i să lucreze la unison și în armonie. 

Oricum, rămâne de stabilit de ce strămoșii lor au construit 
atât de multe statui și, de asemenea, de ce construcţia lor a fost 
brusc întreruptă. Legendele locale vorbesc despre războaie între 
triburi și caste, de decimări și masacre care au sfârșit prin 
canibalism, un fel de descensus averni al unei foste culturi 
avansate. 

Un sistem similar de pârghii, frânghii și pietre de susţinere 
trebuie să se fi folosit și la ridicarea coloanelor de la 
Stonehenge, de pe câmpia Salisbury din Anglia, precum și la 
miile de mennhire și dolmene din Bretania franceză. 

Aceste construcții preistorice din piatră par a fi concentrate 
de-a lungul coastelor și insulelor Atlanticului și Mediteranei, deși 
ele se extind în toată Europa, până la munţii Ural din Rusia. 
Unele sunt uriașe, cum ar fi acoperișul unul mormânt din Franţa 
construit din lespezi ce cântăresc peste 80 de tone fiecare. Un 
menhir înălţat la Locmariquer în Bretania măsoară aproape 
douăzeci de metri înălţime, cântărind 342 tone. 

Construcţia uriașelor cercuri de piatră de la Stonehenge, cu 
trăsături arhitecturale de genul cepurilor și locașurilor de 
îmbinare tăiate în piatră demonstrează o legătură cu structurile 
megalitice de la Tiahuanaco și alte ruine preincașe din America 
de Sud, nu doar în privinţa anumitor detalii constructive, dar 
probabil că și în ceea ce privește motivele pentru care au fost 
construite - uriașe ceasuri astronomice sau calendaristice, 
având poate și alte caracteristici pe care încă nu le-am descifrat. 


Templul Soarelui fără acoperiş de 


d E. ani E SA a 
la Machu Picchu, Peru. 


Descoperirea în situ a unor bijuterii și arme „importate” a 
furnizat indicii că reprezentanți ai unei rase mai avansate au 
contribuit cu cunoștințele lor la ridicarea monumentelor de la 
Stonehenge și din alte locuri, ei furnizând probabil și 
măsurătorile exacte care au făcut ca soarele să se înalțe exact 
deasupra „pintenului de piatră”, marcând axa principală a 
templului Stonehenge, la începutul verii, pe 21 iunie. Dat fiind 
că poziţia pământului și a soarelui s-a modificat ușor față de 
momentul construcției, s-a calculat că perioada în care soarele 
trecea exact pe deasupra pintenului de piatră se situează în 
jurul anului 2000 î.e.n. O discrepanţă similară în poziţionarea 
razelor solare la momentul echinoxului a fost remarcată la 
sanctuarul preincaș de la Machu Picchu din Anzi. 

Există și alte asemănări „transoceanice”, nu neapărat în stil, 
ci mai ales în scopul aparent: un imens calendar zodiacal la 
Glastonbury, un cerc cu circumferința de aproximativ 48 de 
kilometri aproape de Stonehenge, a fost destinat, după toate 
aparențele, să fie văzut din aer. Vârsta sa nu este cunoscută dar 
se consideră a fi contemporan cu așezările din vecinătate 


pentru care datările cu carbon dau o vechime de 20.000 de ani. 
O altă pictogramă uriașă de o vechime și o utilitate incertă 
există pe coasta unui deal din Dorset, care amintește de 
„Candelabra de Andes” din Peru. 

Despre marele templu de la Avebury din Wiltshire se spune că 
ar fi fost mult mai mare decât Stonehenge, având cândva 650 
de pietre gigantice formând un cerc în jurul unui deal artificial, 
dar de-a lungul anilor pietrele sale au fost folosite la diverse alte 
construcții, nemairămânând decât douăzeci în picioare. 


Vedere interioară din Templul Soarelui 


Pe întinsa câmpie de la Carnac (Bretania) există sute de 
pietre verticale aranjate în șiruri perfect drepte. E posibil ca 
acestea să fi funcţionat pe post de calendar, ca sistem de 
numărare, ca monumente comemorative sau au avut alt scop 
pe care nu ni-l putem imagina, probabil legat de astrologie. Dar 
întinderea sa, la fel ca și în cazul Stonehenge, deși nu are un 
caracter de imposibilitate, sugerează că în vremurile preistorice 
a existat în Europa un sistem de lucru bine organizat. 


Carnac, Bretania (Franţa). Vedere aeriană a bulevardului 
alcătuit din menhire şi dolmene preistorice, care acoperă 15 
mile din coasta Bretaniei, având o semnificaţie astronomică sau 
calendaristică. 


La Baalbek, în Liban, cuprinsă în platforma de fundaţie pe 
care a fost ridicat Templul lui Jupiter, aparţinând perioadei 
clasice a arheologiei, se găsesc câteva pietre ciclopice pentru 
care nu se găsesc explicaţii privind scoaterea lor din carieră și 
transportarea lor până la locul respectiv. Platforma templului a 
fost construită de niște lucrători care nu au lăsat niciun fel de 
dovadă a trecerii lor pe acolo, iar pe ea a fost înălțat Templul lui 
Jupiter. Pe una din laturile platformei se află trei pietre imense 
de câte o mie de tone fiecare, mai mari și mai grele decât 
oricare altele descoperite la construcţiile clasice, dar chiar și 
acestea sunt depășite de o alta, dislocată din stâncă dar rămasă 
netransportată, care cântărește nu mai puţin de 2000 de tone. 

Imensitatea ilogică a acestor pietre amintește de pietrele de 
la forturile preincașe din Sacsahuaman, Cuzco și alte locuri. 
Preincașii foloseau se pare tot ce găseau la îndemână, fără să se 
sinchisească prea mult de dimensiuni. Mergând pe linia aceluiași 
raţionament, în afară de cazul în care constructorii terasei de la 


Baalbek posedau o modalitate de deplasare și de așezare a 
blocurilor total necunoscută nouă, n-ar fi fost mai simplu să se 
taie în prealabil aceste pietre uriașe și apoi să fie așezate la 
locul lor? Obeliscurile egiptene, așa grele cum erau ele, aveau o 
destinație comemorativă, dar aceste blocuri, îmbinate cu altele 
de dimensiuni mai normale, nu constituiau decât fundaţia unui 
templu. 

Cu mult înainte ca Partenonul să fie construit pe colina 
Acropole de lângă Atena, acolo existau structuri de dimensiuni 
ciclopice provenite dintr-o epocă anterioară. Cuvântul „ciclopic” 
vine de la Ciclop, un uriaș orbit de Ulise și oamenii lui în timpul 
uneia din numeroasele lor aventuri nefericite care le-au marcat 
întoarcerea acasă de la războiul troian. De bună seamă că 
grecii, observând unele structuri megalitice imense de pe 
pământurile lor și în numeroase insule din Mediterana, au 
considerat că acestea nu puteau fi construite decât de niște 
uriași. 

Găsim aceste structuri megalitice în toată Mediterana, în 
Grecia, Creta, Asia Mică, Libia, Sardinia, Pantelleria, Malta, sudul 
Spaniei, Insulele Baleare și chiar pe fundul Mării Egee. 

Printr-o coincidenţă interesantă, majoritatea acestor ruine 
ciclopice se află aproape de mare. Cultul pietrelor gigantice se 
întinde până în Anglia, coastele Franței și Portugalia și este cu 
totul remarcabil în Irlanda, unde originea marelui fort de piatră 
de la Aran este atribuită fie uriașilor, fie misterioșilor oameni ai 
mării sosiți în Irlanda în vremuri imemoriale. 

Departe de Irlanda, în Rhodesia (Africa de Sud-Est), se înalţă 
inexplicabilul complex de clădiri de la Zimbabwe, despre care s- 
a crezut rând pe rând că ar fi un palat, un templu, o fortăreață 
sau minele de aur ale regelui Solomon. Este realizat din piatră 
tăiată într-o zonă unde piatra tăiată, probabil fiindcă nu a fost 
necesară, nu a fost niciodată folosită. Dar o comparaţie a 
zidurilor din Zimbabwe cu cele ale misterioaselor forturi 
atlantice din Irlanda sugerează că au fost construite de aceiași 
oameni, la fel ca și alte structuri megalitice din alte părţi ale 
globului, mai ales în insule și pe coastele marine. 

Monumentele ciclopice descoperite în Oceanele Pacific și 
Atlantic, ca și în America de Sud, includ cele mai uluitoare clădiri 
construite vreodată. Vestigii arheologice preistorice nu lipsesc 
nici în centrul Statelor Unite, unde mii de movile piramidale, 


unele având formă de animale și reptile și cel puţin una având 
formă de elefant, constituind de secole un interesant câmp de 
cercetare. Din nefericire, multe au fost rase de pe faţa 
pământului de primii colonizatori sau ulterior, de buldozere. 
Originea lor este în continuare controversată, căci nu se știe 
dacă au fost construite de o civilizaţie „dispărută” sau de către 
strămoși ai indienilor care, victime ale unei ciudate regresii, i-au 
„uitat”. 

În orice caz, aceste movile sau piramide americane se înscriu 
în modelul general al movilelor gigantice răspândite pe toată 
suprafața globului - așa-numita „centură piramidală” - din Egipt 
și Mesopotamia spre vest către Europa și america și spre est 
către India, Asia Centrala, China, Indonezia și alte insule din 
Pacificul de Sud. 

Este o problemă de interpretare dacă aceste movile enorme 
au fost inspirate de o sursă comună cum ar fi Sumeria, Egipt sau 
chiar o cultură anterioară care a dispărut, sau au fost pur și 
simplu rezultatul unei porniri naturale comune de a construi un 
monument funerar durabil sau de a construi un templu în 
„locurile înalte” asociate cu generarea soarelui sau cu 
astronomia. 

Descoperiri recente sau chiar reevaluări ale descoperirilor 
trecute din Statele Unite ar putea să indice prezenţa unei culturi 
megalitice, cea care a ridicat movilele indiene sau de cultura 
bazată pe chirpici sau de oamenii peșterilor din sud-vest. Aceste 
„reevaluări” sunt cercetate în locuri neașteptate precum New 
Hampshire sau diferite alte locuri din statele de pe coasta 
Atlanticului, unde au rămas neidentificate secole de-a rândul, 
fiind folosite ca fundaţii sau încorporate în construcţii noi de 
către primii colonizatori care, fiind interesaţi mai mult de propria 
supraviețuire și confort decât de arheologie nu și-au pus 
problema originii acestor structuri, ci pur și simplu s-au folosit 
de ele. 

Statele Unite, multă vreme considerată din punct de vedere 
arheologic o „parvenită” printre naţiuni, ar putea să rezerve 
unele surprize pentru studiul preistoriei. Totuși, s-a ajuns la 
consensul că în partea de est a Statelor Unite nu a existat o 
cultură băștinașă dezvoltată, fiindcă ar fi trebuit să se găsească 
urme ale acesteia, în special de-a lungul coastei, așa cum s-a 
întâmplat în multe alte regiuni. 


Recent, în largul coastei Statelor Unite, conservate în cel mai 
mare muzeu al trecutului lumii, oceanul, scafandrii au 
descoperit și fotografiat structuri megalitice, unele alcătuite din 
roci ciclopice. Aceste noi descoperiri ar putea influenţa întreg 
conceptul despre posibilitatea scufundării unor continente, 
despre vârsta omului civilizat în America și despre rutele 
timpurii de comunicaţie dintre America și alte părți ale lumii. 


VI. Orașe scufundate 


În perioada interbelică, avioanele au început să contribuie 
esenţial la dezvoltarea arheologiei, nu numai prin trasarea 
contururilor fostelor cetăți, ziduri și drumuri prin observaţiile 
aeriene, ci și prin descoperirea sub apele limpezi ale Mărilor 
Mediterana și Egee a unor orașe, cetăţi și porturi complete, care 
fie că au fost scufundate sub nivelul crescând al apelor, fie s-au 
prăbușit sub ape. 

Pentru a se putea fotografia ruinele scufundate, apa trebuie 
să fie calmă, limpede și fără mișcări de suprafaţă. Ceea ce ar fi 
vizibil într-o zi, a doua zi s-ar putea să devină neidentificabil. În 
Mediterana și în Marea Egee, reperarea întâmplătoare din aer a 
scos la iveală imagini detaliate ale unor vile romane, antica 
așezare balneoclimaterică de la Baiae, marile porturi feniciene 
Tyr și Sidon și chiar părţi ale Cartaginei, ale cărei vestigii 
terestre fuseseră distruse cu atâta înverșunare de către romani. 
Deși aceste orașe și ruine scufundate s-au aflat la îndemână 
vreme de mii de ani și fără îndoială că au fost vizitate sporadic 
de către scufundătorii aflaţi în căutare de bureţi, abia după 
apariţia avioanelor a fost posibil să se localizeze. 

fotografieze și să se cartografieze atât de multe dintre ele și 
într-un mod atât de detaliat. 

Pe continentul american astfel de ruine nu au fost localizate 
deoarece nimănui nu i-a trecut prin cap să le caute. In timpul 
celui de-al doilea război mondial totuși, clădiri construite de om 
sau alte tipuri de construcţii au fost descrise de către piloţii de 
submarine aflaţi în misiune în Marea Caraibelor. Piloții aveau 
ocazia uneori să observe linii drepte și rectangulare sub apă, 
adeseori legate de uscat, mai ales în apropiere de Mexic, 
peninsula Yucatân și Hondurasul Britanic. 

Traversând în diagonală intervalul dintre Isla Mujeres și 


Cozumel, și golful dintre Cozumel și Cetumal, ca și pe coasta de 
la Quintana Roo (Mexic), se află pasarele din piatră care sunt și 
acum vizibile sub apă, la o adâncime de 10 până la 30 de metri, 
ca o continuare a pasarelelor de pe uscat, care între timp au 
fost complet acoperite de junglă. Aceste drumuri suspendate 
sunt vizibile ocazional până în Belize. În Hondurasul Britanic. 

O formaţiune extinsă din calcar formează un fund de mare 
relativ puţin adânc în largul coastei Yucatânului și îndeosebi în 
complexul insulelor Bahamas. Peșterile submarine din această 
regiune prezintă fenomenul de formare a stalactitelor și 
stalagmitelor, ceea ce indică faptul că întreaga zonă s-a aflat în 
trecut deasupra nivelului mării. Prin urmare, s-ar putea 
presupune în mod rezonabil că aceste drumuri suspendate, 
dacă într-adevăr asta sunt, duceau de la un oraș sau templu 
mayaș la altul, când acestea se aflau amândouă pe uscat, deși 
acum drumurile de pe uscat au dispărut în vreme ce prelungirile 
lor duc la alte orașe care acum sunt scufundate. 

Descoperirile submarine din cadrul grupului insular Bahamas 
au fost însoţite de un șir de coincidenţe extraordinare, de 
afirmaţii și de negaţii, și ar putea să evolueze într-o dispută 
arheologică în toată regula. Ele se referă la clădiri, temple, 
ziduri, drumuri, porturi și orașe întregi aflate sub apele ce 
acoperă platforma continentală a Americii. 

Ruinele și epavele scufundate abundă în zona Caraibelor și în 
largul coastelor Atlanticului, dar până acum aveau ca obiect 
colonizatorii spanioli și fortărețele lor, corăbiile spaniole 
scufundate de furtuni sau în timp ce fugeau de pirați și, în 
sfârșit, vestigii ale piraţilor înșiși. Cât despre unul din orașele 
scufundate, îi cunoaștem numele - Port Royal (Jamaica), și data 
la care s-a scufundat (7 iunie 1692), ba chiar și ora la care a 
pierit, de la ceasul de aur al uneia dintre victimele sale, care s-a 
oprit în timpul cutremurului care a scufundat brusc orașul 
piraţilor o dată cu toţi locuitorii săi sub aproape doisprezece 
metri de apă și de mâl. 

În orice caz, descoperirile din Bahamas datează dintr-o epocă 
de dinaintea lui Columb, având probabil o vechime de o mie de 
ani. De ce nu au fost descoperite până în 1968? lată câteva 
motive: se poate să fi fost acoperite de nisip, care s-a dat lao 
parte în urma unei furtuni; e posibil să fi devenit mai 
proeminente în urma unor cutremure minore; dat fiind că nu au 


circulat zvonuri privind existența unor comori deosebite, nimeni 
nu le-a căutat în această regiune a oceanului; sau, poate cea 
mai logică explicaţie, faptul că nimeni nu le-a căutat. 

Circumstanţele iniţiale ale descoperirilor din Bahamas care, 
deși tot mai numeroase, încă nu au fost verificate din punct de 
vedere arheologic, au luat naștere în momentul în care doi 
piloţi, în cursul unor zboruri de rutină peste țărmurile Bahamas, 
căutau de fapt reapariţia unei părţi a Atlantidei, continentul 
dispărut descris de Platon, care s-ar fi scufundat cu circa 11500 
de ani înainte de epoca noastră. Această reapariţie a Atlantidei 
fusese prezisă pentru anul 1968 de către Edgar Cayce, în 1923. 

În timpul vieţii sale, care s-a sfârșit în 1945, Edgar Cayce și-a 
format numeroși adepţi datorită activităţilor sale de medium 
psihic, prin intermediul cărora s-au rezolvat probleme de 
sănătate pentru oameni din diferite părți ale globului, mulți 
dintre ei fiindu-i total necunoscuţi. Activitatea sa a dus la 
înfiinţarea Fundaţiei Edgar Cayce și a Asociaţiei pentru Cercetări 
și Iluminare de la Virginia Beach (statul Virginia), care și acum, 
la multă vreme după moartea sa, continuă să atragă noi membri 
atrași de capacitatea sa de vindecare și de conţinutul profeţiilor 
sale. Unele dintre aceste profeții, referitoare la asasinarea 
președinților și a viitorilor președinți, tulburările rasiale, 
cutremure și chiar la alunecările de teren din California, s-au 
dovedit tulburător de similare cu evenimentele care aveau să se 
producă după mulţi ani. Printre subiectele profeţiilor sale se 
găsesc numeroase referințe la Atlantida și la reapariţia unei 
părţi din aceasta în 1968. 

Astfel, în 1933, el spunea că „... o porţiune a templului 
[Atlantidei] s-ar putea să fie descoperită sub mâlul depus de-a 
lungul epocilor de mare în apropiere de localitatea Bimini, în 
largul coastei Floridei.” Mai târziu, în 1940, el a prezis cu 
exactitate reapariţia unei părţi din zona vestică a Atlantidei 
peste exact douăzeci și opt de ani: „lar Poseidia va fi printre 
primele părţi din Atlantida care se vor înălța din nou. Să vă 
așteptați la aceasta în șaizeci și opt sau șaizeci și nouă ('68 și 
'69). Nu mai e mult!” 

Prin urmare, aspectul neobișnuit al primelor observații 
raportate în largul insulei Andros este faptul că piloţii care le-au 
văzut primii erau membri ai Asociaţiei pentru Cercetări și 
Iluminare și că, în timp ce-și îndeplineau misiunile obișnuite de 


piloţi, căutau și o confirmare a profeţiei lui Cayce. În mod 
natural, ceea ce pare a fi o revelaţie pentru cei ce cred în 
profeţiile lui Cayce, pare o pură coincidență pentru cei ce 
privesc toate fenomenele neobișnuite cu un ochi critic, științific. 

Prima descoperire subacvatică de lângă insula Andros, 
aproape de Pine Key, în 1968, a fost o mare construcție 
dreptunghiulară, destul de aproape de suprafaţă și divizată în 
mai multe secțiuni de pereţi din piatră. Zidurile se continuă sub 
nisip iar fundaţia construcției încă nu a fost descoperită. 

Având în minte referinţele lui Cayce la localizarea Atlantidei în 
apropiere de Bahamas, cei ce credeau în Atlantida au 
interpretat observaţia din 1968 ca o confirmare a profeţiei 
acestuia și au considerat construcţia ca fiind un templu al 
atlanţilor, care s-a ridicat literalmente din apa mărilor. 

Alţii, deși și-au dat seama că dreptunghiul misterios este o 
construcție făcută de om și cunoscând faptul că la vremea 
descoperirii Americii băștinașii din Caraibe nu construiau în 
piatră, au etichetat-o drept cazemată spaniolă (fără să explice 
de ce se afla sub apă), capcană pentru pești (cu toate că era 
inutil de complicat construită și precis măsurată), sau chiar ţarc 
de depozitare a cochiliilor, bureţilor sau ţestoaselor. Sugestia de 
utilizare ca ţarc pentru țestoase a provocat o și mai mare 
confuzie, ţinând cont de faptul că planul de construcţie este 
similar cu cel al „Templului ţestoaselor” de la Uxmal, Yucatán. 

Pe măsură ce tot mai multe fotografii ale zonei au fost 
realizate, au fost descoperite tot mai multe „clădiri” 
subacvatice, sugerând vestigii ale unei așezări sau ale unui 
oraș. Cercetările continuă, dar un singur lucru e sigur. Aceste 
construcții nu au fost ridicate sub apă iar prezenţa lor actuală 
sub apele mării indică scufundarea unui teren care cândva a 
fost uscat. 

Alte dovezi privind ceea ce ar fi putut să fie lucrări portuare 
dinainte de descoperirea Americii au existat în Miami pe malul 
sudic al râului Miami sub forma unei mari gropi circulare 
aproape de plaja „preistorică”, ai cărei pereţi prezintă urme de 
prelucrare cu ajutorul uneltelor. De remarcat că porturile 
circulare interioare erau o caracteristică a construcțiilor portuare 
cartagineze. Indiferent ce a fost în realitate, acum este astupat 
și posibilul port preistoric se află acum sub un bloc de locuințe. 

Tot în regiunea Bimini s-a descoperit o uriașă construcţie din 


piatră la circa 11 metri sub apă. E vorba de un șir de pietre 
enorme, despre care s-a crezut mai întâi că ar fi un drum 
deoarece, văzute de sus, blocurile enorme de piatră păreau a fi 
niște pietre de pavaj. Acum, descoperitorii săi sunt de părere că 
avem de a face fie cu un zid răsturnat de o mișcare seismică, fie 
de fundaţia unei clădiri dispărute sau chiar de partea de sus a 
unui zid masiv care continuă să fie îngropat în nisip. Există 
indicii că lucrarea din piatră se extinde mult mai mult decât 
porțiunea dezgropată, poate chiar formând o centură în jurul 
insulelor Bimini. 

Chiar dacă de data asta opiniile contrare nu au mai taxat zidul 
drept ţarc pentru țestoase, s-a sugerat în general că pietrele ar 
fi niște formaţiuni naturale, rezultate în urma unei deformări a 
fundului mării. În orice caz, cercetarea formei regulate a zidului 
și modul de îmbinare a pietrelor, precum și asemănarea 
izbitoare cu construcțiile preincașe din Peru constituie 
argumente convingătoare privind originea lor artificială pentru 
oricine le-a văzut. 

Continuă semnalările aeriene, mai ales de când piloţii caută 
anume vestigii ale unor construcţii subacvatice. Cel puţin o 
duzină au fost depistate în zona Andros și numeroase altele în 
largul mării. Astfel, Robert Marks, scafandru, explorator 
subacvatic și arheolog, amintește relatarea unui pilot care, din 
motive lesne de înţeles, a dorit să-și păstreze anonimatul și care 
a descoperit încă un zid la o adâncime destul de mare (21 de 
metri) în apropiere de Bimini, care „avea la mijloc o mare 
arcadă”. Dacă pilotul a observat zidul din aer, lucru posibil în 
condiţii optime de vizibilitate, o arcadă ar fi fost totuși foarte 
dificil de distins dacă observatorul nu se afla sub apă. În plus, o 
arcadă precolumbiană ar fi determinat o reevaluare a teoriei 
arheologice americane, deoarece nu se cunoaște nicio arcadă la 
construcţiile amerindienilor. 

Astfel de descoperiri au provocat reexaminarea apelor din 
zona Bahamas și, în apele mai adânci din larg, a fost localizată o 
construcţie piramidală subacvatică. S-a raportat că ar avea 
dimensiunile de 55x43 metri. Este vorba fie de o piramidă 
trunchiată, fie de partea superioară a unei platforme de templu. 

În entuziasmul explicabil al scufundărilor efectuate în 
căutarea civilizaţiilor antice sub Oceanul Atlantic, trebuie avut 
grijă să nu se transforme dorinţele sau supoziţiile în concluzii. 


Unele coloane de piatră „antice” de pe fundul mării de lângă 
Bimini s-au dovedit la o cercetare mai atentă niște cilindri de 
ciment folosiți ca balast. Totuși, mai recent, scafandrii au 
observat în ape ceva mai adânci coloane de piatră cu caneluri, 
precum și suporturi de piatră, încă în picioare, înălțate pe piloni, 
comparabile constructiv cu docurile și porturile din Mediterana 
antică, unde construcţiile din piatră permiteau acţiunea liberă a 
valurilor sub docuri. 

Cu cât sunt cercetate mai mult apele din zona Bahamas și 
Marea Caraibelor, cu atât mai multe construcţii clădite de om, 
amintind după formă de clădiri, ziduri, pasarele, străzi, piețe și 
lucrări portuare, apar nu numai aproape de ţărmuri, dar uneori 
și la câteva sute de mile în larg. Recent s-a raportat 
descoperirea unei cetăţi din marmură (acropolis), acoperind 1,5- 
2 ha de fund de mare, cu drumuri care pornesc de la ea și duc 
spre o destinaţie necunoscută. 

Clădiri și ziduri subacvatice, anterioare oricăror atestări 
istorice deținute în prezent, au fost semnalate și în alte puncte 
din largul coastelor Statelor Unite, precum și în unele din 
lacurile interioare. Deosebit de interesantă este descoperirea în 
1935, în apropiere de Brenton's Point, Newport, Rhode Island, a 
unei movile având în vârf ziduri, la o adâncime de circa 12 
metri. S-a remarcat că dacă ar fi vorba de o bază pentru un far 
relativ modern ar fi trebuit să existe o referință documentară 
legată de ea, deoarece abia de curând a fost posibil să se 
construiască faruri la o asemenea depărtare de țărm, prin 
scufundarea prealabilă a unor chesoane de oțel pe fundul 
oceanului, în cazul respectiv cam la o milă de țărm. Arhivele 
Gărzii de Coastă nu menționează nicio astfel de construcție în 
zona Brenton Reef. Pe de altă parte, dacă construcţia ar avea o 
vechime de câteva mii de ani, este posibil ca fundul oceanului 
de acum să se fi aflat peste nivelul mării. 

Mai mulţi scafandri au încercat să cerceteze această 
construcţie de la data când a fost semnalată iniţial. Cea mai 
interesantă relatare a fost oferită în 1958, de scafandrul Jackson 
Jenks, care a spus că era vorba de „un turn de formă conică, 
înaltă de 15-18 metri, cu diametrul de 12-15 metri, cu vârful la 
circa 12 metri sub nivelul apei... construit din pietre de carieră 
necimentate, mari cât un birou, cu un parapet la partea 
superioară... (și) o ușă părea să fie amenajată pe platforma 


superioară în formă de farfurie...” 

Alte construcţii subacvatice, care așteaptă investigaţii mai 
amănunțite, au fost localizate în unele lacuri interioare din Noua 
Anglie, cum ar fi de exemplul lacul Meddybemps din Maine. Ele 
ar putea să fie vestigii ale unor centre rituale indiene sau 
construcții preistorice, dar în oricare dintre situaţii au fost 
construite într-o perioadă când nivelul apei lacurilor, ca și nivelul 
mării, se aflau considerabil mai jos. 

În 1966, o descoperire cu totul neobișnuită în largul coastelor 
peruane a provocat o mare agitaţie printre arheologi, dar 
raportul a fost clasat și niciodată explicitat public și nici nu i s-a 
dat curs, din câte se cunosc. 

Era vorba de o expediţie de cercetări oceanografice 
organizată de Universitatea Duke, sub conducerea doctorului 
Robert Menzies, care se afla în căutarea unui anume tip de 
moluscă în zona canalului Milen-Edward din largul coastei 
peruane. În timpul cercetărilor, camerele de luat vederi au 
surprins mai multe coloane sculptate, împrăștiate pe un platou 
situat la o adâncime de circa 1800 metri. Examinările făcute 
ulterior cu sonarul au semnalat mase staţionare de o natură 
oarecare în aceeași zonă, care ar fi putut fi resturi ale altor 
clădiri deși, așa cum afirma doctorul Menzies: „... ipoteza unui 
oraș scufundat în Pacific pare incredibilă...” Cercetarea 
fotografiilor a arătat că colonele nu erau doar sculptate, ci și 
gravate cu niște semne ce dădeau impresia unor caractere de 
scriere. 

Faptul că coloanele au fost fotografiate la o asemenea 
adâncime nu înseamnă neapărat că ele au fost construite acolo, 
când și dacă terenul s-a aflat deasupra apei. Se poate să fi 
aparţinut moștenirii coloniale a spaniolilor și să se fi scufundat o 
dată cu corabia care le transporta, deși prezenţa în apropiere a 
unor clădiri s-ar potrivi de minune cu teoria unor modificări de 
relief catastrofale în America de Sud. Ar fi fost vorba de mișcări 
de teren uriașe care ar fi ridicat cu câteva sute sau chiar mii de 
metri nivelul terenurilor joase din antichitate, au secat lacurile și 
mările interioare, munţii continuând să păstreze urmele 
mareelor; au fost mișcări care au „întors pe dos” munții, 
expunând peșterile interioare și aruncând pe platourile montane 
secţiuni din peșterile exterioare, și care au făcut ca unele orașe 
să se prăbușească în șanțuri adânci în largul liniei de coastă nou 


formate. 

Fotografiile coloanelor sculptate au rămas clasate și nu s-au 
mai dat alte explicaţii, după cum se știe că nicio altă expediţie 
nu a încercat să recupereze ceva din ele, lucru explicabil ţinând 
cont de costurile considerabile pe care le-ar presupune o 
asemenea operaţiune. 

Văzute de sub apă, formele de relief naturale lasă adesea 
impresia unor clădiri sau epave, în vreme ce adevăratele epave 
sau resturi de clădiri rămân nerecunoscute ca atare, dacă nu 
sunt descoperite de persoane experimentate. În plus, lucrurile 
se petrec atât de repede sub apă, iar condiţiile sunt atât de 
efemere din cauza curenților schimbători precum și a vitezei de 
deplasare a observatorului, încât obiectele neobișnuite sunt 
zărite o singură dată în treacăt, de regulă în cursul unei misiuni 
care are alt scop, și apoi nu mai pot fi regăsite. Un exemplu în 
acest sens este misterioasa scară observată în 1964 de ofițerii 
de marină francezi în timpul unei scufundări la mare adâncime 
cu batiscaful Archimede. Privind afară prin hublou, căpitanul 
Houot și locotenentul de Froberville au văzut, în timpul 
scufundării pe lângă peretele subacvatic abrupt al prăpastiei, un 
șir de trepte tăiate în piatră, care coborau spre adâncimi mai 
mari. Astfel de formaţiuni văzute fulgerător sub apă ar putea fi 
explicate științific prin stratificarea și fărâmițarea naturală a 
stâncilor submarine, deși pregătirea tehnică a ofiţerilor de 
marină ar trebui să excludă posibilitatea. Unor asemenea 
renghiuri ale imaginaţiei. 

Cercetând harta de adâncime a oceanului din jurul insulelor 
Bahamas se poate observa o masă de uscat despre care se 
crede că s-a aflat deasupra nivelului mării în timpul ultimei Ere 
Glaciare, când o mare parte din apa terestră a înghețat sub 
forma ghețarilor din nord. Această insulă uriașă, formată în 
principal din calcar, a fost penetrată de secțiuni ale oceanului 
adevărat, inclusiv canionul submarin denumit Limba Oceanului, 
care pătrunde adânc în Bancul Bahamas direct la est de Andros, 
unde adâncimea apei crește abrupt de la 4,5-5 metri, la peste 
1200 metri. In această faleză se află vestitele „găuri albastre”, 
deschideri subacvatice în faleza de calcar, asemănătoare unor 
peșteri, care dau uneori în niște culoare de trecere despre care 
unii scufundători afirmă că ar avea lungimi de peste o milă. 
Faptul că aceste peșteri s-au aflat cândva deasupra mării este 


evidenţiat de prezenţa stalactitelor și a stalagmitelor în 
interiorul lor. 

Dacă întreaga zonă a Bancului Bahamas, cu excepția 
săpăturilor făcute de oceanul adevărat, s-a aflat deasupra 
nivelului mării cu 12.000 de ani în urmă, este de așteptat ca în 
cele din urmă să se găsească vestigii ale ocupaţiei umane în 
aceste peșteri submarine, așa cum s-a întâmplat cu alte 
formaţiuni similare de pe coasta Floridei. Prezenţa ruinelor 
submarine în această parte a Atlanticului și a Mării Caraibelor ar 
avea aceeași explicație: ele au fost construite pe uscat, care 
ulterior a fost inundat de ape atunci când gheaţa s-a topit cu o 
viteză accelerată. Această explicaţie evidentă ar putea fi 
aplicată și la ţinuturi presupuse „dispărute” din alte zone ale 
oceanului, pe măsură ce ne apropiem de frontiera care desparte 
legenda de istorie. 


VII. Continentele dispărute 


Din lumea antică ne-au parvenit niște scrieri care 
demonstrează credința predominantă că în vreme ce uneori, de 
pe fundul mărilor se înalță noi ţinuturi, vechile pământuri se 
scufundă adesea în mare, anihilând în acest proces fostele 
civilizaţii. 

Preoţii egipteni, care știau de multă vreme de prezenţa unor 
fosile marine în Valea Nilului și dealurile înconjurătoare, l-au 
informat despre aceasta pe istoricul itinerant Herodot (484 
î.e.n.) când a vizitat Egiptul. El a corelat acest fapt cu propriile 
sale evaluări privind prezenţa sării în rocile egiptene și a. Dedus 
că acea parte a Egiptului aflată în apropierea Mediteranei a fost 
cândva acoperită de mare. 

Xanthus (500 î.e.n.), istoric din orașul grec Sardis, din Asia 
Mică, a remarcat prezența unor cochilii-fosilă în munţii din 
Armenia și Asia Mică și a conchis că fundul oceanului și uscatul 
îşi schimbau în mod constant poziţia. Un alt observator grec din 
Asia Mică, Xenophon, discutând despre scufundările și 
catastrofele recurente, menţionează amprentele de frunze de 
laur găsite în rocile din apropierea mării, ca pe o dovadă a unei 
păduri scufundate. 

În faimoasa sa lucrare Metamorphosis, Ovidiu (43 î.e.n.) face 
o referire la ceea ce ar putea fi separarea Siciliei de ţinutul 


principal al Italiei: „Am văzut că ceea ce a fost cândva teren 
solid era o strâmtoare iar pământul s-a ridicat de la nivelul 
mării...” 

În De Mundo, Apuleius, scriitor latin din secolul al II-lea al erei 
noastre, comentează: „Pământuri care odinioară au fost 
continente s-au preschimbat în insule iar altele, care au fost 
insule, s-au transformat în continente prin retragerea mării...” 

Grecii și romanii știau că, în urma unor cutremure, anumite 
orașe istorice se prăbușiseră literalmente în mare. Un astfel de 
oraș, Heliké, din Golful Corint, mai putea fi văzut de la suprafaţă 
în vremurile antice, cu străzile și vilele rămase aproape intacte 
sub apă, și era frecvent vizitat de turiștii vremii, care îl priveau 
din bărci, iar scufundătorii curajoși se avântau pe străzile lui 
scufundate în căutare de bureți, recuperând uneori „antichităţi”. 

Printre diferitele ținuturi scufundate menţionate în antichitate 
ca centre de civilizaţie înfloritoare, au ajuns până în vremurile 
noastre numeroase referiri la ţinuturile sau misterioasele insule 
din Oceanul Atlantic, de dincolo de Coloanele lui Hercule, la 
intrarea în (sau ieșirea din) Mediterana, uneori denumite 
Atlantida, sau cu nume cu sonorități similare ca Antilla, sau 
Insulele Prospere, Insulele Binecuvântate, Hesperidele, sau alte 
nume. Aceste aluzii sunt legate adesea de faptele legendare ale 
zeilor sau eroilor antici, dar se creează impresia generală a unui 
imperiu puternic, localizat în largul Atlanticului și ţinutul sau 
continentele de pe cealaltă coastă a oceanului. Aluziile clasice 
sunt numeroase. Homer (născut în secolul al VIll-lea î.e.n.) scria 
în Odissea despre Scheria aflată „departe, peste adâncuri 
nemăsurate”, precum și despre faptul că acolo se găseau 
„multe alte” continente. Aristotel (născut în anul 383 î.e.n.) 
vorbește despre Antilla, Plutarh (născut în anul 46 e.n.) se referă 
la un continent numit Saturnia, Marcelinus (născut în anul 330 
e.n.) a scris despre credinţa generală în Atlantida și că „o mare 
insulă a fost înghițită”. Produs (născut în anul 410 e.n.) a 
consemnat că locuitorii din insulele Atlanticului îşi aminteau de 
o insulă mai mare, conducătoare, care dispăruse în mare. 
Timagenes (născut în secolul I î.e.n.) se referă la o „insulă în 
mijlocul oceanului”, de unde galii îşi reclamau descendența. 
Tertullian folosește scufundarea Atlantidei ca un exemplu 
despre schimbările pământului, observând că insula fusese 
„căutată în zadar”. 


Trebuie spus că unele relatări antice legate de un astfel de 
continent dispărut nu îndeplinesc cerințele unei credibilități 
desăvârșite, cum ar fi relatarea lui Theopompus privind o 
discuţie despre un continent războinic îndepărtat între regele 
Midas al Cretei și Silenus, care, se menţionează, nu era doar 
satir, ci și beat în acel moment. 

Cea mai completă relatare pe care o avem cu privire la 
Atlantida îi aparţine lui Platon (secolul al V-lea e.n.), care a 
descris-o în două din faimoasele sale dialoguri, Timaios și 
Critias. Această relatare - studiată și comentată vreme de 2400 
de ani - a dat naștere la o controversă pro și contra Atlantida, 
care a continuat până în zilele noastre. Ea a constituit subiectul 
a mii de cărți și a zeci de mii de articole așa încât astăzi simpla 
menționare a cuvântului „Atlantida” îi împarte automat pe 
ascultători în două tabere. Pe de o parte sunt cei care 
categorisesc imediat Atlantida ca pe o legendă sau o mistificare, 
iar pe de alta, cei care la auzul cuvântului au instantaneu 
viziunea unei grandori antice, a unui paradis terestru, a unor 
minunate orașe antice zăcând pe fundul oceanului, a unui 
continent scufundat într-un mare cataclism natural, a 
supraviețuitorilor refugiaţi în alte părţi ale lumii pentru a păstra 
o cultură care între timp a devenit a noastră. 

Platon îşi bazează relatările despre Atlantida pe ceea ce el 
susţinea că erau arhivele scrise reale, ţinute de preoţii egipteni 
din Sad's, pictate pe coloanele templelor. Preoţii i-au explicat 
aceste documente lui Solon, legislatorul atenian, un strămoș al 
lui Platon. Cu toate acestea, el a fost suspectat că s-a folosit de 
o tradiţie existentă ca de un „vehicul” pentru enunţarea 
propriilor idei despre o bună guvernare, eroismul atenienilor în 
respingerea invaziei atlanţilor și sfârșitul Atlantidei ca o 
pedepsire a răului... „S-au produs cutremure și inundații 
violente și într-o singură zi și noapte de ploaie toți războinicii 
voștri s-au scufundat în pământ, iar insula Atlantida a dispărut la 
fel, fiind scufundată sub mare. Și acesta e motivul pentru care 
marea în acele părți este de netrecut...” 

In cadrul dialogului, Platon a făcut descrieri atât de exacte ale 
clădirilor, facilităţilor de comunicaţii, obiceiurilor, oamenilor, 
istoriei, topografiei și distanțelor încât dialogurile par să 
îndeplinească funcţia de „ghid turistic” pentru Atlantida. 

In secolele care au trecut și chiar și astăzi, unele din 


măsurătorile indicate de Platon au fost comparate cu diferite 
poziţii posibile pentru Atlantida, cum ar fi Creta, Thera și o 
mulțime de alte locuri, fără ca vreuna din ele să se afle în largul 
Atlanticului, unde Platon însuși a afirmat că s-ar fi aflat 
Atlantida. Unele din pasajele sale cele mai interesante indică 
faptul că cineva a cercetat cu atenţie civilizaţia puternică și 
foarte avansată a vremurilor străvechi. 

După ce relatează descoperirea Atlantidei de către Poseidon, 
zeul mărilor, el descrie cu amănunţime bogăţia și splendoarea 
unui imperiu care se întindea, se pare, până în Egipt. 

„Aveau atât de multe bogății cum n-au avut nicicând alţi regi 
și potentați și nici nu-i de crezut că vor avea vreodată, și erau 
înzestrați cu tot ce puteau să aibă, atât la orașe, cât și la ţară. 
Căci, imperiul lor fiind atât de întins, multe lucruri le erau aduse 
din ţările străine și chiar și insula le asigura multe din cele 
trebuincioase pentru viaţa de toate zilele... ei scoteau din 
pământ tot ce era de găsit acolo, minerale și metale, și ceea ce 
acum e doar un nume, dar pe atunci era mai mult decât un 
nume - oricalcul - era scos din pământ în multe părți ale insulei 
și, în afară de aur, era considerat cel mai preţios dintre metale 
de oamenii acelor vremuri...” 

Platon face o referință ciudată la elefanţi, fapt ce a sugerat o 
legătură cu legendele și reprezentările de elefanţi din America. 

„...Pe insulă se afla un mare număr de elefanţi, și se găsea 
hrană pentru toate felurile de animale, atât pentru cele care 
trăiau în lacuri și mlaștini, cât și pentru cele care trăiau în munţi 
și pe câmpii, deci și pentru animalul care este cel mai mare și 
mai lacom dintre ele...” 

Descrierea climatului Atlantidei și a hranei variate care se 
găsea acolo reprezintă un paradis terestru în care traiul nu 
presupunea niciun efort: „Orice lucruri aromate există pe 
pământ, fie ele rădăcini, ierburi sau copaci, ori picături distilate 
din flori și fructe, creșteau și prosperau în acele ţinuturi... 
fructele cultivate ale pământului, atât fructele comestibile 
uscate cât și alte feluri de mâncare... și fructele care aveau 
coaja tare, din care se faceau băuturi, și mieji și alifii, provizii 
mari de castane și alte asemenea cu care te puteai juca, și mai 
erau fructe care se stricau dacă le ţineai prea mult - și feluritele 
deserturi care ne consolau după masă, când oboseam de-atâta 
mâncat - pe toate acestea insula aceea care zace sub apa mării 


le producea într-o abundență infinită.” 

Descrierea lucrărilor de construcţie și a palatelor imense 
amintește de structurile ciclopice din alte părţi ale globului. 

„Ei au înălţat poduri peste zone ale mării care înconjurau 
metropola antică și au făcut un culoar care intra și ieșea din 
palatul regal; apoi au început să construiască palatul în cinstea 
zeilor și a strămoșilor lor... începând de la mare, au săpat un 
canal lat de trei sute de picioare, adânc de o sută de picioare și 
lung de cincizeci de stadii, până în regiunea cea mai 
îndepărtată, care a devenit port, și lăsând o deschidere destul 
de largă pentru ca și cele mai mari corăbii să poată pătrunde. 
Mai mult decât atât, ei au împărţit zona de uscat care separa 
zonele de mare, construind poduri de o asemenea lățime încât 
doar câte o singură triremă să poată ieși din unul și să pătrundă 
în altul, după care le-au făcut acoperișuri; iar dedesubt era loc 
pentru nave, căci malurile în acea zonă erau mult ridicate 
deasupra apei... Insula în care era situat palatul avea un 
diametru de cinci stadii. Pe aceasta, zonele și podul, care avea o 
lăţime de o șesime de stadiu, le-au înconjurat cu un zid de 
piatră, înălţând turnuri în ambele părţi și porţi pe pod acolo 
unde pătrundea marea...” Menţionând culoarea rocilor din 
Atlantida, Platon a indicat fără să știe aceeași culoare 
predominantă a pietrelor din arhipelagul Canarelor din Atlantic. 
În plus, despre Quetzalcóatl, învățatul alb și bărbos care a adus 
scrierea și alte arte în Mexicul antic, se spune că ar fi venit „din 
ținutul negru și roșu”. Platon a spus „piatra care era folosită la 
lucru era scoasă din subsolul centrului insulei și de sub zonele 
interioare și exterioare. Un fel de piatră era albă, celălalt era 
neagră, iar al treilea tip era roșie. Unele clădiri erau simple, dar 
în altele puneau laolaltă pietre diferite, pe care le combinau din 
motive decorative, ca să fie o sursă naturală de încântare...” 

insistența. Cu care Platon pomenește de aur şi de bogății a 
fost interpretată ca o referire la legătura cu civilizațiile antice 
bogate în aur ale Americii, sau cu misterioasele culturi dispărute 
din sud-vestul Spaniei, Tartessos - Tarshish din Vechiul 
Testament. Spaniolii cunoșteau lucrarea lui Platon în timpul lui 
Columb, fiind incitaţi de perspectiva unor cantităţi nelimitate de 
aur. 

„Întreg circuitul zidului care înconjura zona cea mai 
îndepărtată a fost acoperit cu alamă, iar circuitul zidului următor 


l-au acoperit cu cositor, iar al treilea, care împrejmuia citadela, 
strălucea cu lumina roșiatică a oricalcului... în centru se afla 
templul sfânt dedicat zeilor Cleito și Poseidon, care rămânea 
inaccesibil și era încercuit de o împrejmuire din aur... întreg 
exteriorul templului, cu excepţia foișoarelor, era acoperit cu 
argint, iar foișoarele cu aur. În interiorul templului, acoperișul 
era din fildeș, împodobit peste tot cu aur, argint și oricalc. Toate 
celelalte părţi ale zidurilor, coloanelor și coloanelor erau 
acoperite cu oricalc. În templu ei au așezat statui din aur: una îl 
înfățișau pe zeul însuși, stând într-un car tras de șase cai 
înaripaţi, fiind atât de înalt încât atingea acoperișul clădirii cu 
capul. In jurul lui se aflau o sută de nereide călare pe delfini, 
căci pe atunci atât de multe se credea că sunt... lar în jurul 
templului, pe afară, erau așezate statui de aur ale tuturor celor 
zece regi și ale soțiilor lor...” 

Când Platon pomenea de izvoarele reci și fierbinţi pentru băile 
termale, el aprecia corect un fenomen dintr-o insulă a 
Atlanticului. Astăzi, casele din Reykjavik (Islanda) primesc 
căldură și apă caldă de la izvoarele fierbinţi, iar izvoarele 
vulcanice sunt predominante în Azore, despre care unii afirmă 
că ar fi vârfurile munţilor din Atlantida. 

„Ei foloseau fântâni cu apă de la izvoarele fierbinţi și reci, 
care erau abundente și minunat adaptate folosinţei, datorită 
gustului și calităţii deosebite a apei lor. Ei au construit clădiri în 
preajma lor și au plantat copaci potriviţi; de asemenea, au 
construit bazine, unele deschise, altele acoperite, pentru a fi 
folosite iarna la băile calde. Băile regale erau separate de băile 
persoanelor particulare; de asemenea, erau băi separate pentru 
femei și altele pentru cai și vite, și fiecare era împodobită 
corespunzător cu cei care le foloseau...” 

Referinţa la irigaţii amintește de unul din imensele sisteme de 
irigaţii precolumbiene de pe coastele Americii de Sud: 

„O parte din apa scursă era dirijată spre livada lui Poseidon, 
unde se înălțau tot soiul de copaci minunaţi, care creșteau înalţi 
datorită solului foarte bun...” 

În descrierea activităţii comerciale a portului, se bănuiește că 
Platon s-a folosit ca modele de Tyr sau alte porturi feniciene ori 
cretane, deși este improbabil ca în vremuri atât de îndepărtate 
să fi existat un comerț oceanic. In orice caz, se pare că există o 
legătură între fenicieni și Oceanul de Vest, mult mai veche decât 


s-a bănuit. 

„Docurile erau pline de trireme și de magazii navale, și toate 
lucrurile erau gata de a fi folosite... Traversând porturile 
exterioare, trei la număr, ajungeai la un zid care începea de la 
mare și mergea de jur-împrejur. Acesta se afla peste tot la o 
distanţă de cincizeci de stadii de port și de zona cea mai mare și 
înconjura întregul, capetele lui întâlnindu-se la gura canalului ce 
dădea în mare. Întreaga regiunea era plină de locuinte, iar 
canalul și cel mai mare dintre porturi erau pline de corăbii și 
negustori veniţi din toate părțile și care, din pricina numărului 
lor, făceau zi și noapte gălăgie...” 

Descrierea canalelor interioare și a sistemelor de irigație 
amintește de sistemul de irigații din Mesopotamia și din zona de 
coastă peruană. 

„Voi descrie acum câmpia, care a fost cultivată multe veacuri 
de-a rândul de multe generaţii de regi. Aceasta era 
dreptunghiulară și, în cea mai mare parte, dreaptă; și... urmărea 
linia șanțului circular. Adâncimea, lărgimea și lungimea acestui 
șanț erau incredibile, încât cu greu ai fi crezut că putea fi făcut 
de mâna omului, la fel ca și multe alte lucrări. Dar trebuie să vă 
spun ce am auzit. A fost săpat până la adâncimea de o sută de 
picioare, iar lăţimea sa era peste tot de un stadiu. Inconjura în 
întregime câmpia și avea o lungime de zece mii de stadii, în el 
se vărsau torentele care coborau din munţi, iar după ce apele 
înconjurau câmpia și atingea orașul în diferite puncte, erau apoi 
lăsate să se scurgă în mare. De asemenea, din regiunile mai 
înalte, erau săpate canale drepte late de o sută de picioare, care 
se vărsau și ele în canal și apoi în mare. Aceste canale se aflau 
la distanţe de câte o sută de stadii și pe ele era adus lemnul din 
munţi la oraș. Canalele comunicau între ele astfel încât corăbiile 
puteau să transporte roadele pământului la oraș, roade care 
erau culese de două ori pe an: iarna erau udate de apele ploilor, 
iar vara canalele erau umplute cu apă. 

Platon dă chiar și o estimare a numărului de oameni cuprinși 
în activităţile militare, pusă la îndoială de critici, în special cu 
privire la numărul de oameni și la folosirea cailor, care aveau să 
fie domesticiți abia după o mie de ani. Altfel ar însemna fie că 
Atlantida nu s-a scufundat cu o mie de ani înainte de perioada în 
care a trăit Platon, fie că domesticirea cailor a avut loc la o dată 
anterioară celei presupuse. 


„Conducătorul (fiecărei formaţiuni) era obligat să asigure 
pentru război a șasea parte a unui car de luptă, astfel încât să 
se ajungă la un total de zece mii de care de luptă; de asemenea, 
doi cai cu călăreți cu tot, un car ușor fără scaun, însoţit de un 
luptător pedestru înarmat cu un scut mic și un surugiu călare 
care să aibă caii în pază; totodată, el trebuia să aducă doi 
bărbaţi înarmaţi până în dinţi, doi arcași, doi prăștieri, trei 
aruncători de pietre și trei sulițași, toţi pentru luptele corp la 
corp, ca și patru marinari care împreună cu ceilalţi alcătuiau 
echipajele pentru o mie două sute de corăbii. Așa erau ordinele 
de război în orașul regal - în fiecare din celelalte nouă provincii, 
ele erau diferite.” 

O legătură cu Creta și celelalte insule mediteraneene poate fi 
identificată în vânarea și sacrificarea taurilor - o ceremonie care 
continuă să lege naţiunile hispanice de trecutul îndepărtat. 

„Erau tauri care trăiau în preajma templului lui Poseidon iar 
cei zece [regi] care erau lăsaţi singuri în templu, după ce înălţau 
rugăciuni zeilor ca să primească sacrificiile, vânau taurii fără 
arme, numai cu bețe și laţuri. lar taurul care era prins era dus la 
coloană, lovit în cap și înjunghiat deasupra inscripţiilor sacre.” 

(Numărul de zece din relatarea lui Platon se referă la cei zece 
regi ai Atlantidei, care îşi alegeau dintre ei un conducător la 
anumite intervale de timp, o legendă care îşi are replica istorică 
în cei zece regi ai mayașilor și în cei zece regi ai Insulelor 
Canare.) 

Elementele descriptive ale relatării lui Platon îşi găsesc 
paralele neașteptate în Mediterana antică și chiar în America 
preistorică, și ar putea reprezenta o sinteză a legendelor 
atlantice și mediteraneene, după cum ar putea descrie fapte 
reale. Cu toate acestea, mulţi critici au considerat-o o pură 
născocire, încă de când a scris-o. Chiar și discipolul său de mai 
târziu, Aristotel, comentând întreruperea bruscă a dialogurilor 
despre Atlantida, se spune că ar fi remarcat: „El, care a 
inventat-o, a ucis-o.” Un comentator din vremurile noastre, 
Stephan Gsell, a încercat să dea lovitura de graţie observând că 
„Atlantida este menţionată numai de Platon și de cei care l-au 
citit.” 

Amândoi s-au înșelat. Atlantida nu a fost „inventată” de 
Platon, ci i-a fost sugerată de amintirea comună despre un 
continent atlantic purtând numele de Atlantida sau alte nume 


pe care s-ar putea să nu le aflăm niciodată, nume date de 
popoare și triburi care trăiau pe ambele coaste ale Atlanticului: 
în est, în ţinuturile care acum se cheamă Irlanda, Țara Galilor, 
Franţa, Spania, Portugalia, Maroc și insulele din Marea 
Mediterană și Oceanul Atlantic, iar în vest, printre triburile 
indiene din Statele Unite, Mexic, America de Sud și Centrală. 

Printre numeroasele „dovezi” ale existenţei sau inexistenţei 
Atlantidei, una destul de nebuloasă este destul de 
convingătoare. Este însuși numele de Atlantida care poate fi 
asemuit cu o cheie aproape potrivită pentru deschiderea ușii 
către epocile trecute. Căci constatăm că printre multele rase 
antice de pe coastele Atlanticului, de regulă printre acelea care 
au comune conceptele de structuri ciclopice, unelte, invenţii, 
cunoștințe medicale, venerarea soarelui, mumificarea și 
tradiţiile și legendele, numele unui ţinut dispărut în ocean, sau 
al unui paradis, sau al unui tărâm al morţilor, are o sonoritate 
similară cu vocalele și consoanele principale ale cuvântului 
„Atlantida” - literele A, T, L și N. 

Platon folosea cuvântul „Atlantida” cu sensul de fiică sau 
pământ al lui Atlas (gigantul legendar care ţinea pe umerii săi 
cerul). Atlas este numele unui lanț muntos în nord-vestul Africii, 
ale cărui vârfuri se continuă sub apele Oceanului Atlantic, 
reapărând la suprafaţă ca Insulele Canare. In aceste insule, 
numele reapare ca denumire a complexului megalitic de peșteri 
Atalaya. Când locuitorii Insulelor Canare se mai aflau în legătură 
cu romanii, se spunea despre ei că sunt supraviețuitorii unui 
continent dispărut. Anumite triburi din regiunea vestică a Africii 
de Nord erau denumite Atarantes și Atlantioi, iar scriitorii clasici 
se refereau frecvent la locuitorii Spaniei cu numele de atlanţi. 

În mijlocul Oceanului Atlantic, cartaginezii și predecesorii lor, 
fenicienii, se pare că au vizitat o mare insulă denumită Antilla, 
care apare destul de des pe hărţile medievale și ar putea 
reprezenta Azorele sau chiar Antilele. Este foarte probabil ca 
Columb, în prima sa călătorie, să fi avut la el o copie a hărții 
Benicasa, care arăta Antilla sau Antilha în mijlocul Oceanului 
Atlantic, știut fiind că Azorele fuseseră deja descoperite și 
marcate pe hartă. 

Dincolo de ocean, în Lumea Nouă, aflăm că aztecii le-au spus 
conchistadorilor spanioli că strămoșii lor, poporul din Az, veneau 
din Aztlân, un ţinut scufundat din est, și că „zeul blond”, 


Quetzalcóatl, un învăţător cu barbă albă, venise și el dintr-un 
ținut numit Tollân-Tlallapan, aflat în mijlocul mării. O altă 
coincidență lingvistică survine când ne gândim că cuvântul 
aztec pentru „apă” - at/ - înseamnă tot „apă” și în berberă, 
limba unui popor non-arabic care trăiește în munţii Atlas din 
Africa de Nord. 

Mayașii, tot din America Centrală, mențineau tradiţia unui zeu 
alb, denumit Kukulkân, care a adus civilizaţia. Totodată îşi 
aminteau de ţinutul Aztlân, ca și indienii „albi” din Venezuela 
(dispăruţi la scurtă vreme după cucerirea spaniolă), care 
denumiseră una din așezările lor Atlân, după insula dispărută. 
Dacă ne continuăm investigația în Europa, recunoaștem sunetul 
în misteriosul ţinut dispărut Avallon al galilor, și poate chiar în 
Valhalla germanilor, paradisul războinicilor. 

Revenind la civilizaţia pe care am considerat-o multă vreme 
ca fiind cea mai veche, descoperim Tărâmul Morților egiptean, 
localizat în vest și denumit Aalu sau Amenti, în vreme ce 
paradisul babilonian este Arallu. În capitolele VII, XXVI, XLI, XLVI 
și LXXXIX din Coran, biblia Islamului, parte din care conţine 
referințe la scrieri mai vechi, prima silabă a numelui 
continentului dispărut este aproape  recognoscibilă în 
menționarea poporului Ad, o rasă avansată care a construit 
Oraşul Coloanelor și care a fost pedepsit de Dumnezeu pentru 
trufie, așa cum au fost ultimele generații de dinaintea lui Noe și 
a Potopului, a căror amintire apare la aproape toate rasele 
planetei. Dar, în afară de potopul menţionat în Vechiul 
Testament, nu pare să se menţioneze vreun nume de legătură, 
doar dacă numele primului om ar putea avea sensul de nume 
colectiv pentru prima mare rasă civilizată, asemenea poporului 
Ad - „Ad-am”. 

Diferitele interpretări ale numelui, punctele comune ale 
tradiţiilor, mitologia comună, referinţele antice, legendele și 
poveștile identice, arhitectura și cunoștințele comune sunt 
incitante, dar nu oferă nicio dovadă concludentă privind 
Atlantida, care să poată fi acceptată de ochiul obiectiv al 
disciplinelor științifice. 

Prezența inexplicabilă a animalelor și insectelor continentale 
în Azore, Canare și Madeira implică faptul că Azorele au făcut 
cândva parte dintr-un continent sau dintr-un istm. Este vorba de 
focile mici din Azore, o specie care trăiește în general în largul 


coastelor și în arhipelaguri, la șobolanii găsiţi în Azore, la câinii 
indigeni din Canare (de unde și-au și tras insulele numele 
actual), același gen de râme care există în Europa, Africa de 
Nord și insulele din Atlantic, fluturii și cărăbușii comuni în Africa 
și America, o moluscă de apă dulce comună în Europa, America 
și în Azore, moluștele Cypraea, comune Azorelor, Canarelor și 
coastei de vest a Africii și coastei de est a Statelor Unite, ale 
căror larve sensibile nu rezistă în apă adâncă, și specia de 
crustacee mici din Insulele Canare, ai cărei membri orbi trăiesc 
în peșterile subacvatice (în vreme ce membrii ne-orbi ai 
aceleiași specii trăiesc în apele oceanice), ca și cum un 
cataclism brusc i-ar fi prins în capcana peșterilor marine lipsite 
de lumină. 

Pentru a explica prezența comună în Europa și Lumea Nouă 
atât a animalelor mici, cât și a celor mai mari, cum ar fi 
mastodonţii dispăruţi, elefanții și caii, precum și populația 
umană băștinașă, s-a sugerat adesea că cele două emisfere 
erau încă legate de limbi de uscat în Pleistocen și Pliocen, ţinând 
cont de faptul că deriva continentală ar fi prea lentă (câţiva 
centimetri pe an) pentru a explica prezența anumitor forme 
avansate de viaţă animală. În această privinţă, merită amintit 
comentariul lui Charles Hapgood, care spune că ,... limbile de 
uscat au reprezentat o ipoteză foarte convenabilă pentru mulți 
oameni de știință care au căutat să evite alternativa oribilă a 
unor foste continente”. 

În orice caz, animalele nu indică prezenţa unei civilizaţii 
avansate și chiar și relatarea contemporană care spune că 
băștinașii guanches din Insulele Canare, care păstrează tradiţia 
celor zece regi electori (așa cum spune Platon despre Atlantida), 
atunci când au fost redescoperiţi de navigatorii spanioli din 
secolul al XIV-lea, și-au exprimat surpriza că spaniolii au 
supravieţuit scufundării generale a fostului lor continent, nu este 
concludentă, întrucât nu este decât o tradiţie orală oarecare, 
păstrată de ei după ce și-au uitat limbajul scris. 

Insulele Canare, unde o rasă antică supraviețuitoare a fost 
descoperită (și exterminată) și Insulele Azore, unde se pare că 
au fost găsite statui, plăci și ruine subacvatice, au fost 
considerate de unii cercetători ca fiind vârfurile muntoase ale 
continentului atlantic scufundat. 

Interesul modern pentru Atlantida apare în valuri succesive, 


ca valurile oceanului care se sparg de țărm. Și o dată cu 
interesul crescând al generaţiei actuale și cu dezvoltarea 
explorărilor subacvatice, s-ar putea să ne îndreptăm spre cel 
mai mare dintre valuri. 

Miile de cărţi scrise pentru a demonstra existența sau 
inexistenţa Atlantidei în mijlocul Atlanticului (sau într-o mare 
varietate de alte locuri) au pierdut din vedere cea mai logică 
explicaţie dintre toate, una legată strâns de descoperirile 
subacvatice din Bahamas și Caraibe și care ar putea fi acceptată 
în esenţă chiar și de arheologia „oficială”. Cel mai ciudat este că 
ea a fost atât de evidentă și poate că tocmai de aceea nu a fost 
sesizată. Lucrurile stau cam așa: se știe că Bancurile Bahamas 
s-au aflat deasupra apei în timpul ultimei glaciaţiuni, la fel ca și 
alte porțiuni întinse ale platformei continentale de pe întreg 
globul. Râul Hudson din New York se continuă în canioane care 
se prelungesc în largul mării, la fel ca și canioanele râurilor din 
Franța și Spania, La Plata din Argentina și alte râuri care se 
varsă în ocean. Astfel de canioane nu pot fi săpate sub apă. Nici 
plajele de nisip nu se formează pe fundul oceanului, așa cum e 
cazul plajelor scufundate din Azore. 

Prin urmare, pentru a „rezolva” un aspect al controversei 
legate de Atlantida, nu trebuie decât să punem întrebarea: s-a 
ridicat nivelul apei cu mult la un moment situat la limita istoriei 
documentate? De data aceasta obţinem răspunsul de la geologi 
și specialiștii în ghețari - un multumitor „Da” - cu topirea 
accelerată a ultimilor ghețari probabil în urmă cu 12.000 de ani. 
Aceasta reprezintă o ridicare de circa 180 de metri, care a 
acoperit câmpiile de coastă ale continentelor și insulelor, 
inundând totodată (dacă au existat) drumurile, zidurile, orașele 
popoarelor de dinaintea potopului, ai căror supraviețuitori au 
păstrat legenda de neuitat a ridicării apelor, a inundaţiilor și ploii 
care i-a copleșit. 

Adâncimile oceanelor au fost calculate de-a lungul timpului cu 
o precizie crescândă. Cu măsurătorile aproape complete de care 
dispunem astăzi, putem construi o imagine globală a porțiunilor 
de uscat existente în timpul ultime perioade glaciare, care ar 
putea să ofere un răspuns parţial privind situarea primelor 
așezări omenești și a posibilelor civilizaţii timpurii. 

Găsim asemenea zone puţin adânci în Marea Nordului, în 
Marea Mânecii și în sudul și vestul Irlandei, despre care putem 


presupune că înainte de ridicarea apelor oceanice au fost 
porțiuni de uscat. Supoziţia este confirmată de descoperirea 
unor oase de mastodont și a unor unelte din Epoca de Piatră pe 
fundul Mării Nordului, precum și a unor construcții subacvatice 
în largul insulei germane Helgolan. 

Coastele de vest ale Irlandei și Franței abundă în legende 
despre orașe aflate sub apele mărilor care, deși atribuite parţial 
imaginaţiei și misticismului celtic, au fost confirmate de unele 
descoperiri subacvatice din neolitic în largul coastei vestice a 
Franţei. 

Unele din aleile cu menhire se continuă sub apele Atlanticului, 
iar prelungirile lor subacvatice pot fi văzute atunci când nivelul 
mareelor scade neobișnuit de mult, la intervale de cinci sau 
zece ani. 

În Mediterana, un nivel al apei mai scăzut cu câteva zeci de 
metri ar fi adăugat o porţiune considerabilă de uscat la estul 
Tunisiei și ar fi unit Sicilia de Italia, așa cum scriitorii antichităţii 
au și relatat că ar fi fost. Insulele grecești ar fi fost mai întinse și 
mult mai numeroase. De fapt, pe harta Alexandriei întocmită de 
Ibn Ben Zara în 1487, care, la fel ca și Piri Reis, a copiat-o după 
hărți antice realizate într-o perioadă mult mai veche, sunt 
evidenţiate numeroase insule din Marea Egee care acum sunt 
acoperite de apă. Este deosebit de interesant de remarcat, în 
lumina teoriilor recente ale antropologilor greci Galanapoulos și 
Marianatos, faptul că insula Thera, din nordul Cretei, a fost 
Atlantida, sau cel puţin a dat naștere „legendei” cu pricina. De 
altfel, o insulă de pe harta lui Ibn Ben Zara, semănând cu Thera, 
este reprezentată ca având dimensiuni mult mai mari la vremea 
întocmirii hărţii, probabil cu câteva mii de ani în urmă. Se 
consideră că actuala insulă Thera și-a pierdut o mare parte din 
arie într-o explozie vulcanică din anul 1000 î.e.n. De atunci s-au 
produs numeroase cutremure pe insulă, care continuă să 
„fumege”. 

Mai mult decât atât, o mare parte a fundului Mediteranei pare 
a fi constituit din maluri abrupte, stânci ascuţite și văi, ca și cum 
n-ar fi un fund de mare ci o porţiune de uscat acoperit de apă. 

Multe din orașele și porturile mediteraneene aflate acum sub 
apă au fost inundate sau scufundate în vremuri istorice, uneori 
ieșind din nou la suprafaţă după ce au coborât, așa cum e cazul 
cu coloanele de templu antice din Pozzuoli (Italia), actualmente 


deasupra apei, care prezintă urme evidente de la ultima 
imersiune prelungită a templului în apă. 

În orice caz, există și multe alte orașe scufundate în Marea 
Mediterană și în Marea Egee, situate la adâncimi mult mai mari, 
la care se poate să fi ajuns ca rezultat al numeroaselor 
cutremure din regiune. 

Pe lângă scufundarea porturilor istorice cunoscute din 
Mediterana, drumuri și clădiri mult mai vechi sunt descoperite la 
adâncimi și mai mari de către scafandri aflaţi de obicei în 
căutarea bancurilor de pești sau a altor obiecte. 

Ziduri enorme compuse din blocuri lungi de 8 metri și înalte 
de 6 metri, la o adâncime minimă de circa 14 metri au fost 
găsite pe fundul apelor marocane din partea mediteraneană a 
strâmtorii Gibraltar, și s-a constatat apoi faptul că acestea se 
prelungesc pe distanțe de câteva mile. Construcţia generală a 
acestor ziduri, înconjurate de pietre mai mici, seamănă izbitor 
cu lucrările în piatră preistorice, de proporţii ciclopice, de pe 
coastele Atlanticului și din insulele Mediteranei, aflate încă 
deasupra apei. 

Alte scufundări ale clădirilor și orașelor preistorice au fost 
semnalate în apropiere de Thera și mai ales lângă Melos, unde 
un alt scafandru, Jim Thorne, în cursul tentativelor repetate de 
recuperare a braţelor statuii Venus din Milo (în nomenclatura 
greacă, Afrodita din Melos), a găsit din întâmplare o citadelă 
preistorică scufundată la câteva zeci de metri, de la care alte 
drumuri și alei porneau în jos, spre adâncimi și mai mari. 

În America descoperim o largă platformă continentală 
extinzându-se de la Newfoundland la Noua Scoţie, unde are o 
lăţime de câteva sute de mile, și din nou de câteva sute de mile 
est de Cape Cod până în Florida, îngustându-se până la o medie 
de 90-100 de mile în larg. Această zonă subacvatică, care 
probabil că a fost cândva teren uscat, devine mai mare în 
regiunea Bahamas, în largul peninsulei Yucatan și al Americii 
Centrale și din nou în largul coastei nordice a Americii de Sud, 
se îngustează în Brazilia și apoi se lăţește iar la câteva sute de 
mile la sud de Rio de Janeiro. 

Oceanul Atlantic este împărţit pe mijloc de un lanţ sau un șir 
de lanţuri muntoase care pornesc din Islanda spre parte nord- 
estică a Americii de Sud, cotește spre est până aproape de 
Africa și se continuă spre sud. În regiunea de latitudine sudică 


de 38° și de longitudine vestică de 37-30*, pe o linie dreaptă ce 
începe la Lisabona, unele dintre aceste vârfuri muntoase ies la 
suprafaţa Atlanticului pentru a deveni Insulele Azore. Din platoul 
subacvatic nr. 1 al Insulelor Azore, Pico, se ridică un munte 
uriaș, înalt de 7300 metri, din care 5000 metri se află sub apă, 
restul ridicându-se peste nivelul apei. (Piscul abrupt Pico 
amintește de descrierea făcută de Platon marelui munte din 
insula principală a Atlantidei, care se ridică în mijlocul unei 
câmpii mănoase.) 

Deși Atlantida a fost „localizată” în mai multe regiuni ale 
globului, peste o treime din sursele care au cercetat „problema” 
atlantică au situat-o în platoul scufundat din jurul Azorelor, 
incluzând probabil Madeira și Insulele Canare (ai căror locuitori 
originari credeau că sunt supraviețuitori ai atlanţilor), precum și 
alte puncte de sub mare. Este vorba de o poziţie convenabilă 
prin faptul că coincide mai mult sau mai puţin cu cea indicată de 
Platon și în plus este partea cea mai largă a lanţului muntos 
atlantic dintre adevăratul fund de mare de la est de Bazinul 
lberic și cel de la vest de Bazinul Nord-American și Câmpia 
Abisală. Mai mult, măsurătorile efectuate de la perfecţionarea 
metodelor de investigare subacvatică i-ar fi încântat pe Donnelly 
și pe ceilalți cercetători ai Atlantidei de la sfârșitul secolului al 
XIX-lea și începutul secolului nostru. Căci, dacă considerăm 
platoul subacvatic care înconjoară Azorele, găsim o masă de 
uscat submarină cu peninsule, istmuri, golfuri, munți și văi, mai 
întinsă decât Portugalia. Întreaga zonă se află la o adâncime 
variind între 120 și 270 metri, cea mai mare parte a ei aflându- 
se deasupra apei în urmă cu 12.000 de ani, la fel ca și alte 
insule din apropiere. (Să ne amintim de Platon, care vorbea de 
insulele pe lângă care se putea naviga până la adevăratul 
continent care mărginea cealaltă parte!) lar dacă luăm al doilea 
nivel al Platoului Azore de la o adâncime mai mare (300-600 
metri), obținem măsurătorile unei insule uriașe sau ale unui mic 
continent, complet diferențiat din punct de vedere topografic de 
câmpia abisală înconjurătoare a adevăratului ocean. 

Anumite trăsături actuale ale Azorelor și chiar unele tradiţii 
maritime ale locuitorilor de astăzi ai insulelor sugerează cu tărie 
existența unor ţinuturi scufundate. Astfel, pescarii obișnuiesc ca 
ajunși într-un anume punct al oceanului situat la vest de Flores 
să-și scufunde găleţile pentru a obţine apă dulce. La o sută de 


mile în vestul arhipelagului, pescarii cunosc un loc unde-și pot 
ancora ambarcatiunile, deși pare situat în mijlocul oceanului. Nu 
de puţine ori năvoadele le sunt rupte de stânci colţuroase acolo 
unde fundul apei ar trebui să se afle la mare adâncime. 

Părți ale Azorelor par și acum să se scufunde în apă. Când au 
fost prima oară colonizate, insulele Flores și Corvo erau mai 
apropiate, dar între timp au pierdut atât de mult teren încât 
distanţa dintre ele a crescut. Intensa activitate vulcanică a făcut 
ca măsurătorile de adâncime ale oceanului să fie revizuite și, pe 
de altă parte, constituie fără îndoială explicaţia existenței 
izvoarelor reci și fierbinţi în Azore (din nou Platon!), precum și a 
altor caracteristici acvatice neobişnuite, inclusiv lacurile 
adiacente, dar separate, albastre și verzi din Sao Miguel, un lac 
subacvatic în Graziosa și un bazin de lac complet secat în Flores. 

Există mai multe dovezi surprinzătoare privind scufundări de 
mari proporţii ale unor porţiuni de uscat. În apropiere de Azore, 
de la o adâncime de 3600 de metri au fost scoase alge de apă 
dulce, fapt ce dovedește că aceste alge au trăit cândva într-un 
lac de suprafaţă. Mai mult decât atât, la adâncimi de mii de 
metri sub ocean se găsesc platforme acoperite cu nisip, cu toate 
că plajele cu nisip se formează doar în locurile unde valurile s-au 
spart timp de secole de un țărm. 

Rocile de pe fundul oceanului tind să confirme teoria 
submergenţei. În 1898, o navă care încerca să recupereze un 
cablu ce se rupsese la nord de Azore a scos la suprafaţă bucăți 
de tahilit - un gen de lavă vitroasă, care se formează numai la 
suprafață, la presiune atmosferică -, având o vechime de 
12.000-13.000 ani. Mai recent, în cursul unei expediţii 
organizate de Academia de Știință a U.R.S.S., dr. Maria Klinova, 
examinând roci extrase de pe fundul mării la 60 de mile nord de 
Azore, de la o adâncime de 2000 de metri, a găsit dovezi că 
acestea s-au format la presiunea atmosferică, estimând 
scufundarea lor în jurul anului 15000 î.e.n. Ambele descoperiri 
atestă că respectivele porţiuni ale fundului de ocean s-au 
scufundat cam în perioada indicată de Platon pentru 
scufundarea Atlantidei. 

Cercetări recente efectuate de savanţi și oceanografi 
americani pare să confirme teoria scufundării Atlantidei. 

Profesorul Ewing de la Universitatea Columbia a găsit dovezi 
că lava s-a împrăștiat abia de curând pe fundul oceanului și a 


declarat: „Ori terenul s-a scufundat cu două-trei mile, ori marea 
a fost cândva cu două-trei mile mai joasă decât acum. Oricare 
dintre concluzii este surprinzătoare.” 

Profesorul Bruce Heezen, lucrând în cadrul unui proiect al 
Universităţii Duke privind Canalul Puerto Rico, a identificat 
recifuri de coral la adâncimi extrem de mari și a remarcat: 
„Recifurile nu cresc la adâncimi mai mari de cincisprezece 
metri. Aceasta înseamnă că zona pe care am cercetat-o s-a aflat 
cândva aproape de nivelul mării.” 

In ultimul timp au fost înregistrate variaţii foarte mari ale 
adâncimilor de ocean în aceleași locuri, ca și cum fundul 
oceanului s-ar înălța și ar cobori în mod constant, în 1923, o 
navă de întreţinere a cablurilor a companiei Western Union a 
raportat o înălţare aparentă de două mile în același loc în care, 
cu douăzeci și cinci de ani în urmă, fusese întins un cablu. 

Dar oare Atlantida chiar s-a scufundat sau a fost pur și simplu 
inundată de apele aflate în ascensiune. Se poate ca parţial să se 
fi scufundat, deoarece lanţul din centrul Atlanticului este situat 
în cea mai activă zonă seismică a planetei, în care mișcările 
vulcanice constante modifică adâncimea și topografia fundului 
oceanic, făcând în același timp ca, de-a lungul secolelor, insulele 
să apară și să dispară, ori să devină mai mari sau mai mici. De 
curând, o insulă mare, Surtsey, s-a înălţat din mare în apropiere 
de Islanda, eveniment însoţit de explozii vulcanice 
spectaculoase. 

In fiecare an se produc aproximativ 100.000 de cutremure, 
provocate de eforturile variabile din scoarța terestră de-a lungul 
„liniei de slăbiciune”. Majoritatea acestor cutremure, dintre care 
doar o mie sunt serioase, au loc sub mare, de-a lungul marii falii 
seismice care străbate centrul Atlanticului, parțial pe la est de 
Mediterana, cu „accese” care se prelungesc până în Asia 
Centrală, dar în principal în jurul Africii, în Marea Fisură a Africii, 
în Oceanul Indian, continuând pe la sud de Australia, apoi prin 
Pacific spre nord către Indonezia, Japonia, Aleutine, Alaska și 
California, și de asemenea la sud-est spre Mexic, Chile și Peru. 
Din vremuri imemoriale, una din zonele seismice principale ale 
planetei a fost lanţul muntos de pe fundul Atlanticului, exact în 
locul unde se spune că s-ar fi scufundat cel de-al optulea 
continent - Atlantida - în oceanul care acum îi poartă numele. 

Dacă examinăm Oceanul Pacific, constatăm că nu are un lanţ 


muntos central ca Atlanticul. Pacificul este considerat a fi 
marele ocean originar al Terrei - Pantha/assa - acea mare 
atotcuprinzătoare pe care conform teoriei derivei continentale a 
lui Wegener, s-a format masa de uscat iniţială a Pământului, 
separându-se apoi în secțiunile ei continentale, care s-au 
distanțat asemenea unor uriașe insule plutitoare, formând 
actualele continente și insule aflate în continuare într-o derivă 
lentă de câţiva centimetri pe an. 

Exceptând zonele din apropierea maselor de uscat 
continentale, lanțurile muntoase ale acestei super-mări 
reziduale nu formează ţinuturi scufundate considerabile care să 
indice că un continent suplimentar s-ar fi aflat deasupra 
nivelului mării în Holocen, Epoca omului. 

Lanţurile muntoase submarine, dintre care unele sunt 
orientate de la est la vest, ies din loc în loc la suprafaţă sub 
forma unor șiruri de insule cum ar fi: Caroline, Mariane, 
Marshall, Gilbert, și Hawaii, Aleutinele în nord și grupurile 
Melaneziene în sud. În orice caz, dacă nivelul apei ar fi calculat 
cu 180 de metri mai jos în timpul erei glaciare, unele dintre 
aceste insule, ca de exemplu Hawaii, ar fi legate prin porțiuni de 
uscat. Mai mult decât atât, Australia ar fi legată de Asia de Sud- 
Est și mari porțiuni din fundurile de ocean din Indonezia și 
Malaysia s-ar afla deasupra apei. 

Ruinele ciclopice descoperite în insulele Pacificului, despre 
care actualii locuitori păstrează doar niște legende vagi, au dat 
naștere unor speculaţii legate de faptul că aceste insule ar fi 
resturi ale unui alt continent dispărut. O asemenea masă 
continentală trebuie să fi existat, spune raţionamentul, pentru a 
explica sutele de statui și construcții ciclopice de pe Insula 
Paștelui, a cărei suprafață actuală n-ar putea găzdui decât o 
populație mică; uriașul oraș de piatră de la Ponape, din Caroline; 
ruinele din piatră și drumurile care se continuă în mare de pe 
alte insule precum și legendele despre un imperiu măreț din 
Pacific. Amintiri despre acest imperiu au persistat până în 
vremurile moderne, așa cum demonstrează plăţile de tribut 
efectuate de băștinașii din insulele Yap, Truk și altele, care îşi 
duc tributurile în locuri îndepărtate, fără să știe exact de ce, dar 
fiind convinși că este obligatoriu să procedeze astfel. 

Spre deosebire de Atlantida, presupusul continent dispărut 
din Pacific are un element de confuzie în denumirea sa, Mu sau 


Lemuria. Numele de Lemuria a fost iniţial sugerat de către 
biologi pentru un ipotetic continent în Oceanul Indian, care ar 
explica existenţa lemurilor și altor animale descoperite numai în 
Madagascar, fiind împrumutat de susținătorii teoriei 
continentului dispărut din Pacific. Cuvântul Mu a fost prima oară 
supus atenției publice de traducerea eronată a documentelor 
mayașe de către „americaniştii” francezi sau de către 
cercetătorii civilizației amerindiene, Le Plongeon și Brasseur de 
Boubourg, din secolul al XIX-lea. 

Situarea unui unic continent în imensitatea Oceanului Pacific 
este îndoielnică. O parte dintre misterele arheologice care 
marchează diferitele insule sunt separate prin distanţe de mii de 
kilometri. Orașul părăsit Nan Madol din Caroline este aproape în 
cealaltă parte a oceanului față de misterioasa zonă arheologică 
Rapa Nui, sau de Insula Paștelui, a cărei poziţie estică extremă o 
situează aproape direct la sud de localitatea Gallup, New 
Mexico. Alte ruine, drumuri și docuri de piatră, trunchieri ale 
piscurilor muntoase pentru formarea unor platouri, sculpturi în 
piatră și scriere pictorială există în locuri diferite și foarte 
depărtate între ele cum ar fi Hawaii, Pitcaim, Yap, Malden, 
insulele Line? și Marquesas’. 

Orașul părăsit de o vechime incertă Ponape, ale cărui mărime 
și construcție dovedesc o fostă cultură puternică și bine 
organizată, care a dispărut aproape fără nicio urmă. Nan Madol, 
numit și Metalanim (sau Metaranimu în timpul îndelungatei 
stăpâniri japoneze a insulelor Caroline), acoperă aproape 29 
km?, fiind împânzit de canale și construit din blocuri de bazalt 
imense, perfect tăiate, transportat de la cariere situate la 
cincizeci de kilometri distanță. Unele ziduri sunt înalte de 12 
metri și groase de 5,5 metri. O caracteristică extrem de 
neobișnuită a construcţiei sale este aceea că, după toate 
aparențele, canalele sale au fost construite în sus și nu în jos, iar 
insulele propriu-zise sunt în mare măsură artificiale, fiind de fapt 
niște platforme de piatră amenajate în mare. Blocurile de piatră 
au fost așezate pe recifurile de corali pentru a forma o serie de 
insule și canale legate interconectate. Pentru protecția orașului 
au fost ridicate diguri în ocean iar o poartă maritimă permitea 


? Line Islands - grup de 11 atoli din zona centrală a Pacificului, la sud 
de Hawaii (n. tr.). 
3 Grup de insule franceze din sudul Pacificului (n. tr.). 


accesul la mare al marilor canoe. 

Numărul braţelor de muncă necesare pentru construirea unui 
astfel de oraș și, de aici, ideea existenţei anterioare a unui ţinut 
mai întins sunt comentate de J. MacMillan Brown în cartea The 
Riddle of the Pacific (Enigma din Pacific): 

„Ridicarea blocurilor de piatră de până la douăzeci și cinci de 
tone în greutate la înălțimi de aproape douăzeci de metri 
trebuie să fi antrenat zeci de mii de lucrători bine organizați, 
care trebuiau adăpostiţi, îmbrăcaţi și hrăniţi. Și totuși, pe o rază 
de o mie cinci sute de mile de jur-împrejur, astăzi nu sunt mai 
mult de cincizeci de mii de oameni. Ar fi unul din miracolele 
Pacificului, dacă nu am presupune scufundarea unui ţinut de 
douăzeci de ori mai întins decât cel existent azi...” 

Legendele băștinașilor privind construirea orașului sunt 
extrem de sărace în detalii tehnice - eroi de sorginte divină ar fi 
făcut să zboare pietrele de la carierele îndepărtate până la 
poziţia lor finală din cadrul zidurilor, canalelor și digurilor, o 
explicaţie similară fiind dată și pentru construcţiile ciclopice din 
Anzi. O populaţie concentrată, bine organizată și înzestrată cu 
unelte și tehnici sofisticate ar fi fost firește în stare să 
construiască Nan Madol ca și celelalte edificii enigmatice din 
insulele Pacificului. 

Majoritatea acestor insule aveau o populaţie mult mai 
numeroasă când au fost descoperite de oamenii albi decât 
ulterior, când bolile, alcoolul, sclavia și uneori măcelărirea pur și 
simplu au decimat populaţiile. În general, civilizațiile cândva 
înfloritoare se aflau într-o stare de declin cultural la vremea 
când au fost descoperite. Din nou un paralelism straniu cu cazul 
amerindienilor, unde s-au păstrat legende despre niște foste 
rase mai dezvoltate. 

Se poate ca imensele edificii din Ponape, Rapa Nui și alte 
insule să nu fi fost ridicate în cadrul culturii unui „continent 
dispărut” de o mare întindere, ci să fi fost construite de 
descendenţii raselor care au fost influențate, cucerite sau 
instruite de membrii unei mari rase exploratoare a mărilor, 
dispărută între timp, fie prin absorbţie culturală, fie dintr-un alt 
motiv. 

Indicii că dezvoltarea culturală s-a oprit cu o bruschețe 
alarmantă în unele insule ale Pacificului predomină în legende 
legate de distrugeri sau cataclisme neașteptate. Chiar și ruinele 


prezintă urme ale unei întreruperi bruște. Zeci de statui din 
Insula Paștelui erau în curs de prelucrare în momentul în care 
ceva i-a făcut pe sculptori să-și lepede uneltele. Blocuri de 
piatră finisate așteptau să fie expediate iar la Nan Madol unele 
ziduri ciclopice aflate în construcţie nu au fost niciodată 
terminate. 

Erupţiile vulcanice ar fi putut provoca modificări considerabile 
de teren în lanţurile subacvatice ale căror vârfuri sunt insulele 
Pacificului. Insula Paștelui, de exemplu, este situată pe un con 
înalt care se înalță de pe fundul oceanului în zona Platoului 
Nazca, fiind poziționată pe o bază cât se poate de instabilă, între 
„zonele de fractură” - zona de fractură Insula Paștelui la nord și 
zonele de fractură Challenger și Mendez la sud. 

Ca și Atlanticul, Pacificul este caracterizat de o sumedenie de 
„munţi marini” - conuri misterioase care se înalţă de pe fund 
dar au vârfurile aplatizate, uneori destul de aproape de 
suprafață. S-a sugerat că acești munţi marini ar fi fost cândva 
insule, ale căror suprafeţe plate s-ar fi aflat cândva deasupra 
apei. Reciproc, în ambele oceane, găsim foste plaje ridicate la 
mari înălțimi pe uscat: 120 metri la Paracas (Peru), 400 de metri 
în apropiere de Valparaiso (Chile), 450 metri în nordul Californiei 
și 520 de metri pe coasta Groenlandei. Faptul că aceste 
modificări au avut loc în timpul perioadelor de civilizație este 
dovedit de fragmentele de obiecte artificiale (bucăţi de năvod 
sau de materiale textile și cioburi de ceramică) găsite în 
amestecul de nisip, scoici și pământ săltate la mare înălțime sub 
forma plajelor supraînălțate din Peru. 

Ținând cont de enorma difuziune a culturii preistorice din 
Pacific și de capacitatea navigatorilor de a găsi insule relativ 
mici și îndepărtate, călătorind perioade lungi de timp fără să 
vadă uscatul, ai sentimentul că primii navigatori ai Pacificului au 
avut cândva acces la tehnici și informații provenite dintr-o 
epocă avansată anterioară a navigaţiei, când marinarii-pionieri 
navigau pe tot cuprinsul unei planete mai tinere, întocmind hărți 
ale oceanelor și cerului. 

Unele elemente neașteptate și neobișnuite de știință, 
dezvoltate sau moștenite de băștinașii insulelor din Pacific, par 
să indice, la fel ca și ruinele lor uluitoare, legături cu o cultură 
mult mai rafinată. Primii navigatori, în canoele lor duble, erau în 
stare să parcurgă distanţe mai mari decât Columb și într-o 


perioadă mult anterioară acestuia. Din câte cunoaștem, ei 
dispuneau de niște instrumente din lemn corelate cu poziţiile 
stelelor, probabil moștenite de la o populaţie de exploratori ai 
mărilor de dinainte de ei. Călătoria hawaienilor din Tahiti în 
Hawaii este doar un exemplu al priceperii lor într-ale navigaţiei. 
Maorii, care au migrat în masă, cu o mie de ani în urmă, din 
Polinezia în Noua Zeelandă, știau multe lucruri despre pozițiile 
stelelor dar, nu se știe cum, știau și faptul că planeta Saturn 
avea inele. 

In cercetările arheologice de pe Insula Paștelui au fost 
determinate trei niveluri culturale, cel mai vechi fiind și cel mai 
avansat. Sculpturi în piatră din Insula Paștelui reprezintă o 
corabie antică cu trei catarge, mai mare și diferită de cele 
utilizate de locuitori atunci când au fost descoperiți. 

Multe din tabuurile polineziene sau lucrurile care nu trebuie 
făcute pentru a nu atrage mânia zeilor sau a spiritelor, precum 
și incantaţiile vracilor ar putea fi vestigii suplimentare ale unor 
cunoștințe medicale antice deghizate în vrăjitorii. Într-o carte 
cuprinzătoare despre Ponape, Sibley S. Morill oferă o bine 
fundamentată opinie conform căreia „vracii” cunosc un 
tratament eficient pentru tetanos și gonoree, precum și 
„poţiuni” pentru alinarea durerilor de inimă și întreruperea 
sarcinii. 

Un exemplu concludent de regres cultural printre populațiile 
din insulele Pacificului este pierderea sistemului de scriere din 
Insula Paștelui înainte de a putea fi tradus. Când Insula Paștelui 
a fost vizitată prima oară, unii dintre băștinași, dintr-o populaţie 
de circa 6000 de oameni, puteau să citească misterioasa scriere 
rongo-rongo, scrisă sau cioplită pe scânduri sau pe piatră. 
Scrierea părea să fie un alfabet silabic, unele din caractere 
reprezentând siluete umane și alte figuri cu un desen simplu. 
După decimările provocate de sclavie și boli, când populaţia a 
fost redusă la circa o sută de supraviețuitori, toţi cei care 
știuseră cândva să le citească au murit și, o dată cu ei, secretul 
„alfabetului” ca și conţinutul documentelor. Alte scrieri similare, 
la fel de indescifrabile, au fost descoperite în Insulele Caroline. 

Alfabetul, sau mai degrabă scrierea silabică (fiindcă avea 
peste cinci sute de semne), reprezintă un mister poate chiar mai 
mare decât statuile din Insula Paștelui. După toate aparențele, 
aceasta este înrudită cu scrierea unei culturi dispărute situată la 


antipozi faţă de Insula Paștelui, adică în Valea Indului din 
Pakistan, locul marilor orașe Mohenjo-Daro și Harappa, despre 
care se crede că au o vechime de 4500 de ani, antedatând 
cultura istorică a Indiei. Cultura din Valea Indului era răspândită 
pe toată Valea Indulu și includea orașele extrem de bine 
organizate și foarte dens populate, cu sisteme complexe de 
alimentare cu apă și eliminare a reziduurilor. Ea a luat sfârșit 
brusc în jurul anului 1500 î.e.n. Fiind cucerită și distrusă de 
invadatorii din nord, atât de brusc încât scheletele locuitorilor 
măcelăriți au fost descoperite conservate la vechiul nivel al 
străzilor. 

Cultura din Valea Indului este considerată a fi contemporană 
cu Sumeria antică, a cărei scriere o putem citi, dar scrierea din 
Mohenjo-Daro și Harappa s-a dovedit indescifrabilă, deoarece 
limba propriu-zisă a dispărut o dată cu oamenii care o vorbeau. 

Distanţa terestră maximă dintre Valea Indului și Insula 
Paștelui face cu atât mai incredibil faptul că multe din literele și 
silabele inscripţiilor descoperite în Valea Indului pe sigilii folosite 
pentru ștampilare sau identificare, și în Insula Paștelui pe 
„lemnele vorbitoare” (scândurile rongo-rongo) sau cioplite în 
piatră, seamănă atât de mult încât fac de neconceput o 
asemănare întâmplătoare sau datorată unei simple coincidenţe. 
Asemănarea este atât de apropiată încât, ţinând cont că 
inscripţiile din Insula Paștelui au adeseori o linie dublă, putem 
porni de la un semn din Valea Indului și deduce care va fi 
echivalentul lui din Insula Paștelui. 

Scrierea din Insula Paștelui a fost folosită până într-o perioadă 
relativ recentă iar unele tăblițe de lemn au scăpat de 
distrugerile previzibile provocate de misionari. O propoziţie 
memorată a fost identificată de episcopul Jaussen din Tahiti prin 
intermediul unui supravieţuitor din Insula Paștelui care trăiește 
în Tahiti. Fostul localnic al insulei a memorat conţinutul unei 
tăblițe, dar nu mai reușea să separe sunetele, arătând în mod 
repetat spre o frază care conţinea aceleași simboluri, 
traducându-le prin „Ei îşi înălțau rugăciunile către zeul 
Rangitea”. Dacă traducerea este corectă, aceasta nu face decât 
să sporească misterul, căci Rangitea se află în Friendly Islands, 
aflate într-o altă regiune a oceanului, la o distanţă de 1500 de 
mile. 

Existenţa unei scrieri izolate pe o insulă situată la mii de mile 


de oricare continent, în cel mai mare dintre oceanele lumii, la o 
distanţă de o jumătate de circumferință terestră de o scriere 
similară aparţinând de India preistorică implică nu numai origini 
comune, dar și o difuziune a culturii, și constituie un indiciu 
concret privind călătoriile oceanice neconsemnate documentar 
din vremuri străvechi, de o amploare considerată până acum 
imposibil. 

Cu toate acestea, dacă nivelul mării ar fi fost mai coborât, sau 
dacă masele de uscat ar fi fost aranjate altfel, astfel de călătorii, 
deși lungi, ar fi fost posibile și prin urmare ar fi înlesnit 
difuziunea culturală, rasială și lingvistică în ţinuturile de coastă 
de pe întreaga planetă. 


VIII. Zeii marilor 


Majoritatea  antropologilor acceptă ideea că strămoșii 
amerindienilor au plecat cândva din Siberia peste Strâmtoarea 
Bering, pe atunci îngheţată, și în cele din urmă au populat 
America începând cu Alaska până în extremitatea sudică numită 
Tierra del Fuego, cu triburile sălbatice și imperiile civilizate 
găsite în America de primii exploratori europeni. Toată lumea 
pare convinsă de acest lucru cu excepţia indienilor înșiși, atât 
cei din trecut cât și cei de acum, care au conservat tradiții orale, 
scrise și pictoriale privind proveniența lor, niciuna dintre ele 
neavând nicio legătură cu Siberia. 

Aztecii din Mexic, toltecii, care i-au precedat, mayașii și alte 
triburi din America Centrală considerau că se trag dintr-o insulă 
situată în marea de est și numită Aztlân sau Atlân (spre eterna 
satisfacție a susținătorilor tradiţiei Atlantice). Ei descriau chiar, 
în documentele arhivate după cucerirea spaniolă, când tradiţia 
era încă proaspătă, locul unde strămoșii lor au debarcat pe 
coasta mexicană (aproape de Vera Cruz) și cum și-au adus cu ei 
neprețuitele lor cărţi și picturi. Episcopul Landa, enigmaticul 
instigator la distrugerea arhivelor mayașe, care mai târziu a 
studiat rămășițele, a consemnat la un moment apropiat de 
cucerirea inițială a Yucatânului că toate tradiţiile din această 
peninsulă indică o origine estică și străină a populaţiei. Cei care 
au transcris printre primii documentele mayașe au raportat 
următoarele: „Băștinașii cred că strămoșii lor au traversat 
marea printr-o trecătoare care s-a deschis pentru ei.” Mayașii 


quiche din Guatemala, consemnează în cronica lor, Popul Vuh: 
„Cei trei fii ai regelui Quiche au făcut o vizită într-o ţară situată 
la est, de unde vin strămoșii noștri.” 

Printre indienii din Statele Unite există o larg răspândită 
tradiţie a imigrării, de regulă pe calea mării, dinspre est. Indienii 
din regiunea Marilor Lacuri credeau că strămoșii lor au trăit 
cândva spre „soare-răsare”. Tradițiile hopi relatează migraţia lor 
din sudul tropical și povestesc că la un moment dat au scăpat 
de distrugere trăind sub mare, în vreme ce alţii au scăpat de 
inundarea celei de-a „treia lumi” traversând marea pe plute 
uriașe din papură. 

Indienii len-lenapi din Delaware credeau că vin din „prima 
ţară... de dincolo de marele ocean” și, potrivit tradiţiei sioux: 
„Triburile de indieni erau altădată unul singur, și toți trăiau 
împreună pe o insulă... către est sau răsărit...” și că au sosit în 
noua ţară plutind „vreme de săptămâni” în canoe uriașe. 
Indienii iowa se referă și ei la o insulă ca punct de origine într-o 
legendă care spune: „La început toţi oamenii trăiau pe o insulă 
unde se naște steaua zilei.” 

În America de Sud, preincașii chimu, care au dezvoltat o 
civilizaţie avansată pe coasta vestică a Perului, construind un 
oraș imens, Can Chan, ale cărui ruine se întinde pe mai bine de 
28 de kilometri pătraţi, spuneau că strămoșii lor au sosit pe 
mare, cu o mare flotă de canoe lungi. 

Deși nu sunt de acord cu legendele pitorești ale indienilor 
privind punctul lor de origine, antropologii au acceptat faptul că 
indienii nu îşi au originea pe continentul american. Unul din 
motivele cele mai pertinente pentru apariţia relativ recentă a 
omului în Lumea Nouă este absența unor fosile de maimuțe 
antropoide mari sau de alte specii înrudite cu humanoizii în 
America. Un altul este faptul că urmele prezenţei omului aici au 
o vechime estimată între 10.000 și 30.000 de ani, în vreme ce 
proto-omul din Africa și Asia ajunge la o vechime de un milion și 
jumătate de ani. 

Până și cifra de 10.000 de ani a fost considerată exagerată 
pentru vechimea prezenţei omului în America. Când resturile 
fosile ale unui „buffalo” monstruos (bos americana), dispărut de 
10.000 de ani, au fost găsite în anii douăzeci în apropiere de 
Folsom, New Mexico, cu un vârf de săgeată fin prelucrat înfipt 
între oase, „experţii” au proclamat că e vorba de un vârf de 


săgeată din cele folosite de indieni care fusese adusă acolo de 
cine știe ce animal rozător. Ulterior, când un alt vârf de săgeată 
a fost găsit într-una din coastele unui alt buffalo, opinia a 
început să se schimbe și în cele din urmă s-a stabilit că omul de 
Folsom a fost unul dintre primii locuitori ai continentului 
american. Alte urme ale omului preistoric au ieșit la iveală în 
diferite zone ale Statelor Unite, cum ar fi cea de pe coasta 
dinspre Atlantic a Floridei, unde au fost găsite fosile de tigri și 
cămile printre obiecte de ceramică și unelte de piatră fabricate 
de om. 

Deși în general se consideră că încă înainte de apariţia 
omului, caii au dispărut de pe continentul american, oase de cai 
primitivi și de oameni au fost găsite împreună în mai multe 
peșteri (Fell Cave, Cerro Sota și Pallo Aike) din regiunea 
strâmtorii Magellan în anul 1938, și care mai târziu au fost 
datate cu 9000 de ani în urmă. 

În America de Sud se întâlnește o sugestie și mai 
surprinzătoare privind vechimea omului. In apropiere de Pisco 
(Peru), cam în vecinătatea marcajelor de la Nazca, printre 
ruinele a două orașe de coastă construite mai ales din piatră de 
porfir (descoperite de arheologul peruvian dr. Julio Tello), s-au 
găsit obiecte de ceramică decorate cu reprezentări de lama. 
Aceste animale sunt reprezentate ca având câte cinci degete la 
fiecare picior, în loc de două, sau de copită despicată, așa cum 
are lama din zilele noastre. 

Amintirile despre elefanții și mastodonții dispăruţi ar putea 
explica motivele cu elefanţi din arta mexicană antică precum și 
faimoasa „movilă a elefantului” din Wisconsin. Aceeași deducție 
se poate face și pornind de la reprezentările de toxodon, un 
mamifer despre care știm că a existat în această zonă în epoci 
îndepărtate, pe obiectele de ceramică găsite la Tiahuanaco, în 
Bolivia. Siluete semănând cu dinozauri au fost găsite zgâriate pe 
aflorimentele de rocă și bolovanii din Valea Amazonului iar 
modele mici de dinozauri au fost excavate în centrul Mexicului. 
Pe frizele templelor din Mexic și America Centrală au fost găsite 
reprezentări de dragoni și de șopârle enorme. 

Bineînțeles că pictografele amazoniene pot fi doar niște 
reprezentări de monștri sau de șopârle stilizate ca în China și, la 
drept vorbind, dragonii mayași chiar seamănă cu dragonii 
chinezești, într-o măsură uluitoare. Dar oricare ar fi elementul 


temporal al prezenţei omului în America, devine tot mai evident 
că acesta se află aici de foarte multă vreme, în orice caz de 
suficient timp ca să fi intrat în contact și să fi fost influenţat și 
de alte culturi în afară de cele din Siberia, via Strâmtoarea 
Bering. 

Printre naţiunile cele mai avansate din punct de vedere 
cultural din America antică persistă o tradiţie ciudată despre 
vizitele repetate ale unor zei, semizei și învăţători albi. În 
Mexicul antic este vorba de „zeul blond” Quetzalcóatl, asociat 
cu planeta Venus, care prefera ofrandele de flori, în locul 
sacrificiilor umane oferite zeilor mai „bruneţi” din acea perioadă. 
Quetzalcóatl este creditat cu faptul că i-a învățat multe dintre 
artele civilizate pe predecesorii aztecilor și se spunea că vine 
dintr-un loc situat în marea estică, denumită Tuia, Tollân sau 
Hue Hue (vechi, vechi) Tlapallan. Pe lângă barbă și pielea 
deschisă la culoare, Quetzalcóatl mai era renumit pentru faptul 
că purta veșminte lungi împodobite cu cruci brodate. 

Un zeu similar, cu același trecut, era venerat în ţinuturile 
mayașe precum Kukulkân. Atlantologii consideră legenda 
Quetzalc6atl-Kukulkân un element esenţial al teoriei atlanteene, 
în timp ce alţii consideră că acesta ar fi putut avea o origine 
minoică, feniciană, cartagineză, romană sau scandinavă, iar 
irlandezii, cu un entuziasm celtic nestăvilit, cred că el ar fi putut 
fi sfântul Brendan, care a pornit însoţit de călugări într-o 
expediţie din portul irlandez Tralee, navigând spre vest în anul 
484, expediţie din care nu s-a mai întors, sau că ar fi fost 
puternicul șef al războinicilor irlandezi, Chuchulain, datorită 
similarităţii de nume cu Kukulkân. 

Tradițiile mayașe amintesc și de alţi învăţători cu pielea albă 
care au venit și s-au întors în „insula sau ţinutul din marea unde 
răsare soarele”. Populaţia quiche din Guatemala îl numea pe 
zeul-învățător Gucumatz. ltzamna, zeul mayaș al medicinei, al 
scrisului și al cărţilor, pare a fi un alt exemplu cultural important 
pentru America antică. In Columbia, zeul soarelui la populaţia 
chibcha din Bochica seamănă cu Quetzalcóatl în atributele sale 
de învăţător și promotor al civilizaţiei. Totuși, un aspect 
neobișnuit al legendei bichicane este faptul că zeul și soţia sa au 
venit în Columbia dinspre est călare pe cămile. Samé, 
învățătorul semi-divin a cărui amintire a fost păstrată de indienii 
din Brazilia, cel care i-a învăţat agricultura și magia, ar fi venit și 


el de peste ocean, din locul în care răsare soarele. Ca și 
Quetzalcóatl și ceilalţi învăţători misterioși, el poseda o barbă 
albă, atipică pentru indieni. 

O legendă întrucâtva diferită dar la fel de interesantă fost 
transcrisă în spaniolă de către episcopul de Chiapas în 1691, 
după ce același episcop a provocat arderea cărţilor mayașe 
originale, din care și-a extras informaţiile. Relatarea se referă la 
un grup de coloniști cu veșminte lungi, sosiți în ţinuturile 
mayașe la o dată calculată de episcop și de ajutoarele sale ca 
fiind în jurul anului 1000 î.e.n. Ei erau conduși de un semizeu 
numit Votan, uneori considerat nepotul lui Quetzalcóatl, și se 
spune că aceștia au făcut căsătorii mixte cu mayașii și au 
întemeiat orașul Palenque. O parte foarte interesantă a legendei 
lui Votan relatează că acesta s-a întors de mai multe ori în 
ținutul său de origine de peste ocean pentru a aduce și mai 
mulți adepţi. 

Aceste legende persistente s-ar putea dovedi un factor crucial 
în prăbușirea Imperiului Aztec și mai târziu al orașelor mayașe 
sub asaltul spaniolilor căci, printr-o incredibilă coincidenţă, 
Cortez și armata sa de conchistadori au sosit în „anul-nume” ce- 
acatl (o trestie) al zeului Quetzalcóatl, ca și cum acesta s-ar fi 
întors de ziua sa de naștere, exact așa cum spusese zeul că se 
va întoarce într-o bună zi, atunci când plecase cu corabia către 
Hue Hue Tlapallan. Când aztecii au văzut pielea palidă a 
spaniolilor, au fost aproape siguri că aceștia erau solii lui 
Quetzalcóatl și că Cortez sau poate blondul căpitan Alvarado, pe 
care l-au numit Tonantiuh (Copilul Soarelui), era fie zeul însuși, 
fie o rudă apropiată. La începutul confruntărilor, aztecii, care de 
regulă erau o naţiune combativă și războinică, au fost foarte 
derutați și divizați în măsura în care în subconștient simțeau că 
războiul ar putea fi împotriva voinţei zeilor, un fenomen care nu 
e restrâns strict la acea perioadă. 

Uriașul Imperiu Incaș, care se întindea din Columbia până în 
Chile și în interiorul continentului sud-american până în Bolivia, 
care avea, după unele estimări, circa douăzeci de milioane de 
locuitori bine înregimentaţi și conduși de o guvernare proto- 
socialistă, acest imperiu deci s-a prăbușit din același motiv. Se 
spune că zeul și învățătorul lor, Viracocha (Marea bătută de 
vânturi), ar fi venit de la marele ocean și s-ar fi întors într-un 
ținut situat la vest - o inversare a legendei Quetzalcóatl- 


Kukulkân. Când peruvienii antici au fost atacați pe neașteptate 
de către spanioli, ei nu au putut să scape de sentimentul că 
Pizarro și oamenii săi erau într-un fel înrudiţi cu Viracocha. 
Voința lor de a rezista a fost și mai mult afectată de o profeție 
făcută de al doisprezecelea Inca, Huayna Capac, care a prezis 
pe patul de moarte că, sub domnia celui de-al treisprezecelea 
Inca, niște „bărbați albi vor veni de sub Soare și-i vor cuceri pe 
peruvieni”. 

incidenţa profeţiei amestecată cu tradiţiile unor binefăcători 
de origine divină veniţi de pe mare este unul dintre aspectele 
cele mai neobișnuite ale cuceririi civilizaţiilor amerindiene, Sora 
ultimului împărat aztec, prinţesa Papantzin, a prezis și ea corect 
apariţia unor zei albi de pe mare, din largul coastei Mexicului, o 
profeție care l-a afectat atât de mult pe fratele ei, Montezuma, 
încât atunci când au sosit spaniolii, el a fost incapabil să mai 
acţioneze. Chilâm Balâm, mare preot al mayașilor, a prezis că la 
sfârșitul celei de-a treisprezecea epoci oamenii albi vor veni din 
nou în Yucatân. 

Se mai cunoaște o profeție aztecă, potrivit căreia după 
venirea oamenilor albi și distrugerea vechilor zei și a templelor 
lor, va veni o vreme când vechii zei și vechea stăpânire vor 
dobândi din nou puterea în valea Mexicului, o profeție care 
continuă să fie păstrată de unele triburi de indieni neasimilate, 
oricât de incertă ar fi data confirmării ei. 

In timp ce-și continuau cuceririle în America antică, 
spaniolii.au găsit reminiscențe ale unor rase de coloraturi 
diverse. Intr-un oraș numit Atlân, de pe coasta panameză 
dinspre Atlantic, ei au găsit locuitori cu pielea deschisă la 
culoare, ale căror soţii aveau pielea asemănătoare cu a femeilor 
din Spania, dar, în entuziasmul acestei descoperiri, toate 
celelalte comentarii antropologice s-au pierdut (dacă au existat 
într-adevăr). 

Triburi de oameni cu pielea aproape neagră și extrem de 
războinici au fost întâlnite în junglele din America de Sud și, 
când au ajuns în Peru, spaniolii au observat că aristocrația 
ereditară din Imperiul Incaș avea pielea extrem de albă, cu părul 
șaten, roșu sau blond, în vreme ce frumoasele Fecioare ale 
Soarelui erau considerate de cuceritorii spanioli ca având pielea 
cea mai albă dintre toate. 

Peruvienii antici îşi mumificau morţii, ca și egiptenii, și se 


foloseau cam de aceleași metode generale, cum ar fi 
eviscerarea, îmbălsămarea și dotarea mumiei cu obiecte de 
valoare pentru călătoria spre cealaltă lume. Această tradiţie 
foarte grijulie a provocat în mod firesc jefuirea și devalizarea 
mormintelor din Egipt și Peru timp de generaţii. În cazul Perului, 
aceasta a condus la o descoperire arheologică surprinzătoare: 
mulți dintre peruvienii antici aveau părul arâmiu sau blond 
cenușiu, exact la fel cum spaniolii îi văzuseră în viaţă. 

Alte figuri bărboase, cu trăsături atipice pentru băștinași, 
uneori în grupuri, pot fi văzute săpate pe ruinele mayașe de la 
Chicen ltzâ din Yucatân și la Tres Zapotes și La Venta din 
apropiere de Vera Cruz; precum și pe numeroasele figurine din 
piatră și lut dezgropate recent în Mexic și America Centrală, 
având de asemenea trăsături  ne-indiene, adesea cu 
caracteristici semitice, în vecinătatea localităţii Vera Cruz, unde 
au fost identificate aceste statui, sculpturi și plăci, s-au mai 
găsit și niște capete enorme din bazalt, cu trăsături pronunțat 
negroide. Aceste capete uriașe, unele cântărind în jur de 24 de 
tone și înalte de peste 1,80 metri, au fost excavate la Tres 
Zapotes, unde se scufundaseră în solul junglei. Ele seamănă cu 
niște capete cu coifuri găsite la La Venta, în statul Tabasco, din 
apropierea mării. Mai spre interior, printre ruinele de la Monte 
Albán, o friză cu dansatori sculptată pe blocurile de construcție 
arată ambele tipuri de trăsături rasiale non-indiene: negroidă și 
semită. 

Aceste sculpturi și obiecte mai mici (inclusiv jucăriile sau 
machetele cu roţi) sunt în general asociate culturii olmece, cea 
mai veche civilizaţie atribuită în prezent Mexicului. Contemplând 
juxtapunerea diferitelor rase  ne-indiene, ne amintim de 
menţiunea din cronica mayașă - Popul Vuh - privind un fost 
ținut „unde albii și negrii locuiau împreună în pace”, ceea ce, în 
paranteză fie spus, constituie o observaţie neobișnuită pentru 
un continent ai cărui locuitori nu sunt nici negri, nici albi. 

Constance Irwing, autoarea cărţii Fair Gods and Stone Faces 
(Zei blonzi și chipuri de piatră) oferă o explicaţie plină de 
imaginaţie pentru aparentul anacronism rasial din Mexicul antic. 
Ea sugerează că oamenii cu înfățișare semită portretizaţi pe 
frize și statuete erau negustorii fenicieni, o supoziţie susținută 
de tipul de îmbrăcăminte, încălțăminte și de căștile purtate de 
aceștia, sau, mai târziu, fugari cartaginezi scăpaţi de 


distrugerea Cartaginei de către romani. În opinia aceleiași 
autoare, dansatorii negroizi de la Monte Albân și capetele 
colosale de la La Venta și Tres Zapotes reprezintă africani care 
au venit o dată cu cartaginezii, probabil ca sclavi. Aceasta nu ar 
explica totuși de ce capetele colosale îi reprezentau pe africani, 
a căror presupusă condiţie de sclavie nu ar fi justificat 
glorificarea la un nivel comparabil cu al statuilor faraonilor din 
Egipt. Și, în sfârșit, în afară de misterul rasial al capetelor uriașe, 
trebuie să ne întrebăm dacă aceste capete făceau parte din 
niște coloane imense, asemenea coloanelor de sprijin 
„antlanteene” de la actualul sit arheologic din localitatea 
mexicană Tuia, sau dacă erau părţi ale unor statui care au 
dispărut sau nu au mai fost asamblate niciodată. 

Curentele Oceanului Atlantic ar fi înlesnit, este adevărat, 
călătoria în sens unic către cele două Americi pe ruta sudică a 
curentului nord-atlantic, părăsind țărmurile vestice ale Europei 
cu curentul Canarelor și, cu ajutorul vânturilor dominante, 
prinzând curentul ecuatorial nordic pentru a naviga către coasta 
nord-estică a Americii de Sud sau, prin Antile în Marea 
Caraibelor, unde se putea debarca în Venezuela, Columbia și 
coasta Americii Centrale, până în Yucatan și în jurul peninsulei 
Yucatân, în Vera Cruz. Aceasta ar explica numeroasele mistere 
cum ar fi tezaurele de monede romane găsite în Venezuela, 
sutele de inscripţii feniciene din Brazilia și enigmele de la La 
Venta și Tres Zapotes. Ar explica, de asemenea, renumitele 
vestigii ale culturilor mediteraneene și de alte origini de pe 
coasta Statelor Unite, începând cu Florida și până spre orașul 
Mâine, la care călătorii dinspre sud ar fi ajuns ușor datorită 
Curentului Golfului și a vânturilor. 

Reciproc, Curentul Golfului care curge spre nord și Curentul 
Atlanticului de Nord ar fi putut în mod logic să-i poarte pe 
amerindieni în Europa, așa cum se pare că s-a întâmplat în 
primul secol al erei noastre, când o canoe lungă ocupată de 
niște bărbaţi cu pielea arămie veniţi din necunoscut au ajuns la 
ţărmul nordic al Europei venind prin Marea Nordului, au fost 
luaţi în custodie și prezentaţi ca sclavi proconsulului roman 
Metellus Cellar. Există chiar și un bust al unuia dintre acești 
călători transatlantici, ale cărui trăsături, în stilul reprezentativ 
al romanilor, prezintă categoric caracteristici ale indienilor 
americani. Chiar și Cristofor Columb a observat două cadavre 


aduse la țărm în Galway (Irlanda), într-o barcă lungă, care 
semănau cu niște „chinezi” dar erau foarte probabil indieni sau 
eschimoși. 

Coloniștii vikingi din Groenlanda și vizitatorii timpurii ai 
Americii s-ar fi putut folosi și ei de curenţii favorabili (curenţii de 
est și de vest ai Groenlandei care merg spre vest și curentul 
Labrador, care merge în josul coastei Newfoundland, de unde 
puteau pătrunde cu ușurință în Golful St. Lawrence spre Noua 
Scoţie, Insula Newfoundland și alte puncte sudice de-a lungul 
coastei. 

In pofida faptului că astfel de călătorii peste Atlantic, în 
special prin nord și din vestul Africii spre Brazilia au o durată 
mai scurtă decât cele efectuate de locuitorii insulelor din Marea 
Sudului în ambarcaţiuni mai mici, pe continentul american 
persistă o  reticență îndelungată privind acceptarea ca 
adevărate a oricăror relatări ale unor călătorii transatlantice 
înainte de Columb. Charles Michael Bowen, care a cercetat 
subiectul călătoriilor timpurii spre America, a inventat termenul 
„principiul NEIC” care ar însemna „niciun european înainte de 
Columb”. În cartea £; toti au descoperit America, el reconstituie 
detaliat călătoriile precolumbiene probabile și destul de bine 
documentate ale lui Cortereal din Portugalia (1477), prințul 
scoțian Henry Sinclair și fraţii Zeno din Veneţia (1390), 
norvegianul Paul Knutson (1300), prințul Madoc din Țara Galilor 
(1171), episcopul Eric Gnupsson, trimis de Vatican în 1121, 
islandezul Thorfmn Kariseffni (1010), vikingii Leif (1003) și 
Thorvald Ericsson (1007), ca și alţi călători transatlantici, cu mai 
puţine mărturii și mai îndepărtați în negura timpurilor. 

Triburile și naţiunile americane au consemnat aceste vizite 
dinspre mare ca legende, în timp ce vizitatorii s-au întors acasă 
și au scris despre locurile pe unde au fost, cu unele exagerări 
explicabile. Scandinavii au păstrat cronici despre Groenlanda 
(care acum nu mai e deloc verde, chiar dacă pe atunci era mai 
cald și fostele sate, construite din piatră, se află și acum sub 
stratul de gheaţă), Vinland, ţara strugurilor (probabil Noua 
Anglie), în timp ce ţara unde sfântul Brendan a descoperit o 
colonie de călugări irlandezi, emigraţi anterior, pare a fi 
Bermuda, Bahamas, Antilele Mari sau chiar coasta de est a 
Floridei. 

Mai multe locuri din Lumea Nouă, pe lângă denumiri ca Indiile 


de Vest, indieni etc., îşi datorează numele faptului că europenii 
le-au dat numele unor ţinuturi legendare despre care se spunea 
că s-ar afla în vecinătatea celor pe care tocmai le descoperiseră. 
Acestea sunt Antilele, versiunea englezească pentru Antilla, 
care ar putea fi înrudită chiar cu Atlantida, și cuvântul Brazil sau 
Hy Brazil, o misterioasă ţară vestică, de origine irlandeză. În 
mod destul de ciudat, expresia enigmatică Hy Brazil (/BARZL) 
înseamnă „insula de fier” în limbile semitice antice, grupul de 
litere B-R-Z-L continuând să însemne „fier” în ebraica modernă. 
Cuvintele „Isle of Iron” (Insula de fier) repetat ca denumire a 
unui ţinut vestic de către irlandezii care nu cunoșteau sensul 
expresiei, par să reprezinte o denumire potrivită pentru Brazilie 
bogată în fier, ţara care atunci când a fost descoperită a primit 
numele misterioasei „insule a fierului”. 

Se poate ca expediţii chineze să fi vizitat America de Nord 
dinspre vest. Regele Hai (circa 2250 î.e.n.) descrie o traversare 
a „Marelui Ocean de Est” și o lungă călătorie spre sud de la locul 
de debarcare, incluzând o excursie către interior spre o „mare 
vale luminoasă, cu pereţii din piatră” - presupusă a fi Marele 
Canion. 

Un alt voiaj transpacific mai sudic în jonci de mari dimensiuni, 
a fost consemnată de preotul budist chinez Hwui Shin, în secolul 
al V-lea e.n., în timpul perioadei care în istoria chineză este 
cunoscută sub numele de Cele Șase Dinastii. El a denumit 
ținuturile pe care le-a vizitat peste mare Fusang, termenul 
chinezesc pentru „arborele de aloe”, iar descrierea pe care a 
făcut-o pare să se refere la Mexic (unde există arbori de aloe) și 
America Centrală. 

Călătoriile din Orient, cum ar fi cea a lui Hwui Shin și altele 
mai de demult, ar putea explica influenţa remarcabilă a 
„dragonului” în arta mexicană antică, ca și reprezentările 
lotusului, ale svasticii (pe care chinezii o numeau „inima lui 
Buddha” cu peste două mii de ani înainte ca Hitler să fi auzit de 
ea) și ale altor motive orientale. 

Orientalii care au adus motivul mitologic al dragonului, ca și 
(probabil) călătorii din ţinuturile mediteraneene antice, se poate 
să fi văzut „bizonul” american, care trebuie să li se fi părut 
extraordinar, ca un adevărat dragon. Un comentariu scris în 
turca veche pe latură americană a hărţii lui Piri Reis vorbește 
despre „monștri lungi de șapte șchioape, care între ochi aveau o 


distanţă de o  șchioapă. Dar sunt niște animale 
nevătămătoare...” 

Niciunul din mesajele sau vestigiile care ar fi putut fi lăsate pe 
continentele americane de către călătorii antici sau de coloniștii 
anteriori lui Columb nu a fost acceptat. Majoritatea exemplelor 
au fost considerate înșelătorii. Un exemplu concludent în acest 
sens îl reprezintă vestita Piatră Kensington, dezgropată în 1898 
de un fermier din Minnesota. Presupusă a fi o cronică a 
călătoriei geților, suedezilor sau norvegienilor din „vestul 
Vinlandei”, ea descrie un atac asupra taberei lor și un apel la 
ajutor. Faptul că piatra a fost descoperită de descendenţi ai 
vikingilor dintr-o comunitate scandinavă probabil că nu a fost cel 
mai neînsemnat motiv pentru respingerea sa, după controverse 
care au durat mai multe generaţii, de către ne-scandinavi. Mai 
greu de explicat din perspectiva mândriei etnice sau naţionale 
este cazul miilor de inscripţii feniciene sau cartagineze din 
Brazilia, dintre care una, o tabletă de piatră găsită în statul 
Paraiba în 1872, extrem de controversată de atunci, poartă 
inscripţia „Suntem... din Sidon... Negoțul ne-a adus pe acest 
țărm îndepărtat, o ţară a munţilor...” și spune că zece au fost 
corăbiile care au navigat dintr-un port fenician din Golful Aqaba, 
destul de aproape de poziţia actuală a portului israelian Elath. 
Deși a fost multă vreme considerat un fals, pare ilogic ca 
brazilienii să falsifice cu atâta scrupulozitate niște inscripţii 
feniciene și apoi să le îngroape în locuri îndepărtate. O 
autoritate în limbile semitice, profesorul Cyris Gordon, declara în 
1968 că, după părerea sa, un falsificator obișnuit nu ar fi avut 
de unde să cunoască anumite aspecte ale scrierii feniciene, care 
nu le erau cunoscute filologilor în 1872. 

Și mai dificil de contrafăcut ar fi reprezentarea sculptată a 
unei corăbii care seamănă cu un vas antic fenician sau minoic, 
incizată pe o stâncă din lacul Assawompset din Massachussetts. 
Dificultatea în acest caz ar consta în faptul că uriașul bolovan 
sculptat se află sub apă și a fost dezvăluit doar temporar, atunci 
când nivelul apei a coborât în timpul secetei din 1957. Trebuie 
remarcat că dacă nivelul mării ar fi fost considerabil mai coborât 
într-o anumită perioadă din trecutul îndepărtat, nivelul apelor 
interioare ar fi fost și el mai scăzut, explicând prin urmare nu 
numai această sculptură a unei corăbii antice, în prezent sub 
apă, dar și clădirile subacvatice din lacurile aflate în anumite 


zone din Noua Anglie și din Haiti. Vestigii ale incursiunilor unor 
culturi preistorice în America de Nord ar avea prin urmare 
tendinţa de a fi găsite sub apă, pe platforma continentală și sub 
apele golfurilor și strâmtorilor din apropierea coastelor. 

In tot cazul, pe uscat s-au făcut mai multe descoperiri în locuri 
extrem de distanțate, indicând întemeierea unor așezări în estul 
Statelor Unite de către oameni aparţinând unei culturi 
mediteraneene sau, probabil atlantice. Astfel de reminiscenţe 
sunt atât de neașteptate încât se întâmplă frecvent să nu fie 
recunoscute și să sufere tot soiul de modificări, denaturări și 
distrugeri înainte de a fi studiate în amănunţime. 

Un bun exemplu îl constituie clădirile megalitice de pe Mistery 
Hill (Dealul Misterios) din North Salem (New Hampshire, unde, la 
o distanţă de circa 25 de mile de actuala linie de coastă, 
douăzeci și două de structuri din piatră ruinate se află pe vârful 
unei coline de 60 de metri înălțime. Aceste structuri, iniţial 
denumite Peșterile lui Pattee, deoarece Jonathan Pattee a fost 
primul colonist cunoscut care a ocupat dealul, au fost pur și 
simplu încorporate de către acesta în sistemul lui de magazii și 
pivnițe, fără să se gândească la vechimea lor sau la felul în care 
ajunseseră acolo. Ulterior, clădirile din piatră au avut o soartă 
arheologică obișnuită - au fost folosite pe post de cariere de 
piatră, în acest caz pentru construirea canalizării localităţii 
Lawrence (Massachussetts). 

In cele din urmă, ce a mai rămas din ruine a fost achiziţionat 
de către Asociaţia pentru Cercetarea Antichităţilor din Noua 
Anglie care, sub conducerea lui Robert Stone, desfășoară un 
program continuu de cercetare pentru a stabili identitatea și 
vârsta clădirilor, pentru care s-a stabilit cu aproximaţie o origine 
între anii 1225 și 865 î.e.n. 

Teoriile privind constructorii acestor culoare, tuneluri, camere, 
menhire, dolmene și pietre de sacrificiu, construcţii megalitice 
netencuite, le atribuie fenicienilor, cartaginezilor, minoicilor, 
călugărilor irlandezi sau chiar indienilor sau, cum a spus un critic 
care încerca să explice identitatea celor care au conceput planul 
aparent haotic al ruinelor, „beţivilor indieni”. 

Robert Stone este de părere că acestea sunt structuri 
megalitice similare cu cele descoperite în Peninsula Iberică, mai 
ales în Portugalia, și seamănă cu clădirile preistorice din Malta, 
Sardinia și alte insule mediteraneene. 


Nicio scriere identificabilă nu a fost până acum tradusă de pe 
Mistery Hill, deși au fost găsite litere sau simboluri care par să 
semene cu alfabetul fenician sau cu unul similar. Alte litere cu 
aspect fenician au fost descoperite la Mechanicsburg, 
Pennsylvania, începând cu 1948, când au fost găsite circa o mie 
de pietre gravate, marcate nu cu inscripţii, ci cu litere feniciene 
singulare. Charles M. Boland, care a studiat problema împreună 
cu dr. William Strong din Mechanicsburg, sugerează că aceste 
ciudate pietre gravate au fost tăiate intenţionat pentru a se 
asambla laolaltă, în conformitate cu o codificare alfabetică. 

Uneori, ceea ce anterior s-a crezut că ar fi petroglife sau 
inscripţii indiene de dată recentă s-a constatat că reprezintă 
cuvinte inteligibile în feniciană sau minoică, ori un limbaj similar. 
Un exemplu fascinant este o piatră găsită în 1880 aproape de 
Morganton, în comitatul Loudon din Tennessee, despre care s-a 
crezut că ar fi o inscripţie în limba cherokeză, dat fiind că 
națiunea cherokee din Georgia și-a dezvoltat propriul alfabet 
înainte de a fi exilată spre vest. Cu toate acestea, deși literele 
seamănă într-adevăr cu unele semne ale scrierii cherokee, când 
piatra este întoarsă cu susul în jos, se poate citi inscripţia 
„Pentru Jehu”, în canaanită, așa cum remarcă dr. Cyrus Gordon 
de la Universitatea Brandeis, o autoritate în civilizațiile și limbile 
antice. Este încă un exemplu ilustrativ de savanţi care s-au uitat 
la o inscripţie întoarsă invers timp de optzeci și cinci de ani. 

Mai recent, Manfred Metcalf, un lucrător civil de la Fort 
Benning, Georgia, în timp ce culegea pietre pentru un grătar în 
aer liber, a găsit una cu o inscripţie, care a fost în cele din urmă 
identificată de dr. Gordon și de dr. Joseph Mahan de la Muzeul 
de Artă Columbia ca fiind o inscripţie minoică, cuprinzând 
numere și simbolul minoic al securii duble. 

Mai sunt și alte relatări despre descoperiri și locuri încă 
necatalogate care îşi datorează supraviețuirea migraţiei 
populaţiei din zonele rurale ale Noii Anglii spre orașele din vest, 
ca și spre centrele urbane din est. Terenurile agricole au fost 
acoperite din nou de vegetaţia sălbatică și, în acest proces, 
artefacte americane având o vechime comparabilă cu Epoca 
Bronzului sau Epoca Pietrei au fost uitate sau au rămas 
nedescoperite și neidentificate. Tocmai în aceste locuri, ca și pe 
fundul lacurilor, râurilor și a apelor de coastă de deasupra vechii 
linii a țărmului, pot fi găsite în America de Nord alte 


reminiscenţe ale culturii megalitice sau pre-indiene. 

Mai multe piramide de piatră în trepte, ocolite de puținii 
indieni seminole care susţin că le-ar fi văzut, au fost raportate în 
mlaștinile Big Cypress din Everglades, la sud-vest de 
Okeechobee, la nord de autostrada dintre Fort Lauderdale și 
Naples (Florida) și în porţiunea de șosea denumită „Aleea 
aligatorilor”. 

Astfel de movile sau piramide au fost construite de pre-indieni 
sau de indienii caloosa care au lăsat movilele piramidale 
acoperite cu cochilii de scoici precum și obiecte de ceramică și 
de podoabă sofisticate pe coasta și pe insulele Floridei, și care s- 
ar putea să fi fost ei înșiși urmașii direcţi ai unei culturi mai 
vechi. 

Pe măsură ce devine evident că arheologia americană este 
mult mai veche decât s-a considerat anterior, descoperirile mai 
vechi sunt reexaminate și reevaluate. În Virginia de Vest, într-o 
misterioasă peșteră montană din Valea Kanawha, aproape de 
Chelyan, în vecinătatea unui zid de piatră lung care însoțește 
creasta muntelui Carbon, o mare statuie de lemn a fost 
descoperită în 1896, reprezentând o femeie care ţinea în brațe 
un pui de bizon. Indienii cherokee și shawnee din partea locului 
nu obișnuiau să cioplească statui de mari dimensiuni în lemn, iar 
când au fost întrebaţi cine construise zidul, au răspuns în 
maniera indienilor sud-americani că o rasă albă a locuit cândva 
în acea vale, înaintea lor. Această „Madona cu bizonul” a dat 
naștere ulterior teoriilor privind domesticirea de către indieni a 
bizonilor pentru hrană, piele și transport al oamenilor și 
materialelor. 

Civilizaţia constructorilor de movile reprezintă o altă 
descoperire arheologică nu mai puţin misterioasă fiindcă este 
mai la îndemână, deși o mare parte din dovezi dispar cu 
repeziciune sub asaltul timpului și al buldozerelor. 

Primii colonizatori ai zonei centrale și sudice a Statelor Unite 
au găsit movile și piramide trunchiate pe întreg cuprinsul văilor 
Mississippi și Ohio, și aproape pe toate cursurile de apă din 
Midwest și regiunea golfului. Unele erau uriașe, cum ar fi Movila 
Cahokia din Illinois, care acoperea 6,5 hectare și era înaltă cât o 
clădire cu zece etaje, altele erau mai mici și serveau se pare 
drept amenajări funerare, unele având formă de animale [Movila 
Șarpelui din apropiere de Louden (Ohio), este cea mai mare 


reprezentare de șarpe din lume cu fălci deschise lungi de 18 
metri], în timp ce altele constituiau platforme înalte pentru niște 
temple dispărute. Altele par să fi fost platforme individuale 
pentru grupuri de clădiri sau orașe întregi protejate cu ziduri din 
pământ. Dr. James Ford de la Muzeul American de Istorie 
Naturală, referindu-se la dimensiunile unui „oraș-movilă” de la 
Poverty Point, Louisiana, cu datări cuprinse între anii 1300 și 
200 î.e.n., a calculat că are un volum de 35 de ori mai mare 
decât al Marii Piramide egiptene. 

La început, primii colonizatori au ignorat movilele, exceptând 
situaţiile când acestea le asigurau refugiu temporar împotriva 
inundaţiilor sau în circumstanțe presante legate de 
supraviețuire. Când au ajuns să-i întrebe pe indieni despre 
movilele cu pricina, li se răspundea în general că acestea 
fuseseră construite cu mult timp în urmă de către popoare 
antice a căror identitate le era necunoscută chiar și indienilor. 
Coloniștii au distrus sau au ras de pe fața pământului multe 
movile atunci când și-au curățat terenurile agricole sau au 
construit peste sau în jurul movilelor. Mai târziu, ei au făcut 
săpături în ele, căutând comori. Un complex de movile îşi 
datorează supraviețuirea faptului că a fost încorporat într-un 
teren de golf din Newark (Ohio). 

În timpul secolului al XIX-lea, interesul pentru constructorii de 
movile a cunoscut un crescendo în tinerele State Unite ale 
Americii, care nutreau dorința de a avea propriile tradiţii de o 
vechime cât mai mare. În antrenantul său studiu The Mound 
Builders of Ancient America (Constructorii de movile din America 
antică), Robert Silverberg a sesizat un entuziasm exagerat la o 
parte din cercetătorii acelei epoci care, observând neobișnuitele 
sculpturi, efigii de animale, obiecte din cupru, căști, și pietre 
semiprețioase - jad și perle - descoperite în movile, au văzut în 
constructorii de movile populaţii extrem de variate cum ar fi 
atlanţii, galezii sau chiar și cele zece triburi rătăcite ale 
Israelului. Ei au atribuit acestor misterioși pre-indieni orașele 
uriașe, domesticirea bizonului și a mastodontului și au presupus 
că aceste ajutoare de origine animală au contribuit la 
construirea enormelor movile și ridicături de pământ. 

Generaţiile care au urmat au cercetat cu mai multă îndoială 
problema constructorilor de movile și unele opinii pertinente 
împărtășesc punctul de vedere al lui Silverberg, conform căruia 


movilele au fost ridicate de strămoși mai avansați ai indienilor 
care mai târziu au uitat de ei sau au regresat cultural mai jos de 
stadiul organizatoric necesar pentru continuarea construcţiilor. 

Un anumit scepticism s-a născut în legătură cu descoperirile 
din mii de movile care au fost deschise și jefuite în ultimii 160 
de ani. Într-o movilă antică din Wisconsin s-a găsit o interesantă 
brățară de argint cu niște litere care, la examinare, s-a constatat 
că formau cuvântul „Montreal”, în vreme ce o placă metalică 
găsită într-o movilă din Illinois avea o inscripţie care semăna cu 
niște caractere chinezești. S-a dovedit a fi într-adevăr 
chinezească, chiar dacă era numele unei mărci de ceai. Cu toate 
acestea, faptul că unele triburi de indieni au continuat să 
folosească movilele pe post de morminte în vremuri recente sau 
acela că persoane interesate au încercat uneori să subordoneze 
istoria preistoriei Americii nu diminuează importanţa acestor 
movile antice. 

Pare acum evident că movilele piramidale din sudul statului 
Mississippi și regiunea Golfului au fost influențate de culturile 
mexicane, în vreme ce movilele nordice se poate să fi fost 
supuse altor influențe, probabil mai vechi. Dacă movilele din 
Statele Unite au fost construite de triburi indiene avansate 
cultural, care ulterior au uitat de ele, acest fapt se înscrie 
tendinței retrograde a culturilor americane și a altor culturi 
antice, prin faptul că, cu cât se merge mai departe în trecut, se 
găsesc modele culturale mai avansate în erele precedente decât 
în secolele care au urmat. Acest lucru este adevărat în Mexic, 
unde aztecii nu au dezvoltat civilizaţia predecesorilor lor, toltecii 
și olmecii și, de fapt, deși au păstrat însemnate cunoștințe 
științifice și elemente de artă și literatură, au practicat 
sacrificiile umane și canibalismul; în ţinuturile mayașe, unde 
civilizaţia decăzuse încă înainte de cucerirea spaniolă; și în 
Imperiul Incaș din America de Sud ale cărui clădiri, așa 
remarcabile cum erau, nu se putea compara cu cele construite 
înaintea lor. 

Acest lucru este adevărat și în cazul insulelor din Pacific, unde 
centrele locale de civilizație capabile cândva să ridice orașe de 
piatră și statui uriașe au decăzut la barbarism și canibalism. 
Dovezi despre modul în care o civilizaţie poate intra în declin 
sau efectiv să dispară o dată ce forţa motrice este întreruptă 
sau a dispărut se poate observa în unele orașe mari din Asia de 


Sud-Est abandonate în vremuri consemnate istoricește. Printre 
ele se numără orașele Templului dispărut de la Angkor Wat și 
Angkor Thom din Cambodgia, din care numai templele și 
palatele din piatră sculptată au rămas - casele de lemn ale 
numeroasei populații metropolitane  deteriorându-se și 
dispărând complet într-o mie de ani, ca și uriașele orașe din 
jungla Ceylonului, mult timp cunoscute numai prin tradiţie, 
Anuradhapura și Polannaruwa, primul întinzându-se pe o 
distanţă de 16 mile de la o poartă la alta și având o populaţie 
estimată de peste un milion de oameni. 

Alte orașe dispărute în junglele din America Centrală ar putea 
arunca mai multă lumină asupra preistoriei americane și 
mondiale. De obicei ele sunt mai întâi reperate din aer, în locuri 
în care grupuri de dealuri acoperite de păduri, numeroase și 
ciudat de simetrice, se înalţă brusc din junglă. Astfel de 
formaţiuni s-au dovedit adesea a fi complexe de temple și 
palate ale orașelor mayașe. 

Există legende persistente și interesante, reînviate periodic, 
privind unele orașe dispărute încă nedescoperite din junglele 
Braziliei sau cele amazoniene, în care se vorbește că încă mai 
trăiesc descendenţi ai constructorilor din Epoca Pietrei. Aceste 
orașe, în special cel numit Manoa, au fost menţionate încă de la 
sosirea spaniolilor în zonă, în căutarea aurului, iar descrierea 
făcută lui Francisco Lopez de către indieni la data cuceririi 
Perului conţinea elemente capabile să tenteze pe orice căutător 
de comori. 

„Ma-Noa se află pe o insulă dintr-un mare lac sărat. Zidurile și 
acoperișul sunt din aur și se reflectă într-un lac placat cu aur. 
Toată vesela de la palat este din aur și argint pur și până și cele 
mai neînsemnate lucruri sunt făcute din argint și cupru... În 
mijlocul insulei se înalță un templu închinat soarelui. In jurul 
clădirii sunt statui din aur care reprezintă uriași. Pe insulă sunt și 
copaci făcuţi din aur și argint... iar statuia unui prinţ este 
acoperită în întregime cu pulbere de aur.” 

Relatări frecvente despre asemenea orașe pline de bogății, 
locuite uneori de indieni albi și înconjurate de triburi de sălbatici 
periculoși, alteori părăsite, s-au consemnat de-a lungul secolelor 
în legătură cu regiunea amazoniană și mai la nord, spre Guyana 
și Venezuela, contribuind indirect dar considerabil la explorarea 
zonei. Chiar și Sir Walter Raleigh a încercat fără succes să îl 


găsească în anul 1595. Pornind de la relatările unui anume 
Raposa, care susţinea că ar fi vizitat orașul în 1743, o expediţie 
braziliană din patru sute de omeni a pornit spre Manoa sub 
conducerea lui Bodavilla, doar douăzeci și cinci dintre căutători 
reușind să se mai întoarcă. Cu un alt prilej, o întreagă armată 
braziliană de 1400 de oameni a dispărut în junglă. Căutarea 
orașului sau a orașelor de aur Manoa a făcut victime celebre 
chiar și în zilele noastre, cum ar fi colonelul Fawcett în 1925 și, 
mai recent, exploratorul francez R. Manfrais în 1950. 

Nu trebuie să uităm că mari „orașe dispărute” au fost găsite 
de fapt în junglele americane, de la celebrul „oraș dispărut” 
Machu Picchu din Peru, descoperit la începutul secolului XX, 
până la metropola mayașă ascunsă în junglă Dzibilchaltun, 
având o vechime de 3500 de ani, localizată abia în anii cincizeci 
ai secolului nostru, deși se află la doar câţiva kilometri de 
Merida din Yucatân. Cu siguranţă, este posibil ca unul sau mai 
multe orașe mari din piatră să fi scăpat până acum 
descoperirilor în Brazilia sau pe graniţele sudice ale Venezuelei 
și Guyanei, unde de curând piloţii au semnalat frecvent astfel de 
orașe, chiar dacă ulterior aceiași piloți nu au mai reușit să le 
găsească - un eșec explicabil ţinând cont de întinderea zonei. 

Mai îndoielnic, deși nu întru totul imposibil, este existenţa în 
continuare în acele locuri a unor supraviețuitori ai culturilor 
antice care ar locui acum în orașe sud-americane înconjurate de 
teritorii aproape de netrecut, fiind populate de triburi care se 
disting printr-o lipsă de entuziasm față de străini și printr-o 
folosire eficientă a săgeţilor otrăvite. 

Cât despre poveștile având ca subiect aurul și repetate 
insistent de indieni atâtor și atâtor exploratori, ele s-ar putea 
explica prin dorinţa ușor de înţeles a băștinașilor ca, o dată ce 
au înţeles ce 


Machu Picchu, Peru. 


caută străinii, să-i trimită să caute dincolo de râul învecinat, de 
valea învecinată sau de lanţul muntos învecinat, oriunde numai 
în locul unde se aflau ei nu. 

Dar ultimele cuvinte ale lui Fawcett, dat fiind că nu s-a mai 
întors din ultima sa expediţie, exercită un soi de fascinaţie, nu 
numai pentru căutătorii de aur, ci și pentru cei care doresc să 
exploreze trecutul și să-i lumineze locurile întunecoase și 
ascunse. El spunea: 


Un lucru e sigur: răspunsul la enigma Americii de Sud - și 
probabil la întreaga lume preistorică - ar putea fi găsit atunci 
când poziţia acelor orașe antice va fi stabilită cu precizie și va fi 
făcută accesibilă pentru explorarea științifică. Atâta pot să 
afirm: orașele există... Chiar eu se poate să fi văzut o parte din 
el - și tocmai de aceea simt că trebuie să mă întorc... Vestigiile 
par a fi avanposturi ale unor orașe mai mari care... sunt convins 
că ar putea fi găsite dacă s-ar putea iniţia o expediţie bine 
organizată. Din nefericire, nu reușesc să-i conving pe oamenii 
de știință nici măcar să accepte simpla supoziţie că în Brazilia s- 
a putea găsi urmele unei civilizaţii antice. Am călătorit în multe 
regiuni... Indienii mi-au vorbit în mod repetat despre clădiri, 
despre caracteristicile populaţiei și despre toate lucrurile stranii 
din ţinutul de dincolo... 


În afară de orașele dispărute din junglă, de pe munţi aproape 
inaccesibili sau scufundate ca ruine pe platforma continentală, 
alte descoperiri importante relativ la începuturile arheologiei 
americane sau vestigii ale vizitatorilor în America antică veniți 
din alte locuri, s-ar putea să fi fost deja descoperite în sistemele 
de peșteri din Yucatân. Complexul Loltun de pe dealurile Puuc 
din centrul Yucatânului reprezintă un exemplu concludent. lată 
ce spune doctorul Manşon Valentine, arheolog și zoolog, care a 
făcut acolo importante descoperiri: 


Este probabil cel mai important complex subteran din punct 
de vedere arheologic din America. Legendele antice se referă la 
el. Numele, Loltun, înseamnă „Floarea din piatră”, și este numit 
așa, credem noi, datorită aranjamentului său unic de coridoare 
și săli, care se ramifică din imensul vestibul de intrare, ca 
petalele unei flori. Floarea de piatră, amintind de lotus, este un 


simbol universal arhaic și foarte venerat, găsit pe multe clădiri 
sacre și ornamentând frunţile zeilor din întreaga lume antică, 
inclusiv ale celor mayași. De asemenea, ea este strâns asociată 
cu cel mai semnificativ și omniprezent dintre toate simbolurile, 
crucea înscrisă în cerc, cu care Loltun ar putea fi asemuită dacă 
ținem cont de diferitele culoare radiale, dispuse ca spiţele unei 
roți. Aici, în această peșteră fabuloasă, cunoscută de om și 
folosită de el neîntrerupt din vremuri imemoriale, există dovezi 
abundente că multe sculpturi ciudate, formaţiuni modificate și 
glife nu sunt opera mayașilor ci a uneia sau mai multor rase mai 
vechi... 


Printre cele mai neobișnuite descoperiri făcute de doctorul 
Valentine se numără statui colosale, sculptate se pare cu foarte 
mult timp în urmă din coloanele de piatră, stalactitele sau 
stalagmitele din peșteri. Semnele lăsate de apă în interiorul 
peșterilor și pe aceste statui arată că peșterile, care acum se 
află la câteva sute de metri deasupra nivelului mării, au fost 
inundate după ce au fost sculptate straniile siluete din piatră. 
Teoria că întreaga porțiune calcaroasă a zonei s-a aflat sub apă 
a fost verificată suplimentar atunci când scafandrii, explorând 
fântânile sacre (cenotes) din apropiere, au scos la iveală 
vegetație oceanică. 

Deși se pare că generaţii de mayași au ocupat complexul de 
peșteri Loltun, care rămâne în mare parte neexplorat, statuile 
mai vechi, realizate înainte ca peșterile să fie inundate, par a fi 
fost sculptate de oameni aparţinând unei culturi complet 
diferite, amintind uneori de Orientul Mijlociu antic. Așa cum 
spune doctorul Valentine: 


O asemenea siluetă, un uriaș sinistru înalt de doi metri 
șaptezeci, având o barbă respectabilă, pare a fi înaripată și 
trupul său este perforat vertical și orizontal de găuri, servind 
probabil ca suport pentru torţe și alte accesorii rituale... Totuși, 
cel mai ciudat și mai important lucru despre Loltun este 
existenţa a nenumărate sculpturi din piatră reprezentând fețe 
de oameni, animale, zei etc. Multe dintre ele, inclusiv 
numeroase petroglife, nu sunt câtuși de puţin similare cu 
sculpturile mayașe, iar feţele sunt de obicei cele ale unor 
oameni cu bărbi impozante... 


Așa cum se întâmplă de obicei în cazul reminiscenţelor unei 
culturi antice din America, rasele băștinașe care trăiesc în 
apropiere au doar niște legende foarte vagi în legătură cu 
acestea. lată ce remarcă doctorul Valentine: 


Mayașii din zilele noastre spun că ei [ca rasă] nu au absolut 
nimic de a face cu sculpturi precum cele de la Loltun sau din 
peșterile învecinate. Ei spun că obiectele au fost așezate acolo 
de „primii locuitori” ai Yucatânului, acei oameni mici de statură 
și cocoșați pe care îi numesc „Puus”. Acești oameni se pare că 
au pierit cu toţii în urma unei catastrofe care a distrus Yucatânul 
în vremuri îndepărtate, măturând tot ce se găsea la suprafață și 
lăsând numai sculpturile din peșteri ca o mărturie a felului în 
care și-au găsit sfârșitul. Mayașii spun că mai târziu primii 
mayași, strămoșii celor de astăzi, au intrat acolo și au găsit 
aceste stranii reminiscenţe ale „puus”-ilor. 


E firesc pentru o populaţie ulterioară să atribuie caracteristici 
fizice neobișnuite predecesorilor săi, lucru care s-a întâmplat 
frecvent și în alte părți ale pământului, cu legende despre 
oameni mărunți, care trăiau de obicei în peșteri, sau frecventele 
legende despre uriașii antici. Se pare că piticii sau tro/rii“ îşi 
datorează dimensiunile atribuite necesităţii accesului ușor în 
peșteri, în timp ce uriașilor, ca în cazul ținuturilor andine, în 
Irlanda, Mediterana, nordul Africii și insulele Pacificului, li se 
atribuie o statură sporită pentru a explica construirea unor 
clădiri care altfel ar fi inexplicabile. 

Membrii unei rase diferite de băștinașii de pe coaste și insule 
care i-au văzut primii li s-ar părea acestora stranii și exotici, 
lucru care s-ar reflecta în obiectele artistice realizate fie în 
perioada vizitelor, fie copiate în răstimpuri de pe modelele 
supraviețuitoare ale statuilor, basoreliefurilor sau picturilor. 
Elementele unor astfel de reprezentări ar avea tendinţa să 
conserve aspectele faciale și fizice diferite de ale populaţiei 
locale, imortalizând în felul acesta caracteristicile 
mediteraneene și africane ale obiectelor americane antice și 
aspectul straniu al monoliţilor din Insula Paștelui, precum și 


4 În folclorul scandinav, rasă de ființe supranaturale, de regulă ostilă 
oamenilor, care trăiește sub pământ sau în peșteri (n. tr.). 


siluetele straniu îmbrăcate din desenele pe stâncă de la Tassili, 
în peșterile nord-africane și în peșterile din deșertul Kalahari, ca 
și acei neidentificaţi „oameni ai mării” reprezentanţi în picturile 
egiptene antice de la Medinet Habu. Chiar și cele mai vechi 
legende ale Sumeriei, un loc despre care presupunem că a 
văzut nașterea civilizației, spun că civilizația a fost adusă în 
Sumeria de pe mare. 

O temă comună unificatoare a acestor legende privind vizitele 
pe care acești „zei de pe mare” le-au făcut triburilor și naţiunilor 
este faptul că zeii au venit întotdeauna cu intenţii pașnice, 
aducând cu ei civilizaţia, o excepţie notabilă fiind relatările lui 
Platon despre agresiva armată a atlanţilor, care a fost oprită 
numai datorită hotărârii concitadinilor lui Platon, atenienii. 

Cu riscul de a atribui motive contemporane unor popoare atât 
de antice încât nu avem nicio idee despre scopurile lor bune sau 
rele, se poate sugera că acești „zei” sau oameni ai mărilor au 
venit să delimiteze locuri în porțiunile pe atunci subdezvoltate 
ale planetei, cu scopul de a întemeia industrii - învățând 
populaţiile băștinașe cum să facă anumite lucruri, bijuterii, 
ceramică, îmbrăcăminte, sculpturi în piatră, astfel încât să 
valorifice aceste mărfuri în părţile civilizate ale planetei, multe 
dintre ele aflându-se acum sub ape sau poate chiar sub gheţuri. 
Apoi, când nu s-au mai întors (poate din pricina unor 
evenimente catastrofice survenite în propriile lor ţinuturi), 
populaţiile din aceste avanposturi au continuat să aștepte 
revenirea „zeilor de peste mări”, neîncetând să fabrice lucrurile 
pe care fuseseră învățați să le facă. Dar, o dată cu trecerea 
timpului și cu transmiterea meșteșugurilor de la o generaţie la 
alta, precizia prelucrării a slăbit pentru ca în final să fie uitat și 
motivul pentru care realizau acele obiecte sau cine făcuse 
obiectele originale, copiate ulterior. 

Există o paralelă stranie chiar și în vremurile noastre. 
Băștinașii din Noua Guinee, în timpul celui de-al doilea război 
mondial, au fost încântați că „zeii albi” în mașinile lor zburătoare 
vin în ţara lor, aducând tot soiul de comori și invenţii uluitoare, 
pe care le-au împărțit cu generozitate băștinașilor uimiţi și 
încântați, ba chiar le-au dat niște leacuri magice ca să-și 
vindece unele boli. În satele îndepărtate, și astăzi băștinașii îi 
așteaptă pe zeii albi pe care părinţii lor i-au cunoscut în timpul 
perioadei măreţe dintre 1942 și 1945, iar ei și urmașii lor 


continuă să facă jalnice efigii de aerodromuri, avioane și jeepuri 
din lut, bețe, pietre și cârpe, cu speranţa că miraculoasele vizite 
ale zeilor din ceruri se vor repeta într-o bună zi. 


IX. Cortina timpului și vârstele pierdute ale omului 


Dacă o cultură avansată a existat înaintea civilizaţiilor antice 
cunoscute astăzi, trebuie să ne preocupe nu numai posibilele 
urme ale unei asemenea civilizaţii ci și dacă era respectivă a 
avut o durată suficient de mare pentru a permite dezvoltarea 
unei civilizaţii în anumite locuri ale suprafeţei terestre, dintre 
care unele s-ar fi putut scufunda în secolele care au urmat. 

Cortina timpului a fost împinsă înapoi în ultimii ani cu o viteză 
vertiginoasă. Descoperirile doctorului Louis Laekey din Africa 
arată că o formă a omului a existat în Olduvai Gorge din 
Tanzania în urmă cu 1.000.000 până la 2.000.000 de ani. La 
astfel de valori, datarea cu C14 nu mai poate fi folosită pentru 
determinarea vechimii (eficienţa metodei se limitează la circa 
50.000 de ani) și trebuie aplicat un alt sistem, cum ar fi datarea 
cu potasiu-argon, la locurile unde au fost descoperite obiecte și 
resturi omenești. Un zid sau un parapet a fost identificat ca 
aparținând acestei perioade incredibil de timpurii. Desigur, un 
zid rudimentar nu constituie în mod necesar un indiciu al unei 
culturi sau civilizaţii, fiindcă diverse construcții fac și animalele 
și insectele (castorii, păsările, popânaăii, furnicile și cazul ceva 
mai puțin cunoscut al construcțiilor din roci submarine și corali 
realizate de caracatiţe). In plus, se știe că unele maimuțe mari, 
precum babuinii, se folosesc de bețe și pietre atunci când 
întreprind atacuri războinice asupra altor grupuri de babuini. 

Prin urmare, rămășițele ascendenţilor omului ar trebui să fie 
datate începând cu folosirea limbajului inteligent, pe care 
deocamdată nu o putem estima, sau de la utilizarea uneltelor de 
piatră modificate artificial (lucru pe care din câte știm niciun 
animal nu l-a realizat încă), a picturilor, folosirea focului și în 
sfârșit domesticirea animalelor și cultivarea cerealelor. S-a 
stabilit că unelte tăietoare au fost folosite în peșterile Vallonet 
din Franţa în urmă cu circa un milion de ani, așa cum la Olduvai 
Gorge, din aceeași perioadă, au fost găsite securi din piatră 
cioplită laolaltă cu niște oase, ca și cum ar fi fost puse acolo într- 
un adăpost special, o adevărată magazie de unelte preistorică. 


Luminile s-au aprins pe planetă, sub forma capacităţii de a 
face focul, în urmă cu 500.000-700.000 de ani. Acest pas 
important pe calea civilizaţiei, menţionat în legenda antică a lui 
Prometeu, care a furat focul de la zei, poate constitui o bornă de 
timp simplificată dar utilă pentru momentul când omul a început 
să se diferenţieze cu claritate de rudele sale antropoide. Dovezi 
ale unor focuri făcute de om de o vechime extremă s-au găsit în 
Asia, Africa și Europa. În China, și anume la Chou-Kou-Tien, 
aproape de Beijing, cranii umane au fost descoperite foarte 
aproape de urme de cenușă care au putut fi datate. 

Epoca în care trăim, Holocenul, se întinde în trecut pe un 
interval de 11.000 de ani, în vreme ce Pleistocenul, care a 
precedat-o, fiind epoca în care s-au produs glaciaţiunile, este 
estimat ca întinzându-se până în urmă cu 500.000-2.000.000 de 
ani. Orice consideraţie privind vechimea extremă a omului 
civilizat trebuie deci limitată de sfârșitul pleistocenului, o teorie 
care deocamdată nu a fost acceptată de mulţi specialiști în 
preistorie, dar care devine tot mai solidă pe măsură ce noi 
informații ies la lumină. 

Impresia generală a publicului despre omul preistoric, 
generată de filme și de televiziune, este aceea a unei creaturi 
brutale, cu aspect de maimuţă, care trăiește în peșteri, îşi atacă 
inamicii cu bâta și roade oase. 

investigațiile antropologice ale preistoriei prezintă o imagine 
oarecum diferită, reprezentându-l pe omul preistoric ca trăind în 
grupuri sau triburi primitive și posedând unelte și alte obiecte 
artificiale. 

În general, el este catalogat după numele perioadelor 
denumite la rândul lor după orașele sau regiunile unde anumite 
tehnici de realizare a uneltelor, aplicate la pietre sau oase, au 
fost descoperite prima oară. De exemplu, dacă uneltele din 
piatră sunt doar cioplite, ele sunt atribuite Paleoliticului, iar dacă 
sunt șlefuite și incizate, atunci sunt atribuite culturilor mai 
avansate ale Mesoliticului sau Neoliticului. 

Așa cum este și firesc în studiul unei perioade atât de 
îndepărtate în timp, opiniile despre semnificaţia rămășițelor 
preistorice au fost revizuite frecvent. Până la începutul 
vremurilor moderne, de exemplu, numeroasele securi din piatră 
găsite în Europa au fost explicate de către reprezentații clerului, 
care erau autorităţile științifice ale acelei perioade, ca fiind arme 


aruncate din ceruri în timpul luptelor dintre Dumnezeu și 
Satana. 

Chiar și în perioada modernă au fost revizuite anumite teorii, 
cum ar fi cele referitoare la mulţimea de cranii zdrobite de urși 
uriași găsite în peșterile preistorice, despre care la început s-a 
crezut că ar fi consecinţa sacrificiilor sau că ar avea legătură cu 
vânătoarea sau cu hrana. Acum se consideră că locuitorii 
preistorici ai peșterilor, în disputa pentru ocuparea peșterilor cu 
impunătorii urși, au fost capabili să conceapă planuri pe termen 
lung, așteptând până când fiarele intrau în hibernare pentru a 
lăsa să cadă pietre pe capul acestora în timp ce dormeau. 

Alte anomalii pot fi observate atunci când studiem epoca 
peșterilor, cărora s-ar putea să le acordăm o importanță 
nemeritată în calitatea lor de locuinţe deoarece numai în 
fundurile peșterilor s-au păstrat anumite relicve ale culturii 
preistorice. 

Omul din Neanderthal pare să fi ocupat Europa și alte regiuni 
ale planetei pentru o lungă perioadă de timp, estimată la circa 
150.000 de ani. Specialiștii în preistorie au reușit să-i 
reconstituie înfățișarea: trupul scund și adus de spate, fruntea 
teșită și o constituție foarte robustă. 

In urmă cu 30.000-34.000 de ani, o nouă rasă. Cr6-Magnon, a 
apărut în Europa, contemporană dar nu descendentă din omul 
de Neanderthal, care a provocat se pare și dispariţia rasei 
neanderthaliene în cursul unui adevărat război de exterminare. 
După părerea multor antropologi, omul de Cr6-Magnon originar 
avea o capacitatea cerebrală superioară omului modern. Stadiul 
de dezvoltare al armelor sale, al hranei, al statuetelor, al 
picturilor (multe din ele s-au păstrat în peșterile din Franţa și 
Spania) evidenţiază o incredibilă diferență culturală faţă de 
omul de Neanderthal. Omul de Cr6-Magnon era înalt, cu spatele 
drept, bine clădit, și avea un creier foarte dezvoltat. Doctorul 
Jerome Bruner, o autoritate în dezvoltarea cunoașterii umane, 
fiind întrebat ce rezultate ar fi obţinut un tânăr Cr6-Magnon la 
universitate, a răspuns că nu s-ar fi remarcat prin rezultate 
deosebit de negative. 

Nu există nicio dovadă care să demonstreze că oamenii de 
Cr6-Magnon s-au dezvoltat pornind de la complexul cultural 
neanderthalian, mai ales că, în toate perioadele istoriei umane, 
triburi și naţiuni înapoiate și avansate au existat în același timp, 


de obicei, așa cum s-a confirmat începând cu perioada 
Neanderthal și până în prezent, în detrimentul celor mai 
primitive, atunci când a avut loc o confruntare directă. 

Prin urmare, putem spune că primele indicii concrete privind 
civilizaţii avansate, anterioare celor general acceptate ca fiind 
primele (Egiptul și Sumeria), pot fi recunoscute în intervalul de 
timp cuprins între 30.000 și 35.000 de ani, o dată cu apariţia 
bruscă a omului de Cr6-Magnon (de remarcat că prima apariţie 
a acestuia s-a produs în golful Biscaya de pe coasta franceză și 
spaniolă a Atlanticului). 

O caracteristică ciudată a apariţiei omului de Cr6-Magnon pe 
continentul european și în nordul Africii este faptul că diferite 
„Valuri” culturale par să se succeadă reciproc, fiecare dintre ele 
apărând brusc. O privire aruncată pe harta Europei cu zonele 
unde au fost găsite obiecte preistorice și picturi în peșteri 
creează impresia că cei care au adus noi modele culturale au 
venit pe calea mării pe țărmurile vestice ale Europei. O 
asemenea teorie, care nu mai pare atât de improbabilă dacă ne 
gândim la incidenţa sporită a reprezentărilor de nave din arta 
neoliticului, provoacă în mod firesc o convingere satisfăcută din 
partea susținătorilor ideii de continent atlantic preglaciar, 
deoarece, așa cum a arătat Lewis Spencer, apariţia unor noi 
culturi preistorice în Europa, cum ar fi Aurignacian, Magdalenian 
și Azilian (circa 32.000, 16.000 și, respectiv, 12.000 de ani 
înaintea vremurilor actuale) corespunde aproximativ cu 
scufundările periodice ale pământurilor oceanice care au avut 
loc fie în timpul retragerii ghețarilor, fie în timpul tulburărilor 
climatice sau seismice legate de ultimele două glaciaţiuni. 
Totodată, dacă refugiaţi din alte părți ale planetei ar fi ajuns în 
Europa, ei ar fi păstrat doar o parte imperfectă a civilizaţiei lor, 
dar tot s-ar fi situat cu ani-lumină înaintea predecesorilor lor 
neanderthalieni. 

În mod destul de ciudat, ţinând cont de sărăcia relicvelor și a 
obiectelor aflate la dispoziţia noastră, ceva de acest gen pare să 
se fi întâmplat nu numai o dată cu sosirea oamenilor de Crô- 
Magnon, ci și într-un interval istoric ciudat după ce aceștia s-au 
stabilit în Europa. Este vorba de apariţia culturii solutreene, 
denumită astfel după orașul Solutre din Franţa, care s-a produs 
cu aproximaţie între două perioade mai lungi - Aurignacian și 
Magdalenian - cam cu 22.000-20.000 de ani în urmă. O parte 


din delicatele sculpturi în piatră (unele fiind chiar din pietre 
semiprețioase) ale acestor oameni misterioși nu servesc nici 
unui scop utilitar la care ne-am putea gândi noi astăzi. În mod 
inexplicabil, într-o epocă a istoriei omului în care în general se 
considera că eforturile sale erau concentrate în întregime unor 
activităţi strict utilitare (încălzit, procurarea hranei și apărarea 
împotriva dușmanilor), acești oameni neobișnuiţi făceau desene 
delicate, fine și întortocheate, folosind pietre semiprețioase 
alături de cremenea obișnuită, ca și cum ar fi încercat să 
combine o artă care era firească pentru ei, cu o tehnică de 
supravieţuire care devenise necesară. Unele din cuţitele și 
săgețile lor sunt atât de fine încât nu ar fi putut servi efectiv ca 
arme de război sau de vânătoare, neputând fi considerate decât 
ca elemente de ceremonial sau decorative. Picturile lor din 
peșteri erau straniu de dezvoltate și de sofisticate. Acele de 
cusut din os, cu urechi mici, sugerează că solutrienii erau 
obișnuiți cu coaserea atentă a veșmintelor din piele și blană, 
concept discordant cu imaginea mentală pe care o avem despre 
omul peșterilor îmbrăcat cu o blană de urs aruncată peste 
umeri. 

Desenele preistorice găsite la Lussac (Franţa) prezintă oameni 
din perioada Magdaleniană îmbrăcaţi în haine bine croite și cu 
aspect neobișnuit de modern, reprezentanţi într-un amestec 
uluitor de stiluri - impresionist, realist și abstract. Unele din 
picturile din peșterile europene și africane, din epocile 
Aurignaciană și Magdaleniană, sunt atât de moderne, de 
decorative și realizate cu o tehnică atât de rafinată încât au fost 
considerate la început niște falsuri moderne, până când studii 
îndelungate efectuate de autorităţi în domeniul picturilor din 
peșteri, cum ar fi regretatul abate Breuil, au dovedit 
autenticitatea lor. Opinia lui Robert Silverberg este împărtășită 
de mulţi alţii care au văzut aceste picturi: „Până în anul 1400, 
cei mai buni pictori ai Europei nu au înțeles cum să confere 
operelor lor caracteristici atât de realiste...” 

Nu se știe exact cum și de ce au fost făcute aceste picturi. 
„Cum”, în sensul longevităţii pigmenţilor sau al exactităţii cu 
care au fost realizate în peșterile întunecate. Ce formă de 
iluminare posedau? Se pare că nu s-au folosit de torţe, căci nu 
există urme de înnegrire pe tavanele peșterilor. De asemenea, 
întrebarea „de ce” se referă la taurii sălbatici, leii, mamutii, 


rinocerii, urșii, gazelele, caii și alte animale, despre care nu se 
știe dacă erau reprezentări rituale, pentru succes în vânătoare 
sau erau pur și simplu ilustrative. Dar cea mai acută este 
întrebarea de ce au fost pictate în peșteri în care accesul este 
atât de dificil, unele dintre ele scufundându-se în miile de ani 
scurse între timp și aflându-se acum sub nivelul solului. 

S-a avansat ipoteza că oamenii din epoca Magdaleniană 
aveau locuințe și chiar orașe în exteriorul peșterilor în care 
acum noi le găsim vestigiile, dar astfel de construcţii, dacă nu 
au fost realizate din piatră (iar structurile din piatră preistorice 
sunt foarte dificil de datat) sau dacă nu s-au păstrat sub apă sau 
nămol, ar fi dispărut cu mult timp în urmă. Mai mult, nu este cu 
totul exclus ca oamenii din Epoca Pietrei să fi folosit cimentul, 
așa cum o dovedește folosirea extrem de complexă cimentului 
de către mayașii din America Centrală și inventarea cimentului 
ignifug de către indienii chibcha din Columbia, ambele culturi 
fiind catalogate în Epoca Pietrei. Numai că diferitele tipuri de 
structuri - cărămidă, ipsos, ciment - s-ar fi deteriorat de-a lungul 
secolelor mult mai rapid în păduri sau zonele supuse unor 
modificări climatice extreme decât într-un climat uscat cum e 
cel al Egiptului sau al ţărilor învecinate, adică tocmai locurile 
unde au fost descoperite ceea ce se consideră a fi cele mai 
vechi orașe și cetăţi ridicate de om - o cetate fortificată la 
lerihon și ruinele de la Wadi el Natuf, cu o vechime de până la 
10.000 de ani. 

La fel, este posibil ca structurile din piatră arhaice de pe 
coastele vestice ale Europei, din Mediterana și continentele 
americane să fie mai vechi decât s-a considerat până acum, iar 
posibilitatea ca ele să fi fost reparate sau parţial reconstruite de 
generaţiile succesive le-ar face să apară mai recente decât sunt 
ele cu adevărat. 

Părintele Poidebard, celebrul „arheolog al aerului” francez, 
unul din pionierii observaţiilor aeriene, a descoperit în săpăturile 
sale din Orientul Mijlociu că arhitecţii romani civili și militari au 
încorporat pur și simplu în planurile lor complexele de 
construcţii mai vechi ale asirienilor, babilonienilor și hitiţilor, 
acestea din urmă fiind la rândul lor construite pe baza 
construcțiilor din Epoca Pietrei. La fel s-a întâmplat și cu uriașele 
platforme de piramide și temple din America unde, atunci când 
s-au făcut săpături, s-au descoperit una sau mai multe piramide 


interioare, fiecare dintre ele fiind acoperită de cele mai recente. 
Într-un sens, pagini sau capitole întregi ale istoriei umane s-ar 
putea să fi fost acoperite într-o manieră identică de către rasele 
mai noi, care nu au manifestat interes pentru a conserva istoria 
predecesorilor lor și pur și simplu s-au folosit de ceea ce le-a 
fost util de la culturile mai vechi și în cele din urmă au uitat de 
acestea. _ 

Cetăți mari și puternice au dispărut pur și simplu. In cazul 
Babilonului, cândva o metropolă cu o populaţie de câteva 
milioane, până și poziţia i s-a pierdut sub nisipurile deșertului, 
fiind redescoperită abia după 2000 de ani. Spina, o mare 
așezare maritimă și comercială a misterioșilor etrusci, stăpânii 
Italiei de dinaintea romanilor, a fost redescoperită abia în 1935 
din aer, aproape din întâmplare, când diferite nuanţe ale 
vegetației din mlaștinile de pe coaste au indicat formele unor 
palate, clădiri, străzi și canale antice. 

Alte orașe antice, cum ar fi Tiahuanaco, în America, centrele 
Epocii Bronzului din Europa de Nord, orașele părăsite din 
deșerturile Asiei Centrale și Valea Indului, sunt pierdute pentru 
istoriei prin faptul că nu există dovezi scrise contemporane 
referitoare la ele, sau cel puţin dovezi pe care să le putem citi. 
Chaldeenii antici au lăsat un amplu interval spaţio-temporal 
pentru culturile preistorice, stabilind un interval de exact 39.180 
ani între Potop și prima dinastie istorică. 

Nu putem urmări mersul istoriei decât dacă dispunem de 
materiale scrise și îi putem atribui date cât de cât precise. In 
absența unor dovezi scrise, culturile și civilizațiile rămân 
permanent pierdute într-o mare de presupuneri și supoziţii, și 
mii de ani de preistorie există numai ca legende ale legendelor 
în memoria rasei, uneori fiind uitate de-a dreptul. Termenul 
„preistoric” acoperă istoria prețioasă a Epocilor de Piatră și de 
Bronz, dar dacă nu este consemnată documentar, rămâne 
preistorie, bineînțeles. 

Un oraș preistoric încă neregăsit a fost totuși subiectul unor 
numeroase comentarii scrise în antichitate. Deși avem o dată 
probabilă pentru cucerirea și distrugerea sa de către cartaginezi 
în anul 533 î.e.n. Şi numeroase referinţe la bogăţia și importanţa 
sa în documentele grecești, precum și aluzia la Tarsis (sau 
Tartessos) în Biblie, poziția propriu-zisă a orașului nu a fost 
determinată. Se crede că se află fie sub mare, sub mâlurile din 


estuarul Guadalquivir, ori chiar sub străzile actuale ale orașului 
Sevilla. Mai sunt și alte ruine ciclopice la Niebla și Ronda, dintre 
care unele au fost găsite după inundaţiile devastatoare din 
1923, și despre care se crede că ar fi legate de Tarsisul dispărut. 
Zidurile uriașe ale portului și scările din piatră din apropiere de 
Huelba seamănă cu construcţiile ciclopice ale Imperiului Incaș și 
ale predecesorilor acestuia. 

Un aspect foarte interesant al așezării Tartessos sau Tarsis 
este faptul că a fost localizat pe coasta dinspre ocean a Spaniei 
și că poseda încă dintr-o perioadă timpurie o importantă flotă 
comercială. 

Biblia, descriind măreția curții lui Solomon, menţionează acest 
comerț în 3 Regii X, 22: „Căci regele avea pe mare corăbii, care 
mergeau la Tarsis cu corăbiile lui Hiram; și la trei ani odată 
veneau corăbiile din Tarsis și-i aduceau aur, argint, fildeș, 
maimuțe și păuni.” Și din nou în Ezechiel, XXVII, 12 găsim: „Cei 
din Tarsis făceau negoţ cu tine pentru tot felul de bogății și 
veneau la târgul tău cu argint, cu fier, cu cositor și plumb.” 

Documentele grecești timpurii relatează că corăbiile care 
ajungeau în portul Tarsis găseau atâta belșug de argint încât la 
întoarcere îşi înlocuiau ancorele din plumb cu ancore din argint. 

Prezenţa acestei metropole comerciale pe latura dinspre 
ocean a Gibraltarului a dat naștere teoriei conform căreia 
Tarsisul a fost de fapt Atlantida și că grecii și cei din Minos care 
au vizitat-o au proiectat legenda Atlantidei asupra orașului 
bogat și puternic care, într-adevăr, a „dispărut” după ce a fost 
cucerit. Cartaginezii și-au luat toate asigurările că acest depozit 
bogat va dispărea din vedere încheind cu romanii un tratat la 
scurtă vreme după cucerirea sa, prin care călătoriile oceanice 
dincolo de Gibraltar erau permise numai corăbiilor cartagineze. 

Cultura dispărută a Tarsisului era renumită pentru folosirea 
unui sistem de scriere cu ajutorul căruia locuitorii întocmeau 
documente cu mii de ani înainte de dispariţia așezării. Strabo, 
istoric grec din secolul | î.e.n., scria: „Sunt cei mai civilizaţi 
dintre iberici. Ei cunosc scrierea și au cărți străvechi și de 
asemenea poeme și legi în versuri, pe care le consideră vechi de 
șapte mii de ani.” Inscripţii incizate în piatră descoperite în sud- 
vestul Spaniei, nordul Africii și în Insulele Canare, prezintă 
diferite sisteme de scriere care par a fi alfabetice și nu 
ideografice, semănând cu scrierea feniciană sau etruscă, dar 


care nu au fost încă descifrate și care ar putea fi înrudite cu 
sistemul de scriere din Tarsis. O inscripţie pe un inel găsit de un 
profesor german în apropiere de presupusa poziţie a așezării 
Tarsis prezintă o scriere care poate fi pronunțată în etruscă dar 
al cărei sens nu poate fi descifrat. 

Problema momentului când a fost inventat alfabetul este 
interesantă, deoarece alfabetul, atribuit fenicienilor, se întinde 
numai până la începutul mileniului al Il-lea î.e.n. Aceasta nu 
înseamnă că omul nu a scris până atunci, ci doar că nu a folosit 
un alfabet care să-i permită să alcătuiască cuvinte din litere 
individuale, în loc de desene, așa cum e cazul hieroglifelor 
egiptene sau al ideogramelor chineze, sau o simplificare a 
hierogilifelor egiptene precum scrierea cuneiformă babiloniană, 
unde semnele reprezentau silabe întregi. Scrierea cu ajutorul 
silabelor continuă să fie folosită și astăzi în scrierile moderne 
japoneză, coreeană și altele, dar în general este greoaie din 
cauza numărului mare de simboluri suplimentare necesare, 
nefiind deci la fel de eficientă ca alfabetul adevărat. Originea 
alfabetului fenician sau nord-semitic, din care se trag toate 
celelalte alfabete adevărate, a fost stabilită în localitatea Byblos 
din Liban (a se compara cu Biblie, bibliografie, bibliofil etc.), 
unde a fost folosit cu mai bine de 4000 de ani în urmă. 

Faptul că tipul de scriere fenician a fost descoperit în părţile 
vestice ale Mediteranei, pe coasta de vest a Spaniei, insulele 
Atlanticului și Lumea Nouă demonstrează nu numai că fenicienii 
erau mari navigatori, lucru deja știut, dar și că alte popoare 
africane, iberice și atlantice foloseau această scriere alfabetică 
pentru a da o formă scrisă propriilor lor limbi. Multe din 
inscripţiile cu caractere feniciene găsite în regiunea amazoniană 
și altele care se pot discerne pe stâncile din insulele Atlanticului 
și chiar pe coasta Statelor Unite au fost de multă vreme 
catalogate drept falsuri, deși există posibilitatea ca în vreme ce 
literele par să fie feniciene, limba să fie diferită. 

Ținând cont de vechimea extremă a metropolei Tarsis și de 
antichitatea atribuită scrierilor tarsiene precum și a inscripţiilor 
nedescifrate din nordul Africii și Spania, ne putem gândi la 
posibilitatea interesantă ca fenicienii să nu-și fi dezvoltat 
alfabetul pornind de la sursele cuneiforme și hieroglifice avute la 
dispoziție, ci să-l fi preluat de la o sursă vestică în timpul 
călătoriilor lor și să-l fi adoptat iniţial ca o prescurtare utilă a 


semnalelor folosite în comerț. 

O foarte incitantă teorie despre originea alfabetului este 
sugerată de lucrarea lui Hugh Moran (Alfabetul și semnele 
calendaristice din Antichitate) și de cercetările doctorului Cyrus 
Gordon, autorul a numeroase cărți despre cultura și scrierea 
mediteraneană antică. Pe scurt, alfabetul nostru provine de la 
semnele zodiacale la care s-au adăugat semnele pentru 
socotirea zilelor într-o lună. 

Alfabetul sau alfabetele originale conţineau de obicei sub 
treizeci de litere și au fost prin urmare influențate de numărul 
de zile dintr-o lună precum și de zodiac și de alte constelații. 
Navigatorii antici aveau nevoie de o modalitate precisă de 
numărare a zilelor petrecute pe mare și se poate să fi desemnat 
și înregistrat numerele prin semne simplificate care au constituit 
și ele un alfabet. Se știe că, în primele alfabete, literele erau 
folosite atât pentru scris cât și pentru socotit. In cazul ebraicii, o 
limbă antică încă foarte vie, numerele erau exprimate prin 
literele alfabetului, alef, bet, gimmel și dalet fiind 1, 2, 3 și 4. 
Acest lucru se poate remarca și astăzi pe unele ceasuri fabricate 
în Israel la care orele sunt indicate de litere ebraice, în locul 
cifrelor romane sau arabice. 

Prin urmare, misterul originii alfabetului fonetic ar putea fi 
legat de o realizare științifică și mai veche, aceea a calculului 
aritmetic, iar alfabetul, dacă mergem mai departe cu 
raţionamentul, ar putea fi copilul matematicii. Conceptul de 
alfabet, sau de scriere fonetică, a fost cu siguranţă „un mare 
pas înainte pentru omenire”, ca să cităm comentariul 
contemporan al lui Shepherd despre prima aselenizare, fără de 
care în mod cert n-am fi reușit să adunăm suficiente adevăruri 
științifice pentru a ajunge la lună. Într-o manieră similară, 
această mare înfăptuire științifică a fost probabil iniţiată cu mii 
și mii de ani în urmă. Luna însăși, ale cărei faze i-au determinat 
pe astrologi, astronomi, matematicieni sau simpli navigatori să 
calculeze timpul cosmic pe baza lunii, și ulterior pe calculului 
lunar al zilelor și nopţilor și al semnelor zodiacului circular, 
formând un sistem de semne care a evoluat în alfabet. 

Discul Phaistos din Creta, un disc de lut având imprimate pe 
ambele fețe niște figuri care par a fi hieroglife, ar putea fi un 
exemplu despre dezvoltarea alfabetului prin intermediul 
zodiacului dacă este adevărat, așa cum s-a sugerat, că folosește 


semne zodiacale pentru simbolurile fonetice. Încă de la 
descoperirea discului în 1908, filologii au încercat să-l descifreze 
ca pe un text lingvistic care poate fi „fragmentat” și ulterior 
tradus. O autoritate în cultura minoică, Leon Pomerance, 
îndrăznește să afirme că nici n-ar fi scris într-o limbă anume, 
fiind vorba de un sistem aluziv de simboluri alegorice, izvorât 
din constelaţiile zodiacale, care trebuie „interpretat”, nu tradus, 
și atunci când este corect înțeles constituie o invocaţie sau un 
imn adresat soarelui. Una din figurile recurente de pe disc este 
un cap care pare să poarte un acoperământ pentru cap din 
pene, o curiozitate care a sugerat o influenţă transatlantică unor 
preopinenţi, iar altora o referinţă la Atlantida. Alte semne de pe 
discul Phaistos apar și pe alte sculpturi și monumente din Creta 
și alte insule din Marea Egee și Mediterana, ca și pe altă legendă 
spiralată de dimensiuni mai mari, sculptată pe o piatră rotundă 
găsită în localitatea egipteană Dendera. 

O caracteristică frapantă a discului Phaistos este faptul că 
diferitele simboluri au fost imprimate individual pe lutul umed, o 
altă modalitate de a spune că discul Phaistos a fost „imprimat” 
cu ajutorul unor caractere mobile cu câteva mii de ani înainte de 
inventarea tiparului. Oricum, este adevărat că sigiliile pentru 
semnături, o formă de tipărire, adeseori circulare, erau larg 
folosite în antichitate încă de pe vremea celor mai timpurii 
culturi din Egipt, Sumeria și Valea Indului, precum și din alte 
locuri. Aspectul extraordinar al discului Phaistos este acela că un 
număr de sigilii sau simboluri au fost folosite pentru a alcătui un 
text mai complex. Într-un cuvânt, principiul tipăririi cu ajutorul 
literelor a fost cunoscut foarte devreme, dar rămâne un mister 
pentru noi dacă a fost vreodată folosit pe papirus, pe pietre sau 
pe vreo substanţă asemănătoare cu hârtia. 

Începutul scrierii de orice fel, fie că era vorba de marcaje 
cioplite sau crestate pe oase de ren sau de alte animale, pictate 
sau cioplite în piatră, imprimate în lut sau pictate pe pereţii 
peșterilor este permanent revizuit în privinţa situării sale 
întrecut. Scrierea ca atare nu trebuie considerate scenele 
desenate ci pur și simplu marcajele sau simbolurile provenind 
probabil iniţial din imaginile desenate sau pictate, menite a 
exprima idei concrete sau abstracte. 

Câteva astfel de inscripţii au fost găsite în Europa 
Occidentală, având o vechime atât de mare încât se consideră 


că, deși obiectele sunt veritabile, ele nu pot să constituie o 
scriere. O bucată de os de ren dintr-o peșteră din Rochebertier 
(Franţa) pare să conţină unele simboluri care seamănă cu 
inscripția necunoscută de pe inelul din Tarsis, în vreme ce 
coame de cerb găsite în alte peșteri din Mas d'Azil și La 
Madeleine sunt și ele inscripţionate cu semne care seamănă cu 
literele feniciene. Tot aici au fost găsite celebrele pietre pictate 
de la Mas d'Azil. Unele dintre ele par a avea litere pe ele, deși 
este posibil ca aparentele litere să fie niște simboluri, marcaje 
totemice, marcaje de calcul sau pur și simplu desene, deși 
desenele de dragul desenelor ar fi la fel de remarcabile într-un 
sens, ca și celelalte scopuri atribuite pietrelor aziliene. Pe una 
din pietre se află o cruce încercuită, un desen care apare 
frecvent, ca și zvastica, în părţi foarte îndepărtate ale lumii și, 
iarăși la fel ca zvastica, folosit ca simbol al forţei vitale și al 
divinității cu mii de ani înainte de transformarea sa în simbol al 
naţionalismului și rasismului - zvastica în Germania și crucea 
încercuită sau „celtică” în Franţa. 

Și mai remarcabile sunt descoperirile „alfabetice” mai mari de 
la Glozel descoperite în 1924 în apropiere de Vichy (Franţa), 
fiind de atunci subiectul unor dispute aprinse. Printre cărămizi, 
securi, obiecte de ceramică și tablete din epoca Magdaleniană, 
o tabletă incizată prezintă o colecţie de semne sau de litere, 
multe dintre ele fiind echivalente cu cele grecești sau feniciene, 
în vreme ce altele sunt neidentificabile. O scriere clar definită 
din această epocă și dintr-o asemenea zonă geografică este 
inacceptabilă din punct de vedere arheologic și, cu toate că 
tabletele de la Glozel au fost autentificate de mulţi specialiști în 
preistorie, misterul rămâne. Un mister care, dacă se va verifica, 
ar indica faptul că o populaţie necunoscută din nordul Europei a 
cunoscut scrierea cu mii de ani înainte ca egiptenii să-și pună la 
punct scrierea hieroglifică - ceea ce ar reprezenta o ipoteză 
foarte tulburătoare pentru arheologia tradiţională. 

O altă teorie neortodoxă privind scrierea preistorică, de data 
aceasta având o vechime și mai mare, din epoca Aurignaciană, 
a fost adusă la cunoștința publicului în 1971 de către 
antropologul Alexander Marshack, care a studiat cu atenţie 
oasele de vultur, mamut și cerb găsite în peșterile aurignaciene, 
actualmente expuse în diferite muzee din Europa, și a emis 
ipoteza conform căreia crestăturile și inciziile de pe aceste oase 


ar fi o selecție de semne care servea drept calendar ajustat la 
lună cu notații modificate, tăiate cu o varietate de unelte, ceea 
ce ar fi echivalentul unei forme de scriere primitivă sau cel puţin 
de păstrare a unor informaţii prin notații crestate. Aceasta ar 
duce notația scrisă, dacă nu chiar scrierea, înapoi cu circa 
30.000 de ani. 

Aceste marcaje au fost observate și anterior pe oasele cu 
pricina dar au fost considerate niște incizii decorative pe 
mânerul unei unelte probabile, făcute cu scopul de a asigura o 
prindere mai bună. Observând o serie de simboluri care 
semănau cu diferitele faze ale lunii și un sistem de linii drepte 
crestate, Alexander Marshack a dedus teoria unui calendar lunar 
și a verificat alte piese de muzeu, folosind uneori metode de 
iluminat speciale și măriri puternice pentru a pune în evidenţă 
adevărata formă a marcajelor. El a găsit de multe ori siluete de 
animale sau de femei amestecate cu aparentele notații 
calendaristice, bănuind că acestea ar avea o legătură cu 
vânătoarea „sportivă” sau cu înregistrarea ciclului menstrual al 
femeii. 

Indicaţii privind un pas atât de important către civilizaţii ca 
începuturile scrierii în urmă cu 35.000 de ani, când până acum 
s-a considerat că scrierea nu ar avea mai mult de cinci-șase mii 
de ani vechime, ar lăsa un interval temporal considerabil pentru 
dezvoltarea culturilor preistorice despre care în prezent nu 
avem decât indicaţii vagi. Desigur, se poate contraargumenta că 
adevărata civilizaţie nu ar fi putut să înceapă fără cultivarea 
cerealelor și domesticirea animalelor, numai că și această cifră 
a fost împinsă înapoi în timp cu câteva mii de ani față de 
punctul tradiţional de început reprezentat de Sumeria. 

Conceptul vârstelor pierdute ale civilizaţiei, al unor culturi 
avansate atât de îndepărtate în timp încât nu se încadrează în 
niciun model de civilizație stabilit anterior, este privit în mod 
firesc cu scepticism, cu suspiciune și uneori cu neliniște de către 
reprezentanţii arheologiei și științei tradiţionale. Acest lucru este 
de înţeles într-o vreme în care obiectele arheologice au fost 
atribuite ocazional vizitatorilor de pe alte planete din sistemul 
nostru solar, cum ar fi Venus și Marte, sau de pe planete din alte 
sisteme solare. Cu toate acestea, dorinţa explicabilă a experților 
de a păstra lucrurile în cadrul granitelor tradiționale nu 
înseamnă că noile informații nu vor modifica fundamental ideile 


anterioare. Acest lucru s-a întâmplat de multe ori în istoria 
consemnată documentar în cazul acceptării teoriilor științifice și 
al invențiilor, un proces care ar putea reflecta în cadrul 
perioadei de existenţă a speciei umane, aici pe această planetă, 
fluxul și refluxul civilizației însăși. 


X. Memoria speciei 


Pe toată suprafaţa globului sunt anumite legende sau tradiții 
atât de asemănătoare în conţinutul lor esenţial încât este greu 
de crezut că nu au o origine comună. Cea mai spectaculoasă 
este legenda potopului, referitoare la nemernicia civilizaţiei 
antediluviene pe care, conform tradiţiei, Dumnezeul 
Dumnezeilor a hotărât să o distrugă. În fiecare caz el a ales un 
bărbat, un cuplu sau mai multe ca supraviețuitori și i-a prevenit 
înainte de producerea catastrofei. 

Tradiţia iudeo-creștină a lui Noe și a celor zece generaţii de 
dinaintea sa provine sau este înrudită cu o legendă babiloniană 
similară, la fel ca și tradiția musulmană în care poporul distrus 
este denumit „oamenii din Ad”. Marele Potop și repopularea 
ulterioară a Pământului cu supraviețuitori aleși au fost 
cunoscute de toate popoarele antichităţii - în Grecia și lumea 
Mediteraneană, triburile din nordul Europei, cu mult înainte de 
apariţia creștinismului, la fel ca și în Sumeria, Babilon, Persia, 
India, China și alte părți ale Asiei. 

S-a constatat chiar că această legendă era larg răspândită în 
rândul populaţiei amerindiene a Lumii Noi, cu unele modificări 
referitoare la modul cum au scăpat supraviețuitorii, iar 
animalele alese pentru a fi salvate au fost adaptate la specificul 
american (lama, bizoni, jaguari, coioţi etc.). 

Uneori chiar și numărul zilelor cât a plouat aproape coincide 
pe ambele ţărmuri ale Atlanticului, variind de la biblicele 
patruzeci de zile și nopţi până la șaizeci în unele versiuni 
amerindiene. 

Preponderența legendelor legate de potop, precum și 
semnele înalte lăsate de apă pe platourile și munţii de pe întreg 
cuprinsul planetei, inclusiv urmele de viață marină din Himalaya 
și un „strat marin” între nivelurile culturale din Mesopotamia 
antică, sugerează că unul sau mai multe potopuri sau mari 
inundații cu undele mareice însoţitoare s-au produs și au fost 


observate de supraviețuitori care au păstrat vie povestea prin 
intermediul legendei și transcrierea ulterioară până în vremurile 
actuale. Și, dacă una sau mai multe mase de uscat s-au 
scufundat în acele timpuri, supraviețuitorii de pe numeroasele 
insule de atunci, ajunși în diferite părţi ale lumii, de bună seamă 
că au crezut sau cel puţin le-au spus populațiilor semibarbare cu 
care au intrat în contact că ei sunt singurii supraviețuitori ai 
catastrofei; cu alte cuvinte, au existat mai mulţi „Noe”. 

Se pare că nu există nicio legătură lingvistică între numele 
supravieţuitorilor potopului și cel al lui Noe din tradiţia iudeo- 
creștino-islamică. În legenda babiloniană, era Ut-Napishtam; în 
lranul antic era Yima; în legenda greco-romană, Deucalion; în 
mitologia hindusă, Baisbasbata; Coxcox sau Tezpi în legenda 
aztecă și preaztecă; și Tamandare în legendele Guarani din 
Brazilia, Paraguay și Argentina. 

Se spune că uriașa piramidă de la Cholula din Mexic a fost 
clădită astfel încât constructorii să aibă un loc de refugiu în 
cazul unui nou diluviu, dar se pare că a fost părăsită de lucrători 
înainte de a ajunge la înălţimea proiectată din pricina talmeș- 
balmeșului de limbi. Acest ultim exemplu de legendă, 
asemănătoare cu cea despre Turnul Babel, care a traversat 
oceanul, i-a făcut pe preoţii spanioli să creadă că Satana se afla 
în spatele acestor extraordinare coincidențe menite să-i 
deruteze pe adevărații credincioși. Aceste coincidenţe includeau 
crucile sculptate de pe tot întinsul Mexicului antic, crucile de pe 
veșmântul lui Quetzalcóatl, existența confesiunii, a postului, a 
penitenței și a iertării păcatelor în religia aztecă, alături de 
ritualul complet necreștinesc al sacrificiilor umane. 

Întrucât tradiţiile, legendele și poveștile s-au putut răspândi 
cu ușurință în Europa și Asia, trecând peste Mediterana până în 
Africa, adevărata difuziune a unor modele culturale ar putea fi 
căutată cu folos în părţi izolate ale planetei, insule îndepărtate 
aflate în ambele oceane și continente relativ izolate, cum ar fi 
cele două Americi. Modelele culturale și amintirile comune unor 
asemenea locuri izolate și altor părţi ale lumii sugerează că, 
probabil, în vremurile preistorice acestea nu au fost chiar așa de 
izolate. Popoarele și rasele tind să-și amintească anumite lucruri 
din motive diverse. Îşi amintesc ceea ce au găsit că le este util, 
ceea ce este amuzant, distractiv sau frumos, precum și lucrurile 
care i-au îngrozit sau i-au impresionat în mod deosebit. 


Utilizarea bumbacului în America intră în categoria „util”, dar 
conţine și elemente de mister, îndeosebi datorită numărului de 
cromozomi, așa cum remarcă Constance Irwin în cartea ei Fair 
Gods and Stone Faces. Bumbacul sălbatic din America are 
treisprezece cromozomi mici, în vreme ce bumbacul din lumea 
veche are treisprezece cromozomi mari. Dar iată că bumbacul 
descoperit la Huaca Prieta, unul din cele mai vechi locuri datate 
din Peru (2347 î.e.n.), avea câte treisprezece cromozomi mici și 
mari, rezultați se pare din hibridizarea bumbacului american cu 
cel din Lumea Veche în urmă cu mii de ani. Mai mult decât atât, 
războaiele folosite pentru ţeserea bumbacului în Peru erau 
aproape identice cu cele din Egiptul antic, până într-atât încât 
aveau fiecare câte unsprezece părţi active. In conformitate cu 
teoria lui Thor Heyerdahl, asemenea schimburi se produceau 
dinspre Est către Vest, cu toate că există și posibilitatea ca 
ambele zone să fi beneficiat de aportul unei surse comune, mai 
centrale. 

În Mexicul antic, invadatorii spanioli au constatat că aztecii 
practicau un joc (atunci când mai aveau timp pentru jocuri, 
înainte de venirea spaniolilor) care era identic cu parches;, jucat 
cu mii de ani în urmă în India și Persia, cu diferenţa că în Mexic, 
în locul zarurilor, erau folosite boabe de fasole marcate. Aztecii îl 
numeau pato!li, un nume cu reminiscențe vagi, dar nicăieri nu 
era consemnat cine îl inventase sau cu ce nave traversase 
Pacificul, dacă, într-adevăr, așa ajunsese în Mexic. 

Uneori, surse dintre cele mai improbabile sugerează contactul 
dintre izolata Lume Nouă și continentele „mai vechi”. Să luăm 
ca exemplu o poveste simplă relatată atât de irlandezii din 
Lumea Veche, cât și de indienii ojibway din America 
precolumbiană, similară în aproape toate detaliile și totuși 
diferită și mai veche decât obișnuitele povești populare 
europene: 


Legenda indienilor ojibway: într-o bună zi, păsările s-au 
adunat pentru a vedea care zboară mai sus. Unele s-au înălțat 
foarte iute, dar au obosit curând și au fost întrecute de altele cu 
aripi mai puternice. Însă vulturul a zburat mai sus decât toate și 
tocmai se pregătea să-și anunţe victoria când câneparul 
cenușiu, o pasăre foarte mică, a zburat de pe spatele vulturului, 
unde se pitise neobservat, și, cu forțe proaspete, a reușit să 


ajungă cel mai sus. Când păsările au coborât și s-au adunat la 
sfat, au hotărât să acorde premiul vulturului, care nu numai că 
se apropiase cel mai mult de soare dintre toate păsările mari, 
dar îl și purtase în spinare pe cânepar. 

lată de ce penele de vultur au devenit semnul distinctiv cel 
mai onorabil pe care îl poate purta un războinic. 


Poveste folclorică galică: într-o zi păsările s-au întâlnit toate și 
au căzut la învoială că aceea dintre ele care va zbura cel mai 
sus avea să le fie rege. Tocmai când se pregăteau să pornească 
în zbor, o pitulice s-a cocoţat neștiută de nimeni pe coada 
vulturului. Și-au pornit păsările către înaltul cerului, sus, tot mai 
sus, până când vulturul a ajuns cu mult deasupra tuturor și nu 
mai putea să zboare, căci era tare obosit. „Inseamnă că sunt 
regele păsărilor!” spuse el. „Minţi!” strigă pitulicea, săltându-se 
deasupra marii păsări. Vulturul s-a mâniat atât de tare... încât 
atunci când pitulicea a vrut să coboare a lovit-o cu aripa și, de 
atunci, pitulicea n-a mai putut niciodată să zboare mai sus de 
tufele de păducel. 


În cartea Men out of Asia, Harold Sterling Gladwin subliniază 
un element muzical aparent minor legat de contactele dintre 
fosta Lume Veche și America. Raiul; instrumentul muzical la 
care cânta zeul Pan și păstorii Greciei antice, a fost găsit sub o 
construcție aproape identică în insulele Solomon din Pacific și în 
platourile înalte ale Anzilor, unde păstorii continuă să-l 
folosească și în zilele noastre. Pe lângă asemănarea structurală, 
s-a constatat că și diapazonul acestor naiuri este același, cu 
toate că provin din puncte situate la antipozi. 

Atunci când se încearcă atribuirea unor contacte pe scară 
largă între alte părţi ale lumii și America, trebuie să se 
manifeste o anumită prudenţă în recunoașterea unor desene 
simple incizate sau gravate în piatră sau metal, pictate pe 
obiecte de ceramică sau ţesute în materiale textile, deoarece 
multe din figurile simbolice care reprezintă oameni, animale, 
soarele, luna și stelele, munţi și părţi ale anatomiei umane, sunt 
desenate în general cam în aceeași manieră pentru simplul fapt 
că așa este cel mai ușor și cel mai firesc să fie desenate. Totuși, 
uneori sunt găsite desene de o asemenea complexitate încât 
prezenţa lor în locuri atât de distanțate ar depăși cu mult 


limitele de probabilitate ale coincidenţei. Un asemenea exemplu 
poate fi văzut în motivele de friză „chinezești” descoperite la El 
Tajin și zonele învecinate din Mexic, atunci când sunt comparate 
cu desenele extrem de vechi din China primelor dinastii (Hsia, 
Shang și Chou, adică între 2000 și 250 î.e.n.). 

O altă coincidență surprinzătoare se referă la desenul 
labirintului descoperit la culturile indiene din America de Nord și 
de Sud, în mormintele egiptene și în Creta antică, unde i s-a 
acordat o importanţă atât de mare încât a fost gravat chiar și pe 
monedele cretane. În legenda grecească, labirintul a fost 
literalmente cușca teribilului minotaur, omul-taur, o interpretare 
primitivă a utilizării sale iniţiale, legată probabil de ceremoniile 
religioase așa cum labirinturile tombale din Egiptul antic erau 
legate în mod alegoric de rătăcirile sufletului de după moarte. 

Amintirile rasiale despre alte culturi, clădiri sau monumente 
care între timp au dispărut ar putea constitui explicaţia pentru 
faptul că triburi relativ primitive imită la nesfârșit desene și 
chiar clădiri aparţinând unor alte civilizaţii. Așa s-a întâmplat se 
pare cu uriașele statui din Insula Paștelui, Rapa Itu, structurile 
de piatră din insulele Caroline și Mariane, imensele figuri de 
piatră din Noua Guinee, repetate la nesfârșit de către tribul 
acultural Malekula, în cinstea „strămoșului” lor, forturile de 
piatră din Irlanda și insulele Aran, structurile megalitice din 
insulele mediteraneene, Portugalia și sudul Spaniei, miile de 
menhire aliniate atent de la Carnac (Bretania) Stonehenge și 
Avebury (Anglia), și clădirile preistorice inexplicabile de pe 
coastele și canalele navigabile ale ambelor Americi. 

Dar mai există și o legătură mai puternică a memoriei rasiale 
- memoria limbii. Este interesantă ideea că sunetele vorbite ale 
limbii, unul dintre cele mai efemere și mai ușor de modificat 
mijloace de comunicaţie, au fost conservate de-a lungul a 
nenumărate generaţii, antedatând izvoarele noastre scrise cele 
mai vechi și, în cazul anumitor limbi, rezistând mai mult sau mai 
puţin direct din vremurile preistorice până în prezent. 

În efervescenţa intelectuală a secolului al XIX-lea, când 
preistoria și originea omului au fost supuse pentru prima oară 
analizei științifice, multe limbi, antice și moderne, au fost 
comparate în privința sensurilor. Rădăcinilor și construcţiilor 
comune cu scopul de a obţine indicații privind o origine comună, 
poate și pentru a găsi limba fundamentală a omului de dinaintea 


incidentului legendar sau alegoric al Turnului Babel. Aproape 
toate limbile din Europa și unele din limbile din Orientul Mijlociu 
până în India sunt legate între ele, atât prin vocabular cât și prin 
construcţie. Ele descind probabil dintr-o limbă-mamă care 
transcende istoria și care le-a conferit la toate caracteristici 
comune. Iniţial, lingviștii germani au categorisit aceste limbi ca 
indo-germanice, deși în general noi tindem să folosim termenul 
mai neutru de limbi indo-europene, introdus de lingviștii 
francezi. 

În determinarea vechimii și originii limbilor indo-europene s-a 
sugerat că limba-mamă ar fi putut începe în Europa, în regiunea 
râurilor Rin, Oder, Elba și Vistula, în special datorită prevalenţei 
unui set de trei cuvinte în cadrul acestui grup lingvistic: 
„țestoasă”, „fag” și „somon” - toate acestea au existat între 
limitele geografice ale râurilor europene de mai sus. Datorită 
proximităţii geografice faţă de grupul lingvistic indo-european 
sau indo-germanic, limbile semitice din Orientul Mijlociu și, într-o 
măsură mai mică, limbile turce din Asia Centrală au adeseori 
origini comune pentru cuvinte într-o măsură mult mai mare, 
până în vremurile moderne, decât cu grupul lingvistic semitic al 
Orientului îndepărtat, sutele de limbi din Africa sub-sahariană, 
limbile din insulele Pacificului și cele peste o mie de limbi 
amerindiene care, dacă Columb a reprezentat primul contact 
dintre America și restul lumii, ar fi trebuie să nu aibă niciun 
cuvânt comun cu limbile din Europa și Asia. 

Prin urmare, nu este deloc surprinzător să găsești în esenţă 
același cuvânt existent într-o varietate de limbi indo-europene 
antice și moderne, dat fiind că marile migrații tribale au 
răspândit limbile indo-europene în toată Europa și o mare parte 
din Asia. În schimb, cu totul neobișnuit ar fi să se găsească 
cuvinte sau influenţe din alte limbi recognoscibile în limbile 
amerindiene sau în alte insule lingvistice ale planetei, ceea ce ar 
indica faptul că, la un moment dat, cu mai multe mii de ani în 
urmă, una sau mai multe culturi marine au răspândit elemente 
lingvistice și de civilizaţie spre locuri îndepărtate situate pe 
țărmurile oceanelor. 

Legenda Turnului Babel, care apare pe ambele ţărmuri ale 
oceanului, poate reprezenta o amintire comună a dispariţiei unui 
limbaj mai vechi, care nu a fost vorbită neapărat ca limbă 
maternă de popoare diferite, dar a servit în general ca vehicul 


de cultură și comerţ, așa cum se întâmplă azi cu limba engleză 
în Africa și Asia, precum și cu alte limbi internaţionale vorbite de 
„utilizatori secundari” (franceza, rusa, spaniola, araba etc.). 

Poate că dispariţia uneia sau mai multor limbi, anterior larg 
folosite în comunicaţia mondială dintre popoare, și înţelegerea 
ulterioară a faptului că o astfel de limbă nu mai e disponibilă, a 
dat naștere ciudatei legende a Turnului Babel, care a făcut din 
acesta un fel de monument lingvistic pentru acea limbă 
dispărută. 

Uneori, dispariţia unei limbi comune este consemnată în 
legende, fără referire la Turnul Babel. 

Legenda mayașă Popol Vuh, compilată din cronicile mayașe 
originale, cuprinde următoarele: 


Cei care priveau la răsăritul soarelui... aveau o singură 
limbă... Aceasta s-a întâmplat după ce au sosit la Tulân, înainte 
de a porni spre apus. Aici, limba triburilor s-a schimbat. Vorbirea 
lor a devenit alta. Tot ce auzeau și înțelegeau când au plecat din 
Tulân a devenit de neînțeles pentru ei... 


și tot așa: 


Căci limba (limbile)... a (u) devenit diferită (diferite). 

.„.Vai nouă că ne-am părăsit vorbirea! De ce am făcut asta?... 
Limbile noastre erau una singură când am plecat din Tulân, una 
singură în ţara unde ne-am născut... 


Lipsa unui limbaj de legătură cu cuceritorii lor a reprezentat 
încă un dezavantaj pentru civilizațiile indiene din America 
Centrală deoarece, dacă ar fi știut de la început ce plănuiau 
spaniolii pentru ei, istoria Lumii Noi ar fi putut fi alta. silabele 
mayașe aveau o sonoritate mai curând greacă decât latină. S-au 
produs unele incidente neobișnuite. Când spaniolii, ajunși în 
Yucatán l-au întrebat pe liderul unui grup de mayași în latină 
cum se numea ţinutul lor, șeful a răspuns „Yucatan?” (Ce ai 
spus?), cuvânt care a și fost stabilit pe dată drept denumire a 
teritoriului. Cu un alt prilej, un soldat spaniol se pregătea să 
ucidă un indian care i-a spus pe neașteptate în spaniolă: „Nu mă 
ucide, cabe!/lero, căci sunt castilian ca și tine.” El spunea 
adevărul, căci după ce cu ani în urmă naufragiase prin 


apropiere, acum devenise sclav al mayașilor. Când s-a alăturat 
din nou compatrioţilor săi, el a fost un translator deosebit de util 
în relaţiile cu mayașii și, cu ajutorul cunoștințelor de limbă 
mayașă, în relaţiile cu aztecii. 

Pe măsură ce se familiarizau și mai mult cu limbile indienilor, 
preoţii spanioli au început să descopere amestecate printre 
cuvintele indigene și cuvinte pe care ei le considerau a proveni 
din greacă, ebraică și chiar bască, și asta nu numai în America 
Centrală ci chiar și în Peru. Aceste coincidențe au căpătat 
diverse explicaţii, printre care aceea că indienii ar fi descendenţi 
ai atlanţilor sau cele zece triburi pierdute ale Israelului. Și într-un 
caz, și în celălalt, cucerirea și convertirea lor la creștinism avea 
în ochii conchistadorilor o justificare în plus. 

Mai multe cuvinte remarcate în această perioadă timpurie 
prezintă similitudini stranii. Cuvântul sau prefixul náhuatl (aztec) 
pentru „zeu” sau „zei” este teot/, prescurtat la teo în cuvintele 
compuse (în greacă theos înseamnă „zeu”), și apare adesea în 
combinaţii ca teocalli - „casa zeilor” (Kalia înseamnă „locuinţă 
mică” în grecește). De asemenea, Teot/ (teo) este folosit în 
multe denumiri geografice, cum ar fi vestitele piramide de la 
Teotihuacan (care înseamnă literalmente „locul celor care au 
zei”). Ciudata dublă coincidenţă a asemănării dintre teocalli și 
theou kalias - „sălașul zeilor” (în greaca antică) l-a făcut pe 
Alexander von Humboldt să exclame: „Aceasta este greacă 
pură!” - o afirmaţie întrucâtva excesiv de entuziastă, explicabilă 
totuși în circumstanțele date. 

Limba aymară vorbită în ţinuturile andine folosea cuvântul 
mallku pentru „rege”, care amintește de melek din ebraică sau 
de malik din arabă. lar cuvântul garua („burniţă”) era același în 
quechua, limba imperială a incașilor, și bască. Un exorcism 
mayaș s-a descoperit că seamănă aproape întocmai cu o frază 
folosită în celebrarea antică secretă a misterelor grecești. 
Numele Tlaloc al zeului mexican al apei și ploilor a fost 
comparat cu cuvântul grecesc pentru „mare” - thalassa - nu 
numai pentru sonoritate, ci și pentru elementul pe care îl 
guvernează. Chiar și în Statele Unite avem ceea ce ar putea fi 
doar un accident lingvistic, și anume asemănarea dintre numele 
celebrului nostru râu, Potomac, și cuvântul grecesc pentru 
„râu”, potomos. 

Examinând afinităţile dintre limbi sau grupuri de limbi, trebuie 


avut grijă să nu se tragă concluzii pripite pe baza unor 
asemănări întâmplătoare, exceptând cazurile în care acestea se 
repetă cu consecvență. De exemplu, adverbul și interjecția 
englezească „so” (deci, așa etc.) este folosit aproape în același 
mod în japoneză. Cuvântul englezesc „hole” (gaură) este 
reprezentat de același sunet în mayașă. Faptul că „so” a fost un 
cuvânt japonez înainte de contactul cu lumea exterioară 
reprezintă un „accident lingvistic”. Dar faptul că, în prezent, 
japoneza conţine peste două mii de cuvinte englezești adoptate 
este suficient pentru a indica arheologilor din viitor un contact 
cultural important. Prin urmare, în scopul identificării contactelor 
antice cu cele două Americi, trebuie evitate cu grijă cuvintele 
noi, posibil a fi fost adoptate „la grămadă” în limbile indienilor 
din limbile descoperitorilor. 

In această privință, din punct de vedere lingvistic este mai 
prudent să se examineze mai întâi cuvintele de bază, denumirile 
de lucruri care sunt constante pentru o cultură dată, apoi 
numele de animale, păsări, alimente, relaţii de familie și tribale 
și fenomene naturala sau supranaturale. De asemenea, trebuie 
luate în considerare limbile care, la data descoperirii Americii 
sau a insulelor din zona centrală a Pacificului, erau deja antice 
sau dispăruseră. 

În afară de influenţa limbii grecești antice, în cuvintele din 
Lumea Nouă apar ciudate împrumuturi din alte culturi mai vechi. 
Tepe înseamnă „dea!” în limbile turcice din Asia Centrală, iar un 
cuvânt similar - tepet/ sau tepec - înseamnă „deal” în aztecă 
(náhuatl), ca în Chapultepec („Dealul cosașului”) și în 
Popocatepet! („Muntele  fumegând”). În Egipt, crocodilul, 
sanctificat în vremurile antice, era numit s-b-k (nu cunoaștem 
exact valoarea vocalelor), iar în náhuatl c/pac-t/i. Latinescul 
papilio („fluture”) apare în náhuatl ca papalo-tl, și chiar un 
cuvânt ce seamănă cu extrem de vechiul cuvânt sumerian 
pentru „antilopă” - mashl - apare în náhuatl ca denumire pentru 
„cerb” - mazatl -, pe care aztecii îl numeau cal spaniol, neștiind 
cum să-i zică altfel. În mayașă, cuvântul pentru „preot” este 
balaam, în vreme ce în ebraică bileam înseamnă „magician”. 

Similarităţi şocante apar chiar și în limbile unor triburi minore. 
Denumirea feniciană a Zeului Soare era Shapash, iar shapash 
înseamnă „soare” la tribul indian Klamath din nordul Californiei 
și sudul statului Oregon. In limba hopi, Zeul Soare este numit 


Taiowa, în vreme ce „soarele” (ca subiect) este taiyo-wa în 
japoneză. Kharus înseamnă „aur” în feniciană, iar cuarasi este 
cuvântul pentru „soare” în limba guarani din sud-estul Americii 
de Sud. Aceste cuvinte prezintă o asemănare care devine și mai 
strânsă atunci când ne gândim că în America de Sud aurul era 
metalul asociat cu soarele, incașii denumindu-l „lacrimile 
soarelui”. Pentru quechua, fosta limbă de curte și administrativă 
a Imperiului Incaș, vorbită și acum de milioane de indieni de pe 
Platoul Andin, au fost atribuite afinități cu limbi extrem de 
îndepărtate geografic precum basca și japoneza. Aceste două 
limbi seamănă cu quechua în unele silabe, iar basca seamănă și 
în construcție, dat fiind că amândouă sunt limbi aglutinante dar, 
în pofida unor relatări mai vechi care atestă contrariul, japoneza 
și quechua, pe de o parte, și basca și quechua, pe de alta, nu 
sunt reciproc inteligibile, chiar dacă unele cuvinte sunt 
surprinzător de asemănătoare, cu unele mici diferenţe. Basca, 
care ar putea fi mai veche decât alte limbi europene, nu are 
legături cu niciuna dintre ele, exceptând un mic grup lingvistic 
din Munţii Caucaz, și respectă modelul lingvistic aglutinant al 
limbii quechua și al altor limbi amerindiene. În plus, quechua 
pare să aibă anumite cuvinte comune cu insulele din Pacific, în 
special cu limbajul maori din Noua Zeelandă și chiar cu limbile 
vorbite în Malaysia și India. 

Cuvintele comune limbilor quechua și maori constituie 
exemple convingătoare de contacte culturale prin intermediul 
călătoriilor oceanice peste Pacific. 


MAORI: 
Muna Nocu (al meu) Kiri (piele) Mutu (mutilat) 
(dragoste) 
Pura (între) Kura (șef de Kumara 
trib) (cartof dulce) 
QUECHUA: 
Munay Nuca (eu) Kara (piele) Mutu (mutilat) 
(dragoste) 
Pura (între) Kuaaca (șef Kumara 
de trib) (cartof dulce) 


Alte vestigii surprinzătoare ale unor limbi dispărute apar în 
quechua. Astfel, cuvântul pentru „minciună” (neadevăr) este 


Ilulu în quechua și /u/ în sumeriana antică; la „trestie” se spune 
sug în sumeriană și soco în quechua, în vreme ce cuvântul 
folosit în limba quechua pentru „coș” - kusuru - are în esenţă 
aceleași consoane ca și kasher din sumeriană. Uneori, 
similitudinile dintre cuvinte precum babilonianul /ak/ak pentru 
„pasăre mare” și quechuanul //eka-/leka pentru „bâtlan” pot fi 
doar niște exemple de onomatopee, sau de cuvinte exprimând 
sunetul unei acţiuni (în acest caz, bătaia aripilor păsării mari). 

Și mai frapante sunt similitudinile lexicale dintre hawaiană și 
greacă, care par să indice că marinarii, care vorbeau greaca 
antică sau o limbă asemănătoare, navigau pe un ocean despre 
care, din câte știm, grecii din istorie nici măcar nu știau că 
există. O listă alcătuită de Arnold Wadler (One Language) 
include următoarele cuvinte cu sonorități și înţelesuri similare, 
ținându-se cont de tendința de simplificare din partea 
melodioasei limbi tahitiene-hawaiene: 


HA WAIANĂ: GREACA ANTICĂ: 
Aeto (vultur) Aetos (vultur) 
Noo-Noo (gând) Nous (inteligenţă) 

Manao (a gândi) Manthano (a învăţa) 
Mele (a cânta) Melodhia (melodie) 
Lahui (popor) Laos (popor) 

Hiki (a veni) Hikano (a sosi) 
Noko (a trăi, a sta) Naio (a locui) 


Ce s-a întâmplat cu consemnările documentare ale acestor 
ocoluri ale lumii făcute de flotele minoice, grecești sau 
feniciene? Probabil că multe s-au pierdut în frecventele cuceriri 
și distrugeri ale cărților și cronicilor din cetăţile feniciene și în 
distrugerea definitivă a Cartaginei de către romani. O singură 
menţiune a ajuns până la noi, referitoare la o călătorie „de 
plăcere” făcută în jurul Africii de către fenicieni aflaţi în slujba 
faraonului egiptean Necho, începând de la Marea Roșie, într-o 
vreme când fostul canal „Suez”, care lega Golful Suez de Nil și 
de Mediterana, nu mai era disponibil. (O stranie previziune a 
prezentului!) Probabil că singurul motiv pentru care avem 
cunoștință de această călătorie este faptul că a fost finanțată de 
imperiul egiptean și a fost inclusă în cronicile egiptene. 
Fenicienii aveau obiceiul să păstreze cu asiduitate secretul 


călătoriilor și al traseelor lor comerciale față de posibilii 
concurenți, violarea acestor secrete de stat fiind pedepsită cu 
moartea. 

Totodată, mai este posibil ca flotele care au lăsat vestigii 
lingvistice și culturale pe tot cuprinsul planetei să nu fi venit din 
centrele pe care le asociem în mod normal cu grecii și fenicienii, 
ci din alte ţinuturi mai vechi, între timp dispărute, din care a 
rămas doar un ecou imperfect și tot mai slab al limbii și culturii 
în insule izolate și pe țărmuri neașteptate. Probabil că nu vom 
ști niciodată dacă navigatorii vorbeau o formă de greacă, 
feniciană, sumeriană, bască, mayașă, quechua sau, mai 
probabil, o limbă sau niște limbi originare, care au lăsat urme în 
toate limbile, din vremurile când nivelul oceanelor era mai 
scăzut, insulele erau mai întinse și mai numeroase și înainte ca 
schimbările climatice și mișcările seismice să fi modificat părți 
întregi ale planetei, distrugându-le sau modificându-le populația. 

Flotele care au răspândit civilizația și cultura pe întinsul 
oceanelor și al coastelor planetei înaintea istoriei au dispărut de 
multă vreme, deși unele ambarcaţiuni mai pot fi găsite 
conservate sub straturile de gheaţă sau de corali, sub nisipurile 
de pe fundul mărilor sau sub noroiul din estuarele colmatate, ori 
chiar sub mâlul conservant de pe fundul oceanelor. Amintiri 
despre această difuziune culturală sunt doar sugerate de 
anumite cuvinte din alte limbi, aduse de undeva precum niște 
resturi de corabie aduse de valuri la țărm, păstrate în memoria 
rasei de-a lungul mileniilor prin persistenţa limbajului vorbit. 

Chiar și denumiri neobișnuite de locuri apar în diferite părți 
ale lumii, ca și cum un oraș nou ar fi denumit după un altul mai 
vechi, așa cum s-a întâmplat cu New York (Noul York) sau cu 
numeroasele denumiri europene ale orașelor americane, 
atribuite în cinstea predecesorilor lor. E posibil ca așa să se fi 
întâmplat cu Carnac (Bretania), cu miile sale de menhire aliniate 
în preajma mării, și Karnak (Egipt) cu șirurile sale de coloane de 
templu uriașe. Un alt oraș antic, Kanarak, există în sudul Indiei, 
iar alte două sunt situate în Scoţia, ambele denumite Carnock. 
Printre alte asemănări de nume, amintim de Kanak (Turcia), 
Kanayka (Kazahstan), Cama (Irlanda), Carnaxide (Portugalia), 
dintre care unele ar putea face referire la un alt oraș mai vechi, 
cu sonoritate similară. Cartagina, metropola antică din nordul 
Africii, ar putea fi înrudită cu Kar din Karnak, deoarece Kart în 


feniciană însemnă „cetate” sau „oraș”. Un cuvânt similar pentru 
„oraş” - car - apare în America de Sud printre indienii araucani, 
precum și în Bretania, unde cuvântul pentru „oraș” este ker. 

Toponimul Tuia apare în vestul Irlandei și în estul Mexicului, 
unde nu este doar numele unui loc real, dar și locuinţa 
legendară a lui Quetzalcóatl în Marea de Est. Denumirea romană 
Thule se referea probabil la una din Insulele Hebride sau chiar la 
Islanda, iar expresia Ultima Thule, care apare pe unele hărți 
latinești vechi, voia să indice limita vestică a pământului. 
Cuvântul Tuia sau Thule formează un mare triunghi pe întinsul 
oceanului, așa cum diferitele denumiri ale Atlantidei formează 
un mare cerc în sensul acelor de ceasornic începând cu 
Venezuela, trecând prin Mexic, America Centrală, Yucatân și 
Antile, până în Europa, spre est către Mediterana și nordul Africii 
și din nou către vest, spre Insulele Canare. Această „memorie a 
cuvântului” Atlantis, sau a celor mai importante litere din 
componenţa cuvântului (A-T-L-N), păstrată de atâtea triburi și 
naţiuni de pe perimetrul Oceanului Atlantic, constituie probabil 
cea mai frapantă memorie lingvistică a speciei, iar variaţiunile 
regionale ale denumirii nu fac decât să-i sporească 
credibilitatea. 

Tribul Guanche din Insulele Canare a păstrat vreme de câteva 
mii de ani o tradiţie orală și scrisă despre un eveniment care 
pare să coroboreze povestea lui Platon despre Atlantida. Când 
primii navigatori spanioli au ajuns în Insulele Canare, în secolul 
al XIV-lea, ei au găsit reminiscenţele unei culturi avansate și 
bine organizate aparținând Epocii Pietrei, incluzând unele 
elemente „atlantice”, cum ar fi clădiri din piatră, un text scris, 
venerarea soarelui, mumii, lupte cu tauri și chiar zece regi aleși, 
amintind de cei Zece Regi ai Atlantidei pomeniţi de Platon și de 
cei Zece Regi ai culturii mayașe. Când băștinașii guanche au 
putut să comunice cu spaniolii, ei și-au exprimat surprinderea că 
și alți oameni, în afară de ei înșiși, au supravieţuit catastrofei 
abătute asupra fostului lor ţinut, care fusese mult mai întins. De 
fapt, pentru băștinași, catastrofa finală s-a produs o dată cu 
venirea spaniolilor. Când apele s-au limpezit, cronicile și limba 
băștinașilor guanche au dispărut, împreună cu cea mai mare 
parte a populaţiei. Dintre cuvintele guanche care au 
supravieţuit, unele cuvinte de bază, cum ar fi cele pentru „zeu”, 
„soare” și „lună” prezintă similitudini interesante cu figurile 


mitologiei grecești. Astfel, cuvântul guanche pentru „zeu” este 
coron, care seamănă cu Chronos, titanul care a stăpânit 
universul și al cărui nume a figurat multă vreme în legenda 
Atlantidei. Cuvântul guanche pentru „soare” era alio, iar 
cuvântul pentru „lună” era se/, corespunzând îndeaproape cu 
zeul grec al soarelui Ae/ios sau Helios și cu zeiţa lunii Selena. 

Cercetările legate de cultura preistorică a Atlantidei ar 
progresa considerabil dacă mai multe elemente ale limbii 
guanche ar putea fi scoase la lumină și studiate. Se relatează că 
unele comunităţi de păstori din munţii insulei Gran Canaria au 
menținut o anumită puritate a rasei și chiar că au păstrat o 
parte din limba lor antică, dar la fel ca mulţi supraviețuitori 
primitivi, nu se lasă cu ușurință chestionați privitor la cultura lor 
trecută. Cercetarea limbii guanche și a posibilelor sale conexiuni 
cu basca, berbera, egipteana antică și cu misterioasa temanagh, 
limba unui trib tuareg izolat din Sahara, ar putea să ofere unele 
surprize lingvistice și culturale. 

instinctul ereditar sau memoria reţinută a speciei, care ar 
putea fi același lucru, a fost adus adesea în discuţie ca un 
indiciu privind existența unor foste mase de uscat sau a unui 
continent scufundat în Oceanul Atlantic. Această categorie 
cuprinde migrațiile sinucigașe ale lemingilor din Norvegia, când 
grupuri ale acestor rozătoare mici intră în mare și înoată spre 
vest, de parcă s-ar afla în căutarea unei mase de uscat, a cărei 
amintire este posibil să o fi moștenit, până când se îneacă. 

Un alt fenomen observat îl constituie zborurile sezoniere ale 
păsărilor peste ocean, din Europa către America de Sud, în 
timpul cărora unele stoluri se rotesc la nesfârșit. Deasupra unor 
zone aflate în mijlocul oceanului, ca și cum ar căuta un ţinut 
uscat, și îşi continuă drumul după ce o parte din păsările stolului 
cad în mare. 

Pe coasta dinspre Pacific a Americii de Sud găsim ceea ce ar 
putea fi un exemplu remarcabil de nostofilie - refuzul de a 
părăsi locurile ancestrale - care apare în Platoul Andin, singurul 
loc de pe planetă unde păsările flamingo trăiesc la mare 
înălțime, dar zboară spre ţinuturile joase de pe coasta Pacificului 
pentru a se hrăni. Păstrând probabil memoria perioadei când 
Platoul Andin nu se ridica la înălțimea sa actuală (lacurile saline 
și mlaștinile de pe piscurile platourilor andine din Peru până în 
Chile constituie indicii clare privind o înălţare orogenetică bruscă 


a fundului de mare), flamingii continuă să trăiască într-un climat 
cu totul nemilos pentru ei, fiind și deficitar în privinţa hranei. 

Dintre toate, cea mai neobișnuită este migraţia de 
reproducere a ţiparilor din Europa, un mister care a fost 
menţionat prima oară de Aristotel în antichitate. Țiparii nu îşi 
depun ouăle în Europa, ci traversează Atlanticul într-un mare 
banc, până în Marea Sargaselor. Această mare, care-și merită pe 
deplin denumirea de „mare a corăbiilor dispărute”, aici fiind 
locul unde, de-a lungul timpului, corăbiile au rămas imobilizate 
de algele agăţătoare, constituie pe de altă parte o mare în 
interiorul oceanului, caracterizată printr-o abundență de alge. 
Situată la vestul crestei muntoase a Atlanticului, este 
înconjurată aproximativ de Gulf Stream (Curentul Golfului), iar 
Insulele Bermude sunt singurele porţiuni de uscat de pe 
suprafața ei. Pentru cercetătorii Atlantidei, în mod firesc, 
prezenţa constantă a algelor este la fel de interesantă ca și 
„memoria rasială” a ţiparilor, prin faptul că sugerează păduri 
scufundate brusc, resturi ale acestora continuând să crească 
sub apele mărilor. 

Dacă se poate admite că animalele ar putea avea o memorie 
ereditară, cu atât mai probabil ar fi ca o specie mult mai 
dezvoltată, așa cum este specia umană, să moștenească 
modele de memorie împreună cu alte caracteristici fizice, 
mentale și emoţionale. Mijloacele și capacitatea de stocare a 
creierului uman constituie în continuare în mare parte un mister 
- există mari porțiuni „tăcute” ale creierului, de până la 90% sau 
chiar mai mult, a căror utilizare nu a fost încă determinată. 
Trasee neuronale neidentificate conduc la ceea ce ar putea 
constitui o bancă de memorie, cu care nici cele mai complexe 
calculatoare nu se pot compara. Memoria unui individ este 
denumită antrogenetică - memoria propriilor experienţe ale 
individului - în vreme ce memoria filogenetică se referă la 
memoria care ar putea proveni de la strămoșii individului, cu 
alte cuvinte, o memorie a speciei. 

Dacă ar fi posibil ca, pornind de la indivizi selectaţi, să se 
valorifice o parte din acest curent protoplasmatic al memoriei 
moștenit de la generaţiile trecute, experiențele individuale, 
încadrate în perioada de timp corespunzătoare, ar putea 
constitui o cale suplimentară de cercetare a istoriei. Aceasta ar 
furniza totodată și o explicaţie logică pentru unele din cele mai 


uluitoare exemple de reîncarnare, în care copiii vorbesc în limbi 
pe care nu ar fi avut de unde să le învețe, sau în care indivizii îşi 
amintesc, în vis sau sub hipnoză, detalii ale unor vieţi sau 
evenimente din trecut, despre care, atunci când se află în stare 
de conștienţă, nu știu absolut nimic. 

In orice caz, ceea ce astăzi pare a fi fantezie sau teoretizare 
imaginativă, s-a dovedit ulterior a fi un adevăr științific și, în 
cele din urmă, s-ar putea constata că îndelungata memorie a 
speciei a reținut mult mai mult decât limbajul, obiceiurile și 
legendele pitorești moștenite. 

Dacă facem abstracţie de hinduism și budism, auzim foarte 
rar despre reîncarnarea unor fiinţe umane din animale, păsări 
sau pești. Aproape toate cazurile de reîncarnare misterioasă din 
ultima vreme au avut ca obiect reîncarnarea unor oameni din 
oameni, nu întotdeauna de același sex. Pentru un observator 
obișnuit, acest aspect pare de înţeles, în măsura în care noi toţi 
suntem „reîncarnați”, într-un sens lateral al cuvântului, din 
propriii noștri părinţi și din strămoșii de dinaintea lor. Și, atâta 
timp cât descendenţii noștri păstrează anumite caracteristici 
fizice, instincte, preferinţe și chiar capsule de memorie, 
strămoșii noștri și noi vom continua o existență „reîncarnată”, 
chiar dacă naţiunile și culturile s-ar schimba sau ar dispărea. 


XI. Cutremur planetar 


Ce fel de cataclism a fost acela care a putut să modifice 
suprafața pământului, să-i decimeze populaţia umană și 
animală, să schimbe zonele climatice, să ridice munţi, să înalțe 
unele terenuri de pe fundul mării și să le scufunde pe altele sub 
ocean? A fost o schimbare treptată sau a fost un eveniment 
apocaliptic, ucigând oameni și animale cu milioanele și ștergând 
de pe faţa pământului civilizaţii întregi? În momentul de faţă, nu 
știm ce s-a întâmplat. Avem numai niște teorii. Teoriile, 
împreună cu implicaţiile lor referitoare la o schimbare treptată 
sau una cataclismică, continuă să fie dezbătute de geologi, 
paleontologi, astronomi și specialiști în preistorie cu o 
înverșunare demnă de războaiele religioase din Evul Mediu. 

Lăsând la o parte valorile relative ale celor două teorii, 
anumite dovezi cunoscute de multă vreme înclină balanța în 
favoarea unei catastrofe globale. Primii exploratori ai nordului 


Siberiei au descoperit mase inexplicabile de oase de elefanți, 
rinoceri și alte animale non-arctice, atât de apropiate unele de 
altele încât formau dealuri pe uscat și praguri subacvatice în 
apropierea insulelor nordice. Mamuţi congelați au fost 
descoperiți în Siberia începând din secolul al XIX-lea, unii având 
în continuare globii oculari la locul lor și hrană vegetală în 
stomacuri - plante care nu au crescut în Siberia, deoarece aici 
persistă un climat sub-arctic sau arctic. Unii mamuţi încă mai 
aveau iarbă pe jumătate mestecată pe limbă. (In stomacurile 
mamuților nu s-au găsit decât ierburi din climatele temperate.) 
Alţi mamuti au fost găsiţi în stare de congelare instantanee, iar 
carnea lor, după decongelare, încă mai putea fi consumată. Unii 
mamuți au fost găsiți înghețaţi în blocuri de gheață, ceea ce a 
dat naștere, probabil printre vânătorii care i-au văzut, la legenda 
conform căreia mamuţii continuă să trăiască în Siberia. 

În orice caz, pe vremea când mamuţii trăiau într-adevăr în 
Siberia și Alaska, clima era mult mai caldă, iar catastrofa care i- 
a surprins și i-a congelat a fost fără doar și poate una bruscă. Un 
mamut a fost găsit la latitudinea de 66°, în Siberia, aproape de 
Cercul Polar de Nord, după ce capul i-a ieșit la suprafață în urma 
unei alunecări de teren. În gura animalului s-a găsit hrană pe 
jumătate rumegată, dar oasele îi fuseseră rupte, aparent 
imediat înainte de moartea sa. Un alt specimen a fost găsit 
având în gură flori de piciorul-cocoșului (care nu mai face parte 
din flora locală), o dovadă foarte elocventă a unei schimbări 
climatice bruște. 

Mamuţii și mastodonţii au fost se pare exterminați rapid 
împreună cu alte specii de animale. Printre vietăţile găsite în 
minele de asfalt de la La Brea, din apropiere de Los Angeles, se 
aflau sute de tigri, cai, camile, mamuţi, mastodonţi, bizoni și 
păuni, surprinși cu toţii, după toate aparențele, de o catastrofă 
neașteptată. Fenomene aproape identice au fost observate în 
diferite zone ale planetei. Pe un deal din apropiere de Chalon- 
sur-Saône (Franţa) s-a găsit o concentrare neobișnuită de oase 
de mamifere: rinoceri, cai, urși, lei, căprioare și animale mai 
mici. Așa cum spune profesorul Albert Gaudy: „Nu este posibil 
să se presupună că animale atât de diferite între ele și din 
habitate atât de diferite ar fi putut să trăiască laolaltă.” Cu alte 
cuvinte, se sugerează că pericolul comun din timpul unui 
cataclism a anulat temporar granițele dintre animalele vânate și 


animalele de pradă. 

O ciudată confirmare a distrugerii aproape instantanee a vieţii 
animale o oferă arta sculpturii în fildeș, practicată în China de 
mii de ani. Fildeșul folosit pentru sculpturile fine trebuie să fie 
relativ proaspăt. Dacă stă prea mult timp în aer liber, devine 
fragil și crapă. Fildeșul folosit pentru multe din sculpturile 
chinezești antice a fost excavat din „minele de fildeș” din Asia și 
Siberia, unde mamuţții au fost congelaţi rapid, fiind conservaţi de 
frig sau de straturile de noroi care i-au acoperit. 

Violenţa unor astfel de catastrofe a fost comentată de 
profesorul Frank Hibber care, descriind starea a mii și mii de 
animale acum dispărute ucise în Alaska în timpul unei catastrofe 
preistorice, spune: 


„mii de animale  falnice ucise... animale sfâșiate și 
împrăștiate pe suprafețe mari deși cântăreau câteva tone... 
furtuni violente ar putea explica descoperirea neobișnuită a 
atâtor animale înghesuite în cavernele și fisurile din diferite 
perioade geologice... 


Frank Hibber remarcă totodată straturile de cenușă vulcanică 
amestecate printre grămezile de oase și de colți ale animalelor 
măcelărite, dovedind o căldură extremă și sufocarea animalelor 
din pricina gazelor vulcanice. 

Profesorul Immanuel Velikovsky, istoricul și astronomul ale 
cărui teorii despre cauzele producerii unor catastrofe în 
vremurile străvechi au provocat mari frământări în lumea 
științifică în deceniul al șaselea, a descris foarte viu moartea în 
comun a animalelor: 


Pe dealurile de lângă Montreal și New Hampshire și în 
Michigan, la cinci-șase sute de metri peste nivelul mării, au fost 
descoperite oase de balenă. In multe locuri de pe Pământ - pe 
toate continentele - oase de animale marine, animale de uscat 
polare și tropicale au fost găsite laolaltă; menţionăm astfel 
peștera Cumberland din Maryland, fisura Chou Kou Tien din 
China, precum și în Germania și Danemarca. Hipopotami și struți 
au fost găsiți alături de foci și reni... din Arctica până în 
Antarctica... în munţii înalţi și în mările adânci - descoperim 
nenumărate semne ale unor mari ridicări de teren, antice și 


recente... 


Profesorul Velikovsky mai arată în cartea sa Earth in 
Upheaval, că Charles Darwin, scriind despre călătoriile sale în 
America de Sud pe la începutul secolului trecut, a observat că 
cea mai mare parte a animalelor sud-americane dispărute erau 
contemporane cu cochiliile de scoici găsite pe uscat. Vorbind 
despre exterminarea unor specii întregi în această zonă, el 
scrie: 


La început, ești îndemnat să crezi fără zăbavă într-o mare 
catastrofă; dar pentru a distruge în felul acesta animalele, atât 
cele mici cât și cele mari, în sudul Patagoniei, în Brazilia, în 
munții din Peru, în America de Nord până la Strâmtoarea Bering, 
ar trebui ca întreaga structură a Pământului să fie zguduită. 


Știm că regiunile arctică și antarctică au fost cândva calde, că 
Sahara a fost o mare și că există dovezi subacvatice despre 
pădurile existente cândva în Marea Nordului și în largul coastei 
peruane; iar prezenţa în Hymalaia a unor moluște și cochilii de 
scoici dovedește că acești munţi s-au aflat cândva sub apă. 

Dacă o civilizaţie umană a fost distrusă, o dată sau de mai 
multe ori, de același gen de cataclism care a distrus animalele și 
pădurile și a schimbat terenul și nivelurile mărilor în diferite 
părți ale planetei, ne-am putea aștepta să găsim vestigii ale 
unor astfel de culturi ale omului pre-cataclismic. S-ar putea ca 
unele din aceste rămășițe să ne fie cunoscute; esenţial este să 
le recunoaștem. 

O asemenea grupare de ruine ar putea fi cea de la 
Tiahuanaco, situată la o asemenea înălţime încât pare de 
neconceput ca o populaţie îndeajuns de numeroasă pentru a 
construi un asemenea oraș să fi putut vreodată trăi acolo. 
(Tiahuanaco se află la o altitudine de 3800 de metri, iar unele 
terase de piatră agricole se înalță până la înălţimea incredibilă 
de 5500 de metri, unde domnesc zăpezile veșnice.) Alte ruine 
nedatate, unele aflate sub oceane și mări, au o similaritate 
evidentă cu Tiahuanaco: indiferent când au fost construite, ele 
nu s-ar fi putut afla la actualul lor nivel faţă de mare. 

Nu mai este nevoie să ne reamintim că omul, spre deosebire 
de alte specii surprinse de catastrofele preistorice, nu a 


dispărut, ci nu a făcut decât să se ascundă „sub pământ”, 
adăpostindu-se în peșteri sau pe culmi de dealuri, ori scăpând 
de catastrofe cu ajutorul corăbiilor sau arcelor. Mai mult, 
supraviețuitorii unor astfel de distrugeri au putut să transmită 
generaţiilor următoare ceva din experiențele prin care au trecut, 
mai întâi pe cale orală, apoi prin scris. 

Majoritatea acestor legende, deși păstrează o anume 
unanimitate relativ la producerea unor inundaţii planetare, 
însoţite de cutremure, incendii și valuri de maree, amestecă 
observaţiile fizice cu fanteziile cele mai năstrușnice. Pe de altă 
parte, alte legende legate de distrugere conţin anumite 
caracteristici care sunt ușor de înțeles în termenii anumitor 
teorii moderne privind epocile glaciale, tulburările seismice și 
schimbările de relief datorate modificării scoarţei terestre. 

lată de exemplu ciudata descriere a Potopului în Geneză, 


atunci când se spune: (Geneza VII, 11): „... chiar în acea zi, s-au 
desfăcut toate izvoarele adâncului cel mare și s-au deschis 
jgheaburile cerului...  Referirea la „izvoarele  adâncului” 


sugerează că nivelul apei creștea și din cauza altor surse decât 
ploile diluviene. Dacă sfârșitul ultimei glaciaţiuni s-a produs cu 
circa 12000 de ani în urmă, așa cum se acceptă în general, și 
dacă a fost accelerat considerabil și însoţit de furtună și 
tulburări seismice, această observaţie din Biblie depășește 
nivelul de fantezie religioasă, ea descriind un fenomen pe care 
unii martori l-au văzut și l-au memorat. Și în Coran se 
consemnează că: „faţa pământului fierbea - arca se mișca... 
printre valuri ca niște munţi...” 

În afară de amintirea Marelui Potop păstrată de aproape toate 
naţiunile și triburile antichităţii, legende din toată lumea se 
referă la distrugeri periodice provocate de foc, îngheţ, 
cutremure și scufundări, adesea cu detalii similare. Unul din 
codicele aztece, codexul Chimalpopoca, descriind una din 
catastrofele recurente păstrate în memoria rasei, relatează: 


Al treilea soare se numește Quia-Tonatiuh, soarele ploii, 
fiindcă acolo a căzut o ploaie de foc; tot ce exista a ars; șia 
căzut o ploaie de pietre. Se mai spune că în timp ce gresia, pe 
care acum o vedem împrăștiată peste tot, și tetzont!/i (rocă 
bazaltică) fierbeau cu mare tumult, au mai ieșit la iveală și 
pietre de culoare stacojie... Aceasta s-a întâmplat în anul Ce- 


Tecpati, O Cremene, în ziua Nahui-Quaiahuiti, A Patra Ploaie. 
Acum, în această zi, în care oamenii au pierit și au fost distruși 
de ploaia de foc; soarele însuși a luat foc și totul, împreună cu 
casele, a fost mistuit... 


O rugăciune aztecă adresată zeului Tezcatlipoca, tradusă la 
vremea conchistei, conţine aluzii străvezii la cutremure și la 
focul din cer, un fenomen frecvent memorat și menţionat de 
numeroase alte popoare antice. Rugăciunea, o lungă litanie prin 
care zeul este implorat să înceteze a mai pedepsi omenirea, 
care este „făcută una cu pământul și distrusă”, întreabă cu o 
oarecare iritabilitate: 


Este cu putinţă ca această pedeapsă groaznică să nu ne fie 
dată pentru îndreptarea noastră, ci numai pentru distrugerea 
noastră totală? Că soarele nu va mai străluci niciodată deasupra 
noastră, și că trebuie să rămânem într-un întuneric și o tăcere 
veșnice? 


După ce descrie în amănunţime zguduirea și arderea planetei, 
rugăciunea conchide: 


Stăpâne al universului, fie-ţi de ajuns desfătarea și satisfacția 
pe care le-ai simţit de pe urma acestei ultime pedepse; pune 
capăt fumului și ceței resentimentului tău; stinge și focul 
distrugător al mâniei tale; lasă să vină pacea și cerul senin; lasă 
păsărelele poporului tău să înceapă din nou să cânte și să se 
apropie de soare; dă-le o vreme caldă... 


Cronica mayașă Popol Vuh ne spune cum „zeii au mișcat 
munţii... munţii mici și mari au fost mișcaţi din loc...” 

Din nou, într-un alt document mayaș, cartea Chilam Balaam, 
există un pasaj care nu numai că descrie o catastrofă, dar 
conţine și o aluzie la foste porţiuni de uscat care s-au scufundat 
sub mare: 


S-a întâmplat în timpul celei de-a unsprezecea Ahau Catoun... 
când Pământul a început să se trezească. Și a căzut o ploaie 
înfricoșătoare, și a căzut cenușă, și pietre, iar copacii au fost 
doborâţi. lar Marele Șarpe a fost izgonit din ceruri. Și, dintr-o 


dată, au venit apele... cerul s-a prăbușit și pământul s-a 
scufundat. Și într-o clipă, marea distrugere s-a săvârșit. 

lar Mama Seiba s-a înălţat printre amintirile distrugerii 
pământului. 


În Metamorphoses, Ovidiu menţionează câteva detalii 
incitante în descrierea pe care o face incendiului devastator al 
lui Phaeton, care ar putea constitui ea însăși o consemnare 
memorată a unei catastrofe anterioare: 

Mari cetăți au pierit, împreună cu fortificațiile lor, iar flăcările 
au prefăcut în cenușă naţii întregi; pădurile, laolaltă cu munții, 
sunt cuprinse de flăcări... Etna arde intens cu flăcări înnoite, și 
Parnasul, cu cele două piscuri ale sale, și Eryx... Caucazul e în 
flăcări, și Ossa cu Pindus, și Olimp, mai mare decât amândouă, 
și înalții Alpi, și Apeninii cu piscurile înveșmântate în nori... Apoi 
Libia a fost uscată de căldură... 

Acest text ne aduce aminte de observaţia făcută lui Solon de 
către preoţii din Sais cu privire la același incident, descris de 
Plafon în Timaios, referindu-se la același mit repovestit de 
Ovidiu: 


Aceasta are forma unui mit, dar în realitate arată o declinaţie 
a corpurilor care se mișcă în jurul Pământului și în ceruri, și 
faptul că asupra lucrurilor de pe Pământ se abate, la lungi 
intervale de timp, un mare incendiu. Când se întâmplă așa ceva, 
cei care trăiesc în munţi și în locuri uscate și înalte sunt mai 
ameninţaţi cu distrugerea decât cei ce locuiesc pe malurile 
râurilor sau pe ţărmul mării... 


Numeroase referinţe antice la incendii, distrugeri, întuneric și 
seisme terestre, ca și comportamentul imprevizibil al altor 
planete și al cometelor au fost explicate de către profesorul 
Immanuel Velikovsky în controversata sa carte Worlds în 
Collision (Lumi în coliziune) ca fiind relatări ale unor catastrofe 
violente produse între secolele al XV-lea și al XVIII-lea î.e.n., 
perioadă în care intersectarea orbitelor planetare a provocat 
coliziunea unor planete, ceea ce a dat naștere unor comete, 
dintre care una a devenit planeta Venus, după ce s-a ciocnit cu 
Marte. Conform teoriei profesorului Velikovsky, Pământul a 
trecut de două ori prin coada unei astfel de comete, suferind 


toate efectele dezastruoase ale unor maree uriașe, cutremure, 
baraje de pietre fierbinţi, revărsări de lavă și înălțarea sau 
coborârea unor părți ale scoarței terestre. Așa cum spune Sir 
Harold Spencer Jones, fost membru al asociaţiei British 
Astronomer Royal: 


Se presupune că aceste coliziuni au dus la repetate schimbări 
ale orbitei terestre, ale înclinaţiei axei sale și în lungimea zilelor, 
anotimpurilor și anului. Se pare că la un moment dat Pământul 
s-a răsturnat complet, astfel încât Soarele răsărea la vest și 
apunea la est. Doctorul Velikovsky susține că între secolele al 
XV-lea și al XVIII-lea înaintea erei noastre anul avea o lungime 
de 360 zile, pentru ca în anul 687 î.e.n. Această lungime să 
crească brusc la 365,25. Tot atunci s-au modificat orbita lunii și 
lungimea lunii calendaristice... 


Numeroase evenimente consemnate documentar din 
vremurile antice se încadrează în explicația profesorului 
Velikovsky, în special relativa „tinerețe” a planetei Venus și 
schimbarea calendarului care s-a produs în antichitate pe 
ambele ţărmuri ale oceanului, cu o valoare revizuită a anului în 
calendarul asiriano-babilonian și în cel mayaș, amândouă 
începând la o dată echivalentă, după calculele noastre, cu 26 
februarie. Înregistrarea  șocurilor terestre, a întunericului 
prelungit și chiar a „rămânerii pe loc” a Soarelui, așa cum este 
menţionată de Joshua, a fost observată de istoricul grec 
Herodot, care relatează că preoţii egipteni de la Memphis i-au 
spus, drept dovadă a vechimii acestui popor, care se întindea pe 
341 generaţii și 11.000 de ani, că în perioada cronicilor antice 
ale regilor egipteni „soarele a răsărit de mai multe ori acolo 
unde de obicei apune și a apus acolo unde ar fi trebuit să 
răsară”. Trecerea pământului prin apropierea periculoasă a unei 
comete s-ar părea că este consemnată în mormântul lui 
Senmuth, un arhitect egiptean din timpul celei de-a XVIII-a 
dinastii, unde o pictură decorativă de pe tavan prezintă 
constelația Orion deplasându-se în direcţie opusă față de cea 
normală. 

Aluzii conţinute în Vechea Edda, o culegere de vechi legende 
scandinave în versuri, referitoare la creatura de proporţii 
cosmice, Fenris, Lupul Distrugerii, ar putea avea o legătură cu 


amintirile despre cometă păstrate în memoria speciei, despre 
care vorbeşte doctorul Velikovsky. Exemple ca: „Lupul 
devorează soarele... celălalt lup devorează luna... munţii se vor 
prăbuși atunci când lupul Fenris va scăpa liber... lupul Fenris 
înaintează cu gura larg deschisă; falca de sus îi ajunge la ceruri, 
iar falca de jos atinge pământul... cerurile sunt crăpate în 
două...” sunt mai ușor de înţeles când sunt privite ca observaţii 
primitive ale evenimentelor din ceruri cu efecte dezastruoase 
pentru Pământ. 

Aceste catastrofe rămase în amintirea oamenilor, confirmate 
de teoriile și observaţiile științifice, cuprind, printre altele, 
evenimente  cataclismice despre care doctorul Velikovsky 
susține că s-ar fi produs în urmă cu douăzeci și șapte - douăzeci 
și patru de secole în urmă, catastrofe care, așa cum spune 
domnia sa, ar fi constat în: 


„„.uragane de magnitudine globală, incendieri și distrugeri 
totale ale pădurilor, căderi de praf, piere, flăcări și cenușă din 
ceruri, munţi topindu-se precum ceara, lavă revărsându-se din 
pământul despicat, mări clocotinde, ploi bituminoase, zguduirea 
solului și distrugerea cetăților, oameni căutând refugiu în peșteri 
și crăpăturile stâncilor din munţi, oceane ridicându-se brusc și 
prăbușindu-se peste ținuturile uscate, valuri  mareice 
deplasându-se către poli și înapoi, terenuri uscate transformate 
în mare prin submersie și întinderi de mare preschimbate în 
deșert, insule născându-se și alte scufundându-se... schimbări 
climaterice, deplasarea punctelor cardinale și modificarea 
latitudinilor, calendare întrerupte, ceasuri solare și cu apă 
arătând lungimi modificate ale zilei, lunii, anului, precum și o 
apariţia unei noi stele polare... 


Prima carte a doctorului Velikovsky, Lumi în coliziune, a 
provocat senzație și proteste vehemente din partea 
reprezentanţilor diferitelor discipline științifice, în special din 
partea astronomilor, chiar înainte de apariţia ei în 1950. Când 
cartea a apărut într-adevăr, reacţiile au oscilat între două 
extreme, de la „un uluitor exemplu de zdruncinare a concepţiilor 
general acceptate”, până la „cea mai proastă carte apărută de 
la inventarea tiparului”. Cel puţin unul dintre distinșii astronomi 
care au contestat lucrarea a declarat că în această carte nu 


găsești decât minciuni, adăugând în mod paradoxal că „nu a 
citit-o și nici n-o va citi vreodată”. În cele din urmă, protestele 
profesorilor universitari i-au făcut pe cei de la Macmillan, editura 
care a publicat prima ediţie a lucrării Lumi în coliziune, să 
cedeze drepturile de publicare editurii Doubleday, care are o 
politică mai fermă împotriva amenințărilor și, se poate conchide, 
o coloană vertebrală mai puţin flexibilă. 

Controversa privind teoriile lui Velikovsky a continuat până în 
zilele noastre și, în mod ciudat, câteva din teoriile sau ipotezele 
lui astronomice au fost confirmate de sondele spaţiale - în 
special remarcabila sa predicţie privind temperatura de 425 °C 
pentru suprafaţa planetei Venus (Einstein o estimase la - 32 *C). 
La fel s-au dovedit exacte ideea că Venus se rotește în sens 
invers față de celelalte planete, că atmosfera acestei planete 
este compusă din hidrocarburi și că suprafaţa lui Marte ar fi 
acoperită de cratere, la fel ca și suprafaţa Lunii. O teorie și mai 
neobișnuită care devine tot mai acceptată este aceea privitoare 
la sarcinile electrice pozitive și negative ale Soarelui și ale 
planetelor. 

Hugh Auchincloss Brown, un susținător al teoriei catastrofelor 
recurente (cataclisme terestre), interpretează unele din 
cataclismele trecutului ca fiind provocate atunci când polii 
magnetici s-au deplasat față de polii de rotaţie, făcând Pământul 
să se clatine axial până când axele s-au realiniat pentru ca 
acum să se rotească asemenea unei mingi gigantice. El arată că 
Pământul se rotește după axa actuală de circa 7000 de ani, 
ceea ce a făcut ca greutatea calotei polare sudice să crească la 
19 cvadrilioane tone, cât are în prezent, fapt ce sugerează 
următoarele alternative: fie greutatea gheții se va mări și va 
dezechilibra axa terestră, fie această gheaţă se va topi, ceea ce 
va face ca nivelul apei să crească cu circa 100 de metri față de 
nivelul actual, inundând porturile și porțiunile de uscat joase, 
așa cum e posibil să se fi întâmplat și în trecut. 

Această teorie a planetei care se clatină are un corespondent 
straniu în legenda indienilor hopi despre sfârșitul uneia dintre 
lumile precedente. Sotuknung, prima creaţie și Solie a 
Creatorului, a distrus A Doua Lume poruncind celor doi gemeni 
uriași să-și părăsească posturile de la Polurile Axiale Nord și 
Sud, unde aveau sarcina să ţină în loc rotirea Pământului. Când 
și-au părăsit posturile, lumea și-a pierdut echilibrul, a început să 


se rotească în jurul axei și s-a rostogolit de două ori. Repovestită 
de Frank Waters (The Book of Hopi), legenda spune: 


Munţii s-au prăvălit în mări cu un zgomot asurzitor, mări și 
lacuri s-au revărsat peste ţărmuri; și în timp ce lumea se 
învârtea prin spațiul lipsit de viaţă, s-a transformat într-un bloc 
de gheaţă. Așa s-a sfârșit A Doua Lume... toate elementele care 
compuneau A Doua Lume au... îngheţat... fără viaţă, în afară de 
oamenii adăpostiţi în lumea lor subpământeană... 


Amintirea epocilor glaciare, păstrată în memoria unui mare 
număr de triburi, sugerează că aceste epoci au avut legătură 
sau au provocat catastrofele periodice suferite de Pământ. În 
opinia lui Hugh Auchincloss Brown: „Actuala calotă de gheaţă a 
Antarcticii nu este decât ultima dintr-un șir de calote... care au 
existat anterior... urmașa unui lung șir de asasini scânteietori ai 
civilizaţiilor de pe această planetă...” Dacă așa stau lucrurile, un 
teren extrem de fructuos pentru cercetarea și analiza 
arheologică ar putea fi chiar continentul Antarctica, deși un 
asemenea proiect este în prezent imposibil, nu numai din cauza 
grosimii stratului de gheaţă, dar și pentru că această grosime 
sporește, o perspectivă deloc îmbietoare. 

In orice caz, deși s-a căzut în general de acord că în ultimul 
milion de ani au survenit trei sau patru epoci glaciare (ultima 
încheindu-se cu circa 11.500 de ani în urmă, cauza lor rămâne 
un mister și nu s-au încercat decât niște explicaţii teoretice. J. K. 
Charlesworth, o autoritate în problema glaciaţiunilor de la 
Queen's University din Belfast, a remarcat, cu privire la originea 
epocilor glaciare: „Cauza tuturor acestor schimbări, una dintre 
cele mai mari enigme din istoria geologică, rămâne neexplicată. 

Charles Hapgood, păstrându-se în limitele unei teorii larg 
acceptate conform căreia poziţia polilor s-a modificat de mai 
multe ori, atribuie evenimentele cataclismice unor erupții 
vulcanice rezultate din eforturile și tensiunile produse sub 
scoarța terestră. Ca urmare, epocile glaciare ar fi fost provocate 
de diferitele poziţii ale polilor, care ar fi rezultat în urma 
alunecării scoarţei terestre» exterioare, învelișul exterior al 
acestei scoarţe având o grosime de numai 50-60 kilometri. 
Fenomenul de deplasare a scoarței ar fi adus lungi perioade de 
activitate vulcanică intensă, iar ghețarii, conform, acestei teorii, 


ar fi consecința, precum și cauza parţială, unor astfel de 
modificări climatice și seismice. Aceasta ar explica, se pare, și 
faptul că locuri neașteptate de pe suprafaţa terestră, cum ar fi 
Africa și India, s-au aflat sub alunecarea ghețarilor, în vreme ce 
alte locuri, cum ar fi Siberia, nu au avut de a face cu acest 
fenomen. 

Un termen esenţial în teoria profesorului Hapgood este 
„isostazie” - însemnând cu aproximaţie un echilibru sau o 
egalizare a presiunilor - aplicabilă pământului care are o scoarță 
relativ slabă, prin faptul că dacă prea mult material este 
concentrat într-un anumit loc (cum ar fi concentrarea progresivă 
de gheață de la poli), subscoarţa slabă iese la suprafaţă pe 
măsură ce scoarța cedează la acţiunea eforturilor acumulate, 
căutând o nouă ajustare isostatică sau o destindere isostatică. 
Pe lângă aceasta, pământul nu este o sferă perfectă, fiind mai 
umflat la ecuator și ușor turtit la poli. Forma sa adevărată ar 
putea fi definită ca un „elipsoid triaxial”, cu o tendinţă 
progresivă de scurtare a razei și circumferinței la latitudini mari, 
ceea ce duce la împingerea în sus sau la înclinarea unor secțiuni 
ale scoarței terestre sub acţiunea eforturilor, cu posibilitatea de 
înălțare a coastelor, munţilor și insulelor, însoţită totodată de 
scufundarea unor ţărmuri, arhipelaguri și chiar continente. Cu 
alte cuvinte, cataclismele sau cutremurele de pământ grave 
care se produc chiar și astăzi pe uscat și oscilaţiile continue sau 
înălțările și coborările fundurilor de ocean ar putea constitui 
evenimente cât se poate de normale pentru pământ, chiar dacă 
pentru locuitorii acestei planete ideea aceasta nu e deloc 
liniștitoare. 

O teorie a catastrofelor legată de sarcinile electrice și de 
magnetismul pământului a fost propusă de doctorul Manson 
Valentine, arheolog și zoolog, susţinător al teoriei cataclismelor 
repetate în istoria pământului și a omului. În cursul 
numeroaselor sale expediţii în America de Sud și Centrală și în 
insulele din Pacific, el a studiat personal consecințele 
cataclismelor, cum ar fi inundările și extruziunile repetate ale 
peșterilor, scufundarea, înclinarea și ridicarea liniilor de coastă 
și ale munţilor. El a identificat obiecte artificiale în stratificările 
de nisip și floră marină, printre care fire de bumbac ţesut, urme 
de plase de pescuit și ceramică în bancuri situate la sute de 
metri deasupra nivelului mării în Paracas (Peru) și în urmele 


valurilor mareice din Ancon (Peru). Aceasta din urmă nu este 
decât unul din multele exemple de plaje de pe tot întinsul 
planetei care au fost ridicate la înălțimi peste nivelul actual al 
mării, fenomen observat în America de Sud, Groenlanda și 
nordul Californiei. 

În cele ce urmează este reprodusă teoria doctorului Valentine 
despre factorul magnetic în schimbările cataclismice, cu 
cuvintele autorului. 


O teorie care ar explica catastrofele de pe această planetă 
pare a nu fi fost privită cu consideraţia pe care o merită. Acest 
factor nu are nimic de a face cu coliziunile mecanice sau 
astronomice cu corpuri sau materie străină de orice fel. El se 
referă mai curând la ajustarea periodică a polarităţii pământului, 
afectând în secundar mișcarea sa de rotaţie ori orbita solară. 

Anomaliile câmpului magnetic din sistemul nostru solar, fie 
ele ciclice sau sporadice, ar putea constitui, cu siguranță, 
avertismente precataclismice aici, pe pământ. Faza iniţială a 
condiţionării care ar anunţa un asemenea eveniment cosmic ar 
fi reflectată, după toate probabilitățile, într-o discrepanţă tot mai 
mare între poziţiile geografice ale polilor tereștri de rotaţie și 
magnetici. Pe măsură ce această diferență sporește (ceea ce se 
întâmplă în momentul de faţă), solicitările magnetice s-ar putea 
acumula până la un punct disruptiv, urmat brusc de o reajustare 
polară compensatorie. Aceste modificări ar provoca fără discuţie 
transformări catastrofale ale scoarţei terestre. Cele patru 
glaciaţiuni survenite la intervale regulat descrescătoare în 
timpul Pleistocenului ar putea indica o anume periodicitate 
pentru asemenea evenimente violente. 


Electricitatea, care este familiară și extrem de importantă 
pentru noi toţi, este creditată de doctorul Valentine cu o 
influență substanţială pentru trecutul și viitorul Pământului. El 
sugerează că deplasarea și inversarea polilor s-ar putea datora 
tensiunilor și eforturilor magnetice acumulate în cadrul unui 
generator gigantic - pământul însuși. 

Analizând unele fenomene magnetice din prezent, aparent 
inexplicabile, el arată că ultimul semn distinctiv de pe suprafaţa 
planetei, pe care astronauții de pe Apollo 12 au fost în stare să-l 
identifice, a fost straniul fenomen al „apelor decolorate” din 


Bahama Banks. 


Largile fâșii din acest material cu coeficient de refracție foarte 
mare au fost explicate teoretic prin agitarea fundului marnos de 
către pești, curenţi mareici etc., ceea ce din păcate nu ar putea 
justifica persistenţa lor prelungită, luminozitatea lor sau faptul 
că sunt înconjurate de un fel de halo care sugerează un 
fenomen electric sau un câmp magnetic... 


După părerea doctorului Valentine, anomaliile 
electromagnetice din aceeași regiune ar putea explica 
evenimentele din Triunghiul Bermudelor, o zonă triunghiulară 
cuprinsă aproximativ între Bermuda, Porto Rico și Bahamas, 
acoperind cu aproximaţie treimea vestică a Mării Sargaselor, 
unde sute de nave și avioane au dispărut de-a lungul anilor, de 
la USS Cyclops, cu un echipaj de trei sute de oameni în 1918, 
până la incidentul de pe 5 decembrie 1945, când o escadrilă 
completă de cinci avioane ale U.S. Navy a transmis prin radio că 
aveau dificultăţi de orientare și probleme cu busolele, după care 
au dispărut, împreună cu hidroavionul trimis în salvarea lor. 

In legătură cu posibilele deviații electromagnetice, doctorul 
Valentine relatează: 


Busolele se rotesc inexplicabil în anumite momente și în 
anumite zone. Am fost martor la un asemenea eveniment 
straniu în apropiere de regiunea Moselle, unde apele erau 
adânci. Uneori, o disfuncţionalitate a busolelor magnetică și 
giroscopică poate prevesti ciudata experienţă în care, în condiţii 
de calm atmosferic absolut, fără ceaţă sau alte aberaţii 
meteorologice, orizontul, soarele sau alte repere importante pot 
dispărea din câmpul vizual al unei nave. Se știe despre 
dispariția unor nave sau aeronave, unele de dimensiuni 
considerabile... E de ajuns să spunem că astfel de evenimente 
ar putea să nu fie total disjuncte de o stare de instabilitate 
magnetică relativă centrată în insule. Dacă așa ar sta lucrurile, 
ceea ce pare destul de probabil, rezultă că activitatea seismică, 
care afectează sistemul întortocheat de falii din zona 
Bahamas... 


Oricare ar fi fost cauza violentelor modificări ale climatului, 


suprafeței și locuitorilor pământului din trecut, ne aflăm acum 
într-o etapă a dezvoltării noastre în care, probabil nu pentru 
prima oară în istoria omenirii, omul are capacitatea de a 
modifica considerabil, în bine sau în rău, mediul său 
înconjurător. În legendele antice găsim referinţe constante la 
distrugerea anterioară a omului - nu numai faptul că oamenii au 
devenit răi și și-au atras mânia zeilor sau a lui Dumnezeu, dar și 
faptul că cei pe cale de a fi distruși au ajuns să posede puteri 
proprii care au mâniat cerul. 

Unele dintre aceste legende îşi găsesc ecoul în scrierile lui 
Edgar Cayce, inclusiv progresul unei științe avansate, care s-a 
dezvoltat pe o cale diferită, deși nu mai puţin distructivă, faţă de 
a noastră. Una din referirile sale la folosirea puterii și la 
potenţialul distructiv a ceea ce el numește „cristale” îşi găsește 
o confirmare stranie în legendele antice (aspect care nu a 
scăpat celor care fac speculaţii în legătură cu motivele pentru 
deviaţiile electromagnetice din Triunghiul Bermudelor), despre 
care este îndoielnic că Edgar Cayce ar fi auzit deși, în stare de 
transă, el a descris amănunțit cristalele și localizarea lor. 

În cadrul abordării pur științifice de astăzi, legendele, dovezile 
inexplicabile despre nivelul științific al antichităţii, 
anacronismele istorice, obiectele artificiale și ruinele 
inexplicabile, coincidențele din limbile neînrudite, catastrofele 
geologice din trecut, răspândirea planetară și distrugerea 
periodică a vieții animale, extinderea în trecut a vârstei omului 
și în sfârșit fenomenul ESP (Extra Sensorial Perception - 
Percepţie extra-senzorială), memoria speciei, existența 
Atlantidei și a altor porțiuni de uscat scufundate, toate acestea 
nu vor fi general acceptate de către disciplinele științifice. 
Problema nu este legată doar de rescrierea manualelor și a 
tratatelor, ci și de rigiditatea poziţiei pe care se situează mulţi 
dintre cei cărora le place să considere istoria omului și a 
planetei ca fiind alcătuită din scheme bine ordonate și 
previzibile, ceea ce este absolut fals. 

Pe măsură ce sondăm și mai adânc trecutul planetei, 
descoperim, așa cum e și de așteptat, lucruri a căror existență 
nu o bănuiam, iar acum, având la dispoziţie instrumente de 
eficienţă sporită, s-ar putea să descoperim unele lucruri 
surprinzătoare, și nu e obligatoriu ca toate să fie logice pentru 
concepţiile noastre sau măgulitoare pentru orgoliul nostru. E 


posibil ca unele dintre aceste descoperiri să fie de-a dreptul 
evidente, dar să nu fi fost recunoscute ca atare. 

În cazul Atlantidei - termen folosit pentru una sau mai multe 
culturi avansate anterioare propriei noastre civilizaţii - dacă un 
splendid oraș scufundat ar fi descoperit pe fundul Oceanului 
Atlantic, sau chiar dacă un seism submarin l-ar scoate la 
suprafață, probabil că scepticismul științific tot nu i-ar permite 
să fie acceptat drept Atlantida, etichetându-l mai curând ca o 
încărcătură grecească de materiale de construcţie. 

În orice caz, ritmul tot mai alert al descoperirilor subacvatice, 
posibilitatea de a descoperi noi documente, reexaminarea celor 
existente și chiar decodificarea scrierilor încă nedescifrate, 
precum și noile tehnici de datare, vor provoca noi reevaluări ale 
trecutului preistoric. 

Explorările de sub calotele de gheaţă și de pe fundul mărilor, 
ar putea aduce la lumină obiecte artificiale care vor arunca o 
nouă lumină asupra trecutului de dinaintea trecutului. Dat fiind 
că expedițiile arheologice sunt costisitoare și dificil de organizat 
pentru un spațiu atât de vast precum fundul oceanului, în pofida 
excelentelor studii întreprinse de organizaţiile de cercetare 
oceanografică, arheologia ar putea progresa considerabil în 
viitor în urma descoperirilor prilejuite de manevrele navale 
submarine sau de explorările petroliere de la mare adâncime. In 
lanțul muntos din zona mediană a Atlanticului au fost 
descoperiţi adevăraţi munţi de sare, care indică zăcăminte de 
țiței și de gaze naturale precum și prezența cândva a uscatului 
deasupra nivelului apei. 

Ar mai trebui adăugat că nevoia de ţiţei și operaţiunile de 
căutare a acestuia ar putea provoca un dezgheţ considerabil și 
probabil cumulativ al calotei polare în cazul în care un tanc uriaș 
de 450.000 tone s-ar scufunda pe o rută polară, împreună cu 
încărcătura sa de petrol. S-a calculat că topirea care s-ar 
produce în urma unei asemenea catastrofe ecologice ar aduce 
din nou sub apă țărmurile planetei, așa cum s-a întâmplat în 
urmă cu circa 10.000 de ani, la finele ultimei glaciațiuni, într-un 
fel de reluare cosmică a acelor evenimente cataclismice. 

Se poate obiecta, desigur, că actuala noastră civilizaţie se află 
în pragul extincției din pricina pericolelor provocate de om și a 
activităţilor întreprinse fără a se ţine cont de propria sa 
supraviețuire, în timp ce dispariţia culturilor anterioare a fost 


provocată de calamităţi naturale. Și totuși, chiar și din această 
ipoteză, în lumina anumitor documente și dovezi din trecut, lasă 
terenul deschis pentru îndoieli frustrante. 


XII. Avertismente din trecutul îndepărtat 


Potenţialul distructiv al tehnologiei științifice nu constituie 
niciun secret pentru generaţiile de oameni care locuiesc acum o 
planetă amenințată nu numai de pericolele inerente într-un 
cosmos instabil, dar și de către dezastrele și posibila distrugere 
finală provocate, în mod paradoxal, de propriile noastre 
progrese științifice și de tot mai profunda înţelegere a 
universului. Prin urmare, se ajunge la ideea că, dată fiind 
prezența îndelungată pe această planetă a unei rase civilizate 
înainte de începuturile aparente ale propriei noastre civilizaţii, o 
rasă a cărei capacitate mentală - apreciată pe baza capacităţii 
cerebrale estimate, prin măsurarea craniilor omului de Cr6- 
Magnon - era egală sau superioară celei a oamenilor de astăzi, 
descendenţii acestei rase, ori o rasă mai mult sau mai puţin 
contemporană cu a noastră, ar fi putut dezvolta o știință care, 
deși nu era analogă cu a noastră și a urmat poate o cale diferită, 
ar fi putut. Totuși să-i aducă la același impas final. 

Fără a se dovedi concludente, anumite indicii au darul de a ne 
pune pe gânduri. În Valea Eufratului, situată în sudul Irakului, în 
cursul unor săpături exploratorii din 1947, straturi culturale au 
fost penetrate cu succes cu ajutorul a ceea ce s-ar putea numi 
un „puț minier arheologic”. Pornind de la nivelul actual, 
excavaţia trece dincolo de nivelele culturale antice ale 
Babiloniei, Chaldeei și Sumeriei, nivelele de inundație dintre 
diferitele epoci ale culturii urbane, apoi nivelul rural, urmat de 
cel al fermierilor primitivi, corespunzător unui nivel temporal 
situat cu 8000 de ani în urmă, sub care se află cultura păstorilor 
de animale și în sfârșit o perioadă corespunzătoare culturii 
Magdaleniene sau a peșterilor. Sub toate aceste nivele, s-a găsit 
o „pardoseală” de sticlă topită, similară cu platoul deșertic din 
New Mexico după exploziile care au inaugurat Era Atomică de 
acum. Sol vitrificat, de tipul celui rezultat în urma unei explozii 
atomice, s-a mai descoperit și în deșertul Gobi. 

Doctorul Viaceslav Zaitser, filolog rus de la Academia de 
Științe a Bielorusiei, face o observaţie judicioasă cu privire la un 


eveniment biblic care ne este tuturor familiar: „Relatarea biblică 
a distrugerii Sodomei și Gomorei seamănă cu o explozie 
nucleară așa cum ar fi fost ea descrisă de către un martor 
needucat.” 

Desigur, astfel de descoperiri nu arată în mod necesar că pe 
pământ au existat războaie atomice înainte de epoca actuală. S- 
ar putea să însemne doar că pământul a fost lovit din când în 
când de un meteor sau de un asteroid considerabil mai mare 
decât cei care pătrund ocazional în atmosfera noastră. O 
asemenea bombă celestă ar fi putut forma Crater Lake din 
Colorado. Sau ceea ce a fost denumit „Hiroshima anului 1908”, 
când o explozie cataclismică, atribuită unui meteorit, a zguduit 
Siberia, în nord-estul Lacului Baikal, omorând o turmă de 1500 
de reni, culcând la pământ pădurile și lăsând în jurul craterului 
vestigii radioactive până în zilele noastre. 

Există totuși și un alt indiciu semi-istoric privind distrugerea 
catastrofică iniţiată și provocată de către om, sau de către zei 
acţionând ca niște oameni, consemnată în Mahabharata, numită 
uneori //iada Indiei antice (fiind însă de peste opt ori mai lungă 
decât poemul homerian, și în consecință mai cuprinzătoare și 
mai explicită în detalii). Mahabharata este în esenţă un 
compendiu uriaș de învățături religioase, tradiţii, istorie și 
legende referitoare la zeii și eroii Indiei antice. Se consideră 
totodată că conţine elemente legate de cucerirea Indiei de către 
invadatorii arieni din nord, eveniment petrecut cu câteva mii de 
ani în urmă, prilej cu care a avut loc distrugerea, printre altele, a 
orașelor Harappa și Mohenjo-Daro din Valea Indului. Această 
colecție de cărţi extrem de veche cuprinde probabil și alte 
relatări și legende care circulau în mod curent în perioada din 
antichitate în care a fost compilată. 

Scrisă în sanscrită, Mahabharata este probabil unul dintre cele 
mai vechi texte religioase și literare aflate încă în uz și, la fel ca 
Biblia, care conţine numeroase referiri la evenimentele istorice 
din ţările învecinate cu Israelul, opera clasică hindusă ar putea 
să fi reținut frânturi de informaţie legate de o lume mai veche 
care nu sunt doar pitorești ci, uneori, mai degrabă alarmante. 

Când oamenii de știință occidentali au început să studieze și 
să facă comentarii legate de Mahabharata, în timpul perioadei 
de dominație britanică în India, au descoperit anumite referiri 
detaliate la aeronave antice (vimana), inclusiv metodele de 


construire și modul de propulsie al acestora, descrieri la obiect 
ale folosirii puterii de foc în confruntările militare, ale rachetelor 
și chiar o referinţă la „săgeata subconștientului” (mohanastra), 
care putea să aducă în stare de neajutorare armatele vrășmașe. 
Evident, cu câteva decenii înainte de inventarea aeroplanului și 
a gazelor toxice, primii cercetători nu puteau să considere 
aceste referinţe decât ca niște hiperbole poetice și erau 
obișnuiți, așa cum spune V. Ramachandra Dikshitar, „să 
caracterizeze cu ușurință tot ce au găsit în această literatură ca 
rod al imaginaţiei și să le treacă în categoria irealului...” 

Firește, învățații din epoca victoriană n-ar fi putut înțelege 
prea multe din descrieri precum „care cerești cu două etaje și 
multe ferestre”, înconjurate de flăcări roșii „care urcau până la 
ceruri până când arătau ca niște comete”, sau nave „care se 
înălțau în aer spre tărâmul soarelui și al stelelor”. 

Mahabharata a fost tradusă în limba engleză, în proză, de 
către savantul indian P. Chandra Roy, spre sfârșitul secolului al 
XIX-lea, finanţat de către guvernul indian precum și cu fonduri 
primite de la câţiva maharajahi indieni și alte surse individuale. 
Acest traducător pare să fi avut o reacţie ciudată la unele 
descrieri ale războiului total, remarcând într-una din introduceri 
că el, ca brahman (casta preoțească hindusă), spre deosebire de 
cei din casta războinicilor (Kshatriya), nu poate aprecia pe 
deplin și nici aproba descrierile de măceluri pe care le traducea, 
considerându-le însă necesare pentru capodoperă în întregul ei, 
mai ales în ceea ce privește acțiunile zeilor. 

Unele din acestea descrieri s-ar putea să fi fost enigmatice 
pentru învățații secolului trecut, care le-au citit și le-au tradus, 
dar nu mai sunt așa de misterioase sau greu de înțeles pentru 
oricine trăiește în zilele noastre sau care ar putea să mai 
trăiască într-un viitor neprecizat. Următoarele citate din 
Mahabharata sau Ramayana ne sunt surprinzător de familiare, 
în pofida distanţei în timp de câteva mii de ani. 


Un singur proiectil încărcat cu toată puterea Universului. O 
coloană incandescentă de fum și flăcări, având strălucirea a o 
mie de sori, s-a înălțat în toată splendoarea ei... 

„„era o armă necunoscută, un fulger de fier, un gigantic 
mesager al morţii, care a prefăcut în cenușă rasele Vrishnis și 
Andhakas. 


„„.Cadavrele erau atât de groaznic arse încât nu mai puteau fi 
recunoscute. Părul și unghiile se desprinseseră; vasele de lut s- 
au spart fără motiv vădit, iar păsările s-au albit la culoare. După 
câteva ore, toată mâncarea era infectată. 


Elocvent este în special pasajul următor: 


„„ca să scape de acest foc, soldaţii s-au aruncat în râuri 
pentru a se spăla și pentru a-și curăța tot echipamentul... 


Distrugerea armatei inamice de către „fulgerul de fier” (cu 
siguranţă un nume mai logic decât „Fat Man” [Grăsanul], 
aruncat peste Nagasaki) este descrisă în următorul citat din 
Samsaptaka-Badha Parva din Drona Parva, într-o manieră 
poetică și realistă: 


„„„Atunci Vayu (zeul care stăpânea acea armă atotputernică) a 
purtat departe mulțimile de Samsaptakas, cu armăsari și 
elefanţi, cu care și arme, de parc-ar fi fost niște frunze de copaci 
uscate... Purtaţi pe aripile vântului, o mărite rege, arătau 
minunat, ca niște păsări în zbor... îndepărtându-se de copaci... 


Și din nou, în Naryanastra Mokshana Parva (Drona Parva), se 
face referire la „arma Agneya”, căreia nu-i puteau rezista nici 
măcar zeii. 


Meteorii se prăbușeau ca fulgerele de pe firmament... Un 
întuneric dens a înconjurat pe dată armata. Toate punctele 
cardinale erau învăluite în întuneric... Vânturi potrivnice au 
început să bată... Soarele devenise rotund, iar universul, ars de 
căldură, părea cuprins de febră. Elefanții și celelalte vietăți ale 
pământului, arşi de energia acelei arme, alergau cuprinși de 
panică... Apele fiind și ele încălzite, animalele care trăiau acolo 
au început să ardă... războinicii vrășmași cădeau precum copacii 
cuprinși de flăcări mistuitoare - elefanţi uriași arși de arma 
aceea cădeau pe pământ... scoțând ţipete înfricoșătoare... alte 
animale arse de foc alergau încolo și încoace ca într-o pădure 
cuprinsă de flăcări, bidiviii... și carele de luptă, arse de energia 
armei, arătau... ca vârfurile copacilor arși de un incendiu în 
pădure... 


lată cum au fost consemnate consecințele pentru pământ de 
către un ecologist din preistorie: 


„vânturi uscate și puternice și o ploaie de pietriș băteau din 
toate părțile... Păsările au început să zboare în cerc... Orizontul 
părea acoperit de ceaţă. Meteorii cădeau din ceruri ca o ploaie 
de cărbuni încinși... Discul Soarelui... Părea tot timpul acoperit 
cu praf... în fiecare zi, în junii soarelui și a lunii se puteau vedea 
cercuri de lumină intensă... La puţin timp după ce Yudhishshira, 
regele Kuru, a auzit de măcelul pe care fulgerul de fier l-a făcut 
în rândurile populaţiei Vrishni... (Mausa!/a Parva). 


Chiar și o rugăciune adresată Creatorului se imploră 
intervenţia divină pentru a opri efectele armei „finale”: 


.„..O, gloriosule Creator, lasă să existe universul întreit: 
Viitorul, Trecutul și Prezentul. Mânia ta a dat naștere unei 
substanţe asemenea focului; chiar și acum dealurile încinse de 
căldură, copacii, râurile și tot soiul de ierburi și plante din 
universul mobil și imobil sunt reduse la cenușă! (Abhimanya 
Badha Parva). 


Un citat cât se poate de neobișnuit din Mausa/a Parva conţine 
o referire straniu de modernă la limitările, puterea de distrugere 
și la îndepărtarea armelor mortale: 


„„un fulger de fier în urma căruia toţi cei ce făceau parte din 
rasele Vrishni și Andhaka s-au prefăcut în cenușă... un fulger de 
foc aprig care arăta ca un gigantic mesager al morţii... Cuprins 
de o mare tulburare a minţit, Regele a făcut ca fulgerul acela de 
fier să se prefacă într-o pulbere fină. Au fost aduși oameni, o 
mărite rege, să arunce acea pulbere în mare... 


Asemenea relatări de o minuţiozitate stranie, logice pentru 
noi, dar total neinteligibile pentru primul traducător, trebuie 
analizate în contextul timpului, al spiritului și al concepţiilor 
celor care le-au scris. Oamenii din antichitate, trăind în „epoca 
miracolelor”, acceptau ca de la sine înţelese tot felul de 
evenimente magice și, mai presus de toate, considerau 


civilizaţia ca fiind un flux și un reflux de culturi, și nu un marș 
înainte neîntrerupt. Minunile științifice sau profeţiile erau pur și 
simplu notate și înregistrate ca atare, fără niciun efort de 
coroborare și fără ca cineva să se gândească la o eventuală 
reexaminare de către generațiile viitoare. 

Care este semnificația acestor numeroase referințe? Suntem 
conștienți de faptul că literatura antică din diferite zone ale 
planetei conţine fantezii extraordinare și legende incredibile 
care, totuși, ar putea să constituie versiuni imaginare pentru 
evenimente care cândva au avut loc cu adevărat. În orice caz, 
atunci când unele din cele mai remarcabile dintre aceste fantezii 
par să corespundă exact cu un număr de realităţi științifice cu 
care suntem deja neliniștitor de familiarizați, devenim conștienți 
de sentimentul istoric de déjà vu sau de „parcă pe-aici am mai 
trecut”. 

Toată istoria cunoscută, ba chiar și preistoria pe care suntem 
în stare s-o reconstituim, pare să ne transmită un model 
repetitiv împreună cu un avertisment implicit, căci „cei care 
ignoră istoria, sunt condamnați s-o repete”. 

Războaiele constituie o realitate esenţială a istoriei și istoria 
însăși a fost catalogată ca fiind istoria învingătorilor. Învinșii, 
mai ales cei din trecutul îndepărtat, au dispărut complet, fiind 
absorbiți sau anihilaţi de către victorioși. În sine, războiul pare 
să fie un instinct ereditar, nu în mod necesar economic, din 
perspectiva istoricilor economiei, ci dintr-o dorinţă de a triumfa 
ca membri ai unui grup, trib sau naţiune împotriva unui alt grup, 
trib sau naţiune. În istoria cunoscută a războaielor de până în 
urmă cu câteva decenii, acest instinct putea fi tolerat într-o 
oarecare măsură. Uneori, ca în cazul statelor-cetăţi din Mexicul 
antic, războiul putea fi planificat confortabil și eficient și putea fi 
purtat spre satisfacția și conservarea statelor combatante. 
Astfel, într-o confruntare denumită fermecător „Războiul florilor” 
(Xochiyaoyotl), erau trimise la luptă două armate mici și egale 
numeric, până când una din cele două triumfa, iar învinșii erau 
sacrificați în beneficiul zeilor, pentru a păstra delicatul echilibru 
între tributul cerut de stăpânii cerurilor și beneficiile oferite în 
schimb de către aceștia. (Unul din motivele victoriei spaniolilor 
împotriva aztecilor a fost acela că războinicii azteci încercau să-i 
captureze pe spanioli, în vreme ce aceștia din urmă nu făceau 
decât să omoare cât mai mulţi azteci cu putinţă). 


Până în epoca actuală, nici războiul, nici efectele tehnologiei 
științifice nu au afectat în mod grav pământul ca planetă. Oricât 
de mare a fost un masacru, omenirea nu a fost nicio clipă în 
pericol. Chiar și ravagiile săvârșite de mongoli, care au nimicit 
populaţii întregi și au distrus sistemele de canale fără de care 
populaţiile din Asia Centrală și Mesopotamia nu au mai ajuns 
niciodată la densitatea anterioară, nu au pus în pericol soarta 
omenirii, oricât de înfricoșătoare li s-ar fi părut celor atacați 
apariţia mongolilor la orizont. Din ceea ce cunoaștem despre 
istorie, e greu de acceptat ideea că vreuna din civilizațiile 
anterioare ar fi putut să ajungă în posesia unor mijloace de 
distrugere generală care să le grăbească dispariţia de pe 
planetă. Rămâne totuși posibilitatea ca învățații sau magicienii 
din alte epoci să le fi descoperit, iar referinţele neobișnuite din 
Mahabharata, probabil încorporate în operă din surse atât de 
obscure încât nici nu le putem percepe, sunt atât de 
remarcabile prin faptul că abia acum, când tehnicile noastre 
distructive îşi cresc potenţialul de anihilare, am reușit să 
înțelegem referinţele la arme descrise cu mii de ani în urmă. 

O descriere poetică a soartei care ar putea să ne aștepte în 
cele din urmă găsim în versurile poetului dramatic Seneca, sub 
forma unei profeţii maiestuoase din vremurile Romei antice: 


O singură zi va vedea sfârșitul întregii omeniri, 
Tot ceea ce lunga răbdare a destinului a produs, 
Toţi cei ce au ajuns în poziţii înalte, 

Tot ce e vestit și tot ce e frumos, 

Măreţe tronuri, măreţe popoare, 

Toate vor cobori în abis, 

Toate vor fi distruse într-o oră... 


O altă sugestie poetică a unei viitoare distrugeri instantanee 
găsim în Vechea Edda, o saga islandeză, scrisă cu mult timp în 
urmă în limba actualului grup germano-scandinavic, de care 
aparține și engleza. Mai puţin maiestuoase decât versurile 
latinești, citatele din islandeză sunt întrucâtva mai directe: 


Soarele se întunecă, 
Fraţii se vor lupta și se vor ucide... 
Timpul securii, timpul sabiei, 


Scuturile se vor sfărâma, 
Timpul vântului, timpul lupului, 
Până când lumea cade răpusă. 


și: 


Munţii se prăbușesc... 

Și cerul se crapă în două, 
Soarele moare... 

Pământul se scufundă în mare 
Stelele vii dispar 

Focurile îşi înalță flăcările 
Până la ceruri. 


Ne-am putea întreba dacă aceste mesaje apocaliptice au fost 
niște profeții sau niște amintiri scrise și dacă toate legendele pe 
tema distrugerii de la cele mai vechi popoare ale antichității 
sunt într-adevăr legende sau rememorări confuze și „înflorite” a 
ceea ce strămoșii lor au trăit. lar atunci când, dintr-o 
perspectivă atât de îndepărtată înapoi în timp, găsim descrieri 
de mare precizie ale efectelor celor mai moderne arme ale 
noastre, ne întrebăm dacă nu cumva istoria este o repetare a 
unor cercuri concentrice vaste, așa cum este exprimată de 
obicei în concepţia orientală a continuității și repetării ciclurilor 
civilizaţiei și ale vieţii însăși, mai degrabă decât un marș 
constant spre înainte. Dacă așa stau lucrurile, de ce să mai 
studiem istoria, și mai ales culturile dispărute atât de 
îndepărtate în timp încât abia le putem percepe licărind ca niște 
stele de magnitudine mică? Dar, pe lângă fascinația exercitată 
de istorie, de misterele ei nedescifrate, de splendidele ei 
perspective și de epocile încă neexplorate, studiul civilizaţiilor 
dispărute și al motivelor dispariţiei acestora are o valoare 
negativă precum și una pozitivă, învăţându-ne ce să nu facem, 
astfel încât să putem supraviețui. 

